
Mulţumiri 


Acest volum este rezultatul unui studiu postdoctoral finanțat din 
fonduri structurale, al cărui beneficiar este Academia Română. I se cuvin 
mulțumiri domnului Eugen Simion, care a fost coordonatorul general al 
acestui proiect, în cadrul căruia am avut bucuria de a-i întâlni periodic, în 
Aula Academiei Române, pe Șerban Axinte, Cristina Balinte, Crina Bud, 
Paul Cernat, Alexandra Ciocârlie, Sanda Cordoş, Daniel Cristea-Enache, 
Caius Dobrescu, Teodora Dumitru, Alex Goldiş, Rodica Ilie, Adrian 
Lăcătuş, Antonio Patraş, Ioana Revnic, Oana Soare, Andrei Terian, Laura 
Zăvălean. Discuţiile formale şi informale cu toți aceşti cercetători, colegi şi, 
unii dintre ei, prieteni mi-au oferit sentimentul atât de prețios al adevăratei 
comunități de idei. Îi sunt îndatorată în mod special domnului Nicolae 
Mecu, expertul coordonator al proiectului meu, care mi-a oferit exemplul 
personal al excelenței academice şi umane, manifestând mereu deschiderea 
critică de care studiul meu a avut nevoie. 

Primesc recunoştinţa mea pentru sprijinul instituțional din stagiile 
desfăşurate în străinătate şi acordat cu solicitudine şi căldură, doamnele 
Belinda Cannone de la Universitatea din Caen, Luisa Valmarin, de la 
Universitatea „La Sapienza” din Roma, şi Susan Gillespie, de la Bard 
College, New York. În aceleaşi perioade de stagiu mi-au fost aproape, cu 
prietenia şi susținerea lor, dar şi cu generozitatea ajutorului lor concret sau 
cu disponibilitatea de a problematiza dilemele mele de cercetare, Cella şi 
Norman Manea, Olga Voronina (Bard College), Monica Salvan (Caen), Paul 
Cornea, Corin Braga, Adriana Stan, Iulia Micu și Andrei Simuț. 

Le mulţumesc studenţilor mei de la Facultatea de Litere din Cluj, în 
special celor de la secţia de literatură comparată, pentru felul în care sunt 
capabili să se lase preocupați de problemele „plictisitoare” ale istoriei şi 
teoriei comparatismului, sau ale istorie şi teoriei ficţiunii. 

Nu aş fi reuşit să închei acest volum fără sprijinul soțului meu Doru 
şi fără înţelegerea cu care fiicele mele Nona şi Mira şi-au negociat pentru o 
vreme mama cu problemele comparatismului românesc. 


„C'est que nous avons affaire à une réalité complexe et toute relative, pétrie 
d'apparences fluides, de reflets générateurs d'illusions en masse, d'interferences 
polyvalentes. Au point que, dans une large mesure, noc divisions résultent de la 
fluidité même des phénomènes en cause. [...] Nos «vérités», qui n'excipe jamais d'une 
logique de l'identité, expriment, non point exactement de faits, mais de raports des 
faits. Or, un examen attentif des réalités littéraires — et même de toute réalité! — 
aboutit à la constatation que leur foisonnement confus se condense en d'interminable 
suites de dichotomies plus ou moins contradictoires, qui tiennent aussi, sans doute, A 
la nature de notre capacité perceptive.” (Basil Munteanu, 1967) 


„A comparatist tends to write for the unexpected reader. [...] The field of 
comparative literature is a locus of encounters defined by intersections, by the 
contrapuntal, by the crossover, by historical articulation of disciplinary 
continuities, as well as by the contiguities and productive surprise of what a 
fellow comparatis? and long-distance interlocutor from the other side of the 
planet has called «unexpected affinities».*” (Djelal Kadir, 2011) 


Cea mai frecventă şi mai dificilă întrebare la care profesorii de 


literatură comparată trebuie să răspundă când divulgă — mai ales într-un 
context nespecializat — cum se numeşte disciplina cu care se ocupă este: 


i [Avem de a face cu o realitate complexă și cu totul relativă, frământată de aparenţe 

fluide, de reflecţii generatoare de iluzii în masă, de interferenţe polivalente. Până în 
punctul în care, într-o mare măsură, diviziunile noastre rezultă chiar din fluiditatea 
fenomenelor implicate. | ... ] «Adevărurile» noastre, care nu invocă nici o clipă logi- 
ca identității, exprimă nu doar fapte, ci raporturi de fapte. Or, o examinare atentă a 
realităților literare - şi chiar a realității! — ajunge la constatarea că abundența lor 
confuză precipită în suite interminabile de dihotomii mai mult sau mai puțin 
contradictorii, care țin de asemenea, fără îndoială, de natura capacității noastre de 
percepție.] Când nu sunt însoţite de alte referințe tehnice, toate traducerile din 
studiul de față îmi aparțin. 

Se referă la Zhan Longxi (2007). 


3 [Comparatistul tinde să scrie pentru cititorul neaşteptat. |... ] Câmpul literaturii 


comparate reprezintă un locus al întâlnirilor definite de intersecţii, de 
contrapunct, de transfer, de articularea istorică a continuităţilor disciplinare, ca şi 
de contiguități sau de surprize productive precum cele pe care un coleg 


comparatist şi un interlocutor îndepărtat, de pe cealaltă parte a planetei, le-a 
denumit «afinități neaşteptate».] 

„Comparată cu ce?” cu varianta „Ce comparați?”. Altfel spus, nici mai mult 
nici mai puțin decât „ce înseamnă literatura comparată?” Într-adevăr, dacă 
suntem dispuşi să vedem dincolo de familiaritatea rezonanței pe care 
sintagma de „literatură comparată” o are astăzi pentru omul de litere, nu 
putem nega faptul că termenul pare atât de prost conceput, încât necesită 
lămuriri suplimentare, mai ales în limbile în care verbul „a compara” este 
tranzitiv. Există mereu un clivaj (mai mare decât în cazul altor discipline, a 
căror titulatură este în cea mai mare parte auto-explanatorie) între termenul 
de „literatură comparată” şi conținutul pe care îl girează - cel puțin aceasta 
este implicația nedumeririlor pe care termenul continuă să le stârnească la 
prima vedere. Albert Gudrard articulează insatisfacția terminologică pe 
care o resimt la un moment dat toți specialiştii disciplinei: „Devotamentul 
meu față de principiul literaturii comparate îmi dă dreptul de a-mi exprima 
opinia că termenul de literatură comparată este inutil, periculos şi că ar 
trebui abolit.”î. Cu toate acestea, într-o prefață din 1940 acelaşi autor 
mărturisise că, deşi protestul împotriva termenului de „literatură 
comparată” este necesar, nu mai puţin obligatorie este mărturisirea „într- 
un glas” că „nu avem la dispoziție altul mai bun”. 

Mai mult decât alte discipline, literatura comparată susține încă astăzi 
un discurs de legitimitate: el este motivat şi, adesea, reclamat de insinuări 
polemice sau atacuri directe, de problemele pe care le ridică în continuare 
terminologia şi conceptul, metoda şi obiectul, în fine, de receptarea 
comparatiştilor — de la distanţa altor domenii de investigaţie disciplinară — 
drept marginali, outsider-i, impostori sau uzurpatori ai unor teritorii „mar- 
cate” specializat, dacă nu chiar „ecoturişti literari” care „locuiesc mental în 
una sau două țări (de obicei din Vest), îşi petrec metaforic vacanța de vară 
în a treia, vizitând alte locuri pentru scurte interludii”$. 


Studiul de față nu are ambiția de a lămuri toată această țesătură 
problematizantă: deşi nu o poate trece cu vederea şi, tocmai de aceea, o va 
pune în discuţie, acest text se ocupă de măsura în care se pot ataşa anumite 
valori identitare modului în care literatura comparată a fost concepută în 
România ca teorie, metodologie şi practică între anii '60 şi 2010, adică pe 


4 Albert Gudrard în intervenţia intitulată „Comparative Literature?” şi antologată 
în Yearbook of Comparative and General Literature VII (1958), p. 1, apud Robert S. 
Mayo (1969), p. 1. 

5 Susan Lanser, Compared to what?, 281, apud Damrosch 2003, 5. 

durata a ceea ce putem numi în sens propriu istoria disciplinară şi 
instituțională a literaturii comparate româneşti. 

Complexitatea documentării (în biblioteci şi arhive din ţară, dar şi din 
Franţa, Italia şi Statele Unite, precum şi în arhive şi baze de date 
electronice) a dovedit că problemele pe care o astfel de abordare le ridică 
sunt multiplu înrădăcinate: în primul rând, era nevoie de o panoramare 
istorică a ultimilor cincizeci de ani de teorie şi practică comparatistă 
românească, cu dedicarea unei atenţii speciale autorilor (nu puţini la 
număr) care au evoluat între mai multe culturi. Plecând din România, aceşti 
autori au continuat să scrie şi să gândească dezvoltările culturii române în 
contextul internațional care le-a devenit accesibil într-o altă lumină. În al 
doilea rând, problema identității este una contrastivă: pentru a pune în 
lumină o identitate, este nevoie de o alteritate-reper. Or, dacă vorbim 
despre o identitate culturală, criteriul major de reperare a trăsăturilor 
specifice a fost, din secolul al XIX-lea încoace, acela al culturii naționale. 
Până în anii '90 (v. mai ales părțile II, III şi IV ale studiului), criteriul 
național oferă rezultate destul de bune în identificarea unei literaturi 
comparate româneşti, cu teoria şi practica sa. Ea constituie reflexul firesc al 
culturii române percepute într-o rețea internațională. Indiferent dacă este 
invocat naționalist sau universalist, admis sau respins, criteriul culturii 
naționale este vizibil şi dezvăluie preocupările, obsesiile, complexele şi 
victoriile studiilor de literatură comparată. 


Însă din anii '90 până în prezent (v. mai ales Partea a V-a) discursul 
cultural începe să favorizeze semantica globalizării, în care structurile 
naționale nu mai au aceeaşi soliditate (dată fiind destrămarea unor state 
istorice, dar şi dată fiind mobilitatea culturală şi identitară pe care o permit 
mişcările de populație motivate de criterii economice ori pur şi simplu de 
noile tehnologii ale comunicării, toate acestea ducând la slăbirea 
ataşamentul patriotic). De aceea, pentru perioada 1990-2010, am descoperit 
că funcționează două criterii secundare: primul este utilizat în studiile 
postcoloniale, unde problema principală este aceea a revelării unor identități 
a grupurilor mici, a comunităţilor profesionale, academice, sau foarte strict 
localizates; al doilea este cel al aderenței la o „republică a literelor”, aşa cum a 


sr 


* V. temele de cercetare ale Fundaţiei „A Treia Europă”, coordonată, la Timişoara, 
de Adriana Babeţi, Cornel Ungureanu și Mircea Mihăieş. 

fost conceptul definit de Pascale Casanova în volumul cu acelaşi titlu 
(criteriu funcțional mai ales în cazul studiilor cu aspect tradițional, dar 
scrise fără atenţie la cultura autohtonă, ca şi când autorii lor ar scrie într-un 
spațiu transnaţional). 

Aceste criterii secundare se subsumau însă unui criteriu principal, 
activ şi înainte de 1990 în circumstanțe excepționale. Este vorba despre 
criteriul intermedialității: fie că se aplică studiilor comparatiste scrise cu 
conştiinţa exilului, fie că survine ca o condiţie favorizantă sau ca o conse- 
cință a plasării între două spații, a disconfortului trăit într-o paradigmă fixă 
ori a imposibilității de a regăsi un spațiu matriceal, intermedialitatea capătă 
aceeaşi importanță de reper şi referință pe care o avea, înainte de 1990, 
faptul de a fi sau nu „naţional”. 


De aceea am vorbit în acest caz despre manifestarea unui comparatism 
de repoziționare excentrică, care, fără să fie specific românesc, este 
caracteristic pentru nevoia de a descrie şi de a explica un spațiu de tranziţie 
şi de translație culturală. Conceptul îmi aparține şi — cât timp miza acestui 
studiu nu a fost una de conceptualizare teoretică - este doar lansat în 
această lucrare, rămânând să revin asupra lui într-o lucrare ulterioară. În 
aceeaşi perioadă, a fost posibil de pus în evidenţă faptul că disparitia mizei 
naționale a vacantat un loc în imaginarul teoretic şi conceptual pe care l-au 
ocupat mize pe cât de diferite, pe atât de acut personale şi nu mai puţin 
relevante în analiza identitară întreprinsă. 


În al treilea rând, discuţia despre caracterele literaturii comparate în 
România nu putea să ocolească problema cea mai spinoasă a literaturii 
comparate de pretutindeni, respectiv criza metodologică. Or, această temă 
deține propriul său set de ramificații: un concept şi o terminologie 
problematică, o istorie temperamentală, explicații variate ale surselor, 
aspectului şi extensiei crizei, configurații extrem de diferite ale crizei în 


7 Definesc imaginarul teoretic şi conceptual drept sumă de repere şi mecanisme de 
ordin imagistic şi metaforic, antrenate în mod involuntar în discursul ştiinţific. 
Recursul la metaforismul „obiectivității” limbajului ştiinţific dezvăluie, aşa cum 
am arătat anterior în volumul Scriitopia (Editura Dacia, Cluj, 2005, ediția a doua 
2010), o anumită „poziție afectivă” sau un sistem de valori asumat de către 
hermeneut pe post de reper de adevăr sau, altfel spus, anumite interese 
hermeneutice sau ideologice nedeclarate. 

Occident şi în Sud-Estul Europei sau în Orientul îndepărtat. Chiar dacă 
aceste probleme nu făceau obiectul cercetării propriu-zise, ele au trebuit 
analizate pentru a clarifica fundamentarea teoretică şi istorică a conceptului 
de „criză a literaturii comparate”. Nu în ultimul rând, una dintre chestiu- 
nile care se cereau urgent discutate aici se referă la predarea literaturii 
comparate în universități (iar aici miza ştiinţifică se alătură unei mize 
didactice, dar nu în ultimul rând personale). Urmărirea succintă a 
„modelor” academice din întreaga lume, a fluctuaţiilor simpatiei mediului 
universitar față de această disciplină, împreună cu selectarea unor date 
minimale despre predarea literaturii comparate în principalele universităţi 
din România au completat argumentul acestui palier al cercetării. 


Acest tip de teme şi de obligații metodologice m-au condus către 
structura actuală a lucrării, care nu urmăreşte principiul diacronic, ci un set 
de catene problematice. În Partea I, intitulată Criza unei discipline sau criza 
unui concept, am pornit de la cea mai arzătoare problemă a acestei discipline 
destul de tinere încă: aceea a unui impas metodologic. Istoric vorbind, criza 
comparatismului este semnalată de mai multe ori, în mai multe moduri şi 
invocându-se mobiluri diferite (Wellek critică istorismul teoriei binare în 
1959, Etiemble susține că singură comparaţia nu motivează literatura 
comparată în 1963, Bassnett declară în 1993 că, într-un anume sens, literatura 
comparată a murit, Spivak afirmă şi ea decesul disciplinei în 2003). 
Capitolul Arheologia unui impas metodologic are menirea de a colora tabloul 
luărilor de poziţie (pro şi contra) în dezbaterea crizei literaturii comparate, 
interpretarea lor fiind rezervată pentru capitolul Literatura comparată: între 
triumf şi autopsie. Fiind imposibil de decis cine deține adevărul în respectiva 
dezbatere şi chiar care este acel adevăr, am optat pentru sublinierea 
dimensiunii funcționale sau disfuncționale a soluțiilor oferite. Am preferat să 
deschid volumul direct cu problematica crizei, și nu cu definirea termenilor 
din semantica comparatismului, pentru că el se adresează unui public de 
specialiști. Am adoptat logica argumentului răsturnat (dinspre problemele 
actualității către rădăcinile lor istorice şi dinspre prezentul teoriei şi 
practicii comparatiste către definițiile tradiționale). Aceasta mi-a permis 
plasarea intermediară a capitolului care, într-o formulă mai conservatoare, 
s-ar fi cuvenit plasat la început, Definiţie, obiect, scopuri. Astfel am putut să 
închei Partea I cu accentuarea discuţiilor despre fundament, pentru a 
pregăti urzeala pentru țesătura capitolelor următoare. În tot acest demers, 

referinţele la spațiul românesc s-au intersectat cu referințele la alte spații şi 
contexte, fără segregarea lor problematică. 


O concentrare a atenției asupra istoriei româneşti a disciplinei, în 
vederea formulării unei identități a comparatismului românesc, are loc 
începând cu Partea a II-a, Naţional şi universal. Problemele de adaptare 
disciplinară la epistema actuală nu sunt specifice spaţiului românesc, 
epifenomenele globalizării punând la încercare toate domeniile vieții 
contemporane (v. Global şi local). Patru au fost termenii care au intrat în 
discuţie în cele trei capitole ale Părţii a II-a: național, universal, global, local. 
Metoda de abordare a fost — pe această porțiune a studiului - una 
integrativă, în istoricul terminologic fiind înglobate şi modulările locale şi 
naţionale oferite problemei în România (Complexe şi tradiție). Încheierea 
acestei părți a constituit-o capitolul Dezideratul transnațional, unde am 
identificat atât unul dintre impulsurile cele mai constante ale disciplinei 
literaturii comparate (depăşirea limitelor naționale), cât şi unul dintre 
factorii cei mai sensibili pentru spaţiul românesc. 


Am dedicat Partea a Ill-a (Cum se constituie o disciplină) problemelor 
legate de transformarea unui simplu discurs într-o disciplină. Pe lângă 
impulsul apartenenței la o comunitate universală a oamenilor de litere 
(analizat în Români în Republica Literelor), am constatat că definirea unei 
identități naționale, departe de a fi fost „obstaculată” de teoriile imitației, a 
fost stimulată de opoziția pe care „modelul străin” a născut-o. Tot aici 
(Imitatie şi influență. Simulare şi stimulare), pornind de la ideea maioresciană 
a simulării ca stimulare (din teoria formelor fără fond), am urmărit puterea 
de motivare pe care au avut-o câteva celebre „falsuri patriotice”. Capitolele 
Stadii de construcție şi Dobândirea unei amprente identitare au refăcut 
arheologia sensibilă prin care România a trecut de la „manifestări de 
comparatism românesc” la o „literatură comparată românească” în sens 
propriu, cu cele câteva forme de instituționalizare (într-o comunitate 
ştiinţifică şi academic-didactică — aspectul din urmă fiind urmărit cu date 
statistice şi cu observații legate de practica universitară de tip comparatist 
în capitolul Literatura comparată ca disciplină academică în România de astăzi). 


Am încheiat Partea a III-a cu capitolul O singură disciplină, mai multe 
moduri de utilizare, pentru a pregăti descrierea tipologică din Partea a IV-a, 
intitulată Semne distinctive: capitolele din această parte a studiului 


A 


reprezintă, fiecare în parte, câte o trăsătură pe care am considerat-o 

reprezentativă pentru definirea comparatismului românesc în termeni 
identitari. Astfel, am considerat că, până în 1990, identitatea compara- 
tismului românesc este caracterizată de: Comparatism spontan, Rădăcini 
filologice, Sincronism, Criza metodologică afirmată ca dispută între formalism 
sau contextualism, preocuparea pentru Teorie şi metodă, Universalism polemic 
vs. naționalism asumat, Valori naționale, enciclopedism critic anti-imitativ, 
Localizare, Interes imagologic, Specific național. 


În fine, Partea a V-a, intitulată Actualitatea comparatismului românesc se 
concentrează asupra formelor pe care le îmbracă disciplina după 1990, mai 
precis asupra câtorva seturi de teme caracteristice pentru intermedialitatea şi 
excentricitatea care a început să-i preocupe pe specialişti cu aceeaşi forță cu 
care îi preocupase, înainte de 1990, chestiunea naţională (fie prin distincție, 
fie prin adeziune). Fireşte că limita temporală trebuie să primească mai ales 
un sens convenţional, pentru că - în cazul multor comparatişti — 
intermedialitatea, ca și gustul ex-centric, constituie mai degrabă o forma 
mentis, decât o dezvoltare istorică. În această lumină am urmărit câteva 
studii grupate pe Temele exilului, Temele mutaţiei şi ale destructurării postmo- 
derne, Temele refuzului prejudecăților locale, Temele anarhiei cognitive, Temele 
nostalgiei, Temele translației şi ale transgresiunii. Am încheiat Partea a V-a cu 
două capitole extrem de importante în ordinea originalității cercetării, 
pentru că aici formulez şi propunerea mea conceptuală: Câteva considerații 
intermediare: despre comparatismul repoziționării excentrice. Despre viitorul 
literaturii comparate, în termeni de şanse, dar și de căi închise, am discutat 
în O literatură comparată pentru fiinţe digitale. În ciuda caracterului instabil şi 
fluid al obiectului cercetării mele, în finalul studiului au precipitat o serie 
de Concluzii şi previziuni. 

Pentru că m-am ferit — pe cât posibil — să ader la o singură teorie sau 
taxonomie, am utilizat termenul de „literatură comparată” în alternanță cu 
acela de „comparatism”8, pentru că scopul meu nu a fost acela de a suda 
legătura problematică dine această disciplină şi literatură, ci acela de a 


REFE FE 


aduce în metodologia oricărui sistem. 


3 În ciuda riscurilor de a asuma reacții precum aceea a lui Adrian Marino, care 
găseşte termenul de comparatism „imprecis, inexact şi caduc” (1988, trad. rom. 
1998, 50). 

I. Criza unei discipline 
sau criza unui concept? 


Meditând la impasul declarat de către Gusrard (1958), Robert S. 
Mayo descrie drept futile eforturile de a propune un alt termen, câtă vreme 
acesta este „prea bine stabilit pentru a fi eliminat” (1969, 2). La fel consideră 
şi Wellek, care declară termenul încetățenit ca desemnând „orice studiu 
literar care se referă la fenomene depăşind limitele unei literaturi 
naționale” (1963, trad. rom. 1970, 298), dar căruia nu are rost să-i 
deplângem defectul gramatical, „deoarece toată lumea înțelege această 
construcție eliptică”. Un compromis acceptabil l-ar constitui renunţarea la 
determinativul „comparată”, „drept redundant’, idee adoptată două 
decenii mai târziu de către Adrian Marino (1988, trad. rom. 1998), care 
preconizează şi el utilizarea „fără adjectiv” a termenului de literatură. 
Implicația propunerii este că sub denumirea de „literatură comparată” se 
ascunde de fapt orice formă erudită de studiu al literaturii. În anii '70, când 
astfel de considerații terminologice şi conceptuale văd lumina tiparului, 
tendința generală în domeniu (mai ales în Statele Unite, dar și în Europa) — 
cu riscul dezintegrării disciplinare care ameninţă deja de un deceniu -— este 
aceea de a lărgi scopul disciplinei şi de a face invizibile graniţele dintre 
„literatura comparată”, „literatura generală” şi world literature, adică 
„literatura internațională” o 


? Robert S. Mayo: „Aceasta este deja o practică acceptată pentru criticii care scriu în 
reviste săptămânale şi în ziare serioase, dar nu putem aştepta la modul serios ca 
lumea academică să se conformeze.” (1969, 2). 

10 Termenul de „literatură internațională” pare uşor de confundat cu cel de 
„literatură universală”. Pentru a nu pierde din proprietatea conceptuală a 
dezbaterii occidentale, trebuie să precizăm că în România „literatura universală” 
descrie ceea ce în spațiul anglo-saxon se numeşte „great books studies”, adică 
studierea istorică, pe literaturi naționale şi curente, a canonului estetic. În 
schimb, world literature (aproximat aici drept „literatură internațională”, în lipsa 

Celebrul studiu de pionierat al lui Paul Van Tieghem (1931, trad. rom. 
1966) nu reuşeşte să elimine confuziile disciplinare cu definițiile sale extrem 
de precise şi cu distincția între „literatură comparată” (definită ca teorie a 
relaţiilor binare, „numai între două elemente: [...] lucrări, scriitori, grupuri de 
opere sau de oameni, literaturi întregi; iar raporturile privesc substanţa sau 
forma operei de artă”!! - 148), „literatură generală” (care ar urmări circu- 
lația unor conținuturi fixe în mai multe literaturi şi care constituie, de fapt, 
„pariul“ lui Van Tieghem) şi respectiv „universală” sau „internaţională” în 
traducerea lui Al. Dima”. 


Merită să ne o oprim o clipă asupra acestui volum important în 
istoria disciplinei şi care a cunoscut o receptare mai ingrată decât ar fi fost 
cazul din momentul în care, în 1959 (de fapt chiar din 1958, când a susţinut 
conferința publicată un an mai târziu), a constituit principala ţintă de atac a 
lui Rene Wellek în conferința sa despre criza literaturii comparate. Punctul 
de pornire al volumului lui Van Tieghem îl constituie o anumită viziune 
dialectică asupra conştiinţei critice: în înțelegerea sa, critica, istoria literară, 
teoria, literatura comparată şi generală nu sunt alternative ale studiului 
literar, ci etape construite pe acumulare şi depăşire dialectică. Lectura este 


unei sintagme mai fericite, dar şi urmând traducerea lui Al. Dima după Van 
Tieghem) se referă la tipul de transfer cultural pe care îl presupune trecerea unei 
Cărți sau a unui autor dintr-o cultură în alta: problemele contextuale puse de 
traducere, dar şi măsura în care „împrumutul” a influențat sau nu cultura de 
adopție, respectiv a fost modificat şi manipulat funcție de imperativele culturii 
receptoare. 

1 Excelentă - şi prea puțin exploatată — este observaţia lui Marino (1988) asupra 
semnificației extinse a noțiunii de raporturi de fapt: „semnifică ea doar «contacte» 
între texte, între «intermediari», între autori, ca personaje în carne şi oase, care 
călătoresc, îşi trimit scrisori, traduc, citesc, se lasă «influențați» etc.? Dar un 
fenomen de invarianță sau de paralelism, adică de recurenţă sau ce ține de o 
anumită tipologie, nu este şi el un fapt, atunci când el este atestat prin metodele 
filologice cele mai stricte?” (10-11). 

2 Atrag atenţia aici asupra distincției pe care spațiul american o face, aşa cum am 
spus într-o notă anterioară, între world literature (după care la noi s-a tradus 
„literatură universală”) şi înţelegerea românească acordată prin tradiție 
academică „literaturii universale”. 

ghidată de operaţii empatice şi de gust („numai ce oferă o valoare, şi 
anume o valoare literară, adică cel puțin un minimum de artă, merită să se 
numească literatură” — 1931, trad. rom. 1966, 21), critica literară este 
„întotdeauna subiectivă şi nu întrutotul istorică”, apoi istoria literară 
„adaugă la plăcerea empirică față de frumusețea versurilor şi prozei, la 
emoția provocată de sentimente şi idei o plăcere intelectuală de elucidare şi 
comprehensiune” (22). Din istoria literară decurge, ca o continuare dedicată 
„cercetării şi analizei influențelor receptate şi exercitate” (26), literatura 
comparată. La rândul său, „punctul de vedere al literaturii comparate 
trebuie depăşit” pentru a ne plasa „într-un punct de vedere internațional” 
(147). Scopul lui Van Tieghem, distorsionat de precizarea lui într-un volum 
intitulat Literatura comparată, este acela de a propune şi consacra conceptul 
şi funcţiile literaturii generale (pe care ar fi dorit să o numească istoria literară 
internațională): „numim istorie generală a literaturii sau, mai pe scurt, 
literatură generală, o categorie de cercetări care se referă la fenomene 
comune mai multor literaturi considerate astfel, fie datorită interdepen- 
denţei lor, fie datorită unor similitudini” (150). În acest punct, miza lui Van 
Tieghem este încă actuală, pentru că - mai mult intuitiv decât explicit — el 
vizează depăşirea principiului național ca principiu de evaluare: „nu oferă 
numai o sumă a istoriilor literare aparținând diferitelor națiuni. Ea nu se 
deosebeşte de aceste istorii particulare numai prin întinderea programului, 
ci atât prin elementele pe care le cuprinde, cât şi prin modul de organizare 
al materialului: prin conţinutul şi planul său.” (174) 


Or, critica pe care René Wellek o aduce volumului lui Van Tieghem în 
1959 (1963, trad. rom. 1970), la cel de-al doilea Congres al Asociaţiei de 
Literatură Comparată din America, nu se leagă doar de pozitivismul excesiv 
al abordării, de istorismul său taxonomic, cât de o afirmație care desființează 
specificitatea literaturii în actul comparatist: „cuvântul comparat trebuie vidat 
de orice valoare estetică, primind o valoare istorică” (Van Tieghem, 1931, 
trad. rom. 1966, 30). Pornind de aici, Wellek declară situaţia literaturii 
comparate gândite în aceşti termeni „o mlaștină”, după care oferă exemple 
de demersuri formaliste (Croce şi adepții lui în Italia, formalismul rus şi 
ramificaţiile acestuia în Polonia), dar şi tematiste (critica mitică, psihanalitică 
etc.), toate reactive la „factologia şi fragmentarismul” comparatist definit de 
Van Tieghem. Când concluzionează: „trebuie să ne ocupăm de problema 

«literaturității», să abordăm problema principală a esteticii, aceea a naturii 
artei şi literaturii” (1963, trad. rom. 1970, 301), Wellek — el însuşi istorist în 
articularea unei teorii a literaturii — nici nu mai ia în considerare contextul în 
care apăruse afirmaţia lui Van Tieghem, care — după cum am citat mai sus — 
considera valoarea estetică prima condiţie de existență a literaturii. Dar 
realitatea textului este că detaşarea de estetic reprezintă, la Van Tieghem, o 
condiție secundară şi temporară care permite comparabilității să se instaleze 
şi să devină vizibilă. Sesizând imposibilitatea comparării între opere, autori, 
elemente, literaturi cu valoare estetică inegală, autorul volumului din 1931, 
Literatura comparată propune suspendarea judecății estetice pe durata 
comparației („pentru a cuprinde un număr cât mai mare cu putință de fapte 
deosebite ca origine, pentru a le putea lămuri cât mai bine pe fiecare” — 30), 
dar o păstrează drept condiție definitorie a literaturii. 


Foarte asemănătoare în viziune, dar mult mai bine articulată, este 
separarea de către Wellek a părților studiului literar într-o ramură de 
analiză „intrinsecă şi alta „extrinsecă”: nu este niciun paradox că aceşti doi 
comparatişti cu perspective diametral opuse asupra scopurilor literaturii 
comparate definesc actul comparării în doi timpi: un timp al analizei 
estetice intrinseci, formale (la Van Tieghem: critice) şi un altul al analizei 
extrinseci, istorice (la Van Tieghem: de istorie literară internațională). 


Totuşi, momentele de concluzie sunt fundamental diferite. În cazul 
lui Paul Van Tieghem, imaginarul teoretic este nu numai organicist, dar şi 
copleșit de figura ordonării: referința-zero a comparatismului literar sunt 
ştiinţele naturii, unde „nu încape nicio eroare”, lucrurile trebuie clarificate 
strict, aritmetic, numărate şi diferențiate în tipologii inhibante. Judecând 
după configurarea imaginilor în care alege să vorbească despre literatura 
comparată, aş spune că „mlaştina” despre care vorbeşte Wellek constituie, 
implicit, şi preocuparea lui Van Tieghem, câtă vreme proiectele sale țin de 
asanarea zonelor fluide, de reconfigurarea geografiei imprevizibile a 
literaturii, de supraimpunerea unei grile de clase şi categorii care să o facă 
frecventabilă pentru omul de ştiinţă, cu riscul de a-i distruge microclimatul. 
În schimb, pentru Wellek, „mlaştinii” literaturii comparate nu îi lipseşte 
decât un principiu ordonator, care să ajute perspectivarea și nuanțarea 
aprecierii critice. 

Adevărata „metaforă obsedantă” wellekiană este aceea a schimbării 
unei lumi: studiul care începe cu fixarea anului 1914 drept an de declanşare 
a unei crize universale se încheie cu proiecția optimistă a unei lumi orientate 
spre „teorie şi critică, spre istorie literară critică” (303), după ce a renunțat 
la sistemul debit-credit al literaturilor naţionale, la iluziile privind 
expansiunea culturală, o lume aşa cum se poate contempla de la distanța 
care separă Europa de America şi care oferă „adevărata obiectivitate”. 
Această distanţă a obiectivității, deşi plătită „cu prețul dezrădăcinării şi al 
exilului spiritual”, va conduce la înţelegerea „naturii artei şi a poeziei, a 
victoriei ei asupra morţii şi destinului uman”, precum şi a faptului că „ea 
creează o nouă lume, a imaginației, unde prejudecățile naționale vor 
dispărea”. În ultimele rânduri ale acestei concluzii ni se dezvăluie miza 
personală a criticii pe care Wellek o întreprinde cu o intensitate care nu 
poate fi justificată doar de un interes academic, ci şi de unul profund uman, 
asumat personal, asupra proiectului lui Van Tieghem: „din literatură se va 
desprinde omul în toată diversitatea lui (subl. m., M.U.), iar cercetarea literară 
va înceta să fie distracţia unui arhivist, un calcul al creditelor şi debitelor 
sau o operaţie de înregistrare pe hartă a unor rețele de relații.” (303). 


Observăm abia aici că argumentul care lezează lectura pe care Wellek 
o dă volumului lui Van Tieghem este acela al asumării literaturii la nivel de 
„distracție a unui arhivist”, respectiv la nivelul unui lejer şi gratuit, dar nu 
lipsit de manie contabilicească, joc de identificare de indicii, într-un 
moment — cel al crizei umanității trăite în prima jumătate a secolului trecut 
- când literatura trebuie reinvestită cu puterea ei de a ieşi victorioasă 
asupra morții şi de restitui „omul în toată diversitatea lui”. 


Deşi criticată vehement de către Wellek, teoria relațiilor binare îşi 
găseşte susținători prestigioşi în Franţa, mai ales în şcoala lui Fernand 
Baldensperger, care impune cu autoritatea sa academică principiul 
restrictiv al binarităţii şi în spaţiul anglo-saxon, influențând generaţii 
întregi din anii '30 până astăzi. În restul Europei, Van Tieghem primeşte 
susținerea lui Ulrich Weisstein, a cărui Einführung in die Vergleichende 
Literaturwissenschaft, din 1968, primă introducere germană în literatura 
comparată, se impune inclusiv pe teritoriu american, prin traducerea ei 
cinci ani mai târziu. În anii '90, proiectul normativ al lui Van Tieghem este 

acuzat de speciism inutil: i se reproşează consumul uriaş de timp şi energie 
demne de o cauză mai bună, dar investite maniacal pentru a discerne clar 
ce anume nu este de domeniul literaturii comparate: dintr-un studiu al 
definirii domeniului, analiza sa ajunge un studiu negativi? care găseşte de 
exemplu inacceptabilă (adică neconstituțional comparatistă) analiza 
comparativă a doi autori din aceeaşi limbă şi care transformă disciplina 
într-un demers hermeneutic „author-centred” (Bassnett 1993, 28), din care 
sunt excluse literatura populară sau creațiile colective. 


Dintre americani, Henry Remak se lasă impresionat de normativismul 
lui Van Tieghem şi propune el însuşi o definiție precisă a literaturii 
comparate, deşi extinsă multidisciplinar, drept „studiul literaturii dincolo de 
granițele unei țări particulare şi studiul relațiilor între literatură pe de o parte 
şi alte domenii de cunoaştere și credință, precum artele (ex. pictura, 
sculptura, arhitectura, muzica), istoria, științele sociale (ex. politica, 
economia, sociologia), ştiinţele, religia etc., pe de alta.” (Remak 1971, 3). 
Simpatia față de principiile distinctive ale lui Van Tieghem se vede mai ales 
când Remak încearcă să distingă între „literatura comparată” (care ar avea 
un plus de metodă şi mai multe obiecte la dispoziție) şi „world literature” 
(care s-ar ocupa exclusiv de „great books”, un conţinut descris în 
descendența lui Goethe, cu al său Weltliteratur din 1827). Ulterior, probabil 
realizând imposibilitatea normării pe acest teren (mai ales după ce l-a deschis 
mai multor practici decât cea strict literară), Remak corectează cu excesivă 
generozitate teoretică: „mare parte din ceea ce am lucrat și din ceea ce vom 
lucra este, de fapt, literatură universală comparată” (12). 


În cele din urmă, când trasează comparaţia dintre şcoala franceză şi 
şcoala americană de literatură comparată, acuză el însuşi utilizarea unui 
concept cu extensie mult prea restrânsă în Franța (bazat pe importanța des 
rapports de faits, singurele în măsură să constituie literatura comparată, care 
„n'est pas comparaison” - Guyard 1959, 5). 


13 „Numărul de teoreticieni literari a crescut, în vreme ce numărul comparatiştilor a 


scăzut. Lumea postmodernă nu are loc pentru o disciplină care încă mai pierde 
timp cu subterfugii precum stabilirea adevăratei identități naţionale a lui Yeats 
(irlandeză sau engleză) sau catalogarea unui studiu despre impactul lui Ibsen asu- 
pra dramei moderne drept literatură comparată sau generală.” (Bassnett 1993, 30) 


22 


IL] 


O excelentă sinteză a cauzelor crizei literaturii comparate întocmeşte 
Basil Munteanu (comparatist român stabilit la Paris în perioada interbelică), 
în 1958, la al doilea Congres al Asociaţiei Internaţionale de Literatură 
Comparată de la University of North Carolina (Friederich ed. 1959, ulterior 
Munteanu 1967, 92-94), același la care Wellek va susține celebra lucrare 
„Criza literaturii comparate”. Un set de probleme pe care nu le menționează 
printre cauze, dar pe care le include - nu fără o urmă de iritare — în 
argument, sunt chiar „cele mai nocive disensiuni intestine” ~ o referire 
adeseori mascată în comentariile specialiştilor sub umbrela „obiectivă” a 
disputelor dintre şcoala franceză şi cea americană. Adevărul este că 
problema lipsei de solidaritate disciplinară între comparatişti a fost rareori 
atinsă, deşi ea se află fără îndoială printre cauzele lipsei de stabilitate a unei 
discipline ale cărei semnalări de „criză” au pornit tocmai din interiorul ei, iar 
nu din afară, cum s-a întâmplat de pildă cu criza principiului istorist, a cărei 
semnalare a aparținut mai ales formaliştilor şi semioticienilor, nu istoricilor. 
În fine, realizând că o astfel de constatare putea să fie rău primită, Basil 
Munteanu se grăbeşte să ajungă la cele două seturi de cauze „serioase”. 


Despre primul set de probleme, comparatistul susține că le sunt 
imputabile tocmai comparatiştilor, ținând de incertitudinea şi de confuzia 
metodologică perpetuate de înşişi corifeii literaturii comparate: „știm oare cu 
precizie ce vrem, în ce scop şi pe ce căi vom ajunge la ceea ce vrem? Fie-ne 
permis să ne îndoim. Bazându-ne pe mobilitatea noastră funciară şi pe 
subiectivismul nostru incurabil, tatonăm, fără să fim mereu conștienți de 
acest lucru, în zgomotul prea multor concepte vaporoase” (1967, 93). Însă al 
doilea set de probleme ține tocmai de natura fluidă a obiectului, de realitatea 
complexă şi cu totul relativă a fenomenelor studiate, de instabilitatea unui 
studiu condus nu asupra unor termeni cu identitate solidă, ci asupra 
raportului precar dintre ele, afectat de istoricitate, dar şi de relativismul 
perspectivei din care este privit. Or, acest lucru este în măsură să agraveze 
criza conceptului şi a metodelor şi să se lase, la rândul lui, potențat în 
gravitate de criza conceptului şi a metodelor. 


Concluzia lui Basil Munteanu este de importanță crucială pentru 
spațiul românesc: deși plecat din țară înainte să scrie operele cele mai 
importante!1, comparatistul a rămas poate cel mai atașat de problemele 


14 Printre lucrările sale se numără două volume în limba franceză, de maximă 
importanță pentru literele românești: o panoramă a literaturii române (1938) 

culturii „de acasă” dintre toți comparatiștii de origine română care s-au 
afirmat și au dobândit reputaţii internaționale în Occident. Ironia istoriei 
disciplinare este că iterații români — deşi ar fi avut enorm de profitat dacă nu 
prin asumarea poziţiilor sale teoretice, măcar prin consultarea și promovarea 
lucrărilor lui Basil Munteanu ~ au rămas cu câteva excepții notabile (Marino, 
Cornea) în necunoștință de cauză. lar contextul în care Basil Munteanu 
vorbește despre criza literaturii comparate la același congres cu Wellek (care 
pusese aceeași problemă, nu neapărat mai temeinic), dar lipsit de notorietatea 
publică a acestuia, s-ar fi cuvenit valorificat de multă vreme în istoriile 
disciplinare (oricum puține şi selective) din țară. 


1.1. Arheologia unui impas metodologic 


Teoria relaţiilor binare îşi găseşte, pe de altă parte, critici dintre cei 
mai pertinenti în Franţa: Jean-Marie Carré, Marius François Guyard şi René 
Etiemble atacă exigenţele puriste ale unui astfel de mod de prezentare a 
comparației, insistând asupra valorii de specificitate estetică a literaturii. 
Etiemble (1963) propune ideea „poeticii comparate”!5, derivată dintr-o 
„stilistică comparată”, o „metrică comparată”, din „studiul comparat al 
imaginilor şi al structurilor literare”, pentru a echilibra istorismul lui Van 
Tieghem şi mai ales pentru a o contracara pe cea mai gravă dintre 
sentințele sale, privitoare la epurarea comparatismului de orice judecată 
estetică. Introducând granițe negative şi criterii de selecție pentru ceea ce 
nu este literatură comparată şi pentru ceea ce respectă condiţia relației 
binare, Van Tieghem face, prin ironia receptării, un deserviciu domeniului 
pe care îşi propusese doar să îl definească, învigorându-l. Una dintre 
consecințele cele mai destabilizatoare în ordinea agravării crizei proprietății 
conceptuale o reprezintă faptul că teoria binară complică suplimentar 
moea SS O IN i AER E ARI NE NINO INI i 

care a constituit principala sursă de informare a Occidentului despre spaţiul 
românesc, mai ales în anii ideologizaţi ai criticii româneşti, dar nu a fost 
publicată în țară până în anii 90, şi un volum despre teoria constantelor în 
literatura comparată (1967). Anticipări ale acesteia din urmă a publicat în câteva 
studii din 1957 şi 1958, dar contribuția lui nu este deloc menţionată de către 
Etiemble (care scrie cinci-şase ani mai târziu lucrarea mult mai rezumativă, dar 
de o mai mare celebritate) şi pe scurt menţionată de către Marino. 
15 Etiemble 1963, 88-100, passim. 

relaţiile lingvistice presupuse de actul comparării. Or, întârzierea la aceste 
probleme, pe cât de principiale, pe atât de insolvabile din sfera limbilor şi a 
literaturilor naționale, nu face decât să amâne exercițiul comparatist real, 
reținut mereu la linia de start de nesfârşite probleme tehnice. 

În această ordine, merită să ne oprim oricât de puțin asupra proble- 
mei traducerilor, care a fost dintotdeauna intrinsecă literaturii comparate. 
În concepția binară, traducerile reprezintă un domeniu demn de dispreţ 
academic: adevăratului comparatist i se cere, în paradigma tradițională a 
comparatismului de tip Van Tieghem, să citească toate textele în limbile lor 
de origine, câtă vreme aceasta este singura formă de lectură înaltă, suficient 
de încăpătoare pentru a găzdui hermeneutica binară. Întreaga dimensiune 
vicioasă a acestui tip de abordare iese la lumină când realizăm că inclusiv 
praxisul cel mai refractar la preceptele binare, respectiv cel american, nu 
acordă mai multă atenţie traducerilor, chiar dacă se bazează aproape 
exclusiv pe traduceri în analiză. Modelul nord-american, fundamentat pe 
credința în valorile universale ale textelor literare preferă fie să ignore cu 
totul chestiunea traducerilor, fie să o excludă din discuţie, ca pe o chestiune 
de lingvistică sau filologie (Bassnett 1993, 139). Abia prin apariţia, în anii 
'80, a translation studies începe demontarea clişeului adânc înrădăcinat că 
traducerea este o activitate secundară şi mai ales „trădătoare” a „spiritului 
textului” sau a adevărului său presupus!f. Fisurarea prejudecății deprecia- 
tive la adresa traducerilor începe de la corectarea ideii că traducerea ar 
urmări „adevărul“ textului (care adevăr şi de către cine precizat?), cu ideea 
decodificării lui, respectiv a manipulării sale creatoare şi semnificative în 
direcţia creării unei analogii între raportul textului original cu spațiul său 
de generare şi raportul traducerii cu spaţiul de receptare, cu riscul ca noua 


16 Foarte interesantă mi se pare asocierea demersurilor din translation studies cu 
studiile feministe, pornind de la constatarea unei complicități oferite de 
sexualizarea referirilor la activitatea de traducere, aşa cum observă Lori 
Chamberlain: asemenea femeilor, „traducerile trebuie să fie ori frumoase, ori 
credincioase [...] ceea ce oferă aparenţa adevărului este faptul că există o certă 
complicitate culturală între problemele fidelității în traducere și în căsătorie” 
(„Gender and the Metaphorics of Translation”, în vol. coordonat de Lawrence 
Venuti, Rethinking translation, apud Bassnett 1993, 140-141). 

perspectivă să încurajeze incertitudinile şi indeterminările în loc să le 
lămurească. 


Într-o intuiţie de o remarcabilă actualitate, Tudor Vianu (1961) susține 
că vechile studii asupra influențelor nu trebuie abandonate, dar că sensul 
lor trebuie îndreptat către proiectarea „reputației literaturilor străine într-o 
limbă naţională” — o aserţiune de o remarcabilă actualitate în translation 
studies. În acelaşi loc, comparatistul se referă la nevoia de a îmbunătăți 
teoria literaturii comparate, câtă vreme „nu ne putem limita la strângerea 
faptelor şi punerea lor în relație de succesiune.” Astăzi, când încă mai apar, 
în mod inexplicabil într-o epocă în care documentarea şi verificarea datelor 
este cel mai simplu pas al unei cercetări academice, teze de doctorat ale 
căror valoare şi relevanță nu sunt altele decât „strângerea faptelor şi 
punerea lor în relație de succesiune”, vom aprecia cu atât mai mult 
clarviziunea ştiinţifică a lui Tudor Vianu. Mai târziu, N. I. Popa (1971) este 
primul comparatist român care menţionează o listă a traducătorilor într-un 
studiu sintetic dedicat istoriei comparatismului românesc până în 1971 
(deși Vianu vorbise încă din 1958 despre necesitatea de a introduce 
traducerile în teoria și metodologia literaturii universale). Nu este vorba 
doar despre menționarea unor „intermediari activi şi de nivel artistic 
ridicat, [...], traducători competenţi şi talentați” (172), cât despre intuiţia lui 
N. I. Popa că studiile şi teoria traducerii ar trebui să constituie un capitol 
deloc neglijabil al literaturii comparate. 


Valoarea unei discipline precum translation studies este în prezent de 
domeniul evidenţei, tocmai în contextul globalizării, care alterează 
conținuturile oricăror emițători funcție de nevoile şi de aşteptările 
receptorilor. De obicei înțeleasă ca parte din literatura comparată, această 
nouă disciplină îşi are propria teorie începând cu anii '70%8. Studiul 
activității de traducere într-un context mult mai amplu, oferit de 
lingvistică, teoria literaturii, istorie, antropologie, psihologie, sociologie şi 
etnologie, dar nu numai, dovedeşte participarea acesteia la formarea 
identităţilor locale, inclusiv naţionale. De altfel întreaga teorie despre world 
literature a lui David Damrosch (2003) ține mai degrabă de translation studies 


17 Tudor Vianu, Jurnal, 1961, 196, apud Dima f. a., 153. 
18 Cf. Bassnett 1993, Toury 1980, Lefevere 1988 şi 1992, Hermans 1985. 

decât de orice altceva, mai ales prin premisa că, pentru a înțelege arta şi 
literatura nu este nevoie atât de o ontologie a artei, cât de o fenomenologie a 
ei, câtă vreme orice operă de artă se manifestă diferit la ea acasă şi în afara 
spațiului său. 

Partiţiile disciplinare atât de preţioase lui Paul Van Tieghem sunt 
așadar criticate pentru dogmatismul lor normativ în 1958 de către René 
Wellek (1963, trad. rom. 1970, 150) la al doilea Congres al Asociaţiei pentru 
Literatură Comparată din America. Wellek găseşte „absolut caducă şi 
impracticabilă” (291) distincția între literatură comparată, literatură gene- 
rală şi literatură internațională, câtă vreme studiul literaturii se conduce 
„prin depășirea limitelor unei singure literaturi naționale”. Preocuparea 
pentru tipologizarea funcțiilor şi accepţiilor literaturii comparate este, aşa 
cum am spus deja, anterioară studiului lui Van Tieghem. În această 
protoistorie tipologică, umbrită de celebritatea volumului din 1931, există 
propuneri a căror utilitate ar fi putut fi explorată mai îndeaproape, dacă ele 
nu ar fi fost afectate de antipatia stârnită de dogmatismul lui Van Tieghem. 
Merită atenţie, spre exemplu, sinteza oferită de către Emst Merian-Genast 
(1927, trad. engl. 1969, 4) istoriei terminologice şi tipurilor de utilizări ale 
termenului de „literatură comparată”. Concluzia cercetătorului înşiruieşte 
trei accepții diferite ale conceptului: prima, accepţia „cosmopolită” se referă 
la conceptul goethean de literatură supra-națională (descrisă ca Weltliteratur, 
aşadar world literature), aşa cum a apărut ea în epoca romană sau în Evul 
Mediu creştin. A doua, accepţia „canonică” se referă la acele lucrări al căror 
efect rezistă dincolo de timpul sau locul lor de origine, realizând ceea ce Boileau 
numea „consentement universel”. În fine, a treia se referă la „totalitatea 
creațiilor poetice ale omenirii în general”. 


Poziția cea mai puțin conciliantă o are însă Benedetto Croce (1973, 
222), adversar redutabil al literaturii comparate şi al principiilor sale, care 
susține în 1903 că literatura comparată este un non-subiect şi că nu poate fi 
privită în niciun caz ca o disciplină, de vreme ce lucrările aşezate sub 
această umbrelă, „cum nu se poate mai aride”, intră cel mult în categoria 
„erudiţiei pure și simple”. Termenul i se pare cu atât mai lipsit de substanță 
cu cât, susține Croce, el însuşi nu poate diferenția între istoria literară pur şi 
simplu şi istoria literară comparată: „istoria comparată a literaturii este 

istoria înțeleasă în adevăratul sens ca explicaţie completă a operei literare, 
în toate relaţiile ei, dispusă în întregul compozit al istoriei literare 
universale” (222). Să remarcăm că reproşul de „ariditate” la adresa 
comparatismului (de la bun început neserios, de vreme ce „atractivitatea” 
nu intră în cerințele sau în garanţiile de calitate ale vreunui discurs 
ştiinţific, literar sau nu) maschează în primul rând reticența față de un 
demers care pare lipsit de miză, când scopul lui principal este faptul însuşi 
de a compara autoreflexiv. Pe de altă parte, deşi detestă comparatismul, 
Croce nu diferă foarte mult de acei adepți ai literaturii comparate care 
afirmă necesitatea principiului istoric în analiza faptului comparatist sau 
care susțin că orice reflexie erudită reprezintă o manifestare intuitivă a unui 
reflex de comparare. 


La polul opus se află consideraţii care, pornind de la înțelegerea 
literaturii naționale drept excesiv de limitativă!?, „propun literatura compa- 
rată ca pe un fel de religie mondială” (Bassnett 1993, 4): „reprezintă mai mult 
decât o disciplină academică. Este o viziune de ansamblu asupra literaturii, a 
lumii literelor, o ecologie umanistă, un Weltanschauung literar, o viziune 
asupra universului cultural deopotrivă inclusivă și comprehensivă” (Jost 
1974, 29-30). O importantă supralicitare a literaturii comparate vine din 
partea lui René Wellek şi Austin Warren, în volumul din 1948, extrem de 
influent în domeniul studiilor literare în anii '50-60 (iar în universitățile 
românești până astăzi), Teoria literaturii: „literatura comparată [...] cere o 
lărgire a perspectivelor, o suprimare a sentimentelor locale şi provinciale, 
deloc ușor de obținut.” (44). Înțelegerea acestei perspective aproape 
ecumenice despre literatură în general şi despre literatura comparată în 
special trebuie pusă în legătură cu contextul elaborării volumului semnat în 
tandem: elaborat de către Wellek şi Warren în anii '30-'40, Teoria literaturii 
este şi expresia unei meditații subiacente asupra ideilor de umanitate, 
conştiinţă, raționalitate şi frumos. Abia aşa putem înțelege tensiunea unor 
pasaje care pledează pentru ştergerea granițelor, precum: „literatura este 
una, după cum arta şi umanitatea sunt una”. 


19 Cum, de altfel, procedează şi Goethe când consideră, în 1827, că termenul de 
„literatură națională nu mai înseamnă mare lucru” (cf. Bassnett 1993, 4; 
Damrosch 2003, 1). 

1.2. Literatura comparată: între triumf şi autopsie 


Situarea literaturii comparate la extreme (în sensul expus în 
subcapitolul anterior) are astăzi o relevanță mai mult decât anecdotică, de 
vreme ce, deşi din anii '60 încoace se vorbeşte continuu despre ultima criză 
a literaturii comparate, disciplina continuă să producă atât un sistem de 
predare-învățare, cât şi o teorie şi un praxis. Nici măcar semnalarea celei 
mai recente crize disciplinare în ultimul deceniu al mileniului trecut, 
înainte să se fi ajuns la vreun consens de natură să soluţioneze criza deja 
cronicizată în anii '70 (şi definită încă din 1958 drept „separarea artificială a 
obiectului acestei discipline de metodologia ei, concepția mecanicistă 
asupra surselor şi influențelor, aşezarea şovinismului cultural la baza 
studiilor efectuate” — Wellek 1963, 298) — o suprapunere care în alt tip de 
context ar fi condus cel mai probabil la colapsul unui sistem - nu a fost de 
natură să distrugă cu adevărat integritatea disciplinei. 


Această impresionantă rezistență discursivă, de natură să transforme 
chiar şi criza disciplinară în subiect de discurs, trebuie explicată pornind de 
la datele specifice naşterii literaturii comparate. Dacă nu ținem cont de 
istoricitatea şcolilor care îi definesc începuturile şi dacă încercăm să trasăm 
un istoric al sensibilităţii pentru comparatism, ori al primelor practici posibil 
de aşezat sub această umbrelă terminologică, putem accepta genealogia 
disciplinară schițată în debutul unui volum dedicat memoriei culturale: 
„Memoria se intensifică în perioadele când culturile pe care memoria le-a 
făcut posibile intră în stare de asediu. Memoria şi alfabetizarea culturală au 
fost dintotdeauna interconectate. Literatura, parte integrantă a acestei 
istorii culturale, reprezintă o serie de poveşti. Lectura şi predarea 
comparativă atrag liniile literaturii într-un câmp de forțe. Energiile acelui 
câmp coagulează într-un set de probleme. Aceste probleme agregă la 
rândul lor un set de practici disciplinare numite literatură comparată.”2 O 
disciplină agregată dintr-o serie de procese culturale rezultând din 
exercițiul memoriei - iată o definiție care pune formarea literaturii 
comparate pe un plan esenţial: istoric şi identitar mai degrabă decât estetic 
şi axiologic. Ideea unui comparatism reactiv la „asediul memoriei 


2 Kadir 2011, 1, dezvoltă ideea în capitolul Comparative Touchstones of Literature. 


29 


culturale” poate explica de ce literatura comparată răspunde - indiferent de 
practică - unei forme de presiune: o presiune a cenzurii, a unui canon 
universal, a unei tradiții sau a unei absenţe a tradiţiei, o presiune a 
dezlocuirii sau una a reconstrucției epistemice. Despre un comparatism 
„militant” vorbea și Adrian Marino, mereu pregătit să expună și să atace 
mecanismele vicioase ale izolaționismului și ale provincialismului. 

Pe fundalul aşa-numitei „crize a umanioarelor”, literatura comparată 
trece printr-o perioadă de rescrieri majore. În afara ofensivei studiilor 
culturale, stabilitatea disciplinei este alterată de mutatiile din teoriile, 
practica şi studiul literaturii. Globalizarea digitală conferă o autoritate 
discreționară fără precedent vizualului, chestionând încă o dată viitorul 
studiilor literare şi, implicit, pe al literaturii comparate. Cu toate acestea, 
rădăcina cea mai profundă a crizei disciplinelor umaniste în general şi a 
literaturii comparate în special se află — mai ales în Europa — în redefinirea 
conceptelor din sfera dialecticii universal — particular”. Pentru că în locul 
particularului, ocupat, între secolele XVIII - XX din istoria disciplinei, de 
termeni din sfera „naționalului” şi a „naţionalității”, astăzi se află 
conținuturi instabile şi reconfigurabile. De aceeaşi părere sunt voci ale 
comparatismului de peste ocean care pornesc şi ele de la premisa — asumată 
fără dramatism - că „astăzi, literatura comparată, într-un anume sens, a 
murit” (Bassnett 1993, 47). Să nu ne grăbim totuşi să deducem de aici 
apocalipsa disciplinei, pentru că sensul constatării acestui deces este 
reconfigurativ, iar nu negator: „îngustimea distincției binare, inutilitatea 
abordării anistorice, miopia comodă a abordării literaturii-ca-forţă- 
civilizatoare-universală au contribuit toate la decesul ei.” În ciuda acestor 
minusuri, conceptul are pentru Bassnett puterea de a se reinventa sub noi 
„deghizări”: reconsiderarea locală, regională, postcolonială a modelelor 
culturale vestice, transcenderea prea-fixelor granițe disciplinare prin 
intermediul unor noi propuneri metodologice (gender și cultural studies, dar 
și translation studies). Aceste „deghizări” ale literaturii comparate „de tip 
vechi” sau aceste măşti noi ale unui discurs devenit ineficient amintesc, 


21 O lucrare foarte bine adusă la zi scrie la noi Mona Mamulea (2007) pe tema 
dialecticii închiderii și a deschiderii în cultura română, integrând și raportul 
general — particular. 

dacă este să păstrăm metaforismul de efect din descrierea cercetătoarei 
americane, de recuzita necesară ritualurilor de marcare a momentului 
naşterii din nou, care urmează morții simbolice în riturile de trecere. 


Este clar că anumite formulări ale reinventării comparatismului, se 
folosesc intenționat de metaforismul „maturizării”, pentru a putea face față 
unei forme de presiune a tradiției, prea apăsătoare pentru organismul 
„tânăr“ și „inocent” al comparatismului de început de secol XX. În termeni 
de dublă loialitate descrie Damrosch (2003, 9) starea scriitorului provenit 
dintr-o cultură marginală, care - neputând să ajungă la adevărata 
„măreție” acasă, între marginali — încearcă să rămână al culturii sale în 
același timp în care caută patronajul modelelor străine. „Nevoia de contact 
cu marii predecesori este semnul sigur al unui talent superior”, spune 
Goethe fără să avertizeze asupra presiunii zdrobitoare sau asupra greutății 
imposibil de dus a modelelor respective. 


Un fel de rit de trecere pare să fi fost pus în scenă în ultimele cinci 
decenii pentru transportul literaturii comparate dincolo de disputa 
istorism/ estetism, literaturi majore/ literaturi minore, național/ cosmopolit, 
particular/ universal. Cu alte cuvinte, aş vorbi mai degrabă despre o criză 
de maturitate, decât despre o moarte în desuetudine: acesta este de altfel 
sensul productiv al îngrijorărilor din lumea academică din diferite spații 
culturale față de soarta acestei discipline insuficient de venerabile (în toate 
sensurile). 


A 


Intr-un celebru raport asupra literaturii comparate în epoca globa- 
lizării?, Haun Saussy porneşte de la prezumția triumfalist formulată: 
„Controversele s-au încheiat. Literatura comparată nu este doar legitimă: 
astăzi, în cele mai multe cazuri, vioara întâi, care dă tonul pentru restul 
orchestrei, ne aparține. Concluziile noastre au devenit punctele de pornire 
ale altora“. Ce diferenţă față de argumentul lui Wellek din Criza literaturii 
comparate! unde autorul se străduia să ofere argumente pentru a scoate 
interdisciplinaritatea comparatistului de pe terenul imposturii şi pentru a 
afirma că „ideea rezervațiilor [disciplinare ~ n. m., M. U.] îngrădite, cu 
tăblițe avertizând că «trecerea este oprită» nu poate să nu displacă unei 


2 Saussy, Haun, „Exquisite Cadavers Stitched from Fresh Nightmares: Of Memes, 
Hives and Selfish Genes”, în Saussy (ed.), 2006, 3. 

minţi libere” (Wellek 1963, trad. rom. 1970, 299)! Astfel încadrată, criza 
disciplinară este cel puţin paradoxală: pe de o parte, ca instituţie, disciplina 
literaturii comparate are o poziţie suficient de solidă (în Statele Unite ale 
Americii, dar afirmaţia poate fi lărgită pentru a îngloba Europa sau 
Orientul îndepărtat); pe de alta, i se reproşează tot mai frecvent în ultimii 
ani lipsa proprietăţii conceptual-metodologice şi reproşul este folosit 
pentru a justifica în continuare acuzații de diletantism sau de improprietate 
la adresa comparatiştilor. De altfel, Saussy vorbeşte chiar în primele pagini 
ale raportului semnalat despre frustrarea de a nu putea capitaliza (nici 
măcar cultural) de pe urma alcătuirii unui set de presupoziţii şi a unor 
direcţii hermeneutice însuşite ulterior de aproape toate domeniile studiilor 
literare şi culturale. Cu alte cuvinte, literatura comparată nu a fost niciodată 
mai instabilă conceptual şi mai lipsită de credit ştiinţific decât în epoca în 
care, drept urmare a contribuţiilor ei la îmbogățirea altor domenii, este 
aproape canonic consolidată instituțional. 

Privită cu atenţie, situația descrie un fals paradox, iar poziţia lui Saussy 
trebuie mult nuanţată pentru a rămâne validă în spaţiul est-european sau în 
spaţiile postcoloniale, dar asupra acestui lucru vom reveni ulterior. 
Deocamdată doresc doar să accentuez că, dacă alte discipline istorice s-au 
confruntat cu probleme de legitimitate doar în momentul constituirii sau în 
momentele în care moda epistemică a scos temporar din uz tocmai principiul 
lor de funcționare, pentru literatura comparată afirmarea şi argumentarea 
legitimității propriului teritoriu şi demers au avut loc continuu. Disciplina 
despre care vorbim s-a situat mereu ca un tertium comparationis, un al treilea 
termen al comparației, nu numai un termen tranziţional sau translaţional, ci 
mai ales un termen dublu articulat. Tertium-ul literaturii comparate presupu- 
ne o cercetare şi un discurs pe două niveluri: la un prim nivel — o căutare a 
locului acestui subiect, prin meditaţie şi cartografiere istorică (nivelul 
metadiscursiv), iar la un alt nivel — investigarea analitică imediată a obiectelor 
sale: (nivelul practicilor posibile). 


3 V., crizele principiului istorist şi consecințele crizei istoriei literare, elaborarea 
New Historicism etc. 

A V. pentru discutarea măsurii în care literatura comparată este dedicată scrierii 
perpetue a unei istorii şi metodologii a literaturii comparate, capitolul 
Comparative Touchstones of Literature, din Kadir 2011, 1-18. 

De obicei, în studiile dedicate problemei, absența proprietății 
teoretice şi metodologice este menţionată printre sursele ultimei crize a 
comparatismului. Totuşi, dacă privim cu atenție, constatăm că identificarea 
cauzei nu este neapărat corectă: în niciun moment al istoriei sale literatura 
comparată nu a avut (şi rareori a pretins că are%) un set propriu de teorii, 
concepte şi metode operaționale care să o definească. Dimpotrivă, statutul 
ei deschis, interdependent, liminar s-a numărat printre primele caractere 
distinctive ale disciplinei. Actuala criză a (im)proprietăţii vine mai degrabă 
din faptul că acelaşi liberalism metodologic a putut fi considerat când un 
ati (fluiditatea metodelor şi împrumutul teoretic), când un capăt de 
acuzare: „nu a reuşit să-şi stabilească un obiect de studiu distinct şi o 
metodologie specifică” (Wellek 1963, 290). Prin urmare, ceea ce s-a 
schimbat, accentuând criza, este perspectiva asupra nevoii de a avea pro- 
priile instrumente metodice şi propriul cadru teoretic pentru a defini 
disciplina. Un atac de neoclasicism teoretic al evaluării disciplinare, mai 
degrabă decât o modificare de ordin intrinsec disciplinar se află, din acest 
punct de vedere, la originea ultimei crize a literaturii comparate, a cărei 
semnalare capătă uneori afectarea unei autopsii simbolice”. În plus, destul 


% Cu excepția momentelor în care nevoia de ştiințificitate a impus supralicitarea unei 
metode şi concepte proprii, cum se întâmplă nu numai în pozitivismul dogmatic 
comparatist de tip Van Tieghem, ci, de pildă, şi la Adrian Marino, care exagerează 
valoarea de generalizare metodologică a conceperii literaturii comparate ca 
„poetică comparatistă”: „Literatura comparată încetează să mai fie un simplu 
capitol al istoriei literare sau al istoriei relațiilor internaționale; ea este dotată de 
această dată cu un obiect precis, autonom şi cu o metodă proprie.” (Marino 1988, 
trad. rom. 1998, 5). Sau, când diferențiază poeticianul de comparatistul practicant 
al poeticii comparate: „Nu se pune problema ca teoreticianul-comparatist să se 
substituie poeticianului; să disloce, să înlocuiască, să anuleze chiar, teoriile şi 
metodele existente. Misiunea lui este în acelaşi timp mai modestă şi mai 
ambițioasă: adică o teorie şi o metodă situate într-o perspectivă ce nu-i decât a lui (s. m., 
M. U.): care nu se confundă, nici nu se suprapune cu nici una dintre metodele mai 
mult sau mai puțin în vogă (structuraliste, semiotice etc.)” (17) 

25 V. semnalarea de către Gayatri Spivak (2003) a morții disciplinei: metafora lui 
Spivak nu este lipsită de intenţie spectaculară. Demersul cercetătoarei se 

de frecvent, parte din „viciile” puse pe seama literaturii comparate 
(literaturocentrismul, europocentrismul etc.) nu reprezintă decât efectele 
secundare ale deprecierii locului studiilor literare şi umanioarelor în 
general în atenția publică şi academică. 


De altfel, printre comparatiştii preocupaţi de ultima criză a disciplinei 
circulă şi ideea după care cultura însăşi este structural predispusă la 
instabilitate paradigmatică, intrând în criză în fiecare dintre momentele 
istorice importante. Mai mult decât atât, există păreri care îi dau dreptate 
lui Wellek, care afirma în 1959 că „din 1914 încoace lumea (sau mai bine zis 
lumea noastră) se află într-o stare de criză permanentă. Cam tot de atunci, 
dar cu mai puţină violență şi stridență, cercetarea literară este şi ea sfâşiată 
de conflicte între diferitele metode.” (1963, 290). Astfel înțeles, momentul 
istoric actual nu ar fi cu nimic excepțional sub acest aspect, doar diferit de 
cele de dinainte: în prezentul istoric, a fi comparatist presupune şi 
manifestarea unei anumite sensibilități față de ideea şi de vocabularul 
crizei. Coloratura istorică a literaturii comparate de astăzi nu trebuie să ne 
facă să uităm că, tocmai formulând definițiile „crizei” punem deja în 
practică şi întreținem rulajul conceptual al literaturii comparate în formula 
sa contemporană”. 


Astăzi, criza literaturii comparate semnalate de către Wellek poate fi 
descrisă prin imposibilitatea de a închide nişte întrebări cu răspunsuri 
corespunzătoare şi, dacă nu definitive, măcar satisfăcătoare. Printre 
respectivele întrebări se numără: „Dacă literaturile au un canon, care ar 
putea să fie canonul comparativ? Cum selectează comparatistul ce să 
compare? Este literatura comparată o disciplină? Sau este pur și simplu un 
domeniu de studiu?” (Bassnett 1993, 2). O concepție cert organicistă funda- 
mentează ideea că, lăsând prea multe întrebări deschise, literatura 


îndreaptă, dincolo de evidentul metaforism spectaculos, într-o direcție 
melioristă, îndemnând la eforturi pentru resuscitarea disciplinei. 

2 „Întâmplător, epoca noastră diferă de altele, de unde natura aleatorie a 
definiţiilor pe care disciplina și le oferă astăzi și limbajul particular al 
caracterizărilor noastre de comparatiști. Aceste caracterizări reprezintă simptome 
ale contingenţelor noastre în aceeași măsură în care portretizează fidel practicile 
actuale ale vocației de comparatist”. (Kadir 2011, 4-5). 

comparată se află în suferință. Ca un organism cu prea multe răni deschise, 
în anii '50 impasul literaturii comparate ține de un exces de problematizare. 


Momentul are însă puternice conotaţii istorice: după nevoia de 
consens şi credință în universalitatea valorilor din anii 50-60, după al doilea 
război mondial, contracultura anilor '60 aduce în Statele Unite, cum o vor 
face revoltele studenţeşti din Franţa, un nou gust pentru individualismul 
anarhic, anti-sistemic, pentru excentricitate și atipicitate. Acesta se hrăneşte 
din grundul epistemic de factură existenţialistă, dar şi din parcurgerea 
destul de rapidă a unor modele teoretice succesive. Pentru Bassnett, 
redescoperirea individualismului după elanul comunitarist postbelic 
înseamnă şi finalul armoniei universaliste pe care literatura comparată o 
propovăduia în prima jumătate a secolului XX: „comparatistul este [...] 
reprezentat drept deţinătorul unei vocaţii, un fel de ambasador interna- 
țional angajat în literaturile comparate ale naţiunilor unite” (1993, 4). Şi este 
adevărat că, încă din 1931, de la încercarea lui Van Tieghem de a impune 
literatura generală ca istorie literară internațională (cu un conținut care, a 
observat Wellek mai târziu, nu poate fi deosebit de conţinutul literaturii 
comparate), comparatistul a fost asociat cu ideea contribuţiei „la călăuzirea 
acelora care trebuie să-şi asume misiunea apropierii între popoare, nu 
printr-o imposibilă şi de altfel nedorită desființare a caracterelor naționale 
care alcătuiesc însăşi esenţa şi viața lor, ci prin înțelegerea acestor caractere 
şi printr-o simpatie luminată pentru contribuția fiecărui scriitor la 
patrimoniul comun al celor ce gândesc” (Wellek 1963, trad. rom. 1970, 179). 


Nu altfel judecă lucrurile în anii '50 la noi Tudor Vianu, convins că, 
prin intermediul cursului de literatură universală, contribuie la întărirea 
„în auditorii lui a conștiinței unităţii de cultură a lumii” (1982, 17). Că nu 
este vorba despre o unitate ideală, ci despre una care să contracareze 
efectul dezbinării profunde aduse de traumele războaielor mondiale ne 


% „Valurile mari ale gândirii critice care au măturat unul după altul terenul 
cultural, de la structuralism la poststructuralism, de la feminism la deconstrucție, 
de la semiologie la psihanaliză — au abătut atenţia de la activitatea de comparare 
a textelor şi de trasarea unor tipare de influență între scriitori către rolul 
cititorului. Și cu fiecare nou val care îl acoperea pe precedentul, noțiunea unei 
lecturi unice, armonioase a fost distrusă pe veci.” (Bassnett 1993, 4-5). 

lămurim citind îndemnul profesorului bucureștean „de a nu menţine 
separate și învrăjbite națiunile care şi-au manifestat necontenit voința de a 
se deschide unele altora” (17), dar mai ales trimiterea explicită către 
impactul ideologic pozitiv al literaturii universale: „dacă imperativul păcii 
mondiale are nevoie de noi argumente, literatura universală îi poate 
procura pe unele dintre cele mai bune. Agresiunea războinică și prăpăstiile 
săpate între popoare apar ca potrivnice conlucrării firești pe care cercetările 
noastre o pun mereu în lumină.” (17-18). 


Configurația metaforică şi semantică a „apropierii între popoare” nu 
este lipsită de pericole. Obligaţia de a conduce toate eforturile de creație, 
înțelegere şi interpretare către o concluzie „unitară”, dacă nu cumva chiar 
„unică” a fost analizată, sub aspectele ei riscante (pentru că sunt 
amenințătoare la adresa diferenței), de către Hannah Arendt: „Această 
ruşine elementară, pe care mulți oameni de cele mai diverse naționalități o 
au în comun unii cu alții este tot ce a mai rămas din sentimentul nostru de 
soidaritate internațională, fără să-şi găsească deocamdată expresia politică 
pe măsură. Mirajul părinţilor noştri despre umanitate a fost de o asemenea 
factură, încât nu numai că a ignorat cu inima uşoară chestiunea naţională, 
ci, mult mai grav, nu a presupus câtă teroare încape în ideea de umanitate 
şi în credința iudeo-creştină în originea unitară a rasei umane” (ed. 1994, 
131). Or, acest „miraj al părinților noştri” se leagă strict de ideea romantică 
a omului universal, a păcii perpetue, de atâtea ori infirmată „începând cu 
Revoluţia franceză, Imperiul napoleonian, Europa imperial-colonială 
angajată în misiunile sale de civilizare a continentelor întunecate, două 
războaie mondiale și ravagiile continue ale continuării lor în leagănul 
geografic al tradiției avraamice” (Kadir 2011, 170). Vianu nu urmărește 
până la capăt statutul „vrăji al unui proiect de literatură universală și 
comparată menit să „restaureze” o pace pierdută. Deși se referă la nevoia 
de a semnala diferențele, de a pune în lumină culturile mici, literatura 
fostelor popoare oprimate (în termeni încă actuali în studiile postcoloniale), 
el le subsumează scopului universalist al „păcii lumii” descrise ca depăşire 
a diferențelor locale, de dragul armoniei mondiale. 


In egală măsură, o observație contrapunctică se impune: „mirajul“ 
umanității raționale, lucrând pentru întreţinerea păcii eterne de dragul 


36 


70 III 


„apropierii între popoare” a fost înlocuit, din anii '90 până astăzi, de un 
miraj similar, al unei epoci postnaţionale, postcoloniale, postumane şi 
postmoderne. Prea încântați de această nouă fata morgana, la fel de 
amăgitoare, ne-am grăbit să o asumăm înainte de a-i analiza toate riscurile. 
Astăzi a devenit evident că se impune abordarea critică şi lucidă a conse- 
cințelor pe care le antrenează uriaşa producţie de discursuri postnaționale, 
postcoloniale, postumane şi postmoderne în lumina realităților extrem de 
dure ale unei crize extinse, de natură epistemologică, etică, economică şi 
socială. 

O ultimă distincție merită semnalată înainte de finalizarea acestei 
introduceri: în termeni generali, ea se deschide între declarații şi praxis. La 
nivel declarativ, problema crizei literaturii comparate este frecvent 
întâmpinată de pe poziții deschis-liberale, de unde dezbaterea şi 
chestionarea granițelor disciplinare şi metodologic-conceptuale sunt 
salutate ca binevenite. La nivel practic profund, aceeaşi problematizare şi 
aceeaşi chestionare sunt tratate însă cu o suspiciune uneori de-a dreptul 
agresivă față de potenţialul lor destabilizator. Nu mai trebuie demonstrat 
că instituţiile de orice fel tind mai degrabă să păstreze starea de fapt, 
considerând amenințătoare pentru stabilitatea dogmatismului sistemic% 


2 „Până recent, și noi vorbeam limba vrăjită a unei epoci postnaționale, postco- 
loniale, postmoderne. Și discursurile noastre disciplinare au lăsat un teanc uriaș 
de studii în arhivele dedicate acestor subiecte. Însă în prezent nu putem să nu 
recunoaștem mirajul «cu inima ușoară» al acestui tip de discurs în fața reali- 
tăților crude ale lumii, indiferent cât de bine deghizate și poleite ar fi acestea în 
limbajul cu dublu înțeles al hegemoniei”. (Kadir 2011, 170). 

30 Desigur, caracterul conservator al instituţiilor de învățământ nu trebuie 
deronizat, câtă vreme el defineşte chiar statutul unui sistem didactic. Adrian 
Marino vede, fără să admire, avantajele acestui conservatorism, când constată 
„de bine, de rău, o anumită (deşi extrem de formală) siguranță” (1988, trad. rom. 
1998, 8-9) în comparatismul universitar, chiar atunci când afirmă nevoia de a 
părăsi „căile bătătorite”. În termeni mai critici, dar şi mai puţin personalişti, 
Djelal Kadir formulează aceeaşi obiecţie când susține că literatura comparată este 
„ținta unor interese instituționale egoiste, a unor politici culturale triumfaliste şi 
a unor cadre academice recrutate să susțină status quo-ul unei sfere publice 
dogmatice, invariabil îngrozită de perspectiva auto-reflexiei şi a umbrelor sale 

proiectele centrifuge, jocul destructurant sau chiar simpla repunere în 
chestiune a principiilor care ancorează sistemul. 


Or, un discurs definit drept tertium comparationis este de la sine 
conotat instabil, fluid, capabil să deconstruiască însuşi sistemul institu- 
tional în care s-a dezvoltat. Adrian Marino (1988) vede lucrurile în termeni 
tranşanți: „de vreme ce cuvântul [literatură comparată — n. m., M. U.] este în 
criză endemică şi nici o definiție nu este acceptabilă, cine ne împiedică să 
reformulăm şi cuvântul, şi obiectul, deci problema comparatistă în 
ansamblul ei?” (1988, trad. rom. 1998, 9). 


1.3. Definiţie, obiect, scopuri 


De unde s-a pornit pentru a ajunge, atât de curând într-o istorie 
„Scurtă“, la semnalarea unui impas? Au fost cu adevărat lucrurile foarte 
clare şi ferme conceptual la un moment dat? Pentru a aborda acest fel de 
întrebări, voi cobori în acest capitol pe firul istoriei termenului, a 
conceptului, dar şi a primelor coagulări instituționale, căutând dovezi de 
tip factologic. Într-un discurs inaugural la Ateneul francez, Philarete 
Chasles (1835) definea obiectul de studiu al literaturii comparate drept 
„influența gândirii asupra gândirii, maniera în care oamenii se modifică 
reciproc, prin ceea ce fiecare dintre ei oferă și primește; să mai punem la 
socoteală și efectele acestui schimb perpetuu asupra naționalităților 
individuale”. Aşadar, un studiu al influențelor, dar nu exclusiv literare, ci 
larg culturale. Ideea influenței se precizează la Chasles în aceea a relațiilor 
internaționale pe orizontală, formulate ca schimb reciproc şi continuu, de 
natură să modifice atât emițătorul, cât şi receptorul, cu atât mai mult cu cât 
cei doi termeni sunt în sine instabili şi interşanjabili. Oricum, la începutul 
secolului al XIX-lea, viteza de circulație a termenului este egalată numai de 
lipsa lui de determinanți precişi: „termenul preexistă subiectului” (Bassnett 


definitorii. Centralismul păstrării privilegiilor şi dogmatismul nechestionat sunt 
puncte de sprijin preferate, pe care instituțiile le apără cu tot zelul de care sunt 
capabile, iar discursul auto-descentrant este considerat o ţintă adecvată, fiind în 
continuare suspectat ca potenţial agent de contaminare, care amenință centrul 
privilegiat şi ancorarea fermă a capitalului cultural al instituțiilor — fie el idealist 
sau simbolic, ori materialist şi gregar, ori şi una, şi alta.” (Kadir 2011, 5-6) 

1993, 21). Deşi sintagma este folosită (cu destulă nonşalanţă teoretică) 
înainte să se ştie precis ce semnifică, de îndată ce începe să se lămurească şi 
să se precizeze, „comparată se opune lui națională”. Două sunt aşteptările 
metodologice ale acestei prime concretizări a semnificației: pe de o parte, o 
anumită transcendere a îngustimii naționalului, dar pe de alta şi o anumită 
reciprocitate a interpretării, în care observatorul şi observatul îşi 
împrumută alternativ rolurile şi poziţiile hermeneutice, o reciprocitate care 
se va dovedi cât de curând „un mit la fel de profund creditat ca mitul 
măreției universale, transculturale” (21). 


Desigur că nu există cu adevărat un loc şi o dată pe care să le 
consemnăm drept moment sau certificat de naştere al literaturii compa- 
rate?!. Cu toate acestea, dacă încercăm să trasăm un istoric al formulării 
disciplinare la nivel internațional, trebuie să fim de acord că „localizările 
genealogice ale literaturii comparate au o geografie și o istorie mult mai 
vaste decât decât susțin relatările instituționale și decât proiectează 
recentele teorii pedagogice.” (Kadir 2011, 8) Înainte de a deveni subiect 
instituțional şi disciplină, literatura comparată constă într-un anumit mod de 
a formula raportul cu o limită dată, de natură să creeze o tensiune culturală. 


În 1816, termenul de „literatură comparată” apare într-o serie de 
antologii folosite în Franța (Cours de littérature comparée). De aici, deşi 
neexplicat şi cu totul haotic, se răspândeşte în mediul academic francez 
între 1820 şi 18302. În germană, „vergleichende Literaturgeschichte“ apare 
pentru prima dată în 1854, la Moriz Carrière, iar în engleză Matthew 
Arnold îl foloseşte pentru prima dată în 1848%. Printre predecesorii 
disciplinei propriu-zise se numără Jean-Jacques Ampère, cu Histoire de la 
littérature française au moyen age comparée aux littératures étrangères (1841) şi 
Abel François Villemain, cu Tableau de la littérature au moyen age en France, 


31 Jar cei care au încercat să o facă au fost tratați cu o anumită complezență, egală 
cu aprecierea reală, aproape invidioasă, față de confortul metodologic pe care îl 
asigură o asemenea naivă certitudine, v. Apter 2006, passim. 

32 Cf. Bassnett 1993, 12, dar şi întregul capitol How Comparative Literature Came into 
Being din acelaşi volum. De asemenea René Wellek, „The Name and Nature of 
Comparative Literature”, în Wellek 1970, 1-36. 

3 Apud Prawer, 1973, passim. 

en Italie, en Espagne et en Angleterre (1830)4, iar primele catedre de literatură 
comparată apar în Franţa în 1897 (mai întâi la Lyon, apoi la Paris). În 
Statele Unite, cursul de „literatură generală sau comparată” al lui Charles 
Chauncey Shackwell se ține la Cornell University încă din 1871, deşi prima 
catedră apare la Harvard abia în 1890. 


În România, termenul cunoaște utilizarea timpurie pe care i-o dă 
Hasdeu în 1875, prin Principii de filologie comparativă ario-europene, cuprin- 
zând grupurile indo-perso-tracic, greco-iliro-celtic și lato-slavo-germanic, dar nu 
se impune cu adevărat decât în urma cursului de literatură universală și 
comparată ținut de Tudor Vianu la Universitatea din Bucureşti începând cu 
1948. Ulterior, cercetătorul descrie proiectul acestui curs în Idei trăite: 
„Trebuia să prezint curentele literaturii universale în secțiuni orizontale, 
adică în felul în care ele trec prin literaturile mai multor națiuni, vădind 
neîncetatele împrumuturi pe care acestea le-au făcut de-a lungul 
veacurilor*.” (Vianu 1966, XLVII) Să remarcăm că Vianu consideră 
termenul mai degrabă auxiliar, utilizându-l pentru a denumi un mijloc de 
transgresare a limitelor studiului național în cadrul literaturii universale. Și 
el susține, pe urmele lui Fritz Strich, că numele disciplinei „nu este cel mai 
potrivit, deoarece metoda comparaţiei este generală în lucrările istoriei 
literare” (Vianu 1959, reluat în 1982, 594). Acest lucru nu trebuie însă 
interpretat drept o retragere de credit sau de validitate, pentru că Vianu 
este convins atât de utilitatea metodei, cât şi de potențialul său explanatoriu. 
Mai degrabă, în cazul său ca și în cazul lui Liviu Rusu% la noi, 


H Cf. Weisstein, 1968, trad. engl. 1973, 171. 

3 Vianu repune problema manierei de studiu în 1955, în „Literatură universală și 
literatură națională” (1982, 11-13). 

% În ciuda meritelor sale incontestabile în dezvoltarea comparatismului românesc 
(mai ales în școala de la Cluj), Liviu Rusu a dat mai degrabă volume dedicate 
unor autori (v. studiile dedicate relațiilor dintre Eminescu și Schopenhauer sau 
dintre poeticitatea eminesciană și muzica clasică), decât unor probleme de teorie 
a comparatismului. Deşi este estetician de formație, ca și Tudor Vianu, Liviu 
Rusu dă dovadă de o paradoxală neînțelegere în chestiuni de metodă. Așa se 
întâmplă cu problema studiului „orizontal” (internațional) vs. „vertical” 
(naţional) al literaturii. Liviu Rusu atacă prezumția de „orizontalitate” 
înţelegând-o, ca pe o „dimensiune a vieţii sufletești”, şi semnalând faptul 


d aa 


o O 


SN a CI A A 


comparatismul nu trebuie obligatoriu atașat de un câmp fix de proprietate, 
ci înțeles ca deschidere continuă a granițelor, cu o libertate pe care astăzi 
am numi-o transdisciplinară și transnaţională (cf. 1982, 63 și 1983, 578). 


Cu un termen marcat de atâtea ambiguități şi mai ales activ înainte de 
a fi funcțional din punct de vedere conceptual, „nu trebuie să ne surprindă 
că specialiştii în literatură comparată de la jumătatea secolului până astăzi 
trebuie să fi fost preocupaţi aproape obsesiv cu definirea subiectului lor” 
(Bassnett 1993, 22). „Obsesia” pentru auto-definirea subiectului reprezintă 
însă mai mult decât un răspuns la această istorie a impreciziei ştiinţifice: 
parte din discursul literaturii comparate este constituit tocmai de procesul 
de auto-reflecţie, respectiv de construirea unei a doua articulații 
disciplinare. Departe de a fi un discurs despre obiecte culturale, literatura 
comparată se defineşte, mai ales în prezent, şi drept discurs despre 
posibilitatea constituirii unui subiect sau despre posibilitatea întreținerii lui 
în momentul mutaţiei epistemice, comentariul metadiscursiv devenind 


măcar la fel de important ca interpretarea unui conținut oarecare. 

Cum este posibilă această dublă articulare, în aşa fel încât literatura 
comparată să „explice“ dincolo de limitele metodologice ale „explicaţiei” în 
sensul raționalist al cuvântului? Cum se poate susține o definiție 
disciplinară care să scape rigidității şi închiderii ei într-un concept unic? 
După Djelal Kadir (2011, 7) soluţia ar fi înlocuirea definiției cu o listă de 
descriptori de practici comparatiste, care ar prezenta avantajul unei 
descrieri dense”. În această propunere, capătă denumirea de literatură 


(evident!) că „există și o dimensiune verticală, de adâncime a acesteia”. (Cf. „La 
perspective de la profondeur dans letude des influences litteraires et de 
l'originalité illustré par le rapport entre le poète Eminescu et Schopenhauer”, 
susținută la al IV-lea Congres al Asociaţiei Internaționale de Literatură 
Comparată, Fribourg, 1964.) Probabil sub imperiul formaţiei sale de psiholog, 
comparatistul vede o problemă de psihologie acolo unde nu este decât una de 
selecție a subiectului, interpretând referinţa la orizontalitatea cultural-geografică 
a analogiilor între culturi naționale ca pe una referitoare la profunzimea umană 
reprezentată artistic sau literar! 

3 Thick description, adică „descrierea densă” ar reprezenta, în raport cu definirea 
ştiinţifică în sens raționalist, diferența pe care cunoaşterea ostensivă o reprezintă 
în raport cu cunoaşterea descriptivă. Arătând „cu degetul” obiectul cunoaşterii, 

comparată practicile descrise de cel puţin unul dintre determinanții 
următori: „distant, close, translational, worldly, planetary, republican, global, 
ekphrastic,  identitarian, imperial, hegemonic, postcolonial, iconoclastic, 
emancipatory, transnational, transcultural”. Acestora li se adaugă o serie de 
„moduri interpretative de înțelegere”: „decenteredness, itinerancy, subject 
agency, historiography, identity and cultural politics, memory, imperial 
revanchism, ekphrastic intertextuality, the ethics of poetic justice, statist and 
culturalist republicanism, and metanarrative indirection” (Kadir 2011, 9). Să ne 
oprim o clipă asupra câtorva dintre termenii propuşi: dacă privim seria 
determinanţilor de practici, vom observa că nu se constituie, cum ne-am fi 
aşteptat într-o viziune comparatistă clasică, din perechi de termeni opuşi 
sau — la limită — comparabili, ci din descrieri ale unei forme de relaţionare: 
„ttanslațional”, de pildă, presupune fireşte un transfer de semnificaţie între 
(măcar) două repere, dar obligă interesul critic să se concentreze asupra 
manierei de transfer, şi nu asupra termenilor între care el se produce. Cu 
toate acestea, din lista de mai sus nu lipsesc determinanții practicilor 
comparatiste tradiţionale, care compun mare parte din abordarea 
comparatistă istorică a secolelor XIX-XX: hegemonic şi imperialist, ca şi distant 
sau apropiat pot fi recunoscuţi cu uşurinţă ca descriptori ai practicilor 
comparatiste din contexte istorice în care noțiunile de ierarhie şi centru 
sunt definitorii. Din a doua listă rezultă că vom califica drept 
„Comparatiste” sau „ținând de literatura comparată” abordările critice 
posibil de caracterizat prin descentrare sau textualitate ekphrastică. 


Deşi extrem de atractivă prin detaşarea de limitările conceptului unic, 
prin înlocuirea unei definiții discursive (mereu incomplete) cu una 
ostensivă (virtual deschisă), propunerea lui Kadir suferă totuşi de 
impracticabilitate: dacă luăm în calcul un singur descriptor (ex. descentrare) 
pentru stabilirea caracterului comparatist al unei practici, este clar că 
ajungem să luăm în calcul mult mai multe contexte decât ar susține o 
disciplină în sensul tradițional al cuvântului. Dacă insistăm să verificăm 


ostensivul depăşeşte problemele definiţiilor imposibile (majoritatea ideilor 
generale: timpul, libertatea, culoarea etc.). Am discutat conceptul de thick 
description pe urmele istoriei culturale a lui Clifford Geertz în volumul Scriitopia, 
ediţia a doua revăzută şi adăugită, Editura Dacia XXI, 2010, pp. 239-244, passim. 

Întreaga listă de descriptori înainte de a da verdictul de comparatism, ne 
aflăm la cealaltă extremă şi vom exclude prea multe practici într-o evaluare 
procustiană. Înțelegerea lui Kadir merge mai degrabă către prima variantă, 
pentru că interesul său nu este unul de jalonare istorică sau metodologică, 
ci mai degrabă de a demonstra o anumită utilitate universală a literaturii 
comparate, esenţialistă, dincolo de constituirea instituțional-disciplinară a 
comparatismului. Or, reversul unei prea încăpătoare definiții a ceea ce 
încape — ca obiect sau practică interpretativă — în literatura comparată este 
tocmai aşezarea într-o nouă imposibilitate de a statua o instituție bazată pe 
o disciplină. 

II. Naţional şi universal 


Am gândit această parte a lucrării ca pe o zonă intermediară, de 
trecere de la chestiunile contextualizante (despre termenii în care se duc 
dezbaterile metodologice legate de teoria comparatismului pe plan 
internaţional) la unele de particularizare și localizare românească a acestora 
(în părțile următoare). Existenţa acestui capitol de tranziţie se justifică prin 
nevoia de a insista asupra acelor termeni care îi depășesc în importanță și 
extensie pe toți ceilalți. 


Dincolo de argumentul cu care încheiam capitolul anterior (adaptarea 
la epistema globală), una dintre sursele crizei actuale a literaturii comparate 
şi a comparatismului în general o reprezintă dezintegrarea conceptelor din 
sfera semantică a „naționalului” şi „naţiunii”%. În înțelegerea secolului al 
XIX-lea occidental, dar şi a secolului XX european, comparatismul depinde 
obligatoriu de configurarea unor noțiuni precum „specific naţional” sau 
„particularitate locală”. În definiția consacrată de Wellek în 1959, „litera- 
tura comparată s-a închegat ca o reacție împotriva naţionalismului îngust al 
unei mari părți a cercetării literare din secolul al XIX-lea” (Wellek 1963, 
trad. rom. 1970, 295). Dar „artistul, pentru o mie de motive, nu poate fi 
decât național. Produs al unei societăți, el scrie pentru o societate dată. 
Marea lui calitate e specificitatea. Şi aceasta nu poate fi decât naţională.” 
(Mihai Ralea citat în Mecu 2012, 512). Mai mult, „ca rezultat al aproprierii 
literaturilor și istoriilor literare de către națiunile politice din secolul al XIX- 
lea, deși nu ne dăm mereu seama de acest lucru, inconştientul nostru literar 
este larg naţional. Instrumentele de analiză și evaluare sunt naţionale. Într- 
adevăr, studiul literaturii de pretutindeni se organizează de-a lungul 
liniilor naţionale“, motiv pentru care suntem „orbi faţă de un anumit 
număr de fenomene transnaționale” (Casanova 1999, trad. engl. 2004, XI). 


3 Despre diferența între stat şi națiune, vezi: Berlin 1976, Cobban 1964, Edwards 
1985, Hobsbawm 1990, Smith 1995, Lapierre 1977 (trad. rom. 1997). 

Din această perspectivă, europocentrismul de care este acuzată 
disciplina consacrată de o anumită şcoală franceză? se află printre primele 
zone de corecție actuală, imediat urmând recalibrarea” fostelor „Şcoli 
naţionale” pentru a le adapta cerințelor unei lumi globale. Şansa literaturii 
comparate se defineşte tranzițional şi translațional: ca spaţiu intermediar în 
sensul cel mai complet al sintagmei, ca spaţializare şi expunere 
deconstructivă a locului în care paradigmele se raportează una la alta, dar 
şi a locului în care paradigmele se autodefinesc. Literatura comparată 
acoperă disciplinar limesul, care desparte și apropie în același timp 
literaturi, culturi, istorii, perioade, spaţii, cu tot cu memoria lor. Acesta este 
şi sensul definirii literaturii comparate ca „al treilea spațiu” (Bhabha 1994), 
respectiv ca locus necesar acestui dublu act de analiză comparativă şi 
metacritică prin care o disciplină a universalului devine „locală” şi 
dătătoare de loc, adică „locativă”. 


Criticii români de la jumătatea secolului trecut nu acceptă cu uşurinţă 
- din rațiuni absolut justificabile, care țin de specificul istoriei culturale — 
aşezarea conştientă în acest spațiu translațional non-ermetic. Deşi, ca în 
restul Europei din aceeaşi perioadă, ajung la literatura comparată pornind 


3 Părerile sunt împărțite asupra trasării istoriei literaturii comparate de la şcoala 
pariziană, cum o face, de pildă, Pascale Casanova în La République mondiale des 
lettres (1999, trad. engl. 2004). Djelal Kadir, de pildă, susține că nu putem descoperi 
un loc pe care să-l tratăm drept „meridianul Greenwich, după ghidajul căruia 
valorile literaturilor pe care le studiem își găsesc direcția și valoarea” (2011, 8). De 
altfel, tensiunea competitivă existentă între cele două şcoli nu este de dată recentă. 
Într-un volum din 1969, dedicat lui Herder şi începuturilor literaturii comparate, 
autorul S. Mayo critică mai întâi înțelegerea restrictivă pe care şcoala franceză (mai 
ales prin M.-F. Guyard) o dă conceptului de literatură comparată, după care, într- 
un prea transparent exercițiu de amuzantă hipercorectitudine academică, 
menționează că participarea franceză la cel de-al IV-lea Congres al ICLA şi opera 
lui René Etiemble sunt dovezi vii că „francezii pot fi comparatiști la fel de deschişi 
la minte ca aceia din orice altă națiune” (1969, 3-4). 

+ Vom reveni asupra propunerilor concrete de a transfera „literaturile naționale” şi 
conceptele aferente studiului lor, ca şi „curentele literare şi artistice” în termeni 

„globalizanţi”, de „aderență” sau „afiliere“ la anumite sisteme explicative 

aleatorii şi instabile. 

dinspre sisteme mai stabile, cu o istorie mai îndelungată (respectiv istorie, 
teorie literară sau estetică), este interesant că încep să practice literatura 
comparată cu o doză mai mare de anxietate auto-legitimatoare, ca şi când 
faptul de a deveni comparatişti (adică de a adera la un sistem de reper 
universal) i-ar face automat susceptibili de a se fi dezis de cele naționale“. 


Vom reveni asupra câtorva exemple care dovedesc povara unui 
complex sau măcar a unei nelinişti: descoperind uşurinţa cu care literatura 
comparată face şi desface proiecte universale pentru a defini un spațiu 
particular şi a-l localiza, primele proiecte de comparatism românesc se 
grăbesc să se declare explicit neînstrăinate, acasă, profund naționale, semn 
că afirmarea explicită a loialității intelectuale naţionale face parte din 
declarația de metodă la momentul respectiv. Referindu-se la raporturile 
extrem de sensibile ale culturii române cu universalul, pe de o parte, şi cu 
specificul național, pe de alta, Nicolae Mecu precizează riscurile care 
decurg din respectiva sensibilitate: „Această dublă față a fenomenului a 
produs excese contrare: pe de o parte o autominimalizare generatoare de 
complexe, pe de alta exagerarea specificului, fie prin înțelegerea lui 
exclusivistă şi lipsită de validitate (la români acesta a fost cazul 
ortodoxismului sau al tracismului), fie prin prezumția unei întâietăți la fel 
de nefondate (cazul protocronismului şi al tuturor anticipărilor şi 
prelungirilor lui). În dialectica fenomenului, toate aceste extreme au fost 
corectate prin intervenția salubrizantă a spiritului critic, menită să aşeze 
judecăţile în limitele verosimilului şi ale bunului simț.” (2012, 511) 


La jumătatea secolului trecut, în critica românească de unde se vor 
afirma cei dintâi comparatişti români, există o certă nelinişte în asumarea 
universalului, conceptual vorbind. Adesea, când este asumat, el este 
catalogat drept cosmopolitism (şi trădează un complex provincial) sau anti- 
naționalism (şi mărturiseşte frustrări protocroniste). Poziţiile echilibrate nu 
lipsesc însă: „Naţionalul nu e ţinta supremă a spiritualizării, ci e materialul 
brut, care are a fi înnobilat prin gândirea general-umană, astfel încât 
creațiunile lui să devie pretutindeni şi etern valabile.” (V. Pârvan citat în 
Mecu 2012, 515). 


41 A se urmări sinteza ideilor de secol XIX de „literatură națională” vs. „literatură 
universală” la Marino 1992, 190-201. 

Mai degrabă universalist în opțiuni, Tudor Vianu vede în trecerea 
dincolo de limitele naționalului însăşi motivaţia şi sursa metodică a 
literaturii universale: „niciodată istoria unui motiv poetic nu ne menține 
însă în cadrul unei singure literaturi naționale” (1955, reluat în 1982, 12). 
Poziţia teoretică pe care o adoptă Vianu este aceea a iluminării naționalului 
prin universal („perspectivele în care creaţiile literare își dobândesc 
întregul lor relief”), iar tehnica este decupajul orizontal: „istoria literaturii 
universale prezintă particularitatea că practică în materia literară secțiuni 
transversale, în timp ce istoria literaturii naționale urmăreşte faptele literare 
în secțiuni verticale” (12). Totuși, reverența față de conceptul de literatură 
națională este intactă, Vianu nesusținând dispariția sau inutilitatea istoriei 
literaturii naționale, ci, dimpotrivă, acordând acesteia misiunea „de a 
strânge faptele și de a stabili valorile” cu care va opera, la nivel interna- 
tional, literatura universală. 


În mare măsură însă, „universalu!” are un statut dezechilibrat, 
indiferent dacă este sursa unei literaturi care „împiedică” originalitatea 
națională să se afirme, sau locul modelelor absolute, care trebuie urmărite 
cu orice preț. Poate că metafora cea mai transparentă a acestei timidități 
(dacă nu respingeri sau suspiciuni) în fața universalului o reprezintă 
catalogarea lui Eminescu drept „poet național şi universal”. Pe de o parte, 
Eminescu se pretează (prin destin, dar şi prin caracterele creaţiei sale) la 
transfigurarea într-o emblemă națională?. El însuşi a încurajat (Şi a ilustrat!) 
teoria „geniului național”, care ar garanta ca fundament existența unei 
literaturi puternice şi sănătoase. Pe de alta, valorizarea autohtonă a creației 
eminesciene a fost de natură să consolideze mitul naţional şi să insufle o 
încredere în puterile generative ale culturii române care a motivat 
deschiderea către universalitate. Forjarea acestei metafore identitare nu a 
fost posibilă fără mobilizarea întregului potenţialul anxios autohton legat 
de percepția că accentuarea universalului ar putea presupune respingerea 
naționalului. Or metafora poetului deopotrivă național şi universal, mai 
precis „foarte român încât devine universal” (Arghezi 1943) leagă simbolic 
relația românilor cu universalul tocmai de ancora legitimatoare a 
naționalului — acesta fiind şi sensul în care Basil Munteanu analizează 


42 Cf. excelentul studiu al lui lulian Costache, 2008. 

metafora conceptuală a poetului naţional şi universal, într-un excelent 
studiu intitulat „L'autochtonie universaliste d'Eminescu” (1967). 


De altfel, poziționarea lipsită de confort în raport cu un canon 
universal la care nu avem acces nu este — încă o dată — specific românească, 
nici măcar specific est-europeană. Întâlnim aceeaşi situaţie în studiile 
postcoloniale, care îşi propun să desființeze opoziţia dintre culturile consi- 
derate mari şi cele considerate mici, între canonul european (universal) şi 
canoanele naționale. Deşi presupoziţia teoretică a comparatismului de secol 
XIX este că se bazează pe comparaţia orizontală, adică între egali, „unele 
literaturi valorau mai mult decât altele, unele erau unice prin importanța 
lor universală, iar altele puteau fi disprețuite ca primitive sau banale. [...] 
Fundamentele acestor pretenţii de universalitate aveau tendinţa, pe care au 
păstrat-o uneori, de a aduce argumente în favoarea unui soi de împărtășire 
transculturală comună a experienței emoționale, și de a trece cu vederea 
vicisitudinile istoriei literare.” (Bassnett 1993, 19) În prima jumătate a 
secolului XX, lucrurile nu stau foarte diferit, chiar dacă istoriile literaturii 
comparate sau volumele teoretice precizează adesea că a compara nu 
presupune a ierarhiza. 


Astăzi, când mult din respectivul potenţial de ierarhie tensionată s-a 
consumat deja şi când chestiunea națională nu mai este la fel de fierbinte 
(chiar dacă filoane de naționalism incandescent cresc tocmai pe acest 
organism al „naţionalului” nici cald, nici rece), sintagma de „poet național 
şi universal” trimite destul de frecvent la un concept disfuncțional, în locul 
celui integrator, discutat mai sus. Utilizată mai frecvent intuitiv decât critic, 
această poziționare competitiv-contrastivă a literaturii comparate în raport 
cu literaturile naţionale este adesea programatică. Nici sub acest aspect, 
comparatismul românesc şi mai ales studiile româneşti de literatură 
universală nu diferă prea mult de alte şcoli naționale de literatură, aşa încât 
Franco Moretti poate să afirme în 2000 că „nu există altă justificare pentru 
studiul literaturii internaționale (sau pentru existența departmentelor de 
literatură comparată) în afară de aceasta: de a reprezenta un spin în coaste, 
o provocare intelectuală permanentă adresată literaturilor naționale - mai 
ales literaturii locale. Dacă literatura comparată nu poate fi asta, atunci ea 
nu este nimic.” (Moretti 2000, 68). Și pentru Wellek naşterea literaturii 

comparate are o dimensiune protestatară împotriva izolaționismului 
multor istorici ai literaturilor franceze, germane, italiene, engleze etc. (1963, 
295) — o poziţie pe care Adrian Marino o va modula la noi sub forma 
comparatismului militant, antiprovincial şi anti-izolaționist. 

Interesul pentru universal ar răspunde compensatoriu, echilibrant, 
interesului pentru național, care amenință să cucerească excesiv studiul 
literaturii mai ales în spațiile tradițional catalogate drept „Literaturi minore” 
şi, mai mult, să distorsioneze, în lipsa unui reper universal, dimensiunile 
valorilor naționale. Această accepţie se află la polul opus celei pe care o 
vehiculează Brunetiăre la 1900; „istoria literaturii comparate va ascuţi în 
fiecare dintre noi, fie că suntem francezi sau englezi sau germani, 
înțelegerea celor mai naționale caracteristici ale marilor noştri scriitori. Ne 
autodefinim numai în opoziție; suntem definiți numai prin comparaţia cu 
alții; şi nu ştim cine suntem cât timp ne ştim doar pe noi.” (1973, 161). În 
înțelegerea lui Brunetiere aşadar, tocmai universalul care participă la 
articularea istoriei literaturii comparate este revelatorul caracterelor 
naționale. Accepţia merită toată atenţia, dacă nu din alte motive, măcar 
pentru logica ei impecabilă: caracterele naționale au nevoie de un reper 
funcţie de care să îşi manifeste particularitatea. Analizată în sine şi în 
absența unui context comparatist, sfera semantică a „naţionalului” nu se 
poate face nici vizibilă, nici înțeleasă la adevărata ei valoare. Nu poți fi 
național fără să fi fost mai întâi universal, iată o consecinţă a afirmației lui 
Brunetiăre pe care istoria literaturii comparate o uită prea uşor. De altfel, 
nici Van Tieghem nu gândea altfel când definea literatura comparată ca pe 
o ramură a istoriei literare care s-ar ocupa de studiul influențelor şi a 
relațiilor binare, scopul ei rămânând „subordonat noțiunii de literatură 
națională” şi necontribuind „direct la istoria internaţională a literaturii, 
considerată ca un întreg” (1931, trad. rom. 1966, 148). Şi în România, ca şi în 
alte spații culturale, „cultivarea literaturii comparate a devenit obligatorie, 
mai întâi pentru istoria literaturii naționale însăşi. Fenomenele literare din 
cadrul fiecărei națiuni nu pot fi explicate exclusiv prin determinantele lor 
interne, prin seria verticală a cronologiei lor proprii.” Foarte bine nuanțată 
este atitudinea lui Marino (1988, cap. Literatura universală sau literatura) în 


4% Al. Dima în „Prefaţa” la Van Tieghem 1931, trad. rom. 1966, 7. 


49 


chestiunea „literaturii universale”. El diferențiază întâi între o accepție 
cantitativă (literatura universală ca sumă a tuturor literaturilor, indiferent 
de circulaţia limbilor lor — cf. Etiemble) şi una calitativă (literatura 
universală ca sumă de capodopere, ca hartă a „vârfurilor“ literaturii). 
Odată precizat contextul, Marino subliniază că adeziunea „țărilor din Est” 
la universal este cu atât mai mare, cu cât este mai urgentă nevoia lor de a se 
„încadra” ca literatură națională în literatura universală, respectiv cu cât 
este mai importantă marcarea raportului „naţional/ universal” ca raport 
dialectic. Chiar şi în accepţia calitativă, atractivitatea („seducţia”, o numeşte 
Marino) „literaturii universale” pentru țările din Est o reprezintă şansa 
accesului la universalitate în ordinea valorilor: în ciuda apartenenţei la o 
cultură „puţin cunoscută”, şansa universalităţii le este oferită culturilor est- 
europene în cheie excepționalistă“!. De aici până la propunerea unei 
perspective transnaționale, comparatistul român are de făcut câţiva paşi 
dificili printre „apărătorii specificităţii şi ai tradițiilor naţionale şi regionale 
a căror pondere rămâne considerabilă” (30), de aceea îi face luându-şi 
anumite precauții tocmai în privinţa raportului național universal: „a viza o 
teorie supranațională nu înseamnă a contribui la anularea realităților 
naționale, aşa cum universalul nu constituie un atentat la existența 
individualului.” Detalierea relaţiei intricate dintre literatura națională şi 
reperul universal va trebui să aştepte apariția Biografiei ideii de literatură 
(mai ales Partea a III-a). Abia aici va desfăşura Marino întregul arsenal de 
argumente, de la Leonhard Meister la Doamna de Staël, Renan, Curtius, 
sau Croce, blindând cu exemple ceea ce tratase precis şi succint în 
Comparatism şi teoria literaturii. Principala nuanţă care se va accentua în 
adeziunea la universal a lui Marino este înțelegerea acestuia ca principiu de 
generalitate al ideii, centrând o ideocritică. 


În schimb, de câte ori va avea ocazia, teoreticianul va respinge 
autoritarismul universalului înțeles ca occidentalizare. Printre primii 
comparatiști cu conștiință postcolonială ai epocii sale, Marino critică în 
repetate rânduri „șovinismul intelectual al marilor puteri culturale” (1978, 


4 „Cuvântul-cheie este întotdeauna valoare literară universală. Ea este invocată ca 
zid de apărare, revendicare, realitate, dar şi resentiment.” (Marino 1988, trad. 
rom. 1998, 27). 

ed. 2004, 43), subliniind necesitatea solidarizării literaturilor în limbi de 
mică circulaţie de natură să spargă blocada egocentrismului marilor 
literaturi: „îmi declar în mod deschis simpatia pentru universalitatea reală 
a culturilor naționale «mici», total nesatisfăcut de pseudo-universalitatea 
autarhică a culturilor naționale «mari», solitare și indiferente” (43). Nu s-a 
insistat destul, în studiile despre Marino, asupra acestui aspect al 
universalismului său, care nu este reverent faţă de „modelul universal”, ci 
exclusiv față de „universalitatea ideilor”, distincţie care merge până la 
asumarea particulară a caracterului național drept câmp de manifestare a 
excelenței internaționale: „mica, foarte mica mea experiență, dar reală, 
neconvenţională, din câmpul studiilor literare îmi spune cu precizie un 
lucru: nu interesezi decât ca român de nivel superior (subl.m., M.U.). Deci: a te 
face interesant, caracteristic, competitiv, ca român, prin teme, soluții, 
sisteme de relații de interes internațional, la un cât mai mare nivel de 
competenţă românească.” (290). 


I].1. Complexe şi tradiție 


Un anumit complex al naționalității a marcat încă de la începutul 
secolului trecut participarea românească la concertul comparatist, fără să 
fie obligatoriu diferit de cele manifestate de alte națiuni. Concentrând 
vizibil mare parte din energiile spiritului critic național, problema relațiilor 
cu străinătatea se ascunde adesea în configurarea relației identitare“. 


Într-o lucrare din 1969, intitulată Literatura română în lume. Eseu asupra 
biografiei externe a literaturii române, autorii Constantin Crişan şi Victor 
Crăciun trădează acest complex în însăşi constatarea de principiu a volu- 
mului că „aproape că nu există scriitor din literatura română care să nu fi 
fost tălmăcit cu ceva sau să nu fi fost comentat în alte limbi” (14). Desigur 
că autorii ignoră faptul că, într-o cultură în care traducerile şi recunoaşterea 


45 Acesta este şi sensul în care Basil Munteanu susține că singura problemă 
vrednică de o literatură nouă este „aceea a virtualităților creatoare, ale unei 
tradiţii care se cuvine întâi definită, măcar prin intuiție” (1938, trad. rom. 1996, 
9). Ideea lui Munteanu, precizată în contextul din care a fost decupat citatul, este 
tocmai aceea a obligaţiei de a defini o tradiție națională cu ajutorul reperelor 
universale, iar nu în afara lor. 

internațională vin atât de firesc şi sunt un lucru atât de obişnuit cum afirmă 
ei despre cultura noastră, nu ar fi fost nevoie de o cercetare dedicată „ieşirii 
în lume”. Oricum, într-un capitol intitulat Timbrul național al literaturii 
române, după discutarea problemei specificului național“ şi după întoc- 
mirea unui profil psihologic național (asupra căruia vom reveni), autorii 
întocmesc o listă a contribuţiei literaturii române la corpusul universal. În 
această listă figurează în primul rând folclorul românesc (cu o primă 
relatare a lui Niccolo Bersi din 1633 despre obiceiurile româneşti, într-un 
jurnal de călătorie prin Moldova, urmată de relatări şi traduceri în secolele 
XVIII-XIX), primirea lui Dimitrie Cantemir în Academia din Berlin, ca o 
recunoaştere europeană a culturii române, cronicarii şi clasicii (Hasdeu şi 
Odobescu figurând în aceeaşi clasă cu Eminescu, Caragiale şi Creangă), alți 
scriitori de secol XIX (Slavici, Coşbuc, Macedonski, Vlahuţă, Duiliu Zam- 
firescu, Nicu Gane, Maiorescu), o întreagă pleiadă din secolul XX (în 
primul rang figurând Sadoveanu, Rebreanu, Blaga şi Arghezi, apoi 
Bacovia, Voiculescu, Ion Barbu, Călinescu, Cezar Petrescu, Hortensia 
Papadat-Bengescu, Camil Petrescu). Seria de  „contemporani” îi 
menționează pe Zaharia Stancu, Eugen Barbu, Marin Preda, Titus Popovici, 
Mihai Beniuc, Eugen Jebeleanu şi Maria Banuş. 


Pentru un ochi inocent, parada de nume de scriitori traduşi, laolaltă 
cu numărul limbilor în care s-a tradus din literatura română ar putea fi de 
natură să inducă senzaţia că, aşa cum ni s-a anunţat de la bun început, 
literatura română este aproape fără rest tradusă, deci împărtăşită, lumii 
largi. În realitate, autorii eludează un important principiu al comparaţiei: 
reacția mediului de receptare, singura în stare să dea o idee relevantă 
despre măsura în care comunicarea culturilor este fertilă, „vie” în sens 
romantic, ori „de tip binar” în sens ştiinţific sau a rămas doar conven- 


4 Pentru aprofundarea discuţiei româneşti asupra specificului național, vezi 
bibliografia alcătuită de Nicolae Mecu pentru studiul „Specific național” din 
Dicţionarul Literaturii Române, coordonator general Eugen Simion, 2012, 511-522, 
pentru perioada 1840-2002, la care se adaugă: Martin 1981, Voia 2002a, Bot (ed.) 
2004, Zamfir 2005, Baconsky 2006. 


47 Aşa vor defini paradigmatic comparaţia culturală comparatiştii din descendența 
lui Van Tieghem. 

țională, unilaterală. Concluzia volumului amintit este mai degrabă 
emfatică, decât relevantă ştiinţific: „receptarea scriitorilor în lumea întreagă 
este un fenomen notabil aflat în plină efervescenţă şi perspectivă” (18). 
Deloc lipsit de temei, dar deschizând o altă linie a complexului românesc, 
analizează N. I. Popa acest volum (Popa 1971, 177) când observă că s-ar fi 
putut adăuga cu folos „contribuţia noastră directă la literatura franceză” 
prin Tristan Tzara, Helene Vacaresco, Pius Servien, Matila Ghyka, Anna de 
Noailles, Panait Istrati, B. Fondane, Prințesa Marthe Bibesco, Claude Sernet, 
Eugene Ionesco. Sigur că nu este cazul să culpabilizăm acest volum în sine: 
el nu reprezintă decât un exemplu şi un simptom al măsurii uriaşe în care 
identitatea comparatismului românesc este marcată de problema națională. 


Totuşi, o legătură trebuie trasată: la fel cum lucrări de acest tip au 
apărut în perioada comunistă pentru a „promova” valorile românești în 
lume, cu acelaşi scop establishment-ul comunist a permis crearea a două 
dintre cele mai importante publicații din istoria comparatismului 
românesc: „Secolul XX” şi „Cahiers Roumains d'Etudes Littéraires”. Or, 
chiar în perioada extrem de vitregă pentru promovarea comparatismului în 
care apar, cele două publicaţii sunt subversiv transformate, de către 
cercetători de cea mai bună calitate, cu concursul directorilor editoriali, în 
adevărate organe de promovare a culturii și teoriei internaţionale, de 
conectare a culturii române la evoluţii de la care fusese ruptă politic. Or, 
acest tip de tratament dovedeşte că impunerea unei finalități promoţionale 
(chiar sub presiune ideologică) nu scuză totul. 


Merită luată în calcul, pentru genul de cercetări al căror scop pare să 
fie mai degrabă promoțional-ideologic, decât ştiinţific, o observaţie a lui 
Wellek: „această motivare fundamental patriotică a multor studii de 
literatură comparată publicate în Franța, în Germania, în Italia şi în alte țări 
a dus la un ciudat sistem de contabilitate culturală, care s-a manifestat prin 
dorința cercetătorilor de a acumula credite pentru națiunea proprie, 
dovedind că aceasta a exercitat asupra altor națiuni cât mai multe influențe 
cu putință sau, mai subtil, dovedind că propria naţiune a asimilat şi a 
înțeles un maestru străin mai profund ca oricare alta.” (1963, 297) Mai 
importantă decât cercetarea în sine este însă, pentru cititorul de astăzi, chiar 
proiectul ei: preocuparea pentru privirea celorlalţi, pentru felul cum 
suntem receptați din exterior, trădează atât o anxietate legată de 

recunoaşterea internațională, cât şi dorința de a participa la ipotetica rețea 
literară universală, de a fi aşadar, în acelaşi timp, „specifici“, adică 
„Naţionali”, şi „generali“, adică „universali”. Marino o şi spune cu vervă de 
polemist: „este un fapt elementar, dar un mare număr de comparatişti 
continuă să se opună, şi doar pentru a evita un pretins «pericol» de moarte: 
pentru a-l exorciza, literatura comparată trebuie să servească numai istoria 
literară naţională etc. Teza favorită a tuturor istoricilor literari «camuflați», 
de bine, de rău, în «specialişti» în literatura comparată” (Marino 1988, trad. 
rom. 1998, 30). 


De altfel această negociere permanentă a „localului” şi „universa- 
lului” caracterizează toate etapele istoricului disciplinar (şi nu mă refer 
doar la cel românesc). În cazul literaturilor cu o îndelungată tradiţie 
națională, raportarea constantă la această tradiție este redundantă, dar ea 
are — pentru o literatură în devenire, ca literatura română a perioadei la 
care ne-am referit — sensul reflexiv al verificării propriei identități în 
evoluție. 


Încă o dată, literaturii comparate îi revin două sarcini, de îndeplinit la 
niveluri diferite: întâi să recupereze o tradiție locală în contextul tradiţiei 
europene sau regionale, iar apoi să coloreze un profil paradigmatic al 
identității româneşti, verificate față de reperul alterităților. În plus, aşa cum 
s-a observat în repetate rânduri, literatura română a avut rolul de agent 
identitar puternic: „prin ea, înainte de a năzui să se facă cunoscută în 
ordinea frumuseții, națiunea încearcă să se găsească şi să se înțeleagă” 
(Munteanu 1938, trad. rom. 1996, 10). De factură poporanistă, această 
înțelegere a valorii naţionale ca valoare estetică este acuzată - deloc 
întâmplător — tocmai de către promotorul sincronismului, Eugen Lovi- 
nescu: „Problema specificului național e cu atât mai rău pusă cu cât 
poporanismul a strămutat-o din planul etnicului în cel al esteticului.”4 


Este impresionant (şi nu în sens pozitiv) că acest reflex național s-a 
păstrat până astăzi în înțelegerea literaturii: o scurtă privire aruncată 
asupra programelor şcolare de predare a noțiunilor de literatură la ciclul 
primar şi gimnazial evidențiază faptul că „frumuseţile patriei”, ale 
„naturii“, ale „limbii şi poporului” sunt înţelese în continuare ca scopuri şi 
conținuturi ale literaturii, „frumusețile poeziei” sau ale ficţiunii ținând în 


48 Eugen Lovinescu apud Mecu 2012, 517. 

continuare de puterea de a reprezenta fidel un astfel de conținut şi mai 
puţin de literaritate sau de realizarea estetică”. De înțeles în perioada 
interbelică5, subordonarea valorii estetice față de respectarea şi 
promovarea specificului național nu mai are înțeles astăzi. 


II.2. Global şi local 


Problema dezagregării sferei semantice a naționalului nu vizează 
doar literatura română sau literaturile est-europene. Ea afectează un întreg 
sistem de evaluare şi valorizare axiologică. Despre problemele — tot mai 
frecvente — pe care le întâmpină, de pildă comitetul de acordare a Premiu- 
lui Nobel pentru Literatură vorbeşte Djelal Kadir, relatând dificultățile 
procedurale din jurul acordării premiului lui Gao Xinjiang în 2000. 
Identificat de comitetul Nobel drept „scriitor chinez”, Gao Xinjiang a 
denunţat cenzura chineză și s-a revendicat drept dizident (de altfel, în 
China era declarat „persona non grata”) și cetățean francez, complicând 
discursul de acordare a premiului de către Fundaţia Nobel: „reacția oficială 
de simultană dezicere și revendicare a lui Gao ca dizident național de către 


* Pentru a lua un singur exemplu, complet aleatoriu, să aruncăm o privire asupra 
Manualului de limba română pentru clasa a VII-a; avizat de Ministerul Educaţiei şi 
Cercetării şi publicat la Humanitas Educaţional în 2008. În mod cert unul dintre 
cele mai bune manuale de pe piața şcolară, volumul alcătuit de Alexandru 
Crişan, Sofia Dobra şi Florentina Sânmihăian concepe aprofundarea unei balade 
culte precum Paşa Hassan prin elaborarea în jurul unor cerinţe strict ataşate de 
conținutul reprodus în baladă (de altfel, un moment cu reverberații naționale). 
Când nu sunt unele de taxonomie semantică (ex. să grupeze pe categorii 
morfologice cuvintele care redau acțiunea etc.), cerințele manualului se leagă de 
precizarea „momentului bătăliei de la Călugăreni” prezentat în baladă şi a 
semnificației istorice a acestuia, de descrierea spaţiului de desfăşurare, de 
redarea acțiunii etc. (65). Nu apare însă nici o îndrumare care să avizeze despre 
relevanţa comentariului estetic şi eventual despre măsura în care tocmai faptul 
estetic face reprezentarea conținutului memorabilă şi specifică (deosebită, să 
spunem, de reprezentarea aceluiaşi moment într-o carte de istorie, într-o proză, 
într-o pictură sau într-un film ş.a.m.d.). 

5 „Când introducem specificul național nu facem altceva decât să completăm defini- 
ţia talentului.“ — Mihai Ralea în Europeism şi tradiționalism, apud Mecu 2012, 517. 

statul chinez la anunţarea premiului a jucat, fără îndoială, un rol în aceste 
subtile modulații.”5! 


Mult mai apropiat ne este exemplul Hertei Miiller, revendicată în 
multe cercuri din ţară drept „scriitor român”, dar fiind premiată ca scriitor 
german şi reuşind să stârnească în țară o certă nevroză culturală în jurul 
„deposedării” de un „bun” naţional: mult aşteptatul Nobel românesc. „În 
cazul culturilor, mai ales al culturii literare, republica populară a statului și 
republica populară a literelor au mers adesea, din fericire, pe căi 
divergente.” (Kadir 182) Or, Herta Müller reprezintă deocamdată, pentru 
spaţiul românesc, cel mai clar exemplu că adesea adeziunea la „republica 
literelor” este adesea semnată pe fondul unor relații tensionate, conflictuale 
sau de-a dreptul dramatice cu „republica statală”. De aceea, cu siguranță 
că un concept precum cel de intermedialitate, utilizat de către Friederich în 
sens categorial încă din Bibliography... (1950) întocmită alături de 
Baldensperger şi redescoperit în anii 2000 ar merita mai multă atenție, 
tocmai pentru potenţialul lui de a rezolva, fără a leza simpatii naționale, 
problemele distanţei dintre spațiul de apartenență geografică şi spaţiul de 
apartenență  creativ-volitivă. „Cunoaștem de asemenea, din istoria 
exemplară a Chinei secolului XX, că statul nu numai că face eforturi să se 
afirme identic cu națiunea, arogându-și definiția și perspectiva legală 
asupra naționalități, dar nu precupețeşte niciun efort pentru a aduce 
cultura unei țări în aliniere perfectă cu jurisdicția oficială a statului. Aceasta 
reprezintă o putere strategică pe care statele și-au conferit-o singure, cum 
se vede din referirile comune la relațiile transfrontaliere și la schimburile 
calificate drept „internaţionale”, iar nu interstatale, deşi ultimul adjectiv 
defineşte de fapt mai strict relațiile guvernamentale transfrontaliere.” 
(Kadir 2011, 183) Deşi o astfel de observație pare uşor de asumat, măcar la 
nivel rațional, marea problemă o reprezintă măsura în care se pot evidenția 


5 Kadir 2011, 178. Vezi întregul capitol The People's Republic and the Republic of 
Letters. The Alarming Gao Xingjian, în acelaşi volum, 177-193. 

52 Vezi în acest sens şi interviul oferit revistei „Observator cultural” nr. 391, 2007 de 
către Stefan Sienerth: „Daca Herta Müller ia mâine Premiul Nobel, literatura 
română o va accepta subit”, dar şi articolele din presa românească în urma 
dialogului public al scriitoarei cu Gabriel Liiceanu după acordarea premiului. 

şi scoate la lumină dependențe adânci şi adesea tabuizate, între „emblemele 
statutului” şi promovarea valorilor naționale. 


Într-o scrisoare către Walter Benjamin, Erich Auerbach, exilat la 
Istanbul, scrie despre eforturile lui Kemal Atatiirk de a rezista pe de o parte 
influenței democrațiilor europene şi, pe de alta vechiului mode! economic 
mohammedan pan-islamic, în următorii termeni: „rezultatul este un 
naționalism anti-tradițional fantastic: respingerea întregii moșteniri culturale 
mohammedane existente, stabilirea unei relații foarte puternice cu o 
identitate turcă primară, modernizarea tehnologică în sens european. [...]. 
Rezultatul: naționalismul dus la extrem, însoțit de deconstruirea simultană a 
caracterului naţional istoric. Vederea de ansamblu, care în țări precum 
Germania, Italia și chiar Rusia (?) nu este clară pentru toată lumea, este aici 
bine detaliată, în toată splendoarea... Îmi devine tot mai clar că situația 
internațională de astăzi nu este decât o farsă a providenţei, menită să ne 
atragă pe calea sângeroasă și contorsionată către o Intemaţională a 
trivialității și o cultură esperanto.“ Am ales acest pasaj din corespondența 
lui Auerbach pentru a ilustra raportul dintre global şi universal în locul 
vreunui comentariu ideologic sau ştiinţific din studiile mereu mai multe la 
număr dedicate subiectului din 2000 încoace. 


De ce o scrisoare din 1937 pentru ilustrarea unei evoluții culturale a 
secolului XXI? Găsesc că pasajul conține — în formă plastic intuitivă — întregul 
transfer de valori pozitive şi negative pe care cultura în sens tradițional îl 
încearcă în această perioadă în care universalul a fost înlocuit de global şi în 
care scrierea identitară se produce de pe alte baze decât acelea ale 
identificării unui spațiu de aderenţă națională. 


Discutarea acestei problematici reprezintă o miză secundară pentru 
studiul de față şi aşa se explică extensia modestă pe care am înțeles să i-o 
acord, dar subiectul este, pe cât de fierbinte, pe atât de intens dezbătut în 
studiile culturale din întreaga lume. Oferind concluzia parțială a unei 
dezbateri în desfăşurare, o voi utiliza drept premisă a comentariului despre 


5 Edition Karlheinz Barck and Anthony Reynolds, „Walter Benjamin and Erich 
Auerbach: Fragments of a Correspondence”, 82, apud Kadir 2011, 28. Scrisoare 
din 3 ianuarie 1937. 

pasajul din Auerbach: dacă universal a întreținut dintotdeauna un raport 
contrapunctic de tensiune cu național sau particular, termenii din sfera 
conceptului de global nu mai presupun cu aceeaşi urgență respectivul 
contrapunct. Dimpotrivă, global (care îl înlocuieşte pe universal în tot mai 
multe contexte) anulează relațiile ierarhice şi opozitive de tipul centru - 
periferie, mic — mare, autohton — străin, aici — acolo, dinamitând tocmai 
principiul existenței sistemice. Acest lucru nu înseamnă că globalul nu dă 
naştere unui sistem: şi unei ideologii aferente ci, mai degrabă, că acestea 
sunt non-opozitive şi heterarhice, instabile. 


A susține astăzi că nu eşti „de acord” cu globalizarea sau a reco- 
manda opoziția la globalizare reprezintă întreprinderi pe cât de utopice, pe 
atât de futile, pentru că „globalizarea nu este ceea ce noi toți, sau, măcar cei 
mai înzestrați şi mai întreprinzători dintre noi, vrem sau sperăm să facem. 
Este ceea ce ni se întâmplă tuturor.” (Bauman 1998, trad. rom 1999, 66) 
Manifestându-se implacabil şi printr-un uriaş complex de fenomene, 
globalizarea este un nou mediu de cunoaştere şi acțiune, chiar dacă nu 
susţinem că spațiul global este unul dezirabil sau măcar confortabil. Iar 
întâiul câștig pe care îl aduce este repunerea în discuţie a identităților, nu 
pentru ştergerea lor, ci pentru reconfigurarea lor locală, pentru definirea 
noului subiect care încearcă să se adapteze noii episteme și noului mediu: 
„Ne găsim într-o perioadă a renașterii identităților. Dar și într-o epocă a 
consolidării fluxurilor globale şi a contemporaneității” (Riccardi 2008, 74- 
75). Acest lucru înseamnă că, deși epoca națiunilor este pe cale să se 
încheie, identitățile nu se reconfigurează în izolare, în acea „puritate 


54 În această ordine, nu pot aproba definirea, de către Zygmunt Bauman a 
glbalizării drept „nouă dezordine mondială”, „no man's land” sau paradigma 
unor „lucruri scăpate de sub control” (1998). Este adevărat că, mai ales în anii '90, 
fenomenele globalizării aveau un caracter „nedefinit, dezorganizat şi 
autopropulsat”, descris drept „lipsa centrului, a unui pupitru de comandă, a 
unui consiliu de decizie, a unui birou managerial” (trad. rom. 1999, 65), dar 
primul deceniu după 2000 a arătat că lumea globală nu este lipsită de principiu 
de ordine şi că are propriile ordine şi tipologii heterarhice. 

5 Recomand în acest sens lectura lucidă a surselor şi efectelor globalizării din 
volumul lui Zygmunt Bauman, Globalization. The Human Consequences (1998). 

periculoasă” de ordin etnic, ideologic, rasial, care îl gândeşte pe celălalt ca 
dușman absolut. 


În pasajul citat din scrisoarea către Benjamin, Auerbach porneşte de la 
aprecierea unui exercițiu de echilibru, încercat de Kemal Atatiirk la 
intersecția a două principii de influență la fel de autoritare: modelul 
democrațiilor europene, bazate, ideologic şi istoric vorbind, pe fundamente 
apusene, şi — la polul opus — modelul pan-islamic, susținând, cu aceeaşi 
îndreptățire istorică, o ideologie (politică, socială, econimică, dar şi culturală) 
proprie Orientului. Pus în această situație de criză, Atatiirk adoptă soluția 
cea mai conciliantă cu putință şi încurajează desprinderea de constrîngerile 
tradiționale. Or, constatarea lui Auerbach este că această nouă formă de 
democrație totală, descrisă drept „o Internațională a trivializării şi o cultură 
esperanto” — metaforă frisonant de precisă a globalizării înseşi! — nu întârzie 
să-şi formuleze propriul set de excese ideologice şi, implicit, propriul sistem 
de cenzură: reemergența extremismelor naționaliste lipsite de memorie 
istorică şi hrănite numai din angoasa unor comunități copleşite de greutatea 
chestiunii identitare este, din păcate, doar unul dintre efectele mult prea 
familiare nouă în lumea globală de astăzi. 


Care poate fi, atunci, soluția? Dacă ideologia iluministă a națiunilor 
se află într-un proces de eroziune constantă, dacă — indiferent de opoziție — 
asistăm zilnic şi sub diverse forme la dezagregarea structurilor naționale 
tradiționale, dacă noțiunea de patriotism are astăzi mai degrabă o rezonanţă 
istorică decât una actuală, în contextul în care despărțirea de patrie este 
considerată mai puțin dramatică decât limitele de bunăstare pe care 
existența în patrie le impune, dacă tehnologiile comunicării instantanee au 
modificat ireversibil felul în care ne raportăm la memorie, spațiu şi timp, 
dar şi felul în care ne raportăm, ca oameni de cultură, la un conţinut 
oarecare, ce soluții au rămas eficiente în definirea raportului dintre 
identitate şi un domeniu dat de definiție, eventual în definirea raportului 
(care trebuie în continuare creditat, pentru întreţinerea infrastructurii 
statale etc.) dintre individ şi statutul său cetățenesc, respectiv comunitar? 


Nu voi întârzia asupra răspunsurilor care s-au oferit acestor întrebări. 
Multe dintre ele sunt simple aserțiuni de bun simţ: „nicio identitate, fie ea 
şi națională, nu coincide cu frontierele ei, ci se plasează într-un țesut mai 

amplu și cunoaște în interiorul ei compoziții variate. Suntem diferiţi, dar nu 
atât de separați pe cât ar dori unii să se creadă prin operații de izolare 
culturală sau concretă. [...] Omogenitatea și puritatea sunt adesea o 
invenție, precum cea care a precedat nașterea sau identificarea anumitor 
naţiuni.” (Riccardi 2008, 75). ÎI voi selecta doar pe acela care conturează 
soluția cea mai funcțională în contextul noului comparatism, dar şi în acela 
mai larg al reconstruirii unui sistem de raportare care să preia locul tot mai 
amenințat al sistemului culturilor „naționale”. Ideea a fost cel mai bine 
formulată de Aihwa Ong, care propune conceptul de „cetățenie flexibilă”. 
Această cetăţenie de tip nou se bazează pe faptul că „reprezintă logica 
capitalistă a acumulării, călătoriei și deplasării care induc subiecților reacția 
fluidă și oportunistă la modificarea condiţiilor politico-economice.” (Ong 
1999, 6) Dincolo de determinismul neo-marxist de tip jamesonian (foarte 
apreciat încă în Franța, Germania, Italia şi în universitățile americane de pe 
coasta de est), afirmaţia li se aplică din plin scriitorilor şi artiştilor 
(extramuros prin definiție, în înțelegerea lui Ong, aparţinând unei „republici 
a literelor” înainte să aparțină unei republici statale anume), „în afara zidu- 
rilor naţionale ale teritoriilor naționale păzite de stat” (Kadir 2011, 183). 


Excelentă — deşi insuficient exploatată — este observația lui René Wellek 
din Criza literaturii comparate conform căreia literatura comparată „a fost 
adesea cultivată de oameni care ei înşişi s-au aflat la intersecția unor națiuni 
sau, cel puţin, la frontiera naţiunii proprii” (1963, trad. rom. 1970, 295). 
Louis Betz, Fernand Baldensperger, Ernst Robert Curtius, Arturo Farinelli, J. 
M. Carré, dar şi Erich Auerbach, René Wellek, Djelal Kadir, Steven Tötösy de 
Zepetnek, Virgil Nemoianu, Basil Munteanu, Al. Ciorănescu, Matei 
Călinescu şi alții asemenea lor sunt — deloc întâmplător - oameni de litere 
care au trăit profund experiența „intersecţiei naţiunilor”, a liminalității 
profunde, definitorii. Dacă este adevărat că singura condiţie sine qua non a 
comparatismului este aceea de a te plasa in-between, într-un tertium 


% Vezi şi: „nu vreau să insinuez că patriotismul acestor savanţi n-ar fi fost frumos 
sau corect, sau poate chiar nobil. Recunosc că avem datorii civice, că este necesar 
ca, în bătăliile timpului nostru, să ne definim poziţia. Cunosc sociologia 
cunoaşterii a lui Mannheim, am citit Ideologie und Utopie, şi admit că motivarea 
patriotică nu invalidează opera unui om.” (Wellek 1963, trad. rom. 1970, 296). 

comparationis, atunci autorii abia citați au asumat-o până la ultimul nivel 
posibil. O anumită anxietate a exilului, a dezrădăcinării sau a marginalității 
pare să însoţească adesea demersul comparatist şi, mai ales, să îi contureze 
motivaţia. Adrian Marino formulează în această direcţie, chiar în absenţa 
experienței exilului în sensul propriu al cuvântului, o declarație de non- 
apartenenţă când — într-un pasaj confesiv dintr-o prefaţă (1988), se referă la 
„condiţia fără voia noastră «marginalizată», de critic din Est (mai exact, 
român)”. Deşi marcată de „mari neajunsuri”, situația de marginalitate 
(variantă a intermedialității, aş spune astăzi) îi apare lui Marino definită de 
„unele avantaje considerabile”. Trei tipuri de avantaje se desprind din 
declarația comparatistului român (nu lipsită de amprenta atât de 
caracteristică scrisului confesiv al autorului): „În primul rând, ne-am putut 
păstra autonomia față de modelele intelectuale şi metodele în vogă [...]. În al 
doilea rând, [...] criticul din Est poate face mai uşor tabula rasa, pentru a pleca 
de la zero şi a-şi edifica propriul sistem fără prea multe complexe şi inhibiţii. 
În al treilea rând şi din cauza aceloraşi insuficiențe locale (absenţa tradiției 
teoretice, a unei critici universitare şi literare dogmatizate, depărtarea fizică 
de capitalele în care domină etnocentismul, europocentrismul) acest critic se 
poate deschide mai liber şi mai larg — când se deschide efectiv — spre o 
vedere globală asupra literaturii şi asupra teoriei literaturii. El îşi ia bunul 
său unde-l găseşte, se instalează în mod liber în universalitate, în 
universalitatea sa.” (Marino 1988, trad. rom. 1998, 6). Accentul final pe o 
universalitate de tip individual, unde deficiențele şi lipsurile unei „culturi 
mici” sunt transformate în câştiguri non-dogmatice — reprezintă trăsătura cea 
mai clară a comparatistului ca funcție intermedială susținută de natura sa de 
exilat structural. 


Într-un fel sau altul, comparatismul a construit, tocmai prin căutările 
neliniştite ale unui fundament principial, ale unei terra firma niciodată 
găsite sau niciodată sigure, o istorie „a încercărilor de a vindeca, conţine 
sau exploata anxietatea comparației” (Bernheimer 1993, 3). Or, acest 
surplus de „anxietate“ ataşat frecvent atitudinii comparatiste dovedeşte că 
auto-legitimarea, ca şi definirea de sine, cu tot cu precizarea reperelor 
identității, au motivat în permanenţă ex-centricitatea comparatistului. În 
ciuda acestora, tocmai spiritul indisciplinat, reformulant, auto-contestator — 
care se opune căutării unei forme definitive şi stabile - dau vitalitatea 

literaturii comparate, aceeaşi vitalitate care i-a asigurat coexistența plenară 
cu marele său „duşman: încremenirea într-un sistem metodologic. 


De aceea, nu pot decât să ader la ideea că literatura comparată ar fi 
mai degrabă o „indisciplină” (Ferris 2006, 78) prin modul în care a ştiut să 
permită - în întreaga sa istorie instituțională — supraviețuirea unui 
principiu de dezordine creatoare, care nu i-a anihilat însă gustul teoretic. 
Excelentă se dovedeşte aici analiza pe care Virgil Nemoianu o dă culturii de 
tip Biedermeier în The Taming of the Romanticism (1984), când localizează în 
această perioadă, dintre 1815 şi 1848, sursa preocupării moderne pentru 
„disciplinaritate” (în tot ce are aceasta în comun cu tipologizarea meto- 
dologică, cu ordonarea compartimentată). Nemoianu exemplifică la câteva 
niveluri obsesia Biedermeier pentru fundament şi stabilitate, descriind 
înmulțirea explozivă (şi motivată de cerere) a numărului de edituri, colecții 
specializate, biblioteci publice şi private, publicații de specialitate şi de 
popularizare, muzee, dar şi a ofertei de dicționare şi enciclopedii. 

La observația asupra naturii dizlocate, ex-centrice a comparatistului 
„generic” (care nu există în realitate, doar într-o metaforă conceptuală, cu 
scop euristic) aş mai adăuga una, privitoare la capacitatea literaturii de a 
formula - mai bine ca alte discursuri — disidenta. Literatura ca formă de 
disidență nu trebuie explorată doar pentru perioadele în care generații 
întregi au supraviețuit unor regimuri totalitare recurgând la literatură (în 
creaţie sau lectură). Tema este de acută actualitate şi sub presiunea — la fel de 
nivelatoare — a globalizării. Deşi de altă natură, totalitarismul pieței globale, 
care tinde către întreținerea unei mase omogene de consumatori identici, 
orientați către produse tot mai lipsite de „specific local”, este la fel de 
amenințător pentru sensibilitatea diferențialistă a literaturii pe cât au fost 
totalitarismele politice. Procesele de standardizare sunt mai vizibile în 
tendinţele de „nivelare” a competenţelor şi a criteriilor de evaluare din viața 
academică, dar ele se manifestă şi la nivelul producţiei şi al consumului de 
carte, respectiv la nivelul interpretării şi al lecturii. Acesta este contextul în 
care devine benefică adoptarea, ca şansă a literaturii comparate, a noului 
sistem de concepte din zona world literature. Spre exemplu, iată cum, în 
varianta italiană a unei letteratura planetaria, se conjugă contrapunctic politica 
de omogenizare a sistemelor globale şi politica de diferenţiere a teoriilor 

postcoloniale: „în cele din urmă, aceasta este o definiţie care a rezultat din 
reevaluarea critică în cadrul aceloraşi studii postcoloniale, care au ajuns de 
ceva timp la un fel de auto-critică provocată de riscurile identitare şi 
naționale, pe de o parte, şi la indulgență față de o politică multiculturalistă 
şi globalizantă de factură liberală, pe de alta: noul proiect opune, prin 
urmare, politicii de omogenizare o politică a diferenței.” (Benvenuti e 
Ceserani 2012, 8). Indiferent de atitudinea față de globalizare, este clar că 
potențialul literaturii comparate în acest nou context epistemic este uriaş şi 
că neexploatarea lui ar rămâne greu de justificat, câtă vreme „comparația 
reprezintă o nevoie tot mai acută în mereu mai multe domenii, inclusiv în al 
studiilor literare, unde intensificarea globalizării a încurajat analiza compa- 
rată a literaturii și culturii la scară cu adevărat transnațională, planetară”. 


II.3. Dezideratul transnațional 


Să revenim pentru o clipă la o observaţie anterioară, conform căreia, 
mai ales în epocile în care politicile culturale sunt dictate de către politica 
de stat, literatura şi studiul literaturii devin instrumente extrem de eficiente 
în serviciul acestei politici. 


În ce ne priveşte, politica statului a dictat pentru a doua jumătate a 
secolului trecut liniile unei literaturi „statale“ (Tezele din iulie 1971 nefiind 
decât expresia maximală a acestei dogme absolute). În acest fel, literatura a 
constituit una dintre armele cele mai eficiente de punere în practică a 
politicii de stat, dar şi unul dintre principalii factori de construcție a epopeii 
culturii naționale. Într-o tulburătoare analiză a relației dintre directivele de 
partid şi de stat statuate prin Tezele din iulie şi literatura născută în urma 
lor, Sanda Cordoş (2012) citeşte o obligație la fericire: câtă vreme politica 
statului presupune afirmarea unui individ optimist, care întreține, cu 
propria-i fericire, bunăstarea poporului, literatura nu are dreptul să 
vorbească despre nefericire. După un capitol dedicat Lecturii clandestine în 


57 Susan Stanford Friedman, „Why Not Compare?”, în Tötösy de Zepetnek and 
Mukherjee (eds.) [în curs de apariție 2013], apud Tâtâsy de Zepetnek şi Vasvári, 
cap. „The Comparative and Contextual Study of Literature and Culture and 
Globalization”. 

România comunistă, a cărui valoare de urgenţă nu mai trebuie argumentată 
şi în care este invocat un Matei Călinescu vorbind despre „tortura prin 
lectură” şi „tortura prin absenţa lecturii”, Cordoş fixează punctul nuclear al 
volumului în capitolul Dreptul la nefericire, înțelegând directivele artistice 
impuse de ceauşistele Teze din iulie, 1971 drept o împovărătoare obligație la 
afirmarea fericirii, cu atât mai greu de îndeplinit, cu cât este mai mare 


„distanța dintre optimismul comenzii şi starea interioară” a creatorilor. 


Or, în referatele cenzurii şi în mărturisirile scriitorilor din acei ani, 
autoarea vede cum, „în timpul lecturii, masca triumfalistă putea să cadă 
pentru a face vizibile, în lumina neliniştită a cărții, ridurile adânci, săpate 
de o prea îndelungată condamnare la fericire”. Această apropiere de 
punctele cele mai fierbinţi ale istoriei noastre literare în urma unui examen 
analitic al lecturii care li se oferă în istoria criticii (în cronicile de 
întâmpinare sau în monografii), dar şi a ideologiei (în documente ale 
arhivelor politice) sau a unei memorii contrafactuale (în jurnale şi memorii) 
este de natură să coloreze o hartă decalată între politicile statului şi 
politicile creaţiei sau, cu termenii lui Pascale Casanova (1999), între 
„republica literelor” şi „republica statului”. 


Desigur, din această stare de fapt a rezultat şi un efect oblic: filonul 
contestatar al literaturii s-a hrănit din iconoclasmul literaturii universale şi, 


5 De altfel volumele Sandei Cordoş merită o menţiune specială la capitolul dedicat 
rezistenței creatorilor la presiunile sistemului. După Literatura între revoluție şi 
reacțiune. Problema crizei în literatura română şi rusă a secolului XX (Cluj, Biblioteca 
Apostrof, 1999, reeditată în 2002), în Lumi din cuvinte autoarea reia periodizarea 
triplu stratificată a realismului socialist, într-un exercițiu analitic si tipologic în 
acelaşi timp. Cordoş îi deosebeşte — între scriitorii care au contribuit la 
impunerea sinistrei ideologii — pe stegari („care au avut un rol hotărâtor”: Leonte 
Răutu, Nicolae Moraru, Ion Vitner, Mihai Novicov, Mihai Beniuc), de corifei 
(„care, prin prestigiul numelui lor, susțin şi legitimează noua putere”: Mihail 
Sadoveanu, Camil Petrescu, Tudor Arghezi, G. Călinescu şi Zaharia Stancu) şi de 
înnoitori (care au „mai multă nevoie de un spaţiu creator eliberat de 
constrângeri”: Petru Dumitriu sau Marin Preda, dar şi un Ov. S. Crohmălniceanu 
înainte de 1960). La fel de dramatic fără a fi partinic este capitolul 1956: calendarul 
oficial , care conturează cadrul problematicei negocieri a libertăţii de creație cu 
inflexibilitatea ideologică a sistemului. 

prin reflex disciplinar, al literaturii comparate, practica disciplinei înseşi 
fiind privită drept produsul unor marginali (vezi şi disprețul exprimat de 
criticii impresionişti la adresa „lipsei de gust” a comparatiştilor, care ar 
compensa prin stranii şi inutile excursuri istoric-contextualizante) sau al 
unor cosmopoliți prea grăbiţi să adopte modele străine în detrimentul 
arderii etapelor istoriei culturale naționale (vezi un reproş de acest gen 
formulat de Gh. Bogdan-Duică, în înțelegerea căruia literatura comparată 
nu are rost decât în spaţiile care şi-au finalizat investigația culturală 
națională). 


Pe de altă parte, merită luat în calcul un fenomen vizibil în vestul 
Europei şi în Statele Unite: în aceste spații, disciplina literaturii comparate 
începe să piardă teren odată cu anii '70, când domeniul este privit tot mai 
mult ca un reflex desuet al unei forme de umanism iluminist imposibil de 
susținut după poststructuralismul filosofic şi după declararea morţii 
omului în sens foucaultian*?. Nu la fel stau lucrurile în Europa Centrală şi 
de Est, în Orientul îndepărtat sau în spaţiile postcoloniale, unde umanismul 
supravieţuieşte destul de activ pentru a permite dezbaterii identitare (încă 
acută în toate aceste spaţii) să se desfăşoare. Ar fi greşit şi rudimentar să 


59 După cum se ştie, termenii lui Michel Foucault din Cuvintele şi lucrurile sună mult 
mai radical decât conţinutul lor imediat. Analizând termenii filosofiei moderne, 
Foucault devoalează o farsă teoretică: discursul filosofiei are un efect invers 
decât mesajul pe care îl pune în circulație. Preocuparea plină de patos a filosofiei 
pentru definirea omului „ca ființă vie, ca individ care munceşte şi ca subiect 
vorbitor, nu reprezintă decît pentru sufletele duioase restaurarea unei domnii a 
omului”, constituind de fapt un Pliu, „o dublare empirico-critică prin inter- 
mediul căreia se încearcă evidenţierea unui om al naturii, al schimbului şi al 
discursului, ca fundament al propriei sale finitudini”. Moartea omului nu este, 
însă, o „lacună ce se cere umplută”, deşi este un „vid“ care prilejuieşte „de- 
plierea” spațiului în care gândirea a redevenit cu putință. Implicaţia lui Foucault 
(trad. rom. 1996, 399-400) este redirecționarea gândirii în sens non-antropologic, 
după asumarea marelui vid şi a marelui „somn antropologic”, nemaiîncercând în 
van resuscitarea omului mort, ci regândindu-şi categoriile pentru a putea 
funcţiona în continuare. Cuvintele şi lucrurile nu merge până la a afirma moartea 
sensului, ci pretinde (în consonanţă cu regândirea funcţională a autorului din Ce 
este autorul) o rescriere terminologică. 


65 


disprețuim această particularitate locală drept desuetă sau drept un semn 
de retard epistemologic, ea răspunzând pur şi simplu altor urgenţe şi altor 
repere decât cele — mult mai vizibile în deceniile de imperialism cultural 
occidental — ale Europei de Vest sau ale Americii de Nord. 


Aşadar, în Europa Centrală şi de Est, ca şi în India, China sau 
Japonia, literatura comparată primeşte tot mai multă atenţie, tocmai pentru 
că nu este practicată de pe baze universaliste, ci pornind tocmai de la 
specificul literaturilor locale. De aceea, afirmaţiile unui comparatist indian 
sună asemănător cu cele ale comparatiştilor români în anii '70-'80: „datorită 
acestei predilecții pentru literatura națională — metodologie profund 
deplânsă de către criticii anglo-americani — literatura comparată a făcut 
repede rădăcini în cazul națiunilor din Lumea a treia și în mod particular în 
India” (Majumdar 1987, 133-147). 


În acest fel, național şi universal nu numai că devin compatibile şi non- 
opozitive, dar şi restrâng mult din criza disciplinară semnalată în Vest în 
anii '60, pentru că anulează anxietatea terminologică, amânând-o indefinit 
în favoarea cercetării critice a problemelor identității. Altfel spus, în 
culturile marcate de problema naţională, literatura comparată participă 
chiar ea la dobândirea conştiinţei naționale prin privirea pe care o 
îndreaptă asupra reperelor vestice, adesea supracanonizate. Formând un 
discurs care atacă operele canonice şi culturile „mari” din perspective ex- 
centrice, marginale, literatura comparată are ritmurile de creştere ale 
istoriilor literare naționale. În locul anxietăţii terminologice şi conceptual- 
metodologice din Vest, în România, ca şi în estul Europei, ca şi în Orient, 
comparatiştii au de dus la bun sfârşit proiectul de o mai mare urgenţă al 
ieşirii de sub dominația „marilor literaturi”, al redefinirii identitare funcție 
de organizarea în comunităţi mici, instabile și reconfigurabile, al studierii 
importurilor, cu tot cu rațiunile lor şi cu efectele lor asupra creației 
autohtone originale. Situaţia este una cu dublu tăiș: pe de o parte, „criza 
disciplinară” nu reprezintă o problemă la fel de corozivă, câtă vreme 
comparatismul este reinvestit instrumental, auxiliar, chiar utilitarist. Pe de 
alta, reflecția metacritică devine — în această lumină - mai puțin 
importantă, chiar dacă, pe măsură ce „fac” literatură comparată, specialiștii 
elaborează şi o configurație disciplinară autoreflexivă, şi un demers 
deconstructiv al marilor modele. 

Astfel stând lucrurile, nu reprezintă nicio exagerare să spunem că lecţia 
participării universalului la definirea identităților locale este una pe care 
Statele Unite şi Europa Occidentală o deprind de la fostele culturi „minore”, 
respectiv din culturile fostelor colonii, dar şi din Orientul îndepărtat sau din 
Europa Centrală şi de Est®!. Transferul de cunoaştere şi metodă are aici sens 
invers față de cel din paradigmele şi ierarhiile tradiționale, tocmai pentru că — 
fiind o chestiune de supraviețuire identitară -— țările care priveau altădată cu 
reverență către modelul vestic dețin deja mecanica şi istoria culturală a 
adaptării universalului la necesitățile şi imperativele localului. 


De aceea, o reconfigurare actuală, care îşi propune să reformuleze 
fundamentele disciplinare pornind de la înlocuirea semanticii „naţionale” 
cu o semantică a „aderenţelor” nu poate fi primită fără probleme în 
România (şi în spaţiile culturale din aceeaşi familie de probleme) drept 
soluție a crizei disciplinare actuale. Desigur, o primă cerință prealabilă a 
acestei masive (şi nu mai puțin problematice) reconfigurări reclamate de 
soluționarea crizei disciplinare este identificarea termenilor de lucru şi a 
istoriei lor contextuale. 


Astfel, o temă precum identitatea comparatismului românesc nu se poate 
derula pornind doar de la enunțarea problemelor şi a provocărilor culturale 
actuale, ci se cere obligatoriu formulată în contextul istoric responsabil de 
particularitățile locale ale amintitei identități. O astfel de urgență 
formulează în termeni critici Mircea Anghelescu (1982, 101-102) într-un 
studiu dedicat constituirii disciplinare a literaturii comparate româneşti 
între cele două războaie. El descrie preocupările comparatiştilor români de 
recuperare a imaginii identitare şi a realităților româneşti în cadrul unui 
interes imagologic, iar nu în ideea protejării ideologiei naționaliste care 
obligă la declarații de prioritate şi excelență culturală exclusivă. Astfel, 


8 V. excelentul studiu teoretic, de pionierat în comparatismul românesc actual, 
semnat de Andrei Terian: „Is There an East-Central European Postcolonialism? 
Towards a Unified Theory of (Inter)Literary Dependency”, în „World Literature 

Studies”, no. 4 (21), 2012. Cercetătorul preia propunerea unui postcolonialism al 

Europei Centrale și de Est, insistând asupra aspectelor particulare care ar 

justifica formularea unei teorii postcoloniale unitare, cu integrarea situației de 

marginalitate a fostelor țări din blocul european de Est. 


si Cf. şi demonstrația lui Bassnett 1993, mai ales Introduction, 1-11. 

criticul aminteşte de proiectul lui Ch. Drouhet de a construi un prototip 
național prin sintetizarea imaginilor românului în literatura franceză, dar 
reține mai ales intenția lui Mihail Dragomirescu de a-şi aplica teoria 
capodoperei construind împreună cu Paul Van Tieghem o Bibliothèque 
internationale des chefs-d'oeuvre, care ar fi urmat să fie publicată la editura 
franceză J. Gamber. 


Se ştie că literatura comparată, asemenea majorității disciplinelor din 
domeniul studiilor literare, a suferit transformări majore în ultimele două 
decenii. Dincolo de aşa-numitul „atac al studiilor culturale”, stabilitatea 
disciplinei este condiționată de o serie de mutații care au apărut în studiile 
literare, atât în teorie, cât şi în practică. Aceste transformări fundamentale 
sunt antrenate de globalizare şi reprezintă în sine efectul cel mai vizibil al 
noii autorități absolute a culturii vizuale şi digitale, hipertehnice. Dar nu 
este mai puțin adevărat că aceeaşi literatură comparată deține încă un 
potenţial considerabil de energie şi de resurse culturale. Chiar dacă putem 
accepta că, în forma sa tradițională, literatura comparată „și-a trăit traiul”, 
cum susține Susan Bassnett în 1993, în absenţa literaturii comparate nu 
putem explica aportul uriaş al translation studies sau al studiilor post- 
coloniale la revigorarea studiilor literare şi culturale înțelese ca mijloace 
predilecte de configurare şi de precizare a diferitelor identități locale. 


Pentru a nu oferi decât un exemplu, o investiție serioasă a literaturii 
comparate americane se face astăzi în direcţia translation studies, un filon 
disciplinar derivat din teoria polisistemelor dezvoltată de Itamar Even- 
Zohar şi apoi de Gideon Toury în Tel Aviv“. Pentru comparatiştii interesați 
de viitorul disciplinei, mai ales în Statele Unite, unde nu mai există — după 
cum am precizat-o deja — avantajul umanismului subiacent investigării 
identitare din fostele țări comuniste, de pildă, acest recent set de studii nu 
sunt altceva decât literatură comparată, şi încă una dintre variantele ei 
contemporane cele mai viabile. 


6 V. mai ales Toury 1980, dar şi Theo Hermans (ed.) 1985. Teoria polisistemelor 
este astăzi una dintre şansele literaturilor naționale, pentru că tratează literatura 
ca un „conglomerat de sisteme” marcate de opoziții interne şi de transformări 
dinamice. În acest fel, chestiunea ierarhizării între literaturi „mari” şi literaturi 
„Mici“ dispare, la fel cum devine irelevantă opoziţia centru-periferie. 

III. Cum se constituie o disciplină 


Partea a II-a a acestui studiu combină două criterii de analiză. Primul 
vizează un palier metodologic de o mai mare generalitate: cum este posibilă 
articularea disciplinară, ce transformă un discurs într-o instituţie — iată doar 
două dintre întrebările formulate după întâiul criteriu. Al doilea ține de 
plasarea în istoricitate și particularitate culturală a problemelor de 
fundamentare instituțională. Acest criteriu secundar a făcut necesară 
cercetarea istoriei românești a creării şi consacrării literaturii comparate ca 
disciplină științifică şi didactică, precizând punctele de distorsiune ale 
principiilor sau traiectoriilor internaționale. 

Dezvoltarea literaturii comparate nu a fost omogenă în Europa şi 
America de Nord - spaţii ale debutului său disciplinar și instituțional. 
Principalul factor de nuanţare l-a constituit importanţa acordată principiului 
istoric într-o lume a națiunilor în formare şi auto-definire. În lumea 
europeană, accentul a căzut mai ales pe sursologie, pe „documentarea 
modului în care textele au ajuns să fie citite dincolo de granițele culturale şi 
lingvistice, pe trasarea originilor și stabilirea fundamentelor culturale ale 
conștiinței naționale” (Bassnett 1993, 35), în vreme ce peste Ocean au contat 
de la bun început teme care traversau granițele de stat, națiune, limbă, 
disciplină, care ar fi putut contribui la „trasarea realizărilor omenirii în timp 
şi spațiu, dincolo de granițele disciplinare” (35). În vreme ce în Europa era 
stringentă problema definirii literaturilor naţionale, în Statele Unite aceeaşi 
problemă era complet inexistentă şi interesul comparatiştilor era reținut de 
„marea nevoie morală”, adică de studierea presupusei legături (considerată 
obligatorie) între adevăr şi „great art.” Aici încap însă niște nuanţe: America 
secolului al XIX-lea nu este mai puțin interesată decât națiunile europene de 
afirmarea autonomiei sale ca semn identitar. O observă Adrian Marino (1993, 
192-193), care plasează lupta identitară americană pe același plan cu 
dobândirea conştiinţei de sine în cazul Spaniei, Rusiei, României, în 
contextul observației, de maximă importanță, că „literatura natională 
constituie, de fapt, prima teorie literară românească articulată” (194). 

Oricum, dezbaterea despre scopul literaturii comparate este însă, la 
începutul secolului XX, polarizată între şcoala americană (sau, la limită, 
anglo-saxonă) şi şcoala europeană (mai ales franceză, dar şi germană). 
Faptul merită semnalat? măcar pentru a înţelege cum este posibilă 
coexistența, în interiorul aceleiaşi discipline, a unor poziţii teoretice 
diametral opuse, dacă nu cumva şi pentru a avertiza asupra unei certe 
coloraturi pro domo, pe care argumentele fiecărei părți o capătă adesea în 
absența explicației ştiinţifice. Mai ales în acest context este de semnalat 
rolul coagulant pe care l-au avut scrierile lui René Wellek în privința 
comparatismului, poate în aceeaşi măsură în care Roland Barthes a 
contribuit decisiv la fluidizarea traficului“ europeano-american în privința 
structuralismului şi poststructuralismului. Or, debutând ca unul dintre 
formaliştii praghezi cei mai avizaţi, cercetătorul de origine cehă, educat la 
Viena, René Wellek ajunge „bătrânul înțelept al literaturii comparate 
americane” (Bassnett 1993, 37). Parcursul său nu este, de fapt, 
contradictoriu: începuturile formaliste, deşi îi deschid atenţia față de formă, 


s De altfel, dezbaterea dedicată acestei polarizări între cele două opțiuni 
metodologice ocupă centrul congreselor Asociaţiei Internaționale de Literatură 
Comparată din anii '80: „aceasta este însăşi esența a «crizei» literaturii 
comparate. Ea trebuie să decidă şi [...] să se redefinească: disciplină istorică sau 
estetico-teoretică, centrifugă sau centripetă? Academică, istoricistă, pozitivistă sau 
formalistă şi poetică? Extensivă sau intensivă? Urmăreşte comparații dinamice sau 
statice? Este foarte semnificativ că aceeaşi opțiune expediată prea repede sub 
forma unei confruntări între «şcoala franceză» şi «americană» - abordare 
«istorico-pozitivistă» sau «critică interpretativă intrinsecă» - trebuie evocată, în 
mod aproape obligatoriu, în legătură cu toate congresele A. I. L. C.” (Marino, 
1988, trad. rom. 1998, 13). 

í Imaginarul şi vocabularul îi aparțin lui Art Berman: “În vreme ce criticii 
americani avansau spre revigorarea conceptelor ce țin de libertate şi spre 
concentrarea, în consecință, asupra unei cunoaşteri de sine rezultată din 
examinarea personală, francezii se îndepărtau de astfel de concepte spre o 
formulă mult mai sofisticată de determinism, fundamentată pe Marx şi pe 
lingvistică. Acesta este structuralismul. Cele două culturi s-au întersectat (s.a. — 
A.B.), iar structuralismul reprezintă tocmai răspântia la care s-au întâlnit (cu 
Roland Barthes ca agent de circulație temporar), aflându-se amîndouă, pentru o 
vreme, în acelaşi loc, dar îndreptându-se în direcții opuse.” (1988, 91). 

structură, sistem, faptul intrinsec de literatură, sunt de natură să îl ghideze 
către testarea validității principiului istorist, cu totul exclus din analiza 
sincronică formalistă, păstrându-i însă gustul pentru constantele culturale. 
Drept urmare, principiul istoric capătă un loc central în varianta sa de 
literatură comparată, dar sub forma istoriei culturale, mult mai stabile în 
raport cu accidentul particular textual. De altfel, acest mod de a reintegra 
istoricitatea în abordarea comparatistă de tip american este responsabil 
pentru naşterea New Historicism în anii '70 şi '80, când mare parte dintre 
teoreticienii şi criticii nord-americani se află în căutarea unui corector al 
excesului de hermeneutică sincronică, de close reading vehiculată până la 
sațietate de New Critics, ca şi cum „scriitorii ar lucra într-un gol separat de 
realitatea exterioară” (Bassnett 1993, 37). Simptomatică pentru statutul 
canonic al lui René Wellek atât în spaţiul nord-american, cât şi în cel 
european este prezența lui necontestată în canonul teoretic al predării 
literaturii comparate în spaţiile menționate, dincolo de partizanatele deja 
semnalate ale fiecăruia dintre ele. 


În Statele Unite, începuturile disciplinare ale literaturii comparate 
favorizează descrierea şi sincronia, din rațiunile pragmatice care au ghidat 
frecvent selecțiile metodologice americane: „studiul literaturii dincolo de 
frontierele unei anumite țări și studiul relațiilor dintre literatură, pe de o 
parte, și celelalte domenii de cunoaștere și credințe” (Remak 1971, 3). 
Principala diferență față de şcoala franceză o constituie tocmai dorința de a 
scurtcircuita problema „domeniului“ de definiție: acolo unde Van Tieghem 
se concentrează obsesiv pe definițiile negative, Henry Remak încearcă, de 
exemplu, să permită totul: nu numai comparațiile între literaturi şi autori, 
dar şi pe acelea între literatură şi alte domenii, adică studiile pe care astăzi 
le numim interdisciplinare. Există chiar o propunere americană de a privi 
studiile din interiorul aceleiaşi literaturi drept comparatiste: „studiul unei 
singure poate fi la fel de științific comparatist dacă se află în căutarea 
rațiunii și a legii literaturii în psihologia rasei sau a umanității.” (Mill 
Gayley 1971, 102). Dacă pe Van Tieghem îl preocupă fundamentarea unei 
discipline de sine-stătătoare şi, prin urmare, cu identitate clară, distinctă în 
raport cu alte discipline, în schimb Henry Remak este preocupat de ce se 
poate face cu această disciplină, dând curs aşa-numitei „melting pot theory 

of comparative literature”$, forjată după modelul unei ţări alcătuite ca un 
„melting pot”. Într-atât de hotărât este Remak să pună literatura comparată 
cât mai repede la lucru, încât este dispus să accepte că disciplina în sine este 
auxiliară în raport cu culturile sau cu termenii pe care îi pune în legătură. 


Să remarcăm diferența de miză față de încercarea similară a lui 
Adrian Marino de a soluţiona criza comparatismului în Comparatism şi 
teoria literaturii (1988). Dacă dorința lui Remak este una pragmatică şi chiar 
ulilitaristă (ținând de refuncționalizarea conceptului pentru a fi utilizabil în 
pragmatica studiului literar), dorința lui Marino este una de autoritate şi 
autonomie a disciplinei. Ambiţia comparatistului român este să modifice 
paradigma comparatismului (dinspre istorism spre poetica comparatistă) şi 
să impună o prețioasă prioritate axiologică („ca să nu rămână la infinit în 
echivoc sau într-o poziţie «anexă», «auxiliară» etc.” — 10). Nu îl mulţumeşte 
nici o soluție legată de utilizarea unui concept imperfect, nici una 
interdependentă: „ataşarea literaturii comparate la remorca «istoriei 
mentalităților» nu-i o soluţie: din capitol de istorie literară, comparatismul 
devine un simplu capitol al istoriei (culturale, a ideilor etc.). Autonomia sa 
este din nou amenințată.” 


Oricum, avantajul poziționării lui Remak îl reprezintă mai ales 
detaşarea de problematica națională. La fel reuşeşte să eludeze problema 
națională Hutcheson Macaulay Posnett, care publică Comparative Literature 


s „După cum Statele Unite şi-au făcut un titlu de glorie din a oferi un melting pot 
pentru toți nou-veniţii, în care diferențele naționale și ligvistice să fie date 
deoparte, topite în ceva cu totul nou și atotcuprinzător, tot așa perspectiva 
americană asupra literaturii comparate s-a bazat din start pe idei de 
interdisciplinarite şi universalism.” (Bassnett 1993, 33). 

& Printre lucrurile care îl nemulțumesc pe autorul Biografiei ideii de literatură se 
numără deschiderea prea liberală a comparatismului ca un refugiu prea încă- 
pător pentru o întreagă serie de metode (structuraliste, semiotice, teoria recaptă- 
rii sau a comunicării etc.), „rezultatul inevitabil fiind anexarea şi absorbirea 
finală a comparatismului de către una sau alta dintre disciplinele la modă. 
Nimeni nu le contestă, în domeniul specific al fiecăreia. Dar prin ce act magic 
devin aceste metode «comparatiste», peste noapte, în vreme ce comparatismul ia 
subit un aspect «structuralist» sau «semiotic»?” (Marino 1988, trad. rom. 1998, 
94-95). 

în 1886 propunând o înțelegere istoristă a conceptului, ca evoluţie către 
„atingerea celui mai înalt nivel de viață socială” prin „evoluție socială, 
evoluţie individuală și influența mediului asupra vieții sociale și 
individuale a omului” (7). 

Din perspectiva dezvoltării sale ca disciplină „naţională“, literatura 
comparată din România a cunoscut o remarcabilă sincronie cu evoluţiile 
europene, dar mai ales pentru că revendică, la fundamentul consolidării 
sale, un proiect multicultural, anexat din excesivă preocupare pentru 
afirmarea unei tradiţii. În 1877, Hugo Meltz] de Lomnitz (eminent profesor 
al Universităţii din Cluj) înființează la Cluj „Acta Comparationis Litterarum 
Universarum”, care este considerată în mod convențional drept cea dintâi 
revistă de literatură comparată din lumes?. Revista lui Lomnitz nu este nici 
rezultatul, nici exemplul unei tradiții maghiare, româneşti sau „naționale“ 
în vreun alt fel, de vreme ce proiectul este gândit de la bun început 
plurilingv şi realizat ca atare. Totuşi, pentru că este localizat la Cluj, mai 
ales studiile de până în 1990 îl revendică extrapolant ca element fondator 
de şcoală naţională de comparatism*, chiar dacă Lomnitz se dovedeşte 


57 Căreia, conform Baldensperger and Friederich (coord.) 1950, i se dedică primul 
studiu sintetic în 1934, sub semnătura lui C. Ijac, „Une ancienne revue de 
Littérature comparée: Acta Comparationis Litterarum Universarum. 1877-1888“, în 
„Revue de Littérature Comparee, Paris”, nr. 14, 1934. 

s Convenţional, pentru că mai existau la data respectivă, în Franța şi Germania, 
reviste dedicate literaturii universale. Cu toate acestea, în Baldensperger, 
Fernand and Werner P. Friederich (coord.), „Acta Comparationis...” lipseşte din 
tabelul inițial cu abrevierile principalelor reviste, însă apare la p. 3, First Part: 
Comparative Literature, World Literature, European Literature, First Chapter: 
Comparative Literature, sub numele „Lomenitz, M. de. Acta comparationis 
litterarum universarum, London, 1877”. În istoricul disciplinar întocmit de Susan 
Bassnett (1993), „ Acta Comparationis...” este menționată ca primă publicaţie de 
specialitate, din 1879, de „Hugo Meltzl de Lomnitz, specialist de limbă germană, 
din Cluj, România de astăzi” (22), imediat după primul studiu de specialitate, 
aparținând  neo-zeelandezului Hutcheson Macaulay  Posnett, Comparative 
Literature, din 1886. Un excelent studiu românesc despre Hugo Meltzl de 
Lomnitz şi „Acta Comparationis...” la Voia 2002a, 183-195. 

& Cf. Voia 2002a, mai ales 185-187. 

„inițiatorul, într-o epocă de afirmare puternică a naționalismului, al unui 
comparatism supranațional şi modern” (Voia 2002, 186). 


În editorialul său din 1877, Lomnitz susține că rolul noii publicații va 
fi tocmai descrierea unei discipline aflate în plin proces de formare, prin 
urmărirea a trei scopuri principale: în primul rând, o reevaluare a istoriei 
literare, care a fost pe nedrept privită drept „servitoarea“ istoriei politice şi a 
filologiei, în al doilea, o reevaluare a traducerii ca artă, iar în al treilea 
încurajarea multilingvismului. Această a treia țintă vizează fără îndoială şi 
noțiunea de naționalism în sensul său şovin: „nu se poate nega că aşa- 
numita «world literature» este în general prost înțeleasă. Pentru că astăzi 
fiecare națiune pretinde propria «world literature» fără să se știe precis ce 
înseamnă aceasta. Fiecare națiune în parte se consideră deja, dintr-un motiv 
sau altul, superioară altora, iar ipoteza, transformată într-o teorie completă 
a suficienţei, a ajuns chiar baza unei pedagogii moderne foarte răspândite, 
care astăzi se străduiește să devină «națională», oriunde s-ar manifesta.“ 
Proiectul lui Lomnitz este cu atât mai demn de atenție cu cât nu acceptă, în 
interiorul multilingvismului astfel conceput, ideea ierarhizării între culturi 
mari şi mici, culturi de centru şi de periferie. Mai mult decât atât, ideea 
comparatismului este intenționat detaşată de orice implicație politică, 
pentru a încuraja şansele egale oferite tuturor literaturilor. 


Oricum, ironia istoriei este că Acta comparationis... şi, mai exact, 
proiectul lui Lomnitz nu au avut cu adevărat un impact asupra germinației 
literaturii comparate dincolo de Europa de Est, modelul francez rămânând 
tutelar şi încurajând perspectiva „imperialistă” pe care multilingvismul lui 
Lomnitz se străduia să o demonteze. 


La acest final de capitol, doresc să insist asupra unei situaţii culturale 
cu valoare de diagnostic pentru studiile literare din România. În anii '50, 
Tudor Vianu dădea literaturii comparate o valoare utilitar-auxiliară în raport 
cu istoria literaturii („printre metodele istoriei literare trebuie trecută deci și 
metoda comparatistă” — 1982, 795), preferința sa conceptuală îndreptându-se 
către valorizarea istoriei universale în maniera în care o făcuse Goethe prin 
Weltliteratur sau Van Tieghem în 1931. Chiar dacă, așa cum s-a observat, 


7 Hugo Meltzl de Lomnitz, Present Tasks of Comparative Literature, tradus în limba 
engleză şi antologat în Schulz and Rhein (eds.) 1973, 53-62. 

când spune „literatură universală“, Vianu lucrează cu conceptul de 
„literatură comparată”, fapt este că terminologia îl nemulțumește suficient 
încât să propună ideea unei „istorii comparate a literaturii” (794-795). În acest 
context, Tudor Vianu este teoreticianul român care se apropie (sau mai bine 
zis anticipează) cel mai mult (inclusiv astăzi!) de conceptele din sfera world 
literature, aşa cum au fost ele gândite în cadrul teoriei polisistemelor din 
translation studies. O nemulțumire şi o rezervă academică îl conduc în această 
direcție: definind acțiunea metodei comparatiste în literatura universală, 
comparatistul român o vede copleșită de interesul factologic față de influențe 
și paralelisme, însă orbită față de posibilitatea de a oferi o explicație. 

La ce se referă exact reproșul său despre supraîncărcarea arhivelor de 
literatură comparată cu studii tematiste, tipologice, care nu spun nimic 
decât că sunt posibile și care nu fac decât să listeze argumente din 
bibliografii de o anumită erudiție, dedicate unei teme? Răspunsul ni se 
revelează de câte ori profesorul Tudor Vianu, intervenind meliorist asupra 
studiului prost condus al unor învățăcei posibili, „corectează” mersul 
acestuia: „dacă influențele dintre literaturi alcătuiesc fapte absolut 
evidente, este necesară lămurirea condiţiilor în care aceste evidențe au 
operat.” (1982, 792). Soluţia este — explică comparatistul în câteva rânduri — 
comparatismul receptării, prin care Vianu înţelege un concept foarte 
asemănător cu acela revizitat de Damrosch în What Is World Literature? 
Formatarea studiului analogiilor în V (adică extinzând argumentul pe 
măsură ce ne apropiem de prezent, spre deosebire de studiul tradiționalist 
în A, pornind de la o bază foarte largă de ilustrare în trecut, îngustată către 
prezent), adică studiul „din unghiul receptării”, al „rezolvărilor felurite” pe 
care o temă sau o traducere le-au cunoscut într-o literatură sau alta, al unei 
teorii și problematizări ale traducerii constituie, după cum afirmă explicit, 
dar marginal, Vianu, „o adevărată revoluție copernicană a studiilor 
literare” (793). Or, ceea ce mi se pare demn de semnalat aici, pe lângă 
validitatea și actualitatea premiselor (în ciuda faptului că pe Vianu nu îl 
interesează neapărat să ofere „autonomie“ sau superioritate unei discipline 
pe care o înțelege ca pe o metodă a studiului literar”!), este măsura în care o 


7” „Literatura universală este o totalitate; literatura comparată este metoda prin 
care explicăm geneza acestei totalități.” (Tudor Vianu în „Literatura universală și 
literatura comparată”, publicat postum în Vianu 1983, 580). 

astfel de poziţie a fost lipsită de adepţi în România. Un maximum de 
recunoaștere atinge insistența lui Vianu pe comparatismul receptării în 
momentul în care studiile românești depășesc fixaţia modelului occidental 
şi a înrâuririi sale naționale și adoptă, mai mult declarativ, că trebuie să ne 
intereseze, e drept, receptorul. Dar fertilitatea propunerii lui Vianu nu este 
exploatată cu adevărat dincolo de extensia unei axiome. Constat aici încă 
unul dintre semnele de rezistență a literelor româneşti la ceea ce 
comparatismul propune ca teorie și metodă. Prestanța culturală a 
modelului Vianu este incontestabilă, deci rațiunile pentru care studiile sale 
de teorie și metodă dedicate comparatismului au rămas în planul secund al 
receptării sale critice nu țin de lipsa autorităţii comparatistului, ci de 
receptivitatea mediului cultural la niște propuneri care contravin 
obişnuinţelor şi preferințelor sale critice, frecvent anti-teoretice. 


I.1. Români în Republica Literelor 


În legătură cu începuturile literaturii comparate în România, studiile 
româneşti manifestă uneori fragilități protocroniste. Documentarea 
națională relevă de pildă că studiul lui Pompiliu Eliade — care ar fi prima 
lucrare de comparatism românesc (De l'influence française sur l'esprit public 
en Roumanie - 1898?) se numără la rândul ei printre primele lucrări de 
comparatism internaţional, câtă vreme apare sincron cu primele studii 
occidentale asupra problemei (H. M. Posnett — 1886, J. Texte — 1893 şi L. P. 
Betz — 1900)%, fiind urmat la scurtă vreme de lucrarea de doctorat a 
discipolului lui B. P. Hasdeu, N. I. Apostolescu”! L'influence des romantiques 
français sur la poésie roumaine (1909). 


Mai multe probleme apar aici: în primul rând, studiul francez, 
publicat în Franța în urma completării studiilor doctorale pariziene ale lui 
Pompiliu Eliade nu poate fi revendicat decât prin accident biologic de către 


2 Deşi discutabil pentru absolutizarea influenței franceze, cf. Al. Dima, studiul 
final din Bucur et al. 1972. 

73 Cf. ediţiile Macaulay Posnett 1886, Texte 1893, Betz 1895 despre începuturile 
disciplinei. 

7 Vezi studiul monografic despre N. I. Apostolescu semnat de Vasile Voia în 
Munteanu (coord.) 1982, 112-122, revizuit în Voia 2002a, 196-203. 

literatura comparată din România. Cel mult, lucrurile pot fi forţate prin 
exagerarea importanţei obiectului asupra căruia se exercită influența 
străină (căci „spiritul public din România” se reduce, la Pompiliu Eliade, la 
statutul de obiect înrâurit de o influență modelatoare, fără să-l câştige vreo 
clipă pe acela de context cultural în care emițătorul este modificat). În al 
doilea rând, dacă refacem istoricul disciplinar în conformitate cu 
Bibliography of Comparative Literature, coordonată de Fernand Baldensperger 
în 19507, în continuarea uriaşului proiect bibliografic al lui L. P. Betz, aflăm 
că prima lucrare de literatură comparată din lume este considerată un 
studiu din 1804 al lui J. M. de Gerando, intitulat „Des communications 
littéraires et philosophique entre les nations de l'Europe”%, primul curs de 
literatură comparată din lume este al lui Noël şi Laplace, Cours de littérature 
comparée (Paris, 1816ff), urmat de cel al lui A. Duquesnel, Histoire des lettres: 
cours de littérature comparée (Paris, 1846) în Europa şi în America de volumul 
alcătuit de C. C. Shackford, Comparative Literature. Proceedings of the 
University Convocation (Albany, New York, 1876). De fapt, până în 1898 - 
anul apariţiei lui Pompiliu Eliade, Bibliography... coordonată de 
Baldensperger numără nu mai puţin de douăzeci de intrări cronologice de 


75 Cu suplimente anuale din 1952, în Yearbook of Comparative and General Literature, 
Indiana University, Bloomington. Corespondentul francez, Bibliographie generale 
de littérature comparée, publicat în 5 volume (cu ajutorul UNESCO) la Paris între 
1950-1960 acoperă doar bibliografiile din Revue de littérature comparée dintre anii 
1949 şi 1958, la nivelul semnalării funcţie de cultura emitentă. În prima carte a 
Baldensperger and Friederich (coord.) 1950, sunt capitole separate pentru 
„Literatura şi politica” (sociologie, democrație, marxism, naționalism, şovinism, 
cosmopolitism, utopii), „Literatura şi artele şi ştiinţele” (arte frumoase, grădini, 
istorie şi filosofie, muzică, poezie, astronomie, darwinism, freudism, istoria tipa- 
rului) — pe acestea din urmă Friederich le numeşte borderline, „Intermedialități” 
(traduceri, colonii, exil, periodice, învățământ, periodice, diplomație, saloane), 
„Comparaţii, surse şi imitații” (similarități şi contraste, surse, originalitate, 
influențe, imitații, plagiat), „Teme literare” (folclor, legende, tipuri, mituri şi 
mitologie, saga, motive individuale şi colective), „Genuri literare şi semiliterare 
şi forme” (genuri literare, religioase, critică literară) — 1950, 3-214, passim. 

7% Publicat, cf. Baldensperger and Friederich (eds.) 1950, 3, în „Arch. Litt. De 
l'Europe”, nr. 1, 1804. 

studii de literatură comparată, pentru ca în 1909 să semnaleze primul 
moment sintetic, înaintea înființării primei catedre franceze de comparată, 
prin apariția studiului lui Fernand Baldensperger intitulat „L'enseignement 
de la littérature comparée aux Universités Columbia et Harvard”, în 
„Revue Internationale de l'Enseignement”. De altfel, în sensul modern al 
cuvântului, primele studii românești de literatură comparată le aparțin — 
fără să fie numite ca atare și fără conștiința unei discipline — lui Maiorescu 
și Gherea, care introduc principiul comparației ca criteriu de evaluare 
estetică (Maiorescu) sau de sociologie literară (Gherea). 

Dintre contribuțiile în publicaţii româneşti, prima intrare din 
Bibliography of Comparative Literature (1950) este studiul intitulat „Starea 
actuală a studiilor comparatiste”, semnat chiar de către Fernand 
Baldensperger şi publicat, probabil la invitația discipolului său român N. I. 
Popa, în „Însemnări ieşene”, 15 sept 19377. În aceeaşi lucrare bibliografică 
de anvergură, contribuțiile româneşti sunt de obicei indexate la capitolele 
privitoare la relațiile internaționale: astfel, lucrarea lui N. lorga Histoire de 
relations entre la France et les Roumain (Jassy, 1917), este menționată la 
capitolul „International Literary Relations — France” (Baldensperger and 
Friederich 1950, 369), Ştefan Pascu este prezent cu „Relazioni culturali tra la 
Romania e Italia” („Rassegna italo-romena”, nr. 22, 1942), Ramiro Ortiz 
(371) cu „Per la storia dei contatti ispano-rumeni (1710-1932)” („Archivum 
Romanicum”, Firenze, nr. 18, 1935), C. Isopescu (374) cu Saggi romeno-italo- 
ispanici (Roma, 1943), Cartojan cu „Les premiers éléments occidentaux dans 
la littérature roumaine” („Revue de littérature comparée”, nr. 14, 1934), 
Alain Guillermou cu „La littérature roumaine et l'Europe” („Revue de 
littérature comparée”, nr. 23, 1949) şi Basil Munteano (374) cu „La 
littérature comparée en Roumanie. Ouvrages récents sur les relations 
intellectuelles et politiques des Roumains avec l'Occident”, („Revue de 
littérature comparée”, nr. 11, 1931). Aceste subcapitole de „relaţii literare 
internaționale” sunt completate de câteva capitole de „influențe“ ale 
literaturilor mari asupra literaturilor din „other countries”: la capitolul 
privitor la influența italiană (399) vom descoperi o listă destul de amplă în 


77 Tot în 1937 va apărea în „Însemnări ieşene” studiul lui Paul Van Tieghem, O 
formă a istoriei literaturii internaționale: literatura generală. 

context: Al. Ciorănescu, „Italia în literatura românească” („Viața Româ- 
nească”, aprilie, 1932ff), C. Isopescu, Le stampa periodica romena-italiana in 
Romania e in Italia (Roma, 1937), dar şi „La letteratura italiana in Romania” 
(„Meridiano di Roma”, 24 dec. 1939), „Umanesimo e Arcadia dall'Italia in 
Romania” („Osservatore romano”, 25 glul. 1948), „Litalianismo e il 
Risorgimento Italiano nella letteratura romena” (ibid. 15 ag. 1948), „Lingua 
e letteratura italiana in Romenia” („„Augustea”, nr. 16, 1941), apoi A. Marcu, 
Romanticii italieni şi românii (Bucureşti, 1924), „Athènes ou Rome? A propos 
de l'influence italienne en Roumanie vers 1820”, în vol. Melanges 
Baldensperger (Paris, 1930), Ramiro Ortiz (399), Per la storia della cultura 
italiana in Rumania (Bucureşti, 1916) şi Italia e Rumania (Firenze, 1937), 
Tagliavini, „La cultura italiana in Romania” („Romana”, nr. 6, 1942). La 
capitolul despre influența engleză apare doar P. Grimm (556), cu 
„Traduceri şi imitațiuni româneşti dupa literatura engleză” („Daco- 
romania”, 1922-1923), la influența germană B. Capesius, „Die moderne 
deutsche Dichtung in Rumänien” („Der getreue Eckart”, nr. 16, 1939), C. 
Rădulescu-Motru, „Rumänien und die deutsche Kultur” („Europäische 
Revue”, 1934), I. Sangiorgiu (627), „Deustcher Geist in der rumänischen 
Literatur” („Deutsche Vierteljahrsschrift für Literaturwissenschaft und 
Geistesgeschichte”, Halle, nr. 17, 1939). 


Even-Zohar nu este singurul care, studiind comparatismul 
influențelor, să observe că perioadele de tranziţie istorică sunt caracterizate 
de intensificarea activității naționale de traducere, care scade simțitor de 
îndată ce respectiva cultură este solid întemeiată. Pe o observație similară 
se bazează îndemnul lui Mihail Kogălniceanu de a combate „dorul 
imitaţiei”, devenit „o manie primejdioasă, pentru că omoară în noi duhul 
naţional”. Direcţia lui Kogălniceanu (1840, 12-13) este motivată tocmai de 
miza mai adâncă a consacrării naționale, respectiv a înlocuirii traducerilor 
cu creaţii originale tocmai pentru a putea afirma o identitate certă, non- 
mimetică şi profund românească. Dorinţa lui Kogălniceanu de a concepe 
„Dacia Literară” ca pe „un repertoriu general a literaturii româneşti, în 
carele, ca într-o oglindă, se vor vedea scriitori moldoveni, munteni, 
ardeleni, bănăţeni, bucovineni, fieştecarele cu ideile sale, cu limba sa, cu 
tipul său” nu reprezintă decât particularizarea, în expresie literară, a 

dorinței de a şti constituită cultura română dincolo de orice tăgadă şi, mai 
ales, în spirit unitarist. 


III.2. Imitaţie şi influenţă. Simulare şi stimulare 


În spațiul cultural românesc, Titu Maiorescu este cel care, elaborând 
teoria formelor fără fond (care îl recomandă printre precursorii compara- 
tismului teoretic românesc), recunoaşte valoarea creativă a imitației ca 
stimulare, nu doar simulare a creaţiei originale. Extrem de încărcată cu cono- 
taţii ideologice, problema influenței ca raport cu libertatea şi independența 
naţională nu este niciodată în Estul Europei doar o chestiune de dinamică 
estetică. Dimpotrivă, secolul al XIX-lea, atât de profund frământat politic, 
utilizează literatura ca pe o modalitate de a delimita culturile naționale, iar 
chestiunea tradiţiei literare este direct legată de aceea a tradiţiei naționale. 
Nevoia de a stabili antecesori, priorități, de a fixa puncte de început şi contri- 
buții naționale la constructe universale este mai puternică decât niciodată. 


Dar această presiune culturală uriaşă asupra literaturii naționale nu a 
încetat să fie exploatată tocmai în acest sens. Mai precis, erudiţii acestei epoci 
au intuit perfect că literatura națională nu este un simplu construct estetic ori 
literar şi că poate fi utilizată pentru a schimba literalmente istoria. Aşa s-au 
pus la cale câteva dintre cele mai reuşite farse culturale, care au încercat — iar 
uneori au şi reuşit — să aplice până la ultima consecinţă principiul stimulării 
unei identități naționale prin simularea unei creații originale. 

În Cehia anilor 1817-1818, un grup de filologi conduşi de Vaălav 
Hanka au zguduit lumea culturală cu anunţul descoperirii unor manuscrise 
poetice medievale, în limba cehă a secolelor al IX-lea, al X-lea şi al XIII-lea, 
care făceau dovada unei adevărate epoci de aur a poeziei cehe. Marea farsă 
filologică a lui Hanka a fost demontată (după o perioadă relativ scurtă), dar 
între timp reuşise să dea un asemenea imbold literaturii din Cehia, încât 
demascarea nu a mai avut aproape niciun efect. Trei volume de Cântece 
naționale slavone au apărut între 1822-1827, iar în 1836 apăreau deja prima 
parte a unei Istorii a Bohemiei în cinci volume, alcătuită de Frantisek 
Palacky, precum şi amplul poem Mai al celui mai mare poet al 
romantismului ceh, Karel Macha”. 


7 Pentru întreaga discuție despre farsa cehă, cf. Bassnett 1993, 14-15 şi urm. 

Un al doilea exemplu îl constituie succesul falsului poem din 1762, 
Fingal al lui Ossian, în realitate creaţia lui James Macpherson, care nu a 
influenţat doar literaturile franceză, italiană, poloneză, cehă, ci şi literatura 
română. Mai stupefiant decât atât este faptul că el continuă să stârnească 
referiri „de specialitate” la „poemul lui Ossian” chiar după mai bine de 
două secole de la demascarea adevăratului autor de către Charles O'Conor 
şi dr. Samuel Johnson: „Este imposibil să separăm destinul lui Macpherson 
de realitatea politică a timpului său. Dr. Johnson l-a acuzat de la bun 
început de fals, dar motivul pentru care nu este predat în Anglia nu sunt 
falsurile sale, după cum faptul că are un loc stabil în canonul italian sau 
polonez al literaturii engleze nu are nimic de a face cu falsurile sale. Mai 
degrabă, succesul lui Macpherson (ca şi absenţa lui) pot fi puse pe seama 
rolului jucat de textele sale în dezbaterea despre cultura națională și despre 
identitatea națională, atât de aprins dezbătute în Europa.” (Bassnett 1993, 16, 
subl.m. - M.U.) 


În fine, un al treilea exemplu şi cel mai important pentru cultura 
română îl constituie falsurile lui B. P. Hasdeu”, acest „vizionar prin 
temperament și neopozitivist prin metodă, alianță care nu e niciodată 
funcţională” (Cornea 1997, 100). 


Falsurile sau farsele sale lingvistice sunt, pe cât de numeroase, pe atât 
de divers motivate. Cele mai spectaculoase sunt „Diploma bârlădeană”, 
care ar fi fost elaborată în 1134 pentru a certifica dreptul unor negustori din 
Messendria de a face comerț în Moldova plătind taxe doar la Bârlad şi la 
Tecuci, şi, respectiv, „Hrisovul lui lurg Koriatovici”, care ar fi dovedit la 
1374 domnia moldoveană a lui Koriatovici, prin consemnarea unei danii 


72 Cf. P. P. Panaitescu, „Diploma bârlădeană din 1134 şi hrisovul lui lurg 
Koriatovici din 1347. Falsurile patriotice ale lui B.P. Hasdeu”, în “Revista Istorică 
Română”, vol. I], fasc. II, 1932, p. 13, reluat şi în ampla discuție asupra falsificării 
atribuirii auctoriale în cazul Învățăturilor lui Neagoe Basarab către fiul său Teodosie 
din Panaitescu 1971, 624. La rândul lor, Învățăturile... se mai predau încă - în 
cursurile de literatură română veche — din câte știu, fără cea mai mică referinţă la 
falsul auctorial, lucru de cea mai mare gravitate într-o istorie literară „tânără”, 
care își fundamentează tradiția pe nu număr extrem de restrâns de piese 
fondatoare. 

(satul Zăbrăuți) către un slujitor credincios. Care ar fi putut fi — dincolo de 
spiritul ludic al unui inegalabil erudit - motivaţia unor astfel de falsuri? 
Trebuie ele considerate simple dovezi de orgoliu demiurgic sau înseamnă 
ceva mai mult? Este evident că o anumită intenție fondatoare este şi ea 
prezentă în motivarea acestor uriaşe farse culturale: o „Diplomă 
bârlădeană” precum aceea concepută de Hasdeu ar fi reprezentat dovada 
unei activități economice atât de intense încât ar fi fost atractivă pentru 
negustorii greci, cărora le-ar fi înlesnit taxele preferențiale. Inventarea unui 
domnitor moldovean ar fi modificat şi ea percepția asupra genealogiei 
istorice. Cele două documente par să fi fost forjate din raţiuni patriotice 
destul de transparente. 


Dar ce sens să fi avut un fals minor precum cel ascuns în „desco- 
perirea” de către Hasdeu a unui manuscris consemnând cântecul de luptă 
al lui Ștefan cel Mare, „alcătuit de însuşi marele domn în versuri româneşti 
[..] cu ritmul poeziei româneşti din secolul al XIX-lea dinainte de 
Eminescu” cum îl demască P. P. Panaitescu (1965, 64)% în Începuturile şi 
biruința scrisului în limba română? Cel mai probabil că respectivul cântec nu 
ar fi avut sensul de a modifica datele istorice deja cunoscute sau de a 
înfrumuseţa o realitate istorică sau socială. Semnificaţia acestui fals este 
mult mai subtilă: el creează un principiu de continuitate cu istoria 
îndepărtată, oferă un extrem de eficient „efect de real” unei culturi căreia i 
se reamintesc în fiecare clipă nişte rădăcini istorice capabile să ofere 
identitate. Nu este de trecut cu vederea nici entuziasmul revoluționar, 
idealist pe care promisiunea adevăratului cântec de luptă al unuia dintre 


& Panaitescu 1965, 64: „cercetătorii vechii noastre literaturi au încercat să inter- 
preteze şi alte câteva informații din secolul al XV-lea ca formând dovezi despre 
scrisul românesc în acea vreme, pe care însă nu le putem reţine. Una din ele ar fi 
cântecul de luptă al lui Ștefan cel Mare, alcătuit de însuşi marele domn în versuri 
româneşti şi copiat de învățatul mitropolit Dosoftei cu mâna lui pe o Psaltire din 
1670. (Publicat de B. P. Haşdeu în ziarul „Buciumul” din 1864, 856). Versurile, cu 
ritmul poeziei româneşti din secolul al XIX-lea dinainte de Eminescu, n-au fost 
niciodată văzute de nimeni, afară de însuşi Hasdeu, care le-a publicat şi, desigur, 
lucrul nu este unic în activitatea acestui talentat scriitor, le-a alcătuit el însuşi. 
(Sextil Puşcariu le socoteşte totuşi autentice).” 

cei mai iubiți voievozi moldoveni trebuie să îl fi încurajat într-o naţiune a 
cărei autonomie a fost adesea problematică. 


Indiferent cum ar sta lucrurile, este clar că falsurile „patriotice” de 
care cultura română nu a fost scutită nu au avut funcţia regeneratoare și 
creatoare a celor din cultura cehă. Oricât de inutil ar fi acum să ne întrebăm 
cum ar fi stat lucrurile dacă „simulările” hasdeene ar fi avut acelaşi sens de 
emulaţie în cultura română, precum l-au avut echivalentele lor în cultura 
cehă, este dificil să ne reținem cu totul de la proiecții ucronice în care 
cultura română, eliberată de complexul unei tradiții recente şi minore, ar fi 
oferit produse pe măsura unei voci naționale sigure pe identitatea şi 
tradiția sa certificabilă şi mult mai puțin sensibile la imitarea unor modele 
autoritare. 


Poate cea mai importantă dintre consecințele înțelegerii comparației 
ca imitație înainte de toate o reprezintă introducerea în ecuația 
hermeneutică a identității şi a valorilor poporului, care ar gira, gestiona şi 
suferi deopotrivă imitaţia în sens deformator. Refuzul traducerilor care „nu 
fac literatura” şi compunerea unui adevărat program de educare a creației 
originale fac parte mai întâi din preocuparea pentru integritatea fibrei 
naționale şi abia apoi pentru calitatea estetică sau pentru amprenta strict 
literară. Dar despre ce fel de popor este vorba când se invocă argumentul 
culturii şi al literaturii naționale? Sau, altfel spus, vizează această grijă față 
de identitatea națională o comunitate cetățenească şi — prin urmare — un 
proces de formare civică şi culturală sau altceva? 


Francofilia culturii româneşti de secol XIX este de domeniul evidenţei 
şi tot aşa este simpatia ei față de idealismul german şi față de reperele 
filosofiei germane, chiar în detrimentul raționalismului rousseauist. Or, aşa 
cum s-a observat, în secolul al XIX-lea intervine tot mai mult în definirea 
europeană a poporului o componentă herderiană, preferată celei de 
extracție franceză. Am ales doar argumentul lui Timothy Brennan dintr-un 
întreg volum dedicat naraţiunilor naționale, argument care porneşte de la 
simpla constatare istorică a faptului că, în secolul al XIX-lea, în locul 
„cetățenilor”, apare „poporul“. La prima vedere, nu există mari diferenţe 
între cele două concepte, dar analiza lui Brennan expune întregul 
metaforism vicios al trecerii de la comunitatea cetățenească la comunitatea 

națională de tip „firesc“: „în Germania, Herder a transformat conceptul lui 
Rousseau de peuple în Volk. Semnificația acestuia din urmă constă în 
trecerea de la accentul iluminist al lui Rousseau asupra virtuții civice la 
conceperea mult mai obscură a rădăcinilor primordiale şi ineluctabile ale 
națiunii ca trăsătură distinctivă în raport cu alte comunităţi. Fiecare popor 
era de acum definit de caracterele «naturale» ale limbajului și de calitatea 
intangibilă a unui Volksgeist specific.” 

Or, insistența românească asupra categoriei de „literatură națională”, 
alături de acelea de „specific naţional” sau de „suflet al poporului” fac 
parte mai degrabă din a doua filieră conceptuală, puternic infuzată de 
romantismul german: „eşti național în orice creațiune a culturii superioare 
nu conştient, voit, ci inconştient, fatal” susține Pârvan într-un comentariu 
(Mecu 2012, 515). Fără să revendice filiația romantismului german, C. 
Rădulescu-Motru pune în discuţie nevoia de spirit rațional în completarea 
patriotismului („întâi lumina minţii şi apoi focul aprins al patriotismului”). 
Tot la el apare o distincție foarte asemănătoare cu aceea dintre noțiunea 
herderiană de popor, naturală, şi cea rousseauistă, civică: între „sufletul 
gregar” (întâlnit la „toate popoarele tinere, necultivate”) şi solidaritatea” 
poporului („anterioară culturii, asumată conştient”), chiar şi românismul 
având, pentru etnopsiholog coloratura unui „termen asemănător cu ceea ce 
azi se înţelege prin «naționalism civic» sau «liberal»” (Mecu 2012). Această 
stare de fapt se va manifesta şi în maniera de definire şi de practicare a 
literaturii comparate, deşi influența primordială rămâne, în contextul 
creării unei şcoli naționale de comparatism, cea franceză. 


Raportarea specifică a ceea ce va fi şcoala românească de literatură 
comparată la modelul francez şi german merită ceva mai multă atenţie. Pe 
plan internațional, principala diferență dintre şcoala franceză şi cea 
germană de literatură comparată în secolul al XIX-lea a fost trasată tocmai 
la nivelul gestionării problematicii identitar-naționale. Dacă pozitivismul 
francez încearcă să stabilească criteriile comparatismului, într-un elan 
deopotrivă clasic şi general normativ, şcoala germană insistă îndelung 
asupra unui zeitgeist specific, asupra stabilirii rădăcinilor naționale, etnice şi 
rasiale (ideologia rasei pure nereprezentând decât finalul extremist al 


81 Cf. Timothy Brennan, The National Longing for Form, în Bhabha (ed.) 1990, 44-71. 


84 


acestei obsesii metodologice). Cele două trăsături corespund în linii mari 
definiţiilor moderne ale națiunii în cele două spații culturale: în Franţa, 
accepţia integrează amestecul etnic sub tutela valorilor civice comune, mai 
prețioase decât valorile naturale ale apartenenței etnice. Concepţia 
herderiană însă (ajutată de filosofia naţiunii la Fichte) se înrădăcinează într- 
un principiu natural, etnic pe care l-ar împărtăşi toți membrii unei naţiuni. 
Or, este uşor de văzut că — aşa cum s-a observat - filosofia germană a popo- 
rului este, astfel concepută, propice dezvoltării ideologiilor naţionaliste de 
factură etnică. 


Un accent suplimentar trebuie imprimat acestui moment al 
demonstrației. După unii autori (Wellek 1963, Bassnett 1993), acesta este şi 
motivul pentru care filiera germană a fost ignorată după război, suferind 
embargoul comunității academice pentru sinistrele consecințe istorice ale 
selecției sale ideologice. Faptul că ideologia nazistă a rasei pure şi-a putut 
găsi puncte de sprijin tocmai în ideea „sufletului național” sau al „spiritului 
rasei” care vorbeşte prin autori şi opere, nu a rămas nesancţionat în 
comunitatea academică internaţională. În anii '50, şcoala germană de 
comparatism este aproape uitată din cauza acestui embargo cultural- 
ideologic autoimpus al teoreticienilor, dar mai ales al comparatiştilor din 
întreaga lume, care pedepsesc în acest fel justificarea ideologică, prin 
scrierile despre „sufletul german”, a unuia dintre cele mai oribile excese 
naționaliste. Aşa se explică de ce şcoala franceză a dominat literatura 
comparată şi studiile literare în general până în anii '60, când a intervenit 
preocuparea interdisciplinară şi transnațională a şcolii americane, urmând 
ca, din 1970, contribuţii spectaculoase să vină din afara spaţiului euro- 
american. Tot spre sfârşitul anilor '60, şcoala germană este reabilitată prin 
lucrarea germinativă a lui Ulrich Weisstein, inclusă azi printre studiile de 
referință ale perioadei. Un lucru asemănător s-a întâmplat în România, 
„Principala ideologie naționalistă din România comunistă se bazează pe 
teoriile unui comparatist: Edgar Papu, inițiatorul protocronismului, 
considera de datoria acestuia să susțină atât individualitatea, cât şi 
prioritatea literaturii române la nivel mondial (cf. Din clasicii noştri)” 
(Terian 2013). După 1990, teoriile protocroniste ale lui Papu au primit — din 
partea comunității academice — un blam aproape unanim, poate la fel de 
pasional ca re-adoptarea şi adaptarea aceloraşi teorii în cadrul unor 

parafilosofii naționaliste de cele mai diverse coloraturi (mergând de la zona 
legionaroidă până la exaltarea noului patriotism traco-getic etc.). 


De altfel, modelul actual de comparatism este post-european, în ciuda 
acuzațiilor continue de eurocentrism, respectiv în măsură să „reconsidere 
probleme-cheie ale identității culturale, canoanelor literare, ale implicațiilor 
politice ale influenței culturale, ale periodizărilor și istoriilor literare, 
respingând cu fermitate anistorismul şcolii americane și abordarea 
formalistă.” (Bassnett 1993, 41) Nu este lipsit de relevanţă imagologică că 
lucrările care, în bibliografiile naționale ale disciplinei, figurează între 
primele volume şi studii de literatură comparată, se află în Bibliography of 
Comparative Literature editată de Baldensperger şi Friederich la capitolul 
„French Influences upon Other Countries” (493 şi urm.), listate în ordine 
alfabetică, nu cronologic, ca în primul capitol dedicat naşterii disciplinei 
până în 1900: N. I. Apostolescu, L'influence des romantiques français sur la 
poésie roumaine (Paris, 1909), A. Demetrescu, „L'influence de la langue et de 
la littérature françaises en Roumanie” (Diss. Lausanne, 1888, Cf. „Revue 
d'Histoire Litteraire de la France”, Paris, 15 janv.1898), Charles Drouhet, 
„La culture française en Roumanie” („Minerve française”, 15 oct. 1920), 
Pompiliu Eliade, De l'influence française sur l'esprit public en Roumanie (3 vol., 
Paris 1898-1914), I. Haţieganu, La France dans l'oeuvre des écrivains roumains 
contemporains de langue française (Paris, 1940), Basil Munteano, „L'influence 
française en Roumanie au XVIHe siécle” („L'Europe Centrale”, 24 nov. 
1934), Ramiro Ortiz, „L'influsso dei romantici francesi sulla poesia rumena” 
(în volumul Varia romanica, Firenze, 1932), ]. Petrovici, „La philosophie 
française en Roumanie” (Séances et travaux de l'Academie de sciences mor. 
et pol, 1934), D. Popovici, La littérature roumaine à l'époque des Lumières 
(Paris, 1945) şi A. D. Xenopol, „L'influence intellectuelle française chez les 
Roumains, s. XVIII-XIXe siècles” („Annales des sciences politiques, 24/ 
1909). 


Din indexarea bibliografică în cel mai important volum internațional 
de referinţe privitor la literatura comparată de la jumătatea secolului trecut 
reiese în primul rând constituirea unei discipline româneşti pornind de la 
studiile în jurul influenţei franceze, care întrece în relevanță statistică şi 
simbolică toate celelalte spaţii culturale. În al doilea rând, relevă că 

începuturile literaturii comparate româneşti sunt obligatoriu legate de 
studiul influențelor (de altfel, mitul filiației este catalogat de către Adrian 
Marino drept „una dintre bolile copilăriei comparatismului” — 1988, 11 — de 
oriunde, nu numai din România). Nu în ultimul rând, chiar şi de aici 
rezultă că participarea românească la constituirea disciplinară este timpurie 
şi sincronă în problematică şi metode cu ceea ce se petrece în spațiul 
francez. Ceea ce apare interesant este că, deşi influența franceză este cel mai 
uşor de certificat (atât statistic, prin relevanţa studiilor universitare pe care 
tineri români le finalizează în Franța, cât şi calitativ, prin studiul direct al 
influenței franceze în primele volume care practică literatura comparată 
fără să o numească astfel), influența germană pare să-şi fi spus cuvântul 
mai ales la nivelul înțelegerii termenilor legați de popor şi sufletul național, 
respectiv la nivelul selecției de preferințe filosofice: „Literatura comparată 
franceză tindea mai mult către studiul produselor minții omenești, în 
vreme ce comparatiștii germani erau mai preocupați de «rădăcinile» sau 
«spiritul» unei națiuni.” (Bassnett 1993, 25) 


Numai că, după acest stat promiţător, pe care indexul bibliografic 
intemațional îl consemnează, se poate constata o anumită descreştere a 
interesului comparatiştilor români pentru formularea unei definiții disci- 
plinare, chiar dacă o formă de comparatism devine aproape o condiţie sine 
gua non a actului critic sau estetic. 


III.3. Stadii de construcţie 


O posibilă istorie a disciplinei literaturii comparate româneşti”? este 
descriptibilă în trei etape.% 

i) Am denumit prima etapă constitutivă: ea poate fi istoric trasată de la 
primul curs de literatură comparată din 1948 până la începutul anilor '60. 


& Schițe istorice şi etapizări ale literaturii comparate în România întâlnim încă de la 
prima Conferință națională de literatură comparată din 1967, în intervențiile lui 
Ion Zamfirescu (Comparatismul în România, schiță istorică şi sistematică), dar şi în 
intervențiile lui Ovidiu Drimba şi I. C. Chiţimia. Cf. Studii de literatură comparată, 
1968. Vezi şi N. I. Popa 1971. 

8 Vezi şi periodizarea Paul Cornea 2001: „anii '60 (statutul literaturii comparate), 
anii '70 (teoriile receptarii), anii '90 (ofensiva studiilor culturale)”. 

Este o epocă de consens disciplinar (cu câteva excepții?!) în jurul teoriei 
„relaţiilor binare”, lansată de Paul Van Tieghem în 1931 (tradusă pentru 
prima dată în România în 1966). În această perioadă, literatura comparată 
asimilează doctrina franceză, mai ales prin reflecțiile din anii '20 ale lui 
Fernand Baldensperger asupra relaţiilor literaturii cu mediul. Elanul 
sincronizării se consumă masiv la nivelul imitației, întreținând definiția dată 
de P. Eliade sau Ch. Drouhet influenței ca relație ierarhizată, presupunând 
transferul de semnificaţii şi formă dinspre un model dat înspre un obiect 
modelabil în conformitate. Este perioada studiilor aplicate, a paralelismelor 
internaţionale între autori sau curente literare, semnalând valoarea 
„istorică” adesea în detrimentul valorii estetice. Într-un fel, etapa inițială 
urmăreşte caracteristicile oricărui moment fondator: entuziasmul 
pionieratului depăşeşte intensitatea investigației critice şi metacritice. 

Descrierii teoretice trebuie obligatoriu să îi ataşăm o descriere politică, 
pentru că anii '50 și începutul anilor '60 stau sub semnul comunismului „pur 
și dur” (Comea 1997, 107), care a modulat, cu presiunea sa totalitaristă, atât 
manifestarea, cât şi urgențele literaturii comparate în România. În excelenta 
(deși succinta) analiză a lui Cornea, se relevă că literatura comparată debuta 
în România în anii '50 ca o disciplină cu reputaţie cum nu se poate mai 
proastă, din cauza acuzelor de idealism, cosmopolitism și subversiune față de 
modelul U.R.S.S. (unde nu se preda încă literatură comparată). 


ii) Un al doilea stadiu (a doua jumătate a anilor '60 - 1989) îl 
reprezintă sincronizarea cu prima semnalare a crizei literaturii comparate 
în occident de către René Wellek în celebra conferință din 1959, The crisis of 
comparative literature (reluată în volum individual în 1963 şi tradusă pentru 
prima dată în România în 1970) pentru şcoala americană şi de către 
Etiemble în 1963 (discutat în România adesea exclusiv prin prisma analizei 
din 1982, întocmită de cel mai mare susținător autohton al său, Adrian 
Marino%), pentru cea franceză. Sensibilă la aceste modificări de atitudine 


& În sensul celor rezumate astfel: „adevărata problemă consta în a lămuri resortul 
psihologic al tendinţelor imitative (ceea ce presupunea coborârea pe paliere către 
concretul situaţiei istorice), apoi motivarea preferințelor”. (Cornea 2001) 

% Poate ar merita mai multă atenție faptul că, dacă semnalarea de către Wellek a 
crizei literaturii comparate a intrat în 1970 în conştiinţa publicului român, prin 

teoretică, literatura comparată românească din această perioadă atinge 
etapa auto-definirii, simptomatic concomitent cu migrarea interesului 
dinspre contextul emițător către cel receptor şi cu sublinierea sensului 
deținut de valorile locale în raport cu Occidentul, şi nu invers. Certitudinea 
că literatura comparată este o şcoală şi o disciplină perfect deosebită de 
istoria şi critica literară (o ştiinţă „de sine stătătoare” - la Marin Bucur$) 
este erodată de îndoieli asupra proprietății şi limitelor disciplinare. 
Lucrările româneşti de literatură comparată sunt marcate în această 
perioadă de intenţia de a oferi legitimitate nu numai literaturii comparate 
în general, ci şi comparatismului românesc în mod special, după cum o 
dovedesc Al. Ciorănescu (într-un volum anterior acestei etape, Literatură 
comparată, studii şi schițe, din 1945, dar care va constitui baza pentru 
Principios de literatura comparada, din 1964), Al. Dima (Conceptul de literatură 
universală și comparată, 1967, Principii de literatură comparată, 1969), Paul 
Cornea (Regula jocului, 1980), Adrian Marino (Etiemble ou le comparatisme 
militant, 1982). Accentul sincronizării se mută de pe imitație (încă utilă 
pentru abilitățile ei de simulare şi de stimulare) pe creație (concepută 
deocamdată drept o modalitate de a transforma valorile locale şi naționale 
în valori europene şi universale): „ultimele studii de la noi nu mai pun 
accentul pe factorul emițător de influențe, ci dau considerația cuvenită 
condițiilor interne, receptive” (Dima f.a., 44). 


Comentariile asupra metodei comparatiste, asupra istoriei ideilor se 
alătură studiului aplicat, iar soluțiile comparatiştilor români la criza 
disciplinei sunt dintre cele mai fertile: este perioada în care Paul Cornea 
propune „concordanța“ în locul „influenței”, ca termen care integrează atât 


traducerea volumului Conceptele criticii, nu la fel stau lucrurile cu studiul lui 
Etiemble. Comparaison n'est pas raison nu a fost tradus nici până astăzi în limba 
română, iar referirile la el în spațiul românesc se fac fie prin prisma puținelor 
lecturi directe (în anii '70-'90), „rezumate“ apoi public (vezi studiile lui Al. Dima), 
fie prin filtrul lecturii lui Marino (1982), fie mult mai târziu, când valoarea de 
actualitate a argumentelor începuse să pălească. Acest lucru — fără să fie relevant 
ştiinţific — spune totuşi multe despre felul în care spațiul cultural românesc (nu) a 
asumat dezbaterea despre criza disciplinară, dar şi despre gradul de „simpatie“ de 
care se bucura (cu o excepție notabilă) specialistul francez în România. 

% Marin Bucur, Dezvoltarea contemporană a comparatismului românesc. Școală, 
concepție, şi manifestare, în Bucur et al. 1972, 233-276. 

„dependenţa”, cât şi „paralelismul”, mutând atenţia asupra contextului de 
receptare (cu argumente din teoriile receptării, mai ales din H. R. Jauss şi 
teoria „orizontului de aşteptare”, din Wolfgang Iser şi „estetica receptării” 
sau din sociologia practicată de Robert Escarpit). Tot acum Adrian Marino 
preia militant conceptele lui Basil Munteanu și sugestiile lui Etiemble 
privitoare la „estetica genurilor”, articulând o „poetică comparatistă” 
detaşată de primatul istoricist şi ghidată de imperative teoretico-estetice 
organizate în jurul unor invarianți. 

Pe de altă parte, un anumit „joc” al structurii ideologice este pus în 
evidenţă tot în această etapă. Există autori care preiau gol, necritic, anumite 
deziderate internaționale strict la nivel de slogan. Rezultatele sunt o serie 
de volume cu titluri care promit să lămurească probleme teoretice, dar care 
se ocupă, în conţinutul lor, de altceva. S-ar putea spune că elanul 
sincronizării este mai mare decât dorința (sau capacitatea) de a oferi soluţii 
conceptuale crizei comparatismului. Simptomatic pentru această stare de 
lucruri este volumul lui Al. Dima, Conceptul de literatură universală şi 
comparată (1967), care consacră abia două studii temei anunţate în titlu. 
Chiar și așa, alegerea titulaturii conceptuale dovedește că Dima cunoaşte 
importanța problematizării teoretice în comparatismul românesc, chiar 
dacă volumul său utilizează o bibliografie învechită la ora respectivă şi 
chiar dacă rămâne mai degrabă un manual de popularizare decât un studiu 
pentru specialişti. Aş semnala aici că, deși tratez într-o singură etapă istoria 
comparatismului din întreaga perioadă ceauşistă, aceasta cunoaşte o 
importantă cotitură o dată cu Tezele din iulie 1971, care au însemnat 
sufocarea tuturor libertăţilor intelectuale care fuseseră permise începând cu 
1963 şi instalarea totalitarismului absolut, așa încât, între 1971 și 1990, nu s- 
a mai pus problema avansului disciplinar sau teoretic, cât aceea a unei 
minime supravieţuiri și rezistențe în fața încercărilor de izolare și 
ideologizare partinică. Totuși, pentru că scopul acestui studiu este acela de 
a desena identitatea unei discipline, şi nu istoricul propriu-zis al literaturii 
comparate în România, am preferat să păstrez comentariul istoric și 
ideologic în interiorul unei singure etape, avertizând doar — dacă mai era 
nevoie — asupra heterogenității ei. 

iii) Odată cu anii '90 începe etapa studiilor culturale: catedrele de 
literatură comparată din rândul cărora se recrutează principalii specialişti 
în domeniu asimilează achizițiile studiilor culturale, integrându-le ca pe un 

bun câştigat în propriile cursuri sau lucrări științifice. De altfel, se pare că 
nicăieri criticii nu se nasc comparatişti, respectiv că nu este o caracteristică 
a literaturii comparate româneşti faptul că practicienii şi teoreticienii 
disciplinei vin din alte domenii. Mulţi dintre ei nu se rezumă la statutul de 
comparatist, evoluând în continuare ca teoreticieni, istorici literari, critici de 
întâmpinare, esteticieni sau sociologi ai literaturii, dar dezvoltându-şi şi 
gustul pentru un concept tot mai larg de literatură comparată, asimilabil 
studiilor culturale şi nemaiținând la specificitatea studiilor literare. Se pare 
că „cei mai mulți nu încep cu literatura comparată, ei sfârșesc cu ea într-un 
fel sau altul, călătorind către ea din diferite puncte de pornire.” (Bassnett 
1993, 1) Deosebit de atractive pentru comparatiştii români de astăzi se 
dovedesc studiile asupra imaginarului sau imagologia (şcoala de la Cluj 
coordonată de Corin Braga, având un precursor în istoria mentalităților 
practicată de Al. Duţu la București, în ciuda derivării metodei direct din 
studiile lui G. Durand, G. Bachelard sau J. J. Wunenburger), studiile de gen 
(centrele gender-studies de la Bucureşti, Timişoara, laşi sau Cluj), 
psihoistoria (mai ales la Cluj şi Timişoara, prin Ştefan Borbely și Adriana 
Babeţi), studiile regionale (lucrările Colegiului Noua Europă). Absenţe 
teoretice notabile, în ciuda interesului pe care îl suscită pe plan internațional 
datorită avantajului integrării fostelor „culturi minore”, sunt preocupările 
pentru translation studies, dar şi pentru fundamentarea teoretică (în zona 
postcolonial studies, world-literature etc.). Sunt demne de remarcat încercările 
enciclopedice precum Dicţionarul de literatură comparată din 2007, de uz 
didactic, coordonat de către Cătălin Constantinescu, loan Constantin Lihaciu 
şi Ana-Maria Ştefan, Dicţionarul de termeni online editat de un colectiv de 
cercetători din Braşov în 2008, sub coordonarea lui Adrian Lăcătuş, volumul 
de Concepte şi metode în cercetarea imaginarului. Dezbaterile Phantasma, 
coordonat de Corin Braga în 2007. Oricât de eclectice, studiile abia amintite 
reprezintă tot atâtea preocupări pentru implementarea conceptuală în 
contextul noilor discursuri care „atentează” la puritatea teoretică niciodată 
prea mare a literaturii comparate, demne de tot interesul şi salutare pentru 
înţelegerea comparabilităţii dincolo de graniţele naționale sau disciplinare. 


Rămân încă de aşteptat cercetările complexe şi sintetic-teoretice 
asupra raporturilor identitare dintre practica şi teoria comparatismului 
românesc cu mişcările de idei şi metodele occidentale (cu atât mai mult cu 

cât comunităţile comparatiste occidentale au deja o tradiţie în privința 
acestor sinteze locale integrative). 


III.4. Dobândirea unei amprente identitare 


Preocupări comparatiste au existat în studiile literare româneşti încă 
de la începutul secolului al XIX-lea (în studiile de folclor ale lui B.P. 
Hasdeu, ale lui Şăineanu asupra basmelor, în studiile de estetică ale lui 
Maiorescu sau în analizele sociologice ale lui Gherea, în încercările 
programatice ale lui Hugo Meltzl de Lomnitz de a deriva literatura 
comparată din conceptul lui Goethe de Weltliteratur). 


Totuşi, disciplina se conturează ca atare abia în a doua jumătate a 
secolului XX, după ce, în 1948, Tudor Vianu - discipol al esteticianului Karl 
Gross, de la Tübingen ~ introduce un curs de literatură comparată la 
Facultatea de Litere şi Filosofie din Bucureşti, care va sta la baza volumului 
de studii din 1960, reeditat, revizuit și completat, în 1963. Pentru a distribui 
precis accentele, să observăm că interesul lui Tudor Vianu viza, la vremea 
respectivă, mai ales literatura universală, în raport cu care semnalează 
reglarea unui deficit „viu resimțit” de învățământul universitar”. 
Postulând însă principiul literaturii universale, „Vianu promova în practică 
metoda literaturii comparate” (Voia 2002, 204). Literatura universală este 
negociată între trei accepții: fie „totalitatea literaturilor lumii” (1982, 61), 
fie corpusul de „opere cu un conţinut atât de uman, în formele unei 
organizări atât de perfecte”, încât s-au impus pe plan universal (62), fie 
„Schimbul de bunuri literare în aceeași epocă” (63). Dintre ele, Vianu o 
respinge pe prima, urmându-i pe goetheeni, preferând definiţia valorică 
sau ceea ce Marino va numi „teoria vârfurilor”, completată de accentul pus 
pe traductologie. În acest raport, literaturii comparate i se acordă o extensie 
mai degrabă restrânsă, de studiu al influențelor şi paralelismelor (v. 61), 
căreia Vianu îi sancţionează excesele metodologice», chiar dacă îi recunoaște 


8? Cf. „Literatură universală şi literatură naţională”, conferință prezentată la 
Congresul de istorie literară al Academiei Ungare de Științe, Budapesta, 1955, 
reluată în Vianu 1982. 

88 RE „Conceptul de literatură universală”, 1962, reluat în Vianu 1982. 

„Manevrarea acestei metode a luat uneori forme atât de exaggerate, încât a 
ei tipul unui cercetător stăpânit de o adevărată manie, acela care își 

potenţialul: „o întregire şi o adâncire a metodei” o reprezintă comparatismul 
care „a încetat a fi un simplu inventar de fapte pentru a deveni explicația lor 
în legătură cu viața și istoria societăților (s. m. — M. U.)” (62). 

Cercetători ai literaturii din diferite direcții găsesc teren fertil în 
literatura comparată, chiar dacă specializarea lor primordială este în estetică 
(Tudor Vianu, Studii de literatură universală şi comparată — 1960, Liviu Rusu, 
Eseu despre creația artistică — publicată în franceză în 1935, în română abia în 
1972), istorie literară (G. Călinescu, Scriitori străini - 1967, D. Popovici, 
Romantismul românesc - 1969, Liviu Petrescu, Romanul condiției umane - 1979), 
literatură universală (Edgar Papu, Barocul ca tip de existență — 1977, Vera 
Călin, Curentele literare si evocarea istorică - 1963, Romul Munteanu, Literatura 
europeană în epoca luminilor - 1971) sau teorie literară (Paul Cornea, Studii de 
literatură comparată — 1968, Adrian Marino, Biografia ideii de literatură, 1992- 
2003, Dicționar de idei literare, 1973). De asemenea, trebuie semnalat faptul că 
interesul comparatiştilor români nu vizează doar anumite conținuturi, ci şi 
anumite metode sau teorii (de la tipologismul lui Alexandru Dima la 
tematismul lui Edgar Papu sau la istoria ideilor reconfigurată de Adrian 
Marino după „constantele dialectice” ale lui Basil Munteanu, respectiv la 
cercetarea imaginarului promovată de Corin Braga). 


Primele conferințe ale comparatiştilor români au loc în 1967 şi 1969%, 
organizate sub tutela Institutului de Istorie şi Teorie Literară „G. 


închipuie că nu poate exista, într-o operă, o legătură oarecare de idei sau de 
cuvinte care să nu provină dintr-un izvor extern. Excesele provenit din această 
funestă deprindere au încărcat, fără nici un folos, arhivele literaturii comparate.” 
(Vianu 1962, reluat în 1982, 62). 

% Deşi Al. Dima (Bucur et al. 1972) alcătuieşte lista conferințelor naționale în forma 
corectă, de menţionat că N. I. Popa oferă o cronologie diferită a conferințelor 
naționale de literatură comparată în Comparatismul românesc (1971, 176): prima în 
1967 cu volum editat la Editura Academiei în 1968 (Studii de literatură comparată, 
conținând lucrări inspirate de tema Congresului Asociaţiei Internaționale de 
Literatură Comparată de la Berlin, respectiv „curente naționale în cadrul 
aspectelor internaționale”), a doua în 1968, cu volum editat la Editura Academiei 
în 1969 (Metodologia istoriei şi criticii literare - repartizat pe trei secțiuni, Probleme 
de metodologie în istoria literară, Probleme ale criticii literare, Probleme de stilistică şi 
analiză structurală), şi a treia în 1969, cu volum în 1970, tot pe tema Congresului al 
VI-lea internaţional, a „creației literare în sectorul mediteranean şi sociologiei 
literare” (Probleme de literatură comparată şi sociologie literară). 

Călinescu” şi având drept rezultat, în anii consecutivi, volumele de studii 
aferente: Studii de literatură comparată (1968), respectiv Probleme de literatură 
comparată şi sociologie literară (1970) şi Studii de literatură universală şi 
comparată (1970), apărute la Editura Academiei R. S. R. (Bucur et al. 1972, 
291-292). Acestora li s-a adăugat apariția unor publicaţii de specialitate al 
căror istoric a fost supus transformărilor”! odată cu momentul 1990. Al. 
Dima menționează încă din 1972, în capitolul final din Istoria şi teoria 
comparatismului în România (292), contribuţia românească la redactarea unei 
Istorii a literaturilor în limbi europene, pregătită de Asociaţia Internaţională 
de Literatură Comparată (prin elaborarea capitolelor: Romantismul şi 
folclorul, Naturalismul, Expresionismul şi Avangarda), precum şi pregătirea 
unui „organ de publicitate al Comitetului Naţional de Literatură Compa- 
rată”). 


Înainte de 1989, în ciuda acestor manifestări instituționale, 
„constituirea unei discipline și a unei profesii este mai degrabă o chestiune 
de proiect individual. Conferinţele naționale mai sus pomenite, organizate 
de Institutul „G. Călinescu” sub conducerea lui Al. Dima au același aer de 
imitație „locală” a Congreselor europene, pe care îl au tezele comparatiste 
ale lui Dima însuși, în raport cu conceptele lui Vianu. Adevărata definire a 


n Cf. Cornea 2001, Terian 2013. „În același timp, primele publicații românești 
specializate în receptarea literaturii străine apar la București. Prima dintre 
acestea este Secolul 20, fondat în 1961 și specializat în traduceri și eseuri critice. 
Cel mai important este însă Cahiers roumains d'études littéraires (CREL), editat de 
Adrian Marino. Publicat exclusiv în limbi străine, publicaţia dobândise, până la 
căderea comunismului, un statut comparabil cu cel al publicației maghiare 
Neohelicon (ambele fondate în 1973), incluzând studii semnate de teoreticieni și 
comparatiști prestigioși, precum René Etiemble, Marcel Raymond, Jean 
Starobinski, Jean Rousset, Tzvetan Todorov, A.-J. Greimas, Hans-Robert Jauss, 
Claudio Guillén etc. O altă importantă publicație a perioadei este Synthesis, 
fondată în 1974 şi editată de Alexandru Duţu.” (Terian 2013). După 1990, unele 
dintre publicaţiile care îşi câştigaseră deja un cert prestigiu internațional, intră 
într-un cert declin: Cahiers roumains d'études littéraires este rebotezat Euresis, dar, 
în ciuda semnăturilor de cea mai bună calitate, nu reuşeşte să îşi păstreze 
circulația şi vizibilitatea. Peisajul publicistic comparatist nu rămâne însă 
dezechilibrat: apar la Cluj Caietele Echinox (începând cu 2001), la Timişoara A 
Treia Europă (între 1997 şi 2001), la Iaşi Acta Iassyensia Comparationis (din 2003). 

unei identități a comparatismului românesc la nivel instituțional, 
decurgând direct din consolidarea unei comunități profesionale (dar şi din 
înființarea de asociaţii, publicaţii, din orientarea unor edituri către 
literatura universală şi către cartea teoretică, participări româneşti la 
congrese şi conferințe internaționale) este acreditată instituțional în 1997. 
La inițiativa şcolii comparatiste bucureştene şi sub coordonarea 
teoreticianului şi comparatistului Paul Cornea se înființează atunci 
Asociaţia de Literatură Generală şi Comparată (ALGCR), care va susține în 
acelaşi an prima Conferință la Timișoara. Comitetul Naţional Român de 
Literatură Comparată (CNRLC) fusese înființat din 1970%, dar ALGCR ia 
ființă autonom față de existența Comitetului, care încetează pur şi simplu 
să existe după 1989. Scopul creării ALGCR este reunirea unui corp de 
specialişti, dar şi sublinierea, dacă este posibil, a unor particularități 
naționale ale comparatismului românesc în acelaşi timp cu integrarea lor în 
dezbaterea globală. Faptul că toți cei implicați în proiectul creării ALGCR și 
mai ales Paul Cornea - artizan al noii structurii ~ nu doresc în niciun fel 
asocierea instituţiei cu CNRLC dovedește — dacă mai era nevoie — măsura 
exactă în care acesta a fost perceput ca organ politizat și ideologizat în 
raport cu care este necesară delimitarea actuală. 


Participarea timpurie a studiilor româneşti la definirea disciplinară a 
literaturii este deocamdată paradoxal lipsită de un studiu istoric complex 
asupra particularităţilor naționale ale comparatismului românesc din 
ultima jumătate de secol şi asupra concordanţelor occidentale. Cu excepția 
a două volume, întâiul coordonat de Al. Dima şi Ovidiu Papadima (Bucur 
et al. 1972) în 1972 şi intitulat Istoria şi teoria comparatismului în România 
(tributar discursului ideologizat, realist socialist şi protocronist al epocii, 
prea puţin preocupat de istoria ideilor şi simplificator în determinismul 
său, deşi lăudabil în principiu şi intenţie), iar al doilea de Romul Munteanu 


92 Comitetul Naţional Român de Literatură Comparată este creat la iniţiativa şi sub 
conducerea Academiei de Științe Sociale şi Politice. El este alcătuit, după 
expresia lui N. I. Popa (1971, 176), din „comparatişti cu experiență sau tineri, din 
reprezentanții catedrelor de literatură universală şi comparată, ai catedrelor de 
limbi străine şi din decanii facultăților cu profil literar”. Ion Zamfirescu este 
preşedintele ales al CNRLC, iar Alexandru Philippide preşedintele onorific. 

TOR CO ce ca iai 


în 1982 şi intitulat Le comparatisme roumain (mai lipsit de inhibiții locale şi 
sincronizat cu evoluțiile occidentale ale momentului respectiv), cercetările 
autohtone au preferat eşantionarea contribuţiilor româneşti în locul 
sintezelor naționale istorice (ex. M. Bucur, Al. Dima sau V. Voia). O 
menţiune specială o merită studiul semnat de N. I. Popa și rămas încă 
foarte puțin cunoscut („„Comparatismul românesc”, 1971), de pe urma 
dezvoltării căruia sinteza românească ar fi avut de profitat. 


Cea mai recentă sinteză a comparatismului românesc, din păcate și ea 
restrânsă la dimensiunile unui capitol de carte, o oferă Paul Cornea în „La 
littérature comparée en Roumanie”, inclus în volumul editat în 1997 de 
Tania Franco Carvalhal. Deși restrâns ca dimensiuni şi preferând să lucreze 
pe spațiul istoric de dinainte de 1990, studiul lui Cornea are marele avantaj 
de a prezenta comparatismul românesc pe plan internațional după căderea 
regimului comunist, adică fără ingerinţele ideologice ale realismului 
socialist. 


Nu se poate trece cu vederea faptul că, după momentul primelor 
manifeste comparatiste, literatura comparată din România păstrează datoria 
crucială a auto-definirii drept scop secundar. Desigur, nici această conduită 
nu este lipsită de excepții: ar trebui remarcată contribuţia timpurie a lui N. L 
Popa, discipol al lui Paul Hazard şi F. Baldensperger, la definirea unei 
metodologii şi a unei teorii autohtone a comparatismului cu prilejul unui 
studiu prea puțin cunoscut, intitulat „Un umanism modern” şi publicat în 
revista „Însemnări ieşene”, în 15 septembrie 1937. Studiul este cu atât mai 
important cu cât are şi o simbolică valoare expozitivă, fiind primul studiu — 
cronologic vorbind - al unui comparatist român menţionat în importanta 
Bibliography... coordonată de Baldensperger (care nu menționează nici un alt 
autor român la capitolul „Comparative Literature”), la pagina 5. Mai puţin 
preocupați de posibilele particularități locale, anumiţi cercetători sunt 
provocaţi de diferitele practici sau şcoli comparatiste, ba chiar de diversele 
accepții ale sintagmei de „literatura comparată”: interesul lor variabil față de 
anumite concepte tematice sau simbolice, ca şi față de diferitele cadre 
metodologice oferite de proiecte individuale sau de grup depăşesc nevoia 
auto-definirii sau a auto-explicaţiei, chiar în cazul unor lucrări care au 
beneficiat de o bună expunere occidentală (semnate de Basil Munteanu, 

Romul Munteanu, Adrian Marino, Alexandru Ciorănescu sau, mai recent, 
Corin Braga). 

Desigur, problematica literaturii comparate româneşti nu este cu totul 
diferită de alte şcoli regionale, la nivelul aproprierii disciplinei (Cf. Berlina 
and Tötösy de Zepetnek [în curs de apariție 2013]). Un exemplu în acest 
sens îl reprezintă, aşa cum am menţionat, recrutarea celor mai mulți 
comparatişti din domenii conexe ale studiilor literare. Nu se poate vorbi 
despre o recrutare programatică. Nu a existat niciodată un proiect de 
mobilizare conştientă pentru construcția, prin praxis sau direcționare 
teoretică, a acestei discipline, iar existența ei în aceste condiții trebuie 
acceptată ca un rezultat firesc al unui proces de problematizare: o linie de 
motivare comparatistă o constituie faptul că limitele unei discipline sau ale 
unui subiect au putut fi resimțite la un moment dat drept prea acut 
constrângătoare*. O alta nu face decât să dea realitate disciplinară actului 
de a urmări coerenţa unei filiații sau a unor similarități între obiecte din 
contexte culturale diferite“ (v. T. Vianu urmărind teme şi idei la Arghezi 
sau motivul lui Oedip ori al lui Hamlet în literatură). Alexandru 
Ciorănescu rememorează într-o formulă plastică dobândirea interesului 
pentru literatura comparată ca pe o perioadă de incubație a unei boli, drept 
„îmbolnăvirea de comparatism”: „În ultima etapă a drumului pe care l-a 
presupus specializarea mea academică, a pătruns în mine microbul 
comparatismului, ceea ce nu înseamnă că aveam vreo idee, fie și 
aproximativă, asupra semnificației și metodelor acestei discipline." Tudor 
Vianu mărturiseşte la rându-i efortul uriaş pe care l-a presupus abordarea 
domeniului literaturii comparate: „pentru o astfel de sarcină, care 


% Paul Cornea constată că primele studii de comparatism românesc din secolul XX 
sunt scrise „de obicei de profesori de limbi şi literaturi străine sau de către 
istorici literari care, dorind să lămurească geneza unui curent sau a unei opere, 
se orientau ei înșiși către comparatism” (1997, 101). După această etapă se 
lămurește preferința românească pentru școala franceză grupată în jurul lui 
Baldensperger și a Revue de Littérature Compare€. 

4 V, Bassnett 1993, mai ales capitolul What Is Comparative Literature Today, 1-11. 

% Alejandro Cioranesco, Memorias, apud Antonio Alvarez de la Rosa, în prefața la 
Cioranesco 2006, 10. 

depăşeşte cadrele unei singure specialităţi, era necesar să devin eu însumi 
student mai întâi. Au urmat ani de muncă intensă, cu nopți de studiu până 
în zori, în timpul cărora am încercat să-mi însuşesc cunoaşterea apropiată a 
mai multor literaturi occidentale, mai puţin frecventate de mine până 
atunci” (Vianu 1966, XLVII). Desigur, momentul trebuie citit în cadrul 
său istoric, pentru că, dacă în Idei trăite teoreticianul vorbeşte despre 
responsabilitatea de a participa la „transportatea marilor bunuri ale 
tradiţiei umaniste în socialism”, referirea conţine un sens ascuns. 


Prin reforma învățământului din 1948, lui Vianu i se desființa catedra 
de Estetică, foarte probabil cu imperativul redirecționării ideologice către 
socialism, pe care îl regăsim deghizat în referința mai sus amintită. Până la 
această dată, profesorul ținuse deja un curs de metodologie literară între 
1944 şi 1945 (v. notele lui G. Gană din Vianu 1982, 789-791) și unul de 
interpretarea literaturii între 1947 și 1948. În ambele, recomandarea de 
principiu a lui Vianu era aceea a unui istorism moderat, lipsit de „socio- 
logismul vulgar”, dar mai ales condiționat de imperativul valorii estetice. 


Convertirea la comparatism îi va fi oferit profesorului calea de mijloc 
între respectarea formală a directivelor ideologice şi continuarea investi- 
gării estetice a formelor culturale. Chiar şi aşa, mărturisirea lui Vianu 
dezvăluie cât se poate de plastic măsura în care recursul la comparatism a 
însemnat, pentru criticii români de la jumătatea secolului trecut, o 
chestiune de necesitate, de depăşire a „cadrelor unei singure specialități” şi 
de reinvestire intelectuală şi profesională. În aceeaşi direcţie, ea dovedeşte 
că la momentul respectiv abordarea literaturii comparate nu a fost un 
proiect de grupare academică sau de şcoală, ci mai degrabă un subiect de 
apropriere prin efort individual, cum o mărturiseşte de altfel şi Paul Cornea 
la un colocviu din 2001 dedicat „Tendinţelor actuale ale literaturii 
comparate în Sud-Estul Europei”, unde se declară autodidact în materie de 
comparatism (Cornea 2001). 


Constatarea merită atenţie în perspectiva în care astăzi se vorbește 
adesea despre o demobilizare a cercetării româneşti în raport cu literatura 
comparată, dar cu păstrarea a ceea ce Haun Saussy numea „the fruits of our 
collective intellectual influence” (Saussy 2006, 4). Verificând prezumția cu o 
grilă statistică, se poate constata că o simplă trecere în revistă a temelor 

lucrărilor unuia dintre congresele Asociaţiei de Literatură Generală şi 
Comparată din România” dovedeşte că o parte covârşitoare din interesul 
comparatiştilor români vizează încă elemente ale culturii naţionale, multe 
dintre lucrările cele mai interesante şi care au suscitat cele mai aprinse 
dezbateri la congresul din 2011 fiind tocmai cele de critică românească sau 
de istoria criticii literare româneşti. După un raport (1971, 175) al lui N. 1. 
Popa de la începutul anilor '70, nu lipsit de reverența obligatorie, dar pur 
formală, față de „iniţiativele dictate de spiritul noului regim”, dezvoltarea 
literaturii comparate în România a avut de la bun început o orientare către 
filosofia culturii, dat fiind punctul său de pomire: „profesorii universitari 
pentru aceste probleme s-au recrutat tocmai din specialiştii în filosofie şi 
estetică, Tudor Vianu, Al. Dima, Liviu Rusu, Ion Zamfirescu, Vasile Iancu 
şi Edgar Papu, [ceea ce] a determinat orientarea literaturii comparate spre o 
filosofie a culturii, punând la contribuţie literatura comparată în definirea 
specificului creaţiei literare şi în explicația interferențelor dintre scriitori, 
curente universale şi naționale, cu influențele reciproce” (176). Or, această 
amprentă a „filosofiei culturii” se poate vedea chiar și în studiile cele mai 
specializate de teme sau motive. 


Probabil că aici se află și unul dintre caracterele specifice ale 
comparatismului est-european, care, traversând totalitarismul comunist, a 
găsit mai necesară sinteza decât specializarea foarte strictă. Acesta este sensul 
dat de Adrian Marino „militantismului comparatist” (1997, 5-7) ca „ideal 
predominant şi activ”, care a înlocuit urgenţa specializării cu aceea a 
recuperării, reintegrării, sincronizării, arderii etapelor. De altfel, chiar și 
astăzi comparatiștii români se ocupă de mai multe domeniii în același timp, 
prea puțini dintre ei găsindu-și satisfacția în monopolizarea unor mici 


% Din totalul lucrărilor prezentate la congresul din 2011, nouăsprezece sunt 
dedicate, într-o secțiune specială intitulată Strategii identitare în cultura română, 
literaturii române, mobilizând în timpul dezbaterilor cel mai mare interes din 
partea participanţilor, treisprezece sunt dedicate unor probleme teoretice în 
argumentarea şi exemplificarea cărora se utilizează majoritar tot exemple din 
literatura română (în secțiunea Concepte şi perspective teoretice), iar abia 
unsprezece abordează probleme de literatură comparată şi studii culturale (în 
Teme ale identității în literaturile Europei). Cf. Bodiu et al. 2011. 

fragmente de literatură, cultură, reprezentare ideologică sau socială etc. Or, 
în anii din urmă, este mai degrabă adevărat că profesorii universitari care 
se dedică literaturii comparate vin în egală măsură din domeniul teoriei 
literaturii, ca și din acela al istoriei literaturii române. 


III.5. Literatura comparată ca disciplină academică 
în România de astăzi 


În debutul acestui capitol, voi reveni asupra unei observaţii frecvent 
formulate: literatura comparată este o disciplină „tânără” în raport cu altele 
din domeniul studiului literar sau cultural. În aceste condiţii, impunerea ei 
a ținut în mare măsură, orice s-ar spune”, şi de întreținerea unui sistem 
academic, chiar în condiţiile permanentei sale fluidități terminologice. Nu 
putem ignora aşadar, legăturile care se stabilesc între o anumită modă 
academică şi paradigma ceva mai largă în care respectiva modă se înscrie. 
În Statele Unite, dacă în anii '50-'60 literatura comparată era unul dintre 
domeniile predilecte de specializare, la sfârşitul anilor '70 disciplina se 
număra printre „dinozaurii unei preistorii liberal umaniste” (Bassnett 1993, 
5), iar specializările preferate includeau acum teoria literară, women’s 
studies, semiotică, film şi media studies, studii culturale. 


În România, literatura comparată are parte de un tratament capricios 
în preferinţele „modei academice”. La începutul anilor '70, N. I. Popa (1971) 
putea să scrie optimist: „condiţiile de dezvoltare a unei şcoli comparative 
româneşti originale s-au îmbunătăţit prin introducerea în facultăți a 
disciplinei literatură universală şi comparată, iar în licee a literaturii 
universale.” (177) Volume importante (de istorie, teorie şi metodă a 
disciplinei, dar mai ales aplicative) se scriu din anii '60 încoace, dar ca 
specializare de studiu universitar literatura comparată devine atractivă abia 
după 1989, mai precis din a doua jumătate a deceniului nouă, când se 
înființează catedre, departamente, secții de literatură comparată în toate 
universitățile importante, atât pentru programe de licență, cât şi de 
masterat şi doctorat, cu precizarea că studiile culturale populează adesea 


%7 V. răbufnirile anti-universitare ale lui Adrian Marino din Comparatism şi teoria 
literaturii (1988). 

acest spațiu academic tot sub titulatura tradițională de „literatură 


XIF 


comparată . 


Într-o scurtă schiță statistică, prezentul literaturii comparate ca 
disciplină academică în principalele facultăți de Litere din România poate fi 
descris în felul următor: 

i) La Facultatea de Litere din Cluj există un Departament de Literatură 
Comparată din anul 2002%, când s-a înființat şi specializarea aferentă, de 
literatură universală şi comparată, chiar dacă disciplina se predă încă din anii 
'50 (primul curs special fiind ţinut de către Liviu Rusu, deși D. Popovici 
introdusese un curs despre iluminismul românesc şi european studenților de 
la Literele clujene încă din 1938). Studenţilor de la secția de literatură 
universală şi comparată li se oferă şase semestre de cursuri de specialitate, cu 
urmărirea deopotrivă a unui criteriu istorist şi a unuia tematic, dar şi 
interdisciplinar, cu insistență pe domeniile din sfera studiilor despre 
imaginar, mitologie, psihanaliză, istoria ideilor. Numărul orelor de literatură 
comparată oferite studenţilor de la celelalte specializări s-a împuţinat în 
ultimele decenii, până când, pentru programul de licenţă în sistemul Bologna, 
s-a stabilizat la două semestre a câte un curs săptămânal, însoțit de un 
seminar bisăptămânal. Masteratul departamentului, intitulat „Istoria 
imaginilor - istoria ideilor” este unul de studii culturale, care include între 
cele zece cursuri obligatorii (de istoria artei, muzică comparată, istoria 
religiilor, poetică şi filosofie, studii de gen, analiza imaginii etc.) elemente 
inevitabile de literatură comparată. 

ii) La laşi”, o Catedră de Literatură Comparată şi Estetică s-a înființat 
în 1997, odată cu masterul de specialitate, la inițiativa profesorului loan 
Constantinescu. Aceasta a fost absorbită în 2008 de către Departamentul de 
Limba şi Literatura Română şi Literatura Comparată, iar din 2012 de 


% În 2002, s-a înființat Catedra de Literatură Comparată, redenumită Departament 
începând cu 2012. În același an, toate celelalte facultăţi de Litere din țară, cu 
excepția Clujului, au adoptat o formulă cu maximum trei departamente mari, cu 
zeci de membri, în condiţiile în care anumite departamente dintre cele 
șaisprezece ale Literelor clujene numără 3-5 membri. 

% Pentru informațiile legate de Facultatea de Litere din laşi îi sunt îndatorată lect. 
dr. Cătălin Constantinescu. 

Departamentul de Românistică, Literatură Comparată şi Jurnalism şi 
Ştiinţele Comunicării (în noua structură, Facultatea de Litere din laşi având 
doar două departamente). O secție de literatură comparată şi antropologie 
culturală s-a înfiinţat în 2000, cunoscând în timp transformarea în Lite- 
ratură comparată — Limbă străină şi, din 2011, în specializare secundară. Cu 
excepția secției specializate (unde se oferă cursuri de literatură comparată 
în toate cele şase semestre alocate programului de licență), cursurilor de 
literatură comparată le este repartizat probabil cel mai mic număr de ore 
din facultăţile chestionate, ele ocupând un singur semestru, cu un Curs 
săptămânal, la specializarea limba română fiind însoţit de un seminar 
săptămânal. 

iii) La Facultatea de Litere din Bucureşti!% nu există în prezent un 
departament de sine stătător de literatură comparată, ci un Departament de 
Studii Literare, în care s-au contopit în 2011 colectivele de literatura 
română, literatură comparată şi teoria literaturii. Din 2004 există şi o secţie 
de literatură universală şi comparată pentru programul de licență, precum 
şi un master intitulat „Teoria literaturii şi literatură comparată”. Cu 
excepția secţiei specializate, care beneficiază semestrial de cursuri de 
literatură comparată, celelalte secţii ale Facultăţii de Litere au un program 
de două semestre de curs general de literatură comparată, săptămânal, şi 
alte două de cursuri opționale. Tendinţele în predare sunt compozite: la 
nivel de licenţă, se predau preponderent perioade şi curente, chiar istorii 
ale genurilor, speciilor, iar la nivel de master se preferă abordarea 
tematologică şi interdisciplinară, studiile culturale. 


iv) La Facultatea de Litere din Timişoara! nu a existat niciodată un 
departament special de literatură comparată, disciplina predându-se în 
cadrul fostei Catedre de literatură română (până în 1990 ca „literatură 
universală”), încă de la înființarea Facultăţii de Filologie, în 1962. În prezent 
funcționează ca linie de curs (fără specializare distinctă) la nivel licenţă, în 
cadrul Departamentului de Studii Româneşti, Colectivul de literatură 


10 Pentru informațiile legate de Facultatea de Litere din Bucureşti îi sunt îndatorată 
conf. dr. Oana Fotache. 

101 Pentru informațiile legate de Facultatea de Litere din Timişoara îi sunt 
îndatorată prof. dr. Adriana Babeți. 

română şi comparată. Facultatea oferă patru cursuri specializate, cu 
seminar aferent, în cadrul Masteratului de Comunicare interculturală, 
precum şi specializare distinctă pe subdomeniul literatură comparată în 
cadrul şcolii doctorale. La nivel de licenţă, în predare se combină principiul 
istorist (marile epoci, curente) cu cel tematologic, în cursuri care acoperă 
(săptămânal, în alternanță cu seminarul) trei semestre, abordările proprii 
studiilor culturale rezervându-se nivelurilor de studii masterale şi 
doctorale. 


v) La Facultatea de Litere din Braşov!? nu există un departament 
special de literatură comparată, predarea acesteia fiind asigurată de către 
Departamentul de Literatură şi Studii Culturale. Fără să fi înființat şi o 
secție de literatură comparată, facultatea braşoveană are situația cea mai 
profitabilă dintre facultățile româneşti la nivelul numărului de ore alocate 
literaturii comparate. Studenţii filologi de la toate secţiile beneficiază, la ora 
actuală, indiferent de specializare, de cel mai mare număr de ore de 
literatură comparată pe parcursul a cinci din cele şase semestre ale ciclului 
de finalizare a licenței de tip Bologna. La acestea se adaugă un program 
masteral intitulat „Inovare culturală”, care oferă şi el cursuri de literatură 
comparată. În general, şcoala de la Braşov mizează în predare pe expunerea 
unei morfologii istorice a modelului cultural european, descris prin 
intermediul literaturii canonice, dar utilizează şi abordări tematiste, de 
istoria ideilor, sociologia culturii etc. 


vi) La Facultatea de Litere a Universităţii din Craiova!% nu există nici 
un departament distinct de literatură comparată şi nici o specializare strictă 
de acest tip, dar disciplina se predă din anii '60, de la înființarea facultăţii. Ca 
în majoritatea facultăților din ţară, literatura comparată a pierdut tot mai 
multe ore în ultimii ani, studenţilor de la specializarea limbă şi literatură 
română oferindu-li-se un curs cu seminar bisăptămânal timp de un semestru 
şi fără seminar semestrul următor, iar celor de la alte specializări doar un 
curs cu seminar săptămânal timp de un semestru. În predare, şcoala 


102 Pentru informaţiile legate de Facultatea de Litere din Braşov îi sunt îndatorată 
decanului facultății, conf. dr. Adrian Lăcătuş. 

103 Pentru informațiile legate de Facultatea de Litere din Craiova îi sunt îndatorată 
lect. dr. Cătălin Ghiţă. 

craioveană urmăreşte o tipologie a metodelor şi o descriere pe curente 
literare şi genuri, preferând criteriul diacronic mai ales pentru seminar. 


Câteva observații se impun în urma acestor date statistice. 


a) Cea mai evidentă şi cea care a apărut în discuţiile cu fiecare dintre 
reprezentanții centrelor chestionate, a fost reducerea numărului de ore alocate 
literaturii comparate la sfârşitul anilor '90. Două au fost rațiunile acestor 
reduceri: pe de o parte, ele au fost consecința unor directive instituționale. 
În acest caz avem de a face cu consecința unei proaste înţelegeri a 
sincronizării şi actualizării: este adevărat că în universitățile occidentale 
literatura comparată a pierdut ore, norme şi catedre în urma semnalării şi 
dezbaterii crizei disciplinare datorate imposibilității de a impune predo- 
minanța unei definiții, a unei metode sau a unui obiect, dar — aşa cum am 
semnalat deja în prima parte a studiului — criza (dacă a fost percepută ca 
atare) nu a arătat la fel şi nici nu a avut aceleaşi consecinţe în spaţii precum 
Sud-Estul şi Centrul Europei, Orientul îndepărtat sau lumea postcolonială. 


Prin natura contextului istoric specific, în care țările Europei Centrale 
şi de Est s-au găsit tocmai după 1990, literatura comparată a cunoscut un 
incontestabil reviriment (semnalat chiar de cercetători şi de studii din 
Occident), chiar în pofida directivelor anti-comparatiste pe care diferitele 
sisteme de educaţie (extrem de multe la număr în România în perioada 
relativ scurtă dintre 1990 şi 2010) s-au grăbit să le adopte nu numai în 
necunoştință de cauză (pentru că politicile universitare comparatiste s-au 
decis în absența comparatiştilor), ci mai ales din dorința de a face evidentă 
„actualitatea” şi „modernitatea” didactică a sistemului. Or, în contextul în 
care o întreagă discuție identitară reîncepea în 1990, având nevoie de 
concepte şi de repere pe care literatura comparată ar fi fost cea mai în 
măsură să le ofere, decizia reducerii numărului de ore dedicate, în 
universități (dar şi în licee), literaturii comparate s-a dovedit o gafă de 
politică culturală care a trădat atât un cert retard ideologic, cât şi 
imposibilitatea responsabililor ei de a asuma adevăratele „probleme 
actuale” ale comparatismului în acest tip de context. 


Sigur că nu putem detaşa cu totul această antipatie instituțională față 
de comparatism de antipatia ceva mai generală (şi de multe ori semnalată) 
a culturii establishment-ului literar românesc față de teorie şi, implicit, față 

de ştiințificitatea academică a unei discipline precum literatura comparată. 
Acolo unde gustul a făcut jocurile evaluării culturale timp de câteva 
generaţii, calificând impresionismul drept „metodă“ de lucru şi foileto- 
nismul drept activitate de cercetare!%, este clar că literatura comparată nu 
avea cum să fie prea bine văzută. 


Să luăm în calcul un singur exemplu: Tudor Vianu. Dacă ar fi 
explicabil că, în general, lecturile criticilor din Tudor Vianu se îndreaptă 
către scrierile de estetică sau către Arta prozatorilor români, este greu de 
explicat altfel decât printr-o opoziţie structurală sau principială față de 
comparatism de ce analizele dedicate criticului în Le comparatisme roumain 
(1982) iau şi ele în calcul mai degrabă studiile deja menționate, decât 
Studiile de literatură universală şi comparată (1960). Din păcate, această 
rezistență față de teorie s-a dovedit detrimentală şi pentru receptarea 
internațională a literaturii și criticii românești: „teoria continuă să aibă o 
importanță considerabilă. Ea e un fel de lingua franca a criticii literare, care 
facilitează în cel mai înalt grad comunicarea dintre autori, şcoli și doctrine, 
dar mai ales între culturi. La urma urmei, acesta este și unul dintre 
motivele pentru care cei mai cunoscuţi critici occidentali din ultima 
jumătate de secol au fost, de fapt, (și) cei mai buni teoreticieni: tocmai 
pentru că teoria e discursul critic cel mai ușor de transportat (adică de exportat — 
subl.m., M.U.) dintr-o cultură în altele.” (Terian 2009, 656-657). 


O altă cauză a reducerii menționate este detectabilă în simpla compa- 
rare a situației orelor alocate literaturii comparate la universităţile 
chestionate: cel mai mare număr de ore de literatură comparată în pregă- 
tirea studentului de Litere care nu urmează neapărat o secţie specializată 
apare la Facultatea din Braşov. Or, dintre cele menționate, Facultatea de 
Litere din Braşov are colectivul cu cea mai mică medie de vârstă şi este cea 


104 De pildă, să luăm în considerare frecvența neverosimilă cu care volumele de 
studii sau de cronici şi recenzii figurează ca volume certificând cercetarea 
academică într-un mare număr de CV-uri universitare sau doctorale din 
România — o practică de multă vreme exclusă în Occident, unde se diferențiază 
clar între o anumită activitate critică prin care o personalitate rămâne activă şi 
vizibilă în context public şi activitatea ştiinţifică prin care o personalitate îşi 
clădeşte reputația de specialist strict în cercurile calificate să o evalueze ca atare. 

mai nou înființată. A nu se înțelege de aici că criteriul vârstei ar fi 
detrimental comparatismului pedagogic; acest lucru ar fi absurd. Totuşi, nu 
se poate să nu revin la una dintre observaţiile pe care René Wellek le 
formula în celebra conferință despre criza literaturii comparate (1963, trad. 
rom. 1970): parte din criză era pusă de către autor pe seama faptului că 
mulți dintre comparatiştii care susținuseră disciplina până în 1959 
decedaseră, lăsând un gol discursiv, de analiză şi conceptualizare, cu 
consecinţe vizibile. Lucrurile arată la fel la sfârşitul anilor '90 în România: 
mare parte dintre comparatiştii care întreținuseră vivacitatea disciplinei în 
anii '70-'90 dispăruseră, se pensionaseră sau se aflau în afara universităţilor, 
aşa că inclusiv politicile locale ale facultăţilor de Litere au fost decise (chiar 
cu avantajul autonomiei parțiale) în dezavantajul literaturii comparate, de 
către specialiştii altor discipline. Or, la Braşov, cei care au creat primele 
planuri de învățământ (pe care istoria academică le va proteja din aceleaşi 
inerții conservatoare de pretutindeni, necesare întreținerii funcționale a 
unui cadru instituțional) erau oameni tineri, mai receptivi la posibilitățile 
de deschidere pe care le oferea predarea literaturii comparate. 

Că aceste observaţii nu sunt simple argumente pro domo sua o 
dovedesc nu numai apariția unor volume importante de literatură 
comparată după anii '90 (foarte bine primite de către critică, dar indexate 
fie sub specia „eseului”, fie sub aceea a „istoriei şi teoriei literare”105), ci şi 
marele interes pe care studenții filologi îl arată (în mod constant în toată 
această perioadă, fără să fi suferit de pe urma politicilor instituţionale 
detrimentale disciplinei) față de cursurile de literatură comparată: 
profesorii şi cursurile de literatură comparată de la Cluj, Timişoara, Braşov 
au o cotă excelentă în evaluările studenţeşti organizate de către facultăți, 
dar şi în alte cadre naționale şi internaționale (cu argumente precum: 
oferirea unui cadru larg epistemologic de înţelegere a unor teme complexe, 
vizitarea marelui canon estetic, cu posibilitatea reconfigurării impuse de 
marginalități, deschiderea lecturii către actualitatea literară internațională, 
deschiderea câmpului de studiu către totalitatea reprezentărilor şi a 
proiecţiilor culturale, altele decât literatura, excursul prin discursuri 


1% Relevant mi se pare, la acest capitol, că nici măcar editurile specializate la care 
apar studii universitare nu mai dedică o colecție separată „literaturii comparate”. 

conexe, precum istoria şi teoria literaturii, filosofia, antropologia, mitologia, 
psihologia), după cum extrem de mare este numărul studenţilor care aleg 
(chiar urmând alte specializări) să-şi susțină tezele de licență pe teme de 
literatură comparată. 


Nu la fel stau lucrurile la Bucureşti, Iaşi sau Craiova, unde, în ciuda 
unor repere istorice remarcabile, şcolile actuale de comparatism sunt în 
continuare prea puțin vizibile, atât în dezbaterile ştiinţifice din ţară şi din 
străinătate, cât şi în extensia pe care literatura comparată o ocupă între 
interesele studenților sau ale facultăților de Litere care le găzduiesc. Cazul 
cel mai flagrant îl oferă colectivul de comparatişti de la Bucureşti. După 
retragerea din activitatea didactică a lui Paul Cornea, Mircea Martin, 
Mircea Anghelescu (care se ocupă în prezent doar de coordonări de 
doctorate), dar şi după mutarea instituțională a Monicăi Spiridon către 
Jurnalism şi Științele Comunicării (cum din afara Catedrei a activat în 
calitate de comparatist şi Al. Duţu), literatura comparată de la Bucureşti se 
află într-o situație ingrată. Pe de o parte, de aici au pornit proiectele de 
comparatism românesc ale unui Tudor Vianu, precum și proiectele tuturor 
comparatiştilor care au ocupat la un moment dat funcția de director al 
Asociaţiei de Literatură Generală şi Comparată (Paul Comea, Mircea 
Anghelescu, Mircea Martin), de aici au plecat majoritatea comparatiștilor 
de origine română stabiliți în străinătate — adică o întreagă serie de 
personalități de mare anvergură ale istoriei disciplinare. Pe de alta, chiar 
dacă o astfel de descendență culturală este greu de onorat în orice situație, 
oricât de favorabilă, lipsa de aplomb a actualului colectiv de comparatişti 
bucureşteni este într-o anumită măsură responsabilă pentru tratamentul 
instituțional% de care are parte disciplina în România (reflexele tradiţionale 
ale politicilor româneşti de învățământ, decise „la centru”, bazându-se încă 
pe logica „celui mai apropiat reper”). 

b) O altă observaţie vizează rezistența principiului istorist în predare, 
tot de natură să antreneze suspiciuni faţă de capacitatea de adaptare la 
actualitate a predării literaturii comparate în România. Nu mă refer la 


1% O foarte pertinentă analiză critică a anvergurii „școlilor” actuale de compa- 


ratism, dar și a contribuţiilor individuale ale membrilor acestora face Andrei 
Terian (2013). 

faptul că principiul istorist este păstrat în continuare şi fără complexe de 
inactualitate în predarea literaturii comparate în Europa de Vest (Franța, 
Italia, Germania) şi în Statele Unite: nu încape discuţie că, pentru a 
introduce disciplina unor oameni tineri, organizarea pe care o oferă 
respectivul principiu este cât se poate de binevenită, în mod pragmatic (cf. 
Vianu 1982, 14-15 și 1983, 587-588). Doresc însă să iau în discuție şi chiar să 
subliniez eforturile pe care profesorul de literatură comparată român de 
astăzi trebuie să le facă înainte de a preda orice fel de conţinut propriu. 


Cam din acelaşi moment în care politicile de învățământ au început 
să dispună reducerea numărului de ore de literatură comparată în 
facultățile de profil, aceleaşi politici au dispus desființarea (sau plasarea ei 
în regim opțional sau facultativ) disciplinei „literatură universală” din 
liceele de profil umanist. Pe de o parte, au argumentat responsabilii, 
învățământul umanist se afla în declin mondial prin privilegierea 
criteriului eficienței pe piața muncii. Pe de alta, s-au opus profesorii 
dedicați de literatură română!” şi universală, renunțarea la această minimă 
alfabetizare în domeniul literaturii universale îi lăsa pe elevii de liceu 
incapabili să înțeleagă ansamblul unor fenomene culturale, ca să nu mai 
vorbim de reperele canonului estetic, dar şi de diferenţele care apăreau, de 
pildă, între manifestarea occidentală şi manifestarea autohtonă ale unor 
curente literare, genuri şi specii. Fapt este că, dincolo de dezbatere, 
învățământul liceal a fost complet închis pătrunderii literaturii comparate 


17 Merită o mențiune specială Asociația Naţională „Ioana Em. Petrescu” a Profe- 
sorilor de Limba şi Literatura Română (ANPRO), coordonată de prof. Monica 
Onojescu, cu colocvii anuale dedicate problemelor din învățământul umanist şi 
filologic. ANPRO editează „Perspective”, unica revistă de didactică a limbii şi 
literaturii române, cu apariții semestriale, în format carte şi având ca public țintă 
nu doar profesori de limba şi literatura română din învățământul gimnazial şi 
liceal, dar şi didacticieni, studenţi de la facultățile de Litere, învățători ori alți 
profesori care predau discipline umaniste. Într-un număr aflat încă sub tipar, 
„Perspective“ discută, în contextul redimensionării studiului limbii şi literaturii 
române în şcoală, funcție de imperativele reformei curriculare şi de direcțiile 
actuale ale didacticii modeme, tocmai predarea literaturii universale în 
învățămîntul preuniversitar, atingând o întreagă plajă de probleme care decurg 
din iniţiativa lamentabilă a reducerii sau suprimării orelor dedicate disciplinei. 

prin intermediul orelor de literatură universală!%. Astfel stând lucrurile, 
studentul filolog din anul întâi şi doi are nevoie de o rapidă alfabetizare 
istorică în domeniul reperelor literaturii occidentale, de câte un curs 
prescurtat de mitologie, istorie a filosofiei, religiilor, curentelor, genurilor, 
speciilor, eventual a ideologiilor sau a vieții private, înainte să poată 
înțelege, valoriza şi repera corect orice obiect cultural sau temă dată. În 
acest context, absența principiului istorist din cursurile de literatură 
comparată ar constitui o gravă eroare de inactualitate. 


Aş reveni în acest punct la o observaţie nu lipsită de miză persona- 
listă a lui Adrian Marino, care şi-a făcut un titlu de mândrie din a declara în 
mod repetat că nu a făcut parte niciodată din sistemul universitar. 
Referindu-se la obstacolele din calea redefinirii paradigmei comparatiste, 
Marino numără printre ele lipsa autonomiei disciplinare, definirea greşit 
pozitivistă a obiectului, estetismul şi impresionismul, dar şi inerția istoristă 
a predării literaturii comparate în universitățile din Vest. Deşi compara- 
tismul şi-a făcut apariția „ca o catedră, ca o disciplină pur şi simplu 
academică” (1988, trad. rom 1998, 11), el este „şi altceva decât o simplă 
disciplină universitară. El nu este în mod esenţial o activitate didactică, o 
specialitate «universitară» printre atâtea altele. [...] Comparatismul este, de 
asemenea, şi am zice mai ales, o ideologie militantă şi o teorie, un sistem de 
idei, şi nu doar un savantiic.” (12). Dincolo de observaţia de bun simţ că 
literatura comparată nu este doar activitate didactică, trebuie însă adăugat 
că atenția pentru comparatism, menţinerea problemelor comparatismului 
în prim-planul studiilor literare (inclusiv în chestiunea crizei) s-au datorat 
şi faptului că acesta a constituit subiect şi obiect de şcoală, în toate sensurile 
cuvântului. Tocmai de aceea, continuarea observației lui Marino frapează 
prin tonul de pledoarie personală, uşor psihanalizabilă, pe care îl capătă 
dincolo de constatările juste deja apreciate: „EI [comparatismul - n.m., M.U.] 
poate fi profesat şi de critici, de scriitori, de publicişti, de spirite libere, în 
sfârşit, de cei care nu sunt profesori şi nici nu doresc să devină aşa ceva. 


1% Cu excepția, desigur, a unor iniţiative locale sau chiar individuale, a unor remar- 
cabili profesori cu adevărat interesați de literatură şi de viitorul studiilor 
umaniste, care au găsit alternative lăudabile, dar deocamdată lipsite de valoarea 
de generalizare necesară învățământului de stat. 

Trebuie să li se interzică, pentru aceasta, accesul la comparatism?” (12) Este 
limpede că nimeni nu a interzis vreodată cuiva accesul la comparatism şi 
nici nu ar fi avut căderea s-o facă, după cum este tot mai clar că a fi 
comparatist presupune a te afla într-o poziție de libertate intermedială (a fi 
între domenii, instituții, discursuri etc.), aşa că avem de a face aici cu o 
tulburătoare izbucnire de umoare în interiorul argumentului ştiinţific al 
acestui discurs. Totuşi, acest lucru nu trebuie să ne împiedice să observăm 
că răbufnirea lui Marino dă de gândit. Dacă nu toți comparatiştii sunt 
obligatoriu legați de universități, ce anume constituie comunitatea lor 
(măcar locală)? Care sunt, cu alte cuvinte, manifestările care îi recomandă 
drept comunitate ştiinţifică? 

La fel de critic, dar mai puţin emoțional, este Andrei Terian (2013), 
care deplânge şi el, printre handicapurile instituționale”, faptul că, pe o 
piață marcată de „o cultură foiletonistică și impresionistă”, dar încercând să 
se adapteze la „cerințele unei piețe academice bine organizate”, autorii 
studiilor din principalele publicaţii academice de specialitate din România 
(Euresis, Caietele Echinox, A Treia Europă şi Acta lassyensia Comparationis) nu 
consideră necesar să se citească unii pe alții (după cum o dovedeşte absența 
referințelor reciproce). La acesta se adaugă şi faptul că mulţi cercetători 
tineri, chiar implicaţi în proiecte finanțate din fonduri europene, preferă 
încă să publice în reviste literare şi culturale (de o mai mare vizibilitate, dar 
cu un public nespecializat), în locul revistelor academice dotate cu filtre de 
evaluare peer-review, singurele în măsură să întrețină discuţia profesionistă. 
Terian concluzionează că literatura comparată din România se caracte- 


10 Printre care se numără „natura încă pronunțat «națională» a comparatismului 
românesc. [...] Majoritatea comparatiștilor români continuă să-și publice studiile 
în România iar majoritatea volumelor publicate sunt în limba română (de cele 
mai multe ori, ele nu includ nici măcar un rezumat într-o limbă străină). Apoi, 
majoritatea așa-numitelor conferințe «internaţionale» din România au loc în 
limba română (uneori, participarea este exclusiv românească); și, din nefericire, 
conferințele ALGCR nu fac excepţie în acest domeniu. Aceeași situație se aplică 
unor publicații sau volume ale unor conferințe, chiar dacă adesea abordează 
probleme care interesează cel mult doi-trei specialiști români. În fine, grupurile 
de cercetare implicate în proiecte comparatiste includ exclusiv români (care, în 
cele mai multe cazuri, sunt membri ai aceluiași centru academic).” (Terian 2013). 

rizează printr-o „stare de excepție”. După ce etichetează situația compa- 
ratismului instituțional din București drept „mai degrabă șovăitoare”, 
Terian observă că: „în mod ciudat, cel puţin în ultimul deceniu, cele mai 
importante contribuții comparatiste de la Bucureşti vin din partea unor 
specialiști în literatură română, nu de la comparatiști prin profesie şi tind să 
se concentreze asupra analizei postmodernismului în context românesc.” În 
această lumină, textele pe care Mircea Martin, Mircea Cărtărescu, Carmen 
Muşat sau lon Bogdan Lefter le scriu despre postmodemism şi 
postmodernitate devin, fără să-şi propună să aparţină literaturii comparate, 
volume importante de comparatism românesc. 

c) În fine, o ultimă observaţie, deşi ar mai rămâne multe de spus la 
acest capitol, priveşte viabilitatea alternativelor pe care diferitele şcoli de 
comparatism românesc le-au oferit compensatoriu, sesizând discrepanța 
uriaşă între lipsa de receptivitate instituțională a establishment-ului 
educațional şi, pe de altă parte, aviditatea cu care cercetările comparatiste 
româneşti răspund unei cereri reale (mai ales la nivelul destabilizărilor şi 
reconfigurărilor identitare), atât la nivelul studiilor pentru specialişti, cât şi 
la nivelul analizei imanente sau al predării. În această situație de 
alternativă compensatorie se află mai ales programele masterale ale câtorva 
facultăți de Litere din România: această formulă a rămas, până în 2012, 
când a fost şi ea amenințată de noi prevederi ministeriale, cea mai ofertantă 
şi mai liberă. Nu este deloc lipsit de relevanţă faptul că, în cazul tuturor 
acestor masterate, se înregistrează un mare grad de succes şi audienţă în 
rândul studenţilor care aleg să-şi finalizeze studiile la acest nivel, între 
programele masterale ale facultăților menţionate. Pe lângă aceste programe 
masterale, la fel de important de menționat rămân proiectele alternative 
dezvoltate de unele colective de literatură comparată: la Cluj, Corin Braga 
coordonează Centrul de excelență „Phantasma”, care editează publicația 
extrem de bine cotată în sistemele standardizate internaționale „Caietele 
Echinox” şi care a organizat câțiva ani la rând Dezbaterile Phantasma, ale 
căror lucrări parțiale au fost adunate în Concepte şi metode în cercetarea 
imaginarului. Dezbaterile Phantasma (laşi, Polirom, 2007); la Timişoara, 
Adriana Babeţi coordonează din 1990, împreună cu Cornel Ungureanu şi 
Mircea Mihăieș, activitatea Grupului de Studii Comparate Central 
Europene „A treia Europă”, materializată, dincolo de colocvii, ateliere şi 

dezbateri în Dicţionarul romanului central-european în secolul XX, care 
aşteaptă tiparul; colectivul de comparatişti de la Iaşi a dat deja un Dicţionar 
de literatură comparată pentru uz universitar, iar comparatiştii de la Braşov 
au finalizat un Dicționar de termeni online. 


Consultând, chiar şi sumar, site-urile celor mai importante facultăți de 
Litere din România, putem constata o stranie polarizare: membrii colecti- 
velor sau ai departamentelor de literatură comparată sunt fie personalități 
prestigioase ale literelor româneşti sau măcar cercetători activi în domeniul 
umanist, fie aproape invizibili atât în lumea literelor româneşti, cât şi în 
cercurile comparatiste profesioniste din țară sau din străinătate. Unii îşi 
dublează eforturile didactice şi pedagogice cu un interes viu şi constant 
pentru activitatea de cercetare, individuală sau în cadrul unor centre sau 
grupuri de dezbatere, ceea ce dovedeşte că — pentru cei mai mulți — 
comparatismul nu numai că este încă sănătos şi viabil, dar şi reprezintă o 
principală modalitate de a participa la o rețea internațională de studii. Alţii 
rămân însă, din păcate, să confirme eticheta facilă a crizei generale a 
disciplinei, sub care se ascunde adesea explicația mult mai simplă şi mai 
individualizabilă a lipsei de interes față de actualitatea disciplinară. 


III.6. O singură disciplină, mai multe 
moduri de utilizare 


Există o întreagă tipologie a atitudinilor critice pe care le putem 
regăsi sub aceeaşi titulatură teoretică a comparatismului literar, dar mă 
opresc aici la cele trei atitudini care caracterizează spațiul românesc: o 
anumită parte a comparatiştilor practică aşa-numita poetică a compara- 
tismului sau poetică comparată în formula Marino, manifestând interes 
aproape exclusiv față de cadrul conceptual şi teoretic, față de susținerea 
disciplinară şi aproape deloc față de praxisul imediat al comparației sau 
față de specificul local al literaturii comparate în Romania. Alţii sunt 
practicieni ai analizei comparative nemijlocite a fenomenului literar sau cultu- 
ral, manifestând prea puțin interes față de codul metodologic explanatoriu 
sau față de dezbaterea teoretică. În fine, o a treia parte încearcă să îmbine 
teoreticul cu aplicația comparatistă, analitică şi interpretativă, chiar cu 
analiza imanentă. 


112 


Cei dintâi sunt adepții valorilor universale ale teoriilor şi metodelor, 
care le-ar asigura integrarea nediscriminatorie în „Republica literelor!1% 
globală, dincolo de limitele particularităților locale. Acestor comparatişti 
metacritici li s-a reproşat adesea — şi Adrian Marino este cel mai bun 
exemplu — suspendarea în gratuitatea teoretică a actului critic, manifestarea 
unei pasiuni excesive pentru universalitatea istoriei ideilor în detrimentul 
istoriei particulare şi diverse a textelor, ca să nu mai vorbim de o anumită 
ignorare a apartenenţei locale sau naționale. Ceilalţi, de formația unui 
Romul Munteanu, pentru a da doar un exemplu paradigmatic, aplică 
acelaşi instrumentar unor autori, curente, manifestări naţionale ale unor 
curente sau fenomene culturale mai largi, concentrându-se asupra 
contextului înainte de toate, dar ignorând într-o anumită măsură limitările 
teoretice sau metodologice pe care le presupune trecerea de la un mediu 
semiotic de manifestare artistică la altul, ori nevoia de a chestiona 
legitimitatea discursului metacritic sau a metodologiei care fac analiza 
posibilă. Acestora, mult mai mulți la număr, literatura le apare drept un 
„Cconţinut” între altele, frenezia investigării temelor, surselor, istoriei 
motivelor făcându-i să piardă din vedere condiția de existenţă a literaturii, 
literaritatea, formularea estetică", Comparatişti şi unii, şi alţii, teoreticienii 
şi practicienii trebuie luați în considerare într-o ecuație complementară, 


110 Revigorarea actuală a conceptului s-a petrecut în urma problematizării lui 
Pascale Casanova din volumul cu acelaşi titlu. Extrem de contestată în anumite 
cercuri (mai ales americane) pentru măsura în care leagă destinele compara- 
tismului de Paris şi de şcoala franceză, ca de un meridian Greenwich de refe- 
rință, Republica literelor valorizează tradiția universalităţii literare: concept lansat 
în Renaştere, de extracție umanistă şi consacrat în secolele XVII-XVIII, se 
defineşte prin „comunitate, unitate, solidaritate, schimburi, renume, cosmo- 
politism, deschidere progresivă şi reciprocă a literelor de pretutindeni” (Marino 
1988, trad. rom. 1998, 24). 

m Nu pot decât să-i dau dreptate lui Adrian Marino care, în apărarea literarității 
(„o teorie comparatistă a literarității, iată miza!” - 203), susține că „studiul 
miturilor, al imaginilor, mentalităților nu mai priveşte direct teoria comparată a 
literaturii: aceste fenomene nu sunt specific literare; adesea le lipseşte chiar 
expresia textuală, legată de literă. În plus, perspectiva acestor studii rămâne 
întotdeauna integral istoricistă.” (98). 

soluția ideală fiind compozită şi integrând atât elemente de poetică a 
ideilor, cât şi unele de studiu epistemic, istoric şi imediat textual. 

Pe cât de clar şi de unanim acceptat este dezideratul complemen- 
tarităţii celor două forme de implicare comparatistă, pe atât pare de greu 
realizabil. Alegând aici exemplul lui Basil Munteanu, vom constata o 
oarecare disjuncție între cel mai important studiu al său cu miză teoretică 
Constantes dialectiques en littérature et en histoire. Problèmes. Recherches. 
Perspectives (1967) şi studiul său aplicativ-istoric din Panorama de la 
littérature roumaine contemporaine (1938): autorul preferă să acorde atenţie fie 
demonstraţiei teoretice şi propunerii conceptuale, fie analizei textuale cu 
contextualizare istorică, iar nu îmbinării lor posibile. Nu altfel stau lucrurile 
în cazul lui Matei Călinescu, comparatist de vocație mai ales teoretică: dacă 
în Conceptul modern de poezie (1972) sau în Cinci fețe ale modernității (1987, 
trad. rom. 1995), miza este explicit teoretică, de istorie a conceptelor, în 
schimb în Eseuri despre literatura modernă (1970) sau în Clasicismul european 
(1971), care au presupus priza foarte clară la istoria factuală a literaturii şi la 
analiza de text de tip imanent, comparatistul rezistă tentației de a 
conceptualiza pentru a se concentra asupra ilustrării istorice şi tipologice. 


O definiţie destul de exactă a melanjului de interese formaliste şi 
contextualiste, care ar caracteriza situația ideală a comparatistului, dar care 
este prea rar ilustrat în realitatea analizelor, o oferă, într-o lucrare recentă, 
comparatistul american Djelal Kadir: „literatura comparată angajează 
tradiții literare particulare cu grijă la deosebirea a ceea ce textele și 
literaturile semnifică dincolo de ele și de specificitatea lor individuală. 
Aceasta înseamnă că literatura comparată este interesată în principal de 
ceea ce literaturile semnifică într-o arenă mult mai largă decât ele însele, 
fără neglijarea mecanicii sau a modurilor semnificației lor situaționale.” 
(2011, 2) Întrebările care se dovedesc esenţiale pentru redefinirea scopului 
comparatismului în România nu sunt diferite de cele aplicabile în context 
general: de fapt, ele nu sunt decât reformulări ale marilor întrebări care au 
încins dintotdeauna dezbaterile literare. Cum mai putem defini literatura 
astăzi? Există un obiect specific în jurul căruia să putem organiza o 
disciplină numită „literatură comparată” şi, dacă da, cum îl putem defini? 

Cum poate constitui comparaţiai!? un obiect disciplinar? Cum se poate 
deosebi critic între „literatură comparată” şi alte discipline din câmpul 
ştiinţelor literare, dar şi în cadrul mai larg al studiilor culturale? Pe de altă 
parte, se poate dovedi de folos să distingem între teoriile comparatismului, pe 
de o parte, practica literaturii comparate în analiza critică, pe de alta, şi predarea 
literaturii comparate în universități, în ultimul rândi'3. Deşi legate, cele trei 
părți ale comparatismului se cer diferenţiate în analiză, pentru a nu acutiza 
o criză disciplinară deja semnalată. 


Până acum, în predarea literaturii comparate în România există două 
curente vizibile: unul istorist, care subordonează comparabilitatea unui 


12 Despre dezavantajele practice şi conceptuale pe care le aduce ataşarea 
inevitabilă a termenului de „literatură comparată” la semantica comparației, vezi 
excelentul comentariu al lui Adrian Marino, care merită elaborat în continuare: 
„Dacă literatura comparată rămâne, în ciuda tuturor clarificărilor posibile, un 
termen echivoc, este mai ales din cauza confuziei întreținute între noţiunea de 
comparație şi teoria şi practica comparatistă în ansamblul său. Literatura comparată: 
termen puțin fericit, fără îndoială, pentru că — în fața obiectivelor specifice 
asumate şi a bogăției de metode utilizate [...] - comparația rămâne, oricum, un 
procedeu secundar, minoritar, marginal. El nu poate revendica nicio prioritate, 
nici nu poate defini în nici un fel, la modul propriu, ceea ce s-a înțeles şi, mai 
ales, ceea ce înțelegem azi prin comparatism sau literatură comparată. [...] Este 
regretabil, aşa cum s-a remarcat, că acest termen l-a înlocuit pe acela, mai 
potrivit, de studiu al literaturii universale, de Weltliteratur.” (1988, trad. rom. 1998, 
162) Deşi este de obiectat la extensia extrem de restrictivă a mecanismului 
cognitiv presupus de comparaţie (în sensul avantajelor pe care le prezintă 
înţelegerea unui tertium comparationis, peste care Marino trece prea repede), 
observația citată rămâne justă în perspectiva ataşării celor două concepte 
(comparație şi literatură comparată) unei semantici a locului comun desenat tocmai 
în liniile expuse de comparatistul român. 

"13 În volumul coordonat în 1982, Romul Munteanu propunea distingerea între 
literatura comparată privită ca „objet de recherche” şi, respectiv, ca „objet 
d'enseignement” (10). Dacă în predarea disciplinei este recomandabilă o doză 
mai mare de certitudine istorică şi de tradiţie (ca, de altfel, în predarea oricărei 
alte discipline a sistemelor moderne de învățământ bazate pe asimilare critică), 
cercetarea are de profitat de pe urma afirmării suspiciunii critice şi a îndoielii 
metodologice. 

principiu superior de organizare istorică a unor mari corpusuri literare, 
conform epocilor, curentelor literare sau paradigmelor istorice. Această 
metodă este justificată de reducerea constantă a numărului de ore alocate 
literaturii comparate în departamentele de literatură şi, prin urmare, de 
nevoia didactică de a oferi o panoramare sistematică şi succintă a istoriei 
literaturii universale în decursul puținelor semestre aflate la dispoziția 
studentului filolog pentru completarea parcursului său de literatură 
comparată în cei trei ani alocați programului de licență. Acest curent este 
adesea însoțit sau chiar substituit de unul tipologic, cu justificări similare. 
Acestora li se adaugă un al treilea, de dată mai recentă şi mai frecvent 
întâlnit în programele de masterat şi doctorale, care se manifestă prin 
înlocuirea selectivă a „literaturii comparate” per se cu diferite forme de 
studii culturale (feminisme, istorisme, imagologie, studii ale minorităților 
etc.). Acesta este curentul cel mai bine adaptat noilor dezvoltări din 
discursul ştiinţelor umaniste, dar şi cel care, aşa cum s-a spus, sacrifică 
orice formă de specificitate la care „literatura comparată” ar fi aderat, mai 
ales dependența ei compulsivă, tradițională, față de literatură şi de 
literaritate. 


O privire rapidă asupra lucrărilor româneşti de literatură comparată 
de după anii '60 permite articularea unei taxonomii tripartitei'*: din prima 


114 Cf, taxonomiile alcătuite de Ion Zamfirescu în Comparatismul în România, schiță 
istorică şi sistematică (1968), în vol. Studii de literatură comparată, şi - în completarea 
lui - de către N. I. Popa până în anii '70, în Comparatismul românesc (1971, 172- 
178), respectiv până în 1990 de către Paul Cornea în La littérature comparée en 
Roumanie (1997, a doua parte. Cornea nu ia ca reper studiile lui Zamfirescu şi 
Popa, ci își alcătuiește tipologia pornind de la lucrări particulare). Prima 
categorie (la Zamfirescu) — sunt „influenţele produse în istoria ideilor din veacul 
trecut” (Iorga, Russo, Densuşianu, B. Munteanu şi Călinescu), a doua — „studii de 
literatură română privite comparatist şi axate pe influenţe şi izvoare” (Iorga, P. P. 
Panaitescu, Ramiro Ortiz, Breazu, P. Grimm, Cezar Papacostea, dar şi Vianu, 
Liviu Rusu, Rosa del Conte, N. Mărgineanu, Marino), a treia — „lucrări româneşti 
despre autori străini” (Ciorănescu, Philippide, Oțetea, Zarifopol, Dima, Vera 
Călin, Vianu, R. Munteanu, Călinescu, Ralea, Nina Façon, Zoe Dumitrescu- 
Buşulenga, Ovidiu Drimba, Matei Călinescu, Balotă, Ion Ianoşi, Irina Mavrodin), 
dar şi „traducătorii, intermediari activi şi de nivel artistic ridicat” (Murnu, 

grupă ar face parte cercetările româneşti de natură metodologică sau 
enciclopedică (studii care precizează instrumentarul disciplinar, chiar în 
absența preocupării pentru specificul local: Paul Cornea despre 
raționalitate sau despre metoda concordanţei, Adrian Marino despre 
hermeneutica ideilor literare, Matei Călinescu despre conceptul de poezie 
sau despre „fețele modernităţii”, Virgil Nemoianu despre morfologia 
secundarului, Vasile Voia despre aspectele istorice şi metodologice ale 
comparatismului românesc, Corin Braga despre anarhetip, Liviu Petrescu 
despre postmodernism, Al. Duţu despre istoria mentalităților, umanism, 
baroc etc.), în a doua putem include lucrările dedicate comparației între 
autori, curente, manifestări naţionale ale unor curente sau fenomene 
culturale, manifestări istorice ale unor constante tematice, culturale sau 
ideatice (studiile orientate tematologic, istorist şi contextual, dar mai puțin 
interesate de nivelul teoretic sau de fundamentarea conceptuală: Romul 
Munteanu în studile despre clasicism şi baroc, Adriana Babeţi despre 
cultura dandy-ismului sau despre amazoane în literatură, Ion Vartic despre 
Kafka sau Bulgakov, Ştefan Borbely despre categoria eroicului sau despre 
Thomas Mann, Ruxandra Cesereanu în studiile imanente pe textele unor 
autori străini, Diana Adamek despre corporalitatea barocă, Dan Horia 
Mazilu despre manifestări româneşti ale unor teme europene, Mircea 
Mihăieş despre Faulkner), iar în a treia lucrări ale unor autori străini despre 
literatura română (Amita Bhose, Ramiro Ortiz, Luisa Valmarin — care 
prezintă avantajul perspectivei imagologice asupra „celuilalt”). Două 


Philippide, Coşbuc, Cezar Petrescu, Demostene Botez, Bezdechi, Th. Naum, 
Vianu, Blaga, Pippidi, Stancu, Botta, Lesnea, Vulpescu, Rău, Zeletin, Steriade), 
precum şi „studiile despre teme, tipuri, motive şi legende” (este pomenit doar 
modelul Vianu), a patra — „sintezele cele mai ambiţioase şi mai necesare, [...] 
cursurile universitare şi istoriile literare generale” (Densuşianu, Iorgu lordan, 
Vianu, B. Munteanu, D. Popovici, Drouhet, Condeescu, Zamfirescu, Balaci, 
Drimba, Isbăşescu, Vera Călin, Silvian losifescu), a cincea - „creaţia populară 
românească, cu răspândirea ei pe arii universale” (Șăineanu, Moses Gaster, Gh. 
Dem. Teodorescu, Zane, Tocilescu), dar şi „creatorii de şcoli de cercetare” 
(Densuşianu, Cartojan, Muşlea, Papadima, Dima, Chiţimia, Vrabie, Caracostea, 
Caraman), în fine, „volume filosofice, dar cu implicaţii literare“ (Dragomirescu, 
Ibrăileanu, Liviu Rusu, Papu, B. Munteanu, Al. Ciorănescu). 

categorii suplimentare se adaugă mai degrabă pentru a nuanţa acest tablou 
tipologic: în prima intră încercările de a îmbina caracterul teoretic al 
dezbaterii de concept cu analiza textuală cea mai apropiată (Liviu Petrescu 
despre istoria romanului european, Paul Cornea despre romantismul 
românesc, Eugen Simion despre întoarcerea autorului sau despre poetica 
jurnalului, Mircea Martin despre nevoia de critică şi teorie în literatura 
română, Al. Duţu despre modele și constante în istoria culturală a Europei, 
Monica Spiridon despre „melancolia descendenţei”, etc.). În a doua - se 
alătură ecouri ale dezbaterilor occidentale asupra crizei comparatismului 
(v. Harry Levin 1972, Claudio Guillen 1993, Charles Bernheimer 1995, 
Haun Saussy 2006), preluate în ideea fixării mizelor reconfigurative în 
raport cu procesele globale. Acest pas rămâne încă deschis pentru 
comparatiştii români, reconfigurarea disciplinei aflându-se mai degrabă în 
stadiul de proiect implicit, de vreme ce nu a devenit încă o miză 
discernabilă între intențiile afirmate ale vreunui studiu românesc, în aşa fel 
încât să includă consecințele proceselor globalizării şi să reformuleze 
întrebarea ardentă a lipsei de specificitate a analizei comparative, cu alte 
cuvinte a deficitului de „proprietate disciplinară” semnalat de promotorii 
teoriei „decesului” literaturii comparate. 


Oricum, tensiunea academică din jurul păstrării caracterului defini- 
toriu al literaturii comparate — centrală în această parte a cercetării mele — ar 
putea fi dezamorsată prin adaptarea conceptului la un scop precis: predare 
sau diseminare între profesionişti. Criteriul istorist şi chiar tematic se pot 
dovedi mai eficiente în predare decât cel pur formalist, după cum studiile 
culturale pot sluji cauza literaturii comparate în predare, chestionând pe de 
altă parte „obiectul şi metoda” în lucrări de cercetare conceptuală. Cu alte 
cuvinte, se impune elaborarea unui concept elastic de „comparabilitate”, 
care să reconsidere prioritățile formale, istorice, teoretice sau culturale 
funcţie de contextul căruia i se aplică. 

IV. Semne distinctive 


În această secțiune a studiului extrapolez interesul pentru dobândirea 
conştiinţei unei discipline. În ce moment şi în ce mod a gândit cultura 
română caracterul disciplinar al literaturii comparate? A existat un atare 
moment sau a fost mai degrabă vorba despre un proces ale cărui rezultate 
au devenit la un moment dat suficient de vizibile pentru a solicita o 
formulare? Este evident că identificarea caracterelor distinctive sau 
caracteristice pentru identitatea comparatismului românesc nu beneficiază 
de un instrumentar precis. În absența unui algoritm metodologic 
revelatoriu, am recurs la întrebări nucleare precum cele mai sus enunțate. 
Analiza posibilelor răspunsuri la acest gen de întrebări va contura o hartă a 
reperelor funcţie de care teoreticienii şi practicienii români ai literaturii 
comparate au gândit raportarea unui discurs şi a unui mod de analiză. De 
aceea, la concluziile Părţii a III-a se adaugă acum cele ale unei psihologii 
disciplinare în măsură să descrie identitatea unei practici discursive. Aici, 
propoziţiile constatative despre deschiderea sau închiderea spaţiului 
românesc față de manifestarea literaturii comparate converg, în măsura 
posibilului, către un portret al comparatismului românesc dintre anii '60- 
'90. Capitolul s-a organizat aproape de la sine pe câteva catene — tot atâția 
termeni definitorii în afirmarea caracterelor particulare ale literaturii 
comparate din România sfârşitului de secol XX. 


O precizare importantă vizează accepţia pe care am dat-o caracterului 
„românesc“ al disciplinei. Nu am în niciun caz în vedere o definiție 
esențialistă, care s-ar înrădăcina în credinţa în „sufletul națiunii” inclusiv la 
nivelul reprezentărilor teoretice. În schimb, lucrez cu o definiție 
minimalistă, bazată pe constatarea strictă că se pot identifica elemente de 
reprezentare (în creaţia teoretică, disciplinară, ştiinţifică) ținând de un 
imaginar teoretic sau de mentalul comunității de specialişti, „aproximat 
când ca generalitate maximală (mentalul uman), când ca generalitate 
limitată la gândirea unei societăți anume (cea din care face parte creatorul)” 
(aici: teoreticianul) (Crăciun 2012, 79). Cu alte cuvinte, mă concentrez 

asupra acelor aspecte care ar pune în evidenţă diferențieri „româneşti” la 
nivelul reprezentărilor despre național, universal, formal, istoric, compa- 
ratism, teorie etc. 


Au intrat în seria documentară în primul rând două volume colective, 
concepute şi organizate pe principiul „raportului național despre starea 
disciplinei”, chiar dacă acesta nu este formulat ca atare. Faptul că, din anii 
'60 până astăzi, comparatismul românesc nu a formulat decât aceste două 
rapoarte, ambele afectate de ingerinţele realismului socialist (chiar dacă în 
măsuri nuanțate) dovedeşte, dacă mai era nevoie, că un Raport despre 
starea disciplinei în România de astăzi este, pe cât de urgent, pe atât de 
greu de motivat în absenţa unei tradiții autohtone a acestui gen de sinteză 
specializată. Susțin acest lucru ținând cont şi de cele câteva volume de 
autor (de la Al. Dima la V. Voia) dedicate istoriei metodologice a 
comparatismului românesc, sub titlul conceptual al cărora se află mai 
degrabă colecţii de studii disparate, pe autori, și nu pe probleme, lipsite de 
principiul de organizare al sintezei. Promițătoare sunt și cele câteva studii 
dedicate istoriei şi teoriei comparatismului românesc de către autori 
precum Ion Zamfirescu (1968), N. I. Popa (1971), Paul Cornea (1997, 2001), 
care apar fie în volume colective, fie în publicații unde — prin ironia 
receptării — rămân cvasi-necunoscute în studiile literare româneşti. 

Volumul intitulat promițător Istoria şi teoria comparatismului românesc, 
din 1972, este un proiect ştiinţific colectiv al Institutului de istorie şi teorie 
literară „G. Călinescu”. În prefață, coordonatorul Al. Dima (urmându-l pe 
Vianu) orientează din start devenirea comparatismului românesc dinspre o 
predispoziție națională! către o configurare disciplinară. Altfel spus, nu 
emulația fenomenului occidental ar fi sursa formulei sincrone de 
comparatism local, ci o elaborare născută dintr-un ferment național. Sensul 
acestei prime sinteze istorice este dublu țintit către explicarea, pe de o parte, 
şi valorificarea, pe de alta, a unei moşteniri anterioare. Volumul radio- 
grafiază mai întâi manifestările incipiente de comparatism la începutul 
(Ovidiu Papadima) şi în a doua jumătate (Rodica Florea) a secolului al XIX- 


115 Al. Dima: „Sincronismul nu constituie o categorie genetică decisivă, înrâurirea 
lui firească reclamând un teren în prealabil prelucrat şi pregătit” (Bucur et al. 
1972, 7). 

lea, identificând apoi trăsăturile istorice ale şcolii româneşti de 
comparatism (I. Oprişan), pentru ca ulterior tradiția să fie completată cu un 
capitol despre istoria interbelică a comparatismului românesc (Emil Manu), 
trei capitole de contribuţii ale comparatiştilor maghiari din Transilvania 
(până la primul război mondial - Engel Károly, respectiv, pentru perioada 
interbelică şi pentru perioada dintre 1944 şi 1970 - Dávid Gyula) şi unul de 
contribuţii ale cercetătorilor saşi din Transilvania. În loc de încheiere, Al. 
Dima trasează câteva direcții de dezvoltare după 1944, în capitolul intitulat 
Literatura comparată în R. S. R.. 


Un volum de o anvergură asemănătoare şi la fel de important prin 
valoarea lui de reprezentativitate apare zece ani mai târziu, sub 
coordonarea lui Romul Munteanu, reunind nume de prestigiu ale criticii 
româneşti. De această dată, volumul este redactat în limba franceză, 
dovadă clară a intenţiei de a vorbi unui public internațional. Le 
comparatisme roumain, volum apărut la Editura Univers în 1982, este triplu 
articulat într-o primă parte dedicată teoriei comparatismului românesc, o a 
doua dedicată istoriei lui şi, respectiv, o a treia reflectând receptarea 
criticilor români în literaturile străine. Se constată deja aici o mare diferență 
față de volumul din 1972: dacă acolo problematizarea crizei nu se făcuse cu 
adevărat simțită, din motive care urmează să fie expuse, în volumul 
coordonat de Romul Munteanu asistăm la o sincronizare reală a temelor de 
studiu ale comparatiştilor români cu temele de studiu ale celor din Franța, 
Germania, Italia sau Statele Unite. Aceştia din urmă sunt, de altfel, invocați 
polemic, fără reverența care însoțea, cu zece ani înainte, referirile la 
Etiemble, Baldensperger sau Wellek. Comparatiştii occidentali încetează să 
mai aibă funcția unor argumente de autoritate şi devin mai degrabă 
parteneri de dezbatere. 


IV.1. Comparatism spontan 


Al. Dima forțează naşterea disciplinară a comparatismului românesc 
la sfârşitul secolului al XIX-lea. Ispite protocroniste îl fac să propună 
conceptul de „comparatism spontan” (Bucur et al. 1972, 8), susținut de cel 
de „preistorie a comparatismului actual” (8), pentru a descoperi tendințe 
comparatiste încă de la cronicari şi Școala ardeleană. De altfel, trebuie 

recunoscut că nu se exprimă aici doar dorinţa de a stabili o prioritate 
istorică românească, ci foarte probabil şi credința, exprimată de Matthew 
Arnold în 1857, că „legăturile există pretutindeni, ilustrările există 
pretutindeni. Niciun eveniment singular, nicio literatură nu sunt înțelese 
adecvat decât în relație cu alte evenimente, cu alte literaturi”116, Într-o 
sinteză din 1997, Paul Cornea vorbește și el despre manifestarea, oriunde, a 
unui „comparatism avant la lettre” (1997, 99), un concept similar cu cel la 
care face referire Susan Bassnett pentru spațiul nord-american: „putem fi 
înțelegători față de prezumția că literatura comparată nu este nimic mai 
mult decât bun simţ, un stadiu inevitabil al lecturii, facilitat tot mai mult de 
organizarea internațională a pieţei de carte și de disponibilitatea 
traducerilor” (1993, 2). Conceptul lui Dima este însă mai aproape de 
„alianțele ideologice” ale lui Vianu („Literatura universală și literatura 
comparată”, publicat postum în 1983, 585), care traduc atât o anumită 
disponibilitate a unui teren cultural de a primi o influență şi de a o 
manipula în sens creator propriu, cât şi asocierile spontanee de idei, forme, 
conținuturi în demersul critic și istoric. 


Despre un soi de literatură universală spontană pare să vorbească şi 
Ovidiu Papadima când aminteşte, în contextul apetenţei manifestate de 
romantismul românesc pentru traduceri, că: „se reeditează — la început 
doar mental — ideea de literatură universală” (Papadima 1972, 11). Fraza ar 
rămâne cu totul lipsită de înțeles dacă nu ar fi completată de referirea la 
concretizarea şi „traducerea ei în fapt” de către Ion Heliade-Rădulescu cu al 
său proiect al unei Biblioteci universale. Nu încape însă discuţie la Papadima 
că, în prima jumătate a secolului al XIX-lea, în ciuda preocupărilor 
comparatiste tot mai clare din filologie şi istorie, în ciuda interesului tot mai 
mare pentru folclor ca sursă a unui profil psihologic naţional, „nu poate fi 
vorba, nici măcar în germene, de ideea unei discipline aparte” (12) Opiniei 
lui Papadima i se alătură şi Rodica Florea care, în studiul pe care îl 
semnează, tranşează clar: „nu se poate vorbi încă decât de comparații, 
neînchegate în sistem, de multe ori intuitive şi întâmplătoare, de asociaţii şi 
delimitări, cu acelaşi caracter spontan, şi nu de comparatism” (Florea 1972, 


11 Matthew Arnold, On the Modern Element in Literature, Conferinţă inaugurală la 
Universitatea din Oxford, 14 nov 1857, apud Bassnett 1993, 1. 

17). Demnă de toată atenţia este analiza Rodicăi Florea asupra contribuţiei 
decisive a lui Odobescu la impunerea canonică a baladei Mioriţa ca expresie 
arhetipală a „sufletului românesc”. Mai ales în Răsunete ale Pindului în 
Carpaţi, Odobescu urmăreşte motivele şi sursele Mioriţei. În termeni mereu 
reverenți față de efortul cercetătorului şi de momentul timpuriu al cerce- 
tărilor sale comparatiste, cercetătoarea deghizează un traseu de semnalare a 
posibilelor exagerări ale comparatistului neatent la capcanele asociaţiilor 
libere facilitate de erudiție, respectiv la pericolele „comparatismului 
spontan”: „acestei intuiții şi apropierilor cu antichitatea le lipseau sprijinul 
textelor, dovezile ştiinţifice. Deosebirile remarcate de la popor la popor 
neputând fi explicate de către Odobescu printr-un studiu adâncit al 
concepției şi formei, sunt raportate simplist la istoria religiilor şi la 
prefacerile în credinţele religioase. [...] Odobescu propune lectorilor filiaţii, 
asociaţii, identificări de motive care au traversat timpi şi spații. O face însă 
pe tonul causeur-ului căruia i-au venit întâmplător nişte idei pe care nu are 
intenția să le impună tranşant. [...] Scriitorul însuşi nu are pretenția 
infailibilității asociaţiilor sale, pe care le face cunoscute spontan, cu bucuria 
descoperitorului care n-a verificat îndelung şi bănuitor veritabilitatea 
comorilor.” (Florea 1972, 21-22) Mult mai rezervată în ton decât Al. Dima, 
cercetătoarea punctează foarte bine felul în care valoarea pozitivă a 
„comparatismului spontan” (erudiție, asociere liberă, gust pentru afinități) 
este întotdeauna ambalată într-un recipient complex, care conţine şi excese, 
obligatoriu de asumat în cunoştinţă de cauză. 

O tipologie bipartită a unui comparatism de tip special, manifestat la 
criticii şi istoricii români chiar în pofida reacției lor față de literatura 
comparată trasează Paul Cornea (1997). Prima categorie o identifică 
pornind de la Nicolae Iorga, care ar utiliza comparația „ca unealtă în istoria 
civilizaţiilor sau sociologia instituțională, dar într-o manieră intuitivă, nu 
sistematică, la nivel de ansamblu, nu individual” (105). Pentru a doua, 
Cornea ia drept obiect utilizarea comparatismului de către G. Călinescu, în 
ciuda disprețului manifest al criticului față de teorie şi metodă, „ca element 
de predicaţie, cu sarcina de a destabiliza judecățile stereotipice şi de a 
inventa apropieri sugestive, neașteptate, adesea şocante” (106), fără nimic 
ştiinţific. Tot în 1997, Marino caracteriza „metoda” lui Călinescu drept 
„intertextualitate sauvage” (1997, 168). Punând accentul pe intuiţia şi pe 

lipsa ştiin 
Călinescu, Paul Cornea pare să vizeze tot „comparatismul spontan”. O 
diferență apare, totuși, când luăm în calcul factorul metodic. Chiar și 
intuitiv, comparatismul la care face referire autorul Regulii jocului 
conturează o obișnuință interpretativă (nu doar un accident al conexiunii 
întâmplătoare) adică un algoritm, fie și impresionist sau neformulat 
metodologic, de a crea analogii în analiză. 

Nu putem nega relevanța unui concept precum acela de „comparatism 
spontan”, câtă vreme înțelegem comparatismul ca fiind inerent oricărei 
judecăți de evaluare (nu numai artistică sau literară) şi ținând de o structură 
intrinsecă mecanismului de cunoaştere. Conceptul trebuie însă tratat cu 
precauţie, pentru a nu deschide o serie nesfârşită şi — prin urmare — 
irelevantă de momente de manifestare a comparatismului (cum procedează, 
de pildă, cu delectare, Al. Dima când construieşte tradiția istorică a literaturii 
comparate româneşti sau când vorbeşte despre Poezia lui Eminescu — 1930 — 
drept prim studiu de comparatism al lui Tudor Vianu etc. etc.). 


IV.2. Rădăcini filologice 


Din 1850, valorizarea comparatismului se conduce ca efect al 
valorizării lingvisticii, folcloristicii şi al studiului mitologiei. Din acel 
moment, conform etapizării lui Dima, până în anii şaizeci comparatismul 
românesc ar fi parcurs deja trei stadii: etapa de dinainte de primul război 
mondial, etapa interbelică şi etapa actuală, ultima fiind descrisă drept o 
epocă de coagulare teoretică şi aplicație practică, dar şi, date fiind 
reverenţele obligatorii la adresa concepției marxist-leniniste, una de 
consacrare a coordonatelor naționale specifice. Printre acestea, Dima 
numără „reliefarea originalității naționale”, participarea, ca „factor de 
geneză” la similitudinile interculturale şi aplecarea către analiza compa- 
rativă a particularităților literaturilor, în locul păguboasei şi metafizicei 
„descrieri intrinseci şi izolate”. În concluzia acestui demers mai degrabă 
istoric decât tipologic, „universalitatea unei literaturi se înalță tocmai pe 
temeliile particularităților ei.”17 


17 A]. Dima în Prefață la Bucur et al. 1972, 9. 

Dacă anterior observam, cu argumentele lui Tudor Vianu sau Paul 
Cornea, că literatura comparată în România s-a consolidat mai ales în urma 
unor inițiative individuale, şi nu de grup, nu putem fi decât de acord cu 
Rodica Florea, care defineşte şcoala folclorico-filologico-istorică a lui 
Hasdeu drept „primul nucleu al comparatismului român, în speță al 
folcloristicii comparate, care premerge literatura comparată” (1972, 37). 
Legătura dintre comparatismul românesc şi tradiția filologică şi lingvistică 
îşi are justificarea în preocuparea deosebită pentru criteriul național. Așa 
înţelege şi Paul Cornea importanța pe care comparatismul lingvistic şi 
filologic o are în secolul al XIX-lea și la începutul secolului XX pentru o 
naţiune care își câștigase de curând unitatea (1859) şi independența (1877). 
Dacă națiunea are fundament etnic (aşa cum am văzut că este cazul 
conceptului herderiano-fichteean de națiune), atunci limba şi sintaxa ca 
suprastructuri cognitive ale naţiunii devin rădăcini fundamentale ale 
studiului comparativ. Scopul comparaţiei astfel concepute ar fi mai ales 
punerea în evidență a diferențelor dintre popoare şi literaturi, respectiv 
sistemele lor lingvistice. De altfel, acest tip de legătură între comparatismul 
filologic şi cel literar, alimentat şi de organicismul explicaţiei goetheene şi 
schlegeliene despre sistemul literaturii, a definit comparatismul european 
la început de secol XX, dărâmându-se în a doua jumătate a secolului tocmai 
din cauza poverii ideologice implicite. 

Până la un punct, orice tip de exercițiu erudit se bazează pe un sistem 
de evaluare comparativă. Începând de la un anumit grad de cultură şi 
erudiție, comentatorul literar va pune în legătură opere, autori, reflexe 
culturale sau episoade de istorie literară în virtutea asociațiilor libere de 
lectură. Acest tip de exercițiu este însă lipsit de conştiinţă disciplinar- 
metodologică, prin urmare nu poate fi pus pe seama unui demers de 
literatură comparată, ci — mai degrabă - pe seama unuia de comparatism 
„spontan”, comun mai multor practici de studiu literar. Astfel, funda- 
mentarea istoriei literare româneşti pe studiile unor Aron Densuşianu, V.A. 
Urechia, I. Nădejde sau Al. Phillippide şi M. Gaster, filologia şi lingvistica 
istorică a unor B. P. Hasdeu şi Lazăr Șăineanu sunt citite de către Al. Dima 
drept momente care ar îndreptăți discuția despre istoria veche a 
comparatismului românesc. Totuşi, concluzia este cel puţin ciudată, pentru 
că — după pagini întregi de descriere şi de interpretare valorică a 

contribuţiilor de filologie și lingvistică la istoricul disciplinei, Dima 
conchide (făcând o reverență regimului politic comunist) că „vechiul nostru 
comparatism dinaintea Eliberării îşi are meritele lui indiscutabile, că a 
făurit o tradiție, e drept sporadică, dar totuşi una, şi că a alcătuit un îndemn 
intern cel puțin lăudabil, ceea ce lucrarea de față o dovedeşte docu- 
mentat.“i18 O concluzie mai degrabă rezervată față de ceea ce literatura 
comparată din România de dinainte de 1944 ar fi avut de oferit istoriei şi 
teoriei comparatismului şi în mod clar neaşteptată în raport cu cantitatea 
argumentelor şi a exemplelor antrenate în demonstrarea consistenței 
„vechiului comparatism”. 


Într-un volum fără an de publicare, dar apărut, după toate proba- 
bilitățile, în 1973, Dima (f. a, 40-44) consideră că istoria literaturii 
comparate româneşti este marcată de prezenţa disciplinei în afara dome- 
niului strict literar prin istoria lui Iorga (1904), a lui G. Călinescu (1941) sau 
D. Popovici (1945), câtă vreme cei trei istorici nu au înțeles niciodată să 
practice un istorism autohtonist, ci au iluminat de fiecare dată aspectele 
naţionale prin contextele culturale europene sau internaționale. Studiile 
folclorice, asemenea istorismului enciclopedic, au marcat relațiile literaturii 
şi culturii române cu alte literaturi şi culturi, la fel cum au făcut-o studiile 
influențelor mai târziu. Un tablou relevant al alcătuirii unei tradiţii 
româneşti de preocupări comparatiste alcătuieşte enumerarea partici- 
panților, cu temele lor de cercetare, la cea de-a doua Consfătuire națională 
de literatură comparată din 1969, când se pun bazele CNRLC. lată, aşadar, 
care sunt la momentul respectiv specialiştii care discută literatura 
comparată într-un prim cadru național şi cum arată, la zece ani după 
semnalarea crizei comparatismului de către Wellek, preocupările acestora: 
I. C. Chiţimia (fabula esopică), Clio Mănescu (structuri mitice), Stan Velea 
(motivul Mazepa în romantism), Doina Graur (motivul infernului), Hertha 
Perez (motivul faustic), Horst H. Fassel (motivul stelei ce a murit), lon 
Zamfirescu (literatura comparată şi filosofia culturii), Cornelia Bejenaru 
(relația poetului cu publicul), Vera Călin (noua retorică), Paul Cornea 
(cerere şi ofertă în traduceri), Engel Carol (cărţile franceze în Transilvania 
secolului al XIX-lea), Mircea Angelescu (traduceri în secolul al XVIII-lea), 


us Al. Dima, studiul final din Bucur et al. 1972, 291. 

Pandele Olteanu (comparatismul literaturii omiletice-parenetice), Al. Duţu 
(traducere şi remodelare), loana Em. Petrescu (Budai-Deleanu şi 
Iluminismul), Medeea Freiberg (Budai-Deleanu), Iosif Pervain (Edward 
Young în România), Dan Mănucă (Tăutu şi Volney), Heinz Stănescu 
(Vormărz şi 1848), Aurel Sasu (Eminescu şi romantismul francez), Mózes 
Huba (Glossa), Constantin Barborică (Eminescu), Mircea Vaida (Eminescu), 
Ileana Verzea (Creangă), Victor Iancu (cultura germană în România), Liviu 
Rusu (Maiorescu şi Hegel), Dávid Gyula (Petofi), Ion Brăescu (Hugo), 
Margareta Dolinescu (Duiliu Zamfirescu şi italienii), Cornelia Ştefănescu 
(Zola în România), I. Petrică (Rebreanu), Roxana Sorescu (Pascal şi 
Arghezi), E. Manu (Pillat), Mircea Popa (Gide), Radu Hâncu (estetica 
greacă), Gh. Ceauşescu (tema morţii cosmosului), Leon Leviţchi (temă şi 
remă în balade), Victoria Frâncu (literatura sârbocroată), Simona Popescu 
(Dostoievski şi Poe), Traian Liviu Birăescu (saintebeuvianismul), Alfred 
Heinrich (Turgheniev), N. Zega (Turgheniev), Nina Façon (modernismul 
italian), Mihai Novicov (Esenin), N. I. Popa (Noua critică franceză), Mihaela 
Şchiopu (Hesse şi Kazantzakis), Voislava Stoianovici (romanul iugoslav). De 
departe, se observă că lista de nume nu este nici omogenă valoric, nici unitar 
constituită: abia două-trei lucrări ating chestiuni de metodă şi teorie, iar 
câteva nu reuşesc să iasă din comparatismul destul de restrictiv al 
influențelor, dar este imposibil să nu recunoaştem sincronicitatea europeană 
a câtorva dintre cele mai importante. 


IV.3. Sincronism 


În introducerea volumului din 1972, Istoria şi teoria comparatismului în 
România, Al. Dima utilizează de la bun început două concepte care vor 
deveni recurente în abordarea comparatismului românesc: sincronismul şi 
valorile naționale. Sincronismul!* însuşi apare drept secundar identificării şi 


ns În înțelesul definit iniţial de către Lovinescu drept imitație critică („la popoarele 
tinere imitaţia este prima formă a originalității”), ulterior ca formă de proiectare 
a unei originalități de prelucrare a unui material fix („numărul invențiilor sau al 
ideilor originale al fiecărui popor în parte fiind foarte limitat, originalitatea 
oricărei civilizații stă mai mult în capacitatea de adaptare şi prelucrare, decât în 
elaboraţie proprie — şi aceasta mai ales la popoarele tinere” - 1924-1925, ed. cit. 

analizei valorilor naționale, de vreme ce Dima preia (fără să citeze însă!) 
ideea fostului său profesor, Tudor Vianu, care susținea din 1962 că 
„influenţa operează numai acolo unde o anumită stare a societății o cere şi 
o face posibilă” (Vianu 1982, vol. 10, 62). Câtă vreme „condițiile noastre 
particulare” sunt chiar „factorul de geneză al similitudinilor dintre 
fenomenul literar românesc şi cel al altor naţiuni!” (Dima în Bucur et al. 
1972, 7), analiza lor va prevala atât la etajul expozitiv-descriptiv al lucrării, 
cât şi la cel evaluativ, de valorificare modernă a tradiției româneşti de 
comparatism. Cu doi ani mai devreme, în Probleme de literatură comparată şi 
sociologie literară (Dima et al. 1970) — volum rezultat în urma celei de-a 2-a 
Conferinţe naţionale de literatură comparată din 1969 şi prezentat în 
rezumatul francez ca un raport românesc pentru Congresul internațional 
de literatură comparată de la Bordeaux (august 1970) — Al. Dima era sigur 
că „literatura comparată dispune şi la noi de o tradiție certă, paralelă cu 
evoluţia disciplinei în Occident şi în Răsărit”12. 

În discuţia despre raportul național-universal, chestiunea sincro- 
nizării (care poartă amprenta universalismului occidentalizant) a fost 
întotdeauna sensibilă. Lucrarea de doctorat a lui Pompiliu Eliade, absolvent 
al Ecole Normale d'Etudes Superieures, De l'influence française sur l'esprit 
public en Roumanie , publicată în 1898, susține că „asistăm nu la renaşterea, 
ci chiar la naşterea poporului român” (1898, trad. rom. 2000, I-II) sub 
înrâurirea formatoare a culturii franceze. Prezumția este cât se poate de 
problematică: pe de o parte, ea se află într-un volum invocat frecvent ca 
piatră de temelie a comparatismului din România, în sensul paradigmatic 
şi modern al cuvântului. Pe de altă parte, tocmai în acest volum a cărui 
importanță este revendicată exponențial în spaţiul românesc, se lansează 
ideea unei sincronizări imitative, de pe urma căreia presupusul retard 
cultural românesc (căci, pentru Pompiliu Eliade, provinciile româneşti „nu 
există pentru civilizație şi deloc pentru istorie”) ar fi depăşit cu ajutorul 
influenței franceze. Referindu-se la lucrarea lui Eliade, Al. Dima 


1972) şi în cele din urmă ca efect de modernizare al interdependenţei culturilor 
(1900-1937, ed. cit. 1973). 

12 Al. Dima în Cuvânt de deschidere: Obiectivele comparatismului român, din Dima et 
al. 1972, 15. 

privilegiază accepţia creatoare a sincronizării, respingând accepţia 
imitativă: „sincronizarea înseamnă desigur altceva, o consonanță în timp, o 
încadrare în pas cu epoca, un îndemn spre creație proprie” (Bucur et al. 
1972, 289). Odată termenul reconfigurat pe ideea consonanţei, „nevoile 
lăuntrice” devin decisive în sincronizare, prevalând asupra celor externe. 
Numai că, în calea precizării acestei creaţii interne de tip sincron apare — ca 
nou obstacol — imposibilitatea de a susține existența unui comparatism 
românesc paradigmatic la ora apariției lucrării lui Pompiliu Eliade. De 
aceea, este nevoie de forjarea unui alt concept auxiliar, care ar acoperi 
protoistoria comparatismului românesc şi care, la Al. Dima apare — aşa cum 
am arătat — sub numele de „comparatism spontan” (8). 


Ulterior, în Aspecte naţionale ale curentelor literare internaționale. Studii 
sintetice (f. a.), Al. Dima reia pe larg problema sincronismului, deosebind 
curentele sincronice de cele diacronice, care „apar în perioade deosebite 
față de cele de iradiaţie generală”. Această tipologie îi oferă cercetătorului 
prilejul de a nuanţa (f. a., 14-17): dacă pentru secolele XVII — XIX curentele 
literare românești sunt diacronice în raport cu cele europene, din motive 
istorice, pentru secolul XX ele se manifestă sincronic, anticipând chiar în 
anumite cazuri (avangarda). Astfel, retardul românesc al anumitor forme 
culturale sau durata lor prelungită nu mai sunt chestiuni de desincronizare, 
ci de manifestare diacronică particulară: Renaşterea şi Numinismul întârzie 
din cauza „forțelor retrograde ale tradiționalismului ortodox”, roman- 
tismul durează mai mult pentru că burghezia românească îl susține „în 
latura lui progresistă până dincolo de jumătatea veacului” şi pentru că 
avem prea mulți scriitori cu temperamente romantice (sic!), iar simbolismul 
nu se poate dezvolta până când nu se va afirma o cultură citadină. 


De luat în seamă în această ordine este intervenţia factorului balcanic 
în cultura română. Din perspectiva naționaliștilor, ideea balcanismului 
românesc este blamabilă pentru perpetuarea aservirii culturii naționale față 
de dominaţia otomană (nu numai în ordine politică şi militară, ci mai ales 
într-una culturală şi artistică). Din perspectiva universaliştilor cosmopoliţi, 
acelaşi spirit balcanic este responsabil pentru blocarea înaintării României 
către Europa occidentală (reper şi metaforă a universalului par excellence). 
Indiferent de poziție, oamenii de cultură români (mai ales istorici, critici şi 

teoreticieni) nu sunt pregătiți în secolul XX să integreze (cum au făcut-o 
poeţi, romancieri, artişti plastici), chestiunea balcanică, aceasta fiind 
descărcată de aura sa negativă abia după 1990 (v. mai ales studiile din anii 
2000 ale lui Mircea Muthu). 


IV.4. Criza metodologică: formalism 
sau contextualism 


Nu putem trece mai departe fără a remarca faptul că primul volum- 
sinteză dedicat istoriei şi teoriei comparatismului în România apare chiar în 
perioada în care ecourile dezbaterii occidentale din anii '60 în jurul crizei 
literaturii comparate continuă să stârnească reacţii. Momentul ar fi fost cum 
nu se poate mai potrivit pentru a dedica măcar unul dintre studiile care 
alcătuiesc volumul semnalării şi — eventual — descrierii aspectului românesc 
al anunţatei crize universale. Or, abia dacă la Al. Dima apar câteva referiri 
cu privire la ceea ce el califică drept „mai degrabă o criză de creştere” 
(Dima în Bucur et al. 1972, 291), după ce, în 1969, N. I. Popa?! vorbise 
despre o anumită „greutate“ pe care „terminologia literară, neunitară şi 
insuficientă” o adaugă efortului comparatist. Să însemne acest lucru că 
asistăm la un decalaj, la o întârziere, la o desincronizare sau chiar la 
manifestarea lipsei de interes critic față de această problemă acută? Nimic 
din toate acestea, aş spune. 


Ignorarea cu bună ştiinţă a problematicii crizei comparatismului 
decurge, în România, din absența obiectului: chiar dacă faza imitaţiei a fost 
depăşită, ne aflăm încă, în 1972, într-un punct în care obiectivul delimitării 
identitare la cât mai multe niveluri este suficient de complex și de clar în 
același timp pentru a întreține optimismul metodologic şi ştiinţific. În altă 
ordine, a vorbi despre criză disciplinară la un an după Tezele din iulie s-ar 
fi putut dovedi dificil ideologic și ar fi putut conduce către întărirea 
vigilenţei cenzurii realist socialiste. Aşa se explică faptul că — deocamdată — 
criza occidentală a literaturii comparate pare mai degrabă un element 
festiv-exotic, un slogan la modă, decât un subiect de problematizare. 


121 În studiul „Noua Critică” franceză şi literatura comparată, antologat în Dima et al. 
1970, 418. 

Chiar şi în volumul de autor dedicat aspectelor naţionale ale 
curentelor internaționale, Al. Dima trebuie să facă un efort ca să ia în serios 
problema crizei disciplinare. El admite că „incertitudinea şi oscilaţia 
conţinutului conceptelor cu care operăm” se poate interpreta drept „un 
simptom al crizei şi, în speţă, chiar al comparatismului contemporan” (f.a., 
p. 32). Pe de o parte însă, cercetătorul nu găseşte aici motive serioase de 
îngrijorare („nu ne îndreptățeşte totuşi să exagerăm în direcția 
scepticismului şi agnosticismului”). Pe de alta, el consideră că aceeaşi 
indecizie conceptuală este motiv de speranţă şi că, „departe de a reprezenta 
un simptom al crizei comparatismului, este aici o depăşire a acesteia, spre o 
dezvoltare pe baze sigure a disciplinei noastre” (33). În cazul său, ignorarea 
aproape sistematică a realității crizei comparatismului (chiar atunci când 
invocă termenul sau ocurenţa lui istorică) se explică prin faptul că opţiunea 
sa se îndreaptă oricând spre contextualism. Un bun exemplu că lucruile 
stau astfel îl constituie tratarea ideii de „perioadă literară” (chiar în studiul 
Perioade şi curente literare, f. a., 32-40) ca fiind negociată între estetic şi social 
după un criteriu istoric instabil, în urma aplicării căruia s-ar contura 
această durată neomogenă. 

Comparatiştii români din această perioadă trec cu destulă lejeritate 
peste chestiunea crizei şi pentru că — aşa cum s-a semnalat în repetate 
rânduri — criticii şi, implicit, literaturii comparate autohtone le lipseşte 
gustul pentru teorie (un subiect asupra căruia vom mai reveni în partea 
finală a studiului). Să reținem la acest capitol deocamdată o formulare a lui 
Adrian Marino, legată de dificultățile impunerii conceptului de poetică 
comparată (variantă eminamente teoretică a comparatismului, bazată pe 
reducerea literaturii la o serie de constante înseriabile într-o structură 
invariabilă): „adevăratul handicap este lipsa de impuls teoretic la cea mai 
mare parte dintre comparatiştii brevetați. Disciplină istorică, profesată 
empiric, comparatismul actual de factură tradiţională este în general lipsit 
de curiozitate şi de vocație teoretică” (1988, trad. rom. 1998, 22). Din păcate, 
constatarea lui Marino îşi păstrează justețea şi astăzi, în prea multe cazuri. 


La a doua Conferinţă naţională de literatură comparată din România 
(1969), Ion Zamfirescu afirmă direct că nu crede în „impasurile” disciplinei 
literaturii comparate, dar este gata să accepte ideea crizei drept „ipoteză de 

lucru“12, Ipoteza lui Zamfirescu este oarecum bizară, citită astăzi, într-o 
epocă a corectitudinii politice. Cercetătorul consideră că singurul motiv real 
de îngrijorare este faptul că, „perpetuând o tematică fixă, intrată în rutina 
cercetării, cu accentul căzând de fiecare dată pe fişa documentară și pe 
colaționarea de fapte, vom ajunge ca la poarta acestei discipline să bată mai 
mulți decât e nevoie, adesea cu impresia că simplul meşteşug metodic e tot 
ce li se cere” (Dima et al. 1970, 78). Să nu ignorăm cu totul, în trecere, 
implicaţia că „meșteșugul metodic” este o etichetă peiorativă, rezumând 
aici automatismul colaţionării de date pe firul unei teme sau al unui motiv, 
în absenţa creativității teoretice în măsură să ridice, din respectivul colaj şi 
din respectiva „listă” de argumente, o teză personală. Cauza crizei ar fi cel 
mult absenţa elitelor sau, mai precis, inflația de comparatişti lipsiți de 
vocaţie şi deținând doar meşteşugul colaționării. Acelaşi imperativ elitist 
rezultă şi din vehemența tonului cu care, din comparatismul inerent 
oricărei creații (care ar fi o chestiune de „încrucişări şi interferenţe” — 77), 
Zamfirescu îi avertizează pe comparatiştii români că au obligația să se 
ridice la nivelul „afinităților de substanță”, chiar dacă „marile motive, 
acelea care prin înțelesul lor general uman au pătruns în universalitatea 
literaturii, au fost cercetate”. O anumită epuizare a materialului de lucru 
(serios şi „de substanță”) se adaugă, la Zamfirescu, nepregătirii elitelor 
necesare, dacă se pune problema căutării unei cauze a crizei disciplinare. 
Că este aşa ne-o dovedeşte şi încercarea cercetătorului de a răspunde la 
întrebarea de metodă: „ce noi orientări ar trebui să se imprime disciplinei 
noastre pentru a preveni impasurile ce se anunță înlăuntrul ei?” (78). 


Remarcabilă este, în intervenţia lui Zamfirescu, mai ales intuirea unei 
soluții la criza astfel descrisă: derivat din metoda lui Paul Hazard din Criza 
gândirii europene (1935), răspunsul cercetătorului român vizează „o anumită 
funcțiune cu putere universală a literaturii, de care trebuie să ținem 
seama”, respectiv intersecția literaturii comparate cu filosofia culturii. Spre 
deosebire de accepţia pe care aceeaşi intersecţie o va căpăta mai târziu, de 
pildă la Marino, aici ea se defineşte (implicit, mai degrabă decât explicit) 
drept un exercițiu simultan, deşi nu omogen, de contextualism şi formalism 


12 Jon Zamfirescu, Raporturi posibile între literatura comparată şi filosofia culturii, 
antologat în Dima et al. 1970, 77-109. 

critic: comparatistul ar trebui să „considere mecanismul istoric” şi apoi să 
dea formă unui „stil incluzând fireşte şi normele clasice, dar luându-și 
libertatea ca în redarea unor anumite nuanțe şi forforescențe din procesele 
unei culturi deschise să folosească în mod artistic, cu toată puterea lor 
sugestivă, reticențe, întreruperi, fulgerări de imagini, detalii sugestive, 
abrevieri îndrăzneţe, enunțări urmate imediat de suspensii întrebătoare” 
(83). Consider că avem aici un bun exemplu de extindere a obligaţiei 
analizei formale asupra stilului comparatistului însuşi — una dintre rarele 
ocurenţe ale prevederii legate de amprenta scrisului critic. În această 
lumină, insistența lui Zamfirescu asupra formării unor elite capătă înțelesul 
unei obligații de a face — din analiza comparativă — o formă de creație. 


În volumul pe care îl coordonează în 1982, Romul Munteanu nu caută 
neapărat vinovaţi pentru criza comparatismului. Dimpotrivă, punctul său 
de plecare se doreşte cât mai obiectiv cu putinţă: el susține că, atunci când o 
ştiinţă intră în criză, este fie pentru că foloseşte un „patrimoniu teoretic 
perimat”, fie pentru că se află în ceea ce el denumeşte „impasul practic”, fie 
pentru că şi-a pierdut adecvarea suportului teoretic la praxis. În cazul 
literaturii comparate, criza îi apare lui Romul Munteanu drept manifestată 
„pe toate planurile” (Munteanu coord. 1982, 9). Abia aici, în această 
absolutizare a magnitudinii crizei, transpare o iritare care se precizează în 
subtext: chiar şi exemplele recente de bune şi foarte bune sinteze de 
literatură comparată, susține autorul, deşi privite cu admiraţie, sunt 
receptate cu o doză considerabilă de condescendenţă excepționalistă, „ca 
niște tentativeunice, produsul ireductibil al unei anumite epoci, actede 
cercetare care nu mai corespund spiritului analitic al vremurilor noastre” 
(7). Or, dintr-o asemenea frază răzbate mai mult decât interesul polemic 
ştiinţific. Autorul este deranjat de perspectiva de a privi literatura 


13 Dintre care exemplifică: Pierre Faucherry, La Destinec feminine dans le roman 
européen du 18-e siècle, Robert Mauzi, L'idée de bonheur au 18-e siècle, Jacques 
Bureau, L'Ere de la logique (1969). 

14 Doar dispoziția umorală poate explica neatenția autorului la legea non- 
contradicției logice: când oferă exemplele de lucrări remarcabile de com- 
paratism „uită” că vrea să propună ideea crizei totale, care ar afecta inclusiv 
planul praxisului literaturii comparate. 

comparată ca pe o disciplină revolută, doar pentru că moda semiotică a 
izolării fragmentului literar o etichetează astfel. Revenirea la literatura 
comparată devine, în acest context, o chestiune de replică obligatorie la 
totalitarismul  fragmentarist şi formalist al structuralismului, de 
reintroducere a „funcţiei axiologice” în judecata literară. Într-o proiecție de 
un metaforism aproape justițiar, criticul vorbeşte despre urgenţa 
intervenției literaturii comparate în absolutismul semiotic, de dragul 
recalibrării şi resituării disciplinei abuzive a lecturii parţiale „în aspectul 
său de fenomen complementar al culturii” (8). 

Nici studiul lui Marino (1982b) nu este lipsit de miză polemică, deşi 
argumentele sale nu au tensiunea emotivă a celor mai sus expuse din 
studiul lui Romul Munteanu. Bătălia rece a lui Marino se duce însă cu 
contextualiştii: cronologia, geografia, atenția concentrată asupra raportului 
dintre transmițător, receptor, studiile de caz lasă o mulțime de omologii 
neexplicate. Singură ideea invarianților literari poate explica, de pildă, 
apropierile evidente! între poetici de autor ale unor scriitori care nu pot fi 
asociați cu un context extra-literar sau cu vreo influență comună. Să notăm 
că ideea constantelor literare care nu pot fi puse pe seama influențelor 
apăruse deja de mult timp în literatura comparată, inclusiv la istoristul Van 
Tieghem în 1931, unde ar fi făcut obiectul literaturii generale: în vreme ce 
literatura comparată „se mulţumeşte cu influențe dovedite”, literatura 
generală (sau istoria literară internaţională) „consideră că una dintre 
sarcinile sale esențiale este aceea de a scoate în relief faptele literare care 
prezintă asemănări incontestabile în țări diferite, chiar atunci când ipoteza 
unei influenţe trebuie să fie îndepărtată” (1931, trad. rom. 1966, 163). Chiar 
mai devreme, în 1921, în primul număr din „Revue de littérature 
compare6“, Fernand Baldensperger susține apariția unui nou umanism 
dintr-un „mai puțin nesigur nucleu de valori comune”, care ar rezulta 
tocmai prin exercițiul comparatist. 


Ajungând la capitolul invarianţilor teoretico-literari, Adrian Marino îi 
defineşte drept „totalitatea, manifestată sub toate aceste forme (explicite 
sau latente), reflecțiilor teoretice asupra şi despre literatură, având un 


15 Vizibile mai ales în comparaţia orizontală (între literaturi), dar şi în cea verticală 
(în interiorul aceleiaşi literaturi). 

caracter categorial, repetitiv, stabil, circular, pseudo-original.” (1982b, 47). 
Tot aici se află singura concesie făcută istorismului: invariantul ar constitui 
„un fel de idee platoniciană, descoperită continuu, în mod spontan, prin 
anamneză”, dar „verificarea lui este istorică.” (47). Dacă este să căutăm şi în 
acest studiu o miză personală, o vom găsi într-o aspirație clasică: „În 
dezordinea realului, în varietatea extremă a literaturilor, invariantul 
introduce un anumit principiu ordonator, al unei ordini care îi aparţine la 
propriu.” (60) 

Structură ordonatoare, Adrian Marino dă viață, în proiectul unei 
poetici a comparatismului, utopiei geometrice personale, universalizante a 
unei reducere la esențe a „dezordinii realului”, care este, de fapt, 
dezordinea literaturii vii. „Generalizarea reductivă” care stă fatal la baza 
invariantului îi apare mult mai puţin periculoasă în sens critic decât 
abandonul hermeneutic în dezordinea textului fragmentar şi particular, 
după cum imposibilitatea de a epuiza o documentaţie existentă i se pare un 
preț neglijabil în raport cu câştigul elaborării unei scheme „care să poată 
primi și îngloba toate noile achiziţii sau date posibile, care îi dovedesc 
pertinența” (59). Atât de mare este nevoia sa de ordine şi de sistem 
geometric, cristalin, încât consimte inclusiv la ideea mai mult decât 
discutabilă a lui Lovejoy de „unit-ideas”, care întreține eroarea înţelegerii 
ideilor ca omogeneități compacte, capabile să migreze nemodificate în 
interiorul istoriei ideilor., Asupra acestui grav risc al exagerării şi al 
excesului de formalizare ideatică avertizase Basil Munteanu (1967) tocmai 
în legătură cu teza lui Lovejoy că în literatură, ideile sunt doar „ideas in 
dilution”, dar Marino preferă să exagereze în direcţia fixării în invarianți, 


1% Vezi critica conceptului lui Lovejoy de unitate ideatică intactă (unit-ideas) la 
Newton P. Stallknecht, Ideas and Literature în Stallknecht and Frenz 1971, 145-183, 
mai ales 151-152: „Nu ajunge să auzim sau să citim cuvintele, trebuie să le 
interpretăm în grupuri contextuale. Numai prin astfel de acte de interpretare 
devin ideile disponibile atenţiei noastre. Ideile nu există ca facilități date de-a 
gata, ci mai ales — şi aici trebuie să depășim definiţia deja formulată - ca «înţeles» 
latent în eforturile umane de comunicare. Statutul lor nu este nici «subiectiv», 
nici «obiectiv» în sensul obișnuit, ci intersubiectio, comunicativ sau 
conversațional.” De asemenea, la Lionel Trilling, The Sense of the Past (1942) şi la 
Basil Munteanu (1967). 


15 


decât să rămână în indecizia fluidă a literaturii non-formalizate. Pentru 
teoreticianul Adrian Marino, literatura este stăpânită de principiul 
angoasant al varietăţii şi haosului, iar literatura comparată gândită ca o 
istorie a invarianților capătă implicit, în fantasma sa geometrică, funcții 
soteriologice!?. 

La un moment dat, utopia teoretică este contemplată într-o asemenea 
rigoare impecabilă, încât sună de-a dreptul distopic: „ceea ce ar rămâne 
[din analiza poeticii comparate - n. m., M.U.] ar da o schemă ce ar echivala 
cu o definiție posibilă a literaturii, funcţie de anumite preconcepte şi de 
anumiți parametri obiectivi bine definiți şi metodic cercetaţi. Nici un 
eclectism, nici un amalgam, doar o adevărată sinteză care să asculte de 
propriile sale legi.” (1988, trad. rom. 1998, 21). Iar, pentru a convinge că 
unitatea şi totalitatea literaturilor lumii alcătuiesc cheia de boltă a singurei 
perspective care merită efortul comparatistului, teoria supranațională, 
Marino aliniază o filiație de precursori, de la Edgar Quinet şi Ampère la 
Renan, Etiemble, Wellek, care concluzionează armonic „nu există decât o 
singură poezie, o singură literatură, aceeaşi în toate epocile. Este indicată în 
acest mod baza poeticii comparate a Literaturii.” (29) 

Vianu anticipa încă din 1955, într-o intuiție de mare rafinament 
conceptual, factorul de atracţie al ideii că s-ar putea determina „un criteriu 
impersonal, un loc geometric de unde să putem determina aria literaturii 
universale“ (1982, 10-11). Dar, acolo unde Marino se va lăsa angoasat!2 de 
mișcarea vitală, imprevizibilă, a realității literare, Vianu găseşte rațiuni de 
speranță, încredere și libertate neîncorsetată a spiritului: „literatura 


12 „Ar fi deci imposibil de răspuns la întrebarea capitală: ce este literatura? în afara 
unui model pur logic, formal, care ar avea pe deasupra şi marele avantaj de a 
elibera ştiinţa literaturii (inclusiv comparatistă, fără îndoială), de ghetto-ul 
«umanităților».” (Marino 1988, trad. rom. 1998, 218) 

12 Despre incapacitatea sa structurală de a se obişnui cu haosul și cu orice 
principiu de iraționalitate mărturisește Adrian Marino și în „Mică autobiografie 
spirituală”: „spiritul meu constructiv nu acceptă iraționalitatea și absurditatea 
distrugerii, și cutremurul de la 4 martie 1977 a izbutit să-mi paralizeze două zile 
orice activitate și putere de concentrare. Am simțit pentru o clipă panica 
interioară a catastrofei ireparabile.” (1978, ed. 2004, 47). 

universală este, de fapt, atmosfera în care trăiește, se mișcă, din care își 
trage puterile omul viu din zilele noastre. Ea aparține zonei vitale de 
cultură din jurul nostru.” De fapt, ceea ce diferă fundamental la cei doi 
remarcabili teoreticieni și oameni de cultură este atitudinea faţă de contem- 
poraneitate: caracterizat de un cert evazionism al structurilor abstracte, 
Marino nu face decât foarte rar referiri la literatura contemporană, chiar și 
atunci când ele i-ar susține argumentele. Dimpotrivă, autorul Hermeneuticii 
ideilor literare se auto-proiectează într-o perpetuă stare de asediu față de 
„pericolele” contemporaneităţii (aculturaţia occidentalizantă, pierderea 
erudiţiei și a gustului pentru cultura înaltă, consumerismul, necunoașterea 
valorii fondatoare a ideilor universale, lipsa discernământului teoretic în 
judecata valorilor etc.). În schimb, atașamentul lui Vianu față de 
contemporaneitate depășește declarația de circumstanță: în mai multe 
rânduri, el vede chiar aici manifestarea cea mai clară a principiului de 
universalitate („contemporaneitatea triumfă asupra graniţelor naționale” — 
1982, 595), înțeles ca propensiune transnațională. În această privință, 
Goethe este reperul lui Vianu, cu simpatia sa fundamentală „pentru tot 
ceea este viu şi pentru acea formă specială a vieții care este contempo- 
raneitatea” (595). Într-un mod asemănător va pune problema amestecului 
de identități, caracteristic pentru spaţiul mediteranean, scriitorul şi 
teoreticianul Amin Maalouf, care folosește aproape la literă conceptul 
comparatist de studiu pe verticală (al identității conferite prin tradiție, 
local) și pe orizontală (al identităţii negociate în contemporaneitate, între 
granițele ei instabile și fragile (1999, passim). Accentul pentru care rețin aici 
și exemplul său este ideea de „prelucrare” a identității istorice, verticale, 
prin intermediul reacţiilor la regimul contemporaneității. Aceasta din urmă 
capătă valoarea unui filtru modulator, viu și efervescent al datelor tradiţiei 
(foarte aproape de accepţia lui Vianu, manifestată în alt spațiu, cu o 
jumătate de veac înainte). 


xi a 


În „Literatura comparată”, articol publicat în „Gazeta literară” în 
1958, Vianu se referă direct la mirajul platonizant al invarianților care îl vor 
entuziasma pe Marino la Etiemble, când se referă, cu bonomie profesorală, 
la „excesele” care însoțesc nașterea oricărei specializări: „am văzut ivindu- 
se și cercetătorul care-și însușește, ca o maximă fundamentală, ideea că 
nimic nu e original pe lume şi că pentru expresia cea mai spontană a 

gândirii trebuie să se afle undeva, în domeniul unei literaturi străine, 
izvorul care a inspirat-o.” (1982, 792). Un an mai târziu, în „Goethe și 
conceptul de literatură universală”, Vianu precizează rădăcina criticii pe care 
o aduce ideii că, reprezentând universalul uman, literatura conţine un 
număr limitat de idei şi forme reproducând acest conţinut limitat: „ceea ce 
s-a numit universal-umanul este mai degrabă un rezultat decât un punct de 
plecare în evoluția umanului” (1982, 596). Totuşi, într-un studiu postum, 
intitulat „Literatura universală și literatura comparată”, Vianu — altfel 
refractar la teoria invarianţilor ~ apreciază ca justă „ideea de a ajunge la 
sinteza literaturii universale și comparate” și laudă intenţia lui Etiemble de 
a înfiinţa un Institut de literatură comparată, „astfel organizat încât marele 
număr al specialiştilor celor mai diverși, lucrând în convergență, să poată 
birui greutățile rezultate din imensitatea materialului și din mulțimea, 
imposibil altfel de dominat, a limbilor în care s-a creat o literatură” (1983, 
582). Să remarcăm însă că sinteza care are în concepția lui Etiemble termeni 
inductivi, invariabili, obținuți prin reducerea la abstracțiune a unor 
literaturi în mişcare, capătă la Vianu accepţia de sumă reprezentativă a 
realizărilor de vârf din literaturile concrete. 


Interesant este că, după o perioadă în care abordările invarianților ar 
fi putut părea mai degrabă desuete, teoria invarianților este recuperată în 
comparatism, dar într-o perspectivă intențional-conştientă, ca utopie 
ştiinţifică necesar de deconstruit: „înclinăm către iluzia de a privi orice 
înrudire și afiliere ca pe o asociere voluntară, sancţionată de consim- 
țământul nostru volitiv și de consensul nostru reciproc. Și așa, [...], uităm 
adesea că suntem la fel de mult produsul istoriei pe cât este istoria 
produsul nostru.” (Kadir 2011, 7). Observaţia lui Kadir fixează condiţia sine 
qua non a funcționării unei poetici comparate a constantelor culturale: 
dependenţa lor epistemică, determinismul lor istoric. Câtă vreme circulația 
unor constante dialectice, ideatice sau culturale în istorie nu se produce ne- 
mediat, ci obligatoriu într-o rețea circumstanţială, studiul acestora nu poate 
fi decontextualizat fără riscuri evaluative majore. Să reținem relația 
reversibilă a determinismului istoric: istoria înțeleasă ca proces și produs 
cultural (de „făurirea” căruia suntem responsabili) este — pe tot parcursul 
creației ei — contextul principal de definire identitară a individului, dar și a 
comunităților. 

Însă respingerea istorismului (fundamental non-geometric!) este atât 
de puternică la Marino, încât comparatistul susține şi în 1988 că numai 
principiul şi abordarea istoriste sunt contestabile, iar nu „limitarea 
studiului la celebrele «influențe», «schimburi», «relații», «legături» etc., a 
căror realitate nu este negată de nimeni” (trad. rom. 1998, 9). În cazul lui 
Adrian Marino, trebuie observat că până şi poziționarea sa critică faţă de 
modelele occidentale este de natură să întrețină constructul unei istorii a 
ideilor literare şi teoretice invariabile istoric. Pe de o parte, aprobă ideea lui 
Etiemble că există apropieri între scriitori sau între literaturi care nu pot fi 
explicate prin influență (nici măcar în sensul larg al termenului). Pe de alta, 
deşi Etiemble se raportează polemic la René Wellek, care semnalează de pe 
alte poziţii criza literaturii comparate în spațiul cultural anglo-saxon, 
Marino aderă la acele sentințe ale lui Wellek’? care susțin eficacitatea 
studiului (deşi istorist) al unor constante, semnalând că, în problema inva- 
rianţilor teoretico-literari, Etiemble şi Wellek se află de aceeaşi parte a 
baricadei (51-52). Mai mult decât atât, teoreticianul român acordă credit în 
principal şcolii anglo-saxone, înaintea celei franceze, pe care o vede 
aderând „tacit” la abordarea sincronic-tipologică, în vreme ce anglo-saxonii 
o teoretizează şi o practică. (Într-o paranteză fie spus, de şcoala franceză îl 
leagă mai degrabă fascinația față de Etiemble, sub înrâurirea căruia a stu- 
diat o perioadă şi cu care şi-a descoperit afinități pe dimensiunea „criticii 
ideilor”, precum şi o preferinţă lingvistică în publicare şi documentare. 

Altfel, prin structură, prin respingerea criteriului național şi prin 
preocuparea pentru proiectul constantelor, dar şi prin idiosincrazii şi 
obsesii tematice, Marino are mai multe în comun cu şcoala anglo-saxonă.) 
Aderenţa lui la modelul Wellek (pe care o subliniază în repetate rânduri, cf. 
1978) este evidentă într-o clasificare a atitudinilor adoptate de către 


12 În primul rând, ideea că în istoria literaturii există un număr limitat de poziţii 
teoretice şi critice, dezvoltată pentru prima oară de către Wellek în 1971, într-un 
studiu intitulat „Russian Formalism” din „Arcadia”, nr. 3, 1971, iar apoi ideea că 
în istoria gândirii critice nu se poate vorbi despre evoluție, ci despre repetarea 
unor constructe fixe, dezvoltată de către teoreticianul american în conferința 
intitulată „The Fall of Literary History”, publicată în „Actes du VI-e Congres 
A.LL.C.”, Stutgart, 1975. Apud Marino 1982b, 51. 


139 


comparatiştii din toată lumea în raport cu critica literară (1988, trad. rom 
1998, 14-15): diferențiind între comparatişti care resping din principiu orice 
asimilare a literaturii comparate cu critica şi istoria literară, respectiv care o 
consideră o subspecie sau un auxiliar al al istoriei şi criticii literare şi, în 
ultimul rând, comparatişti care pledează pentru o critică comparată!, cu baze 
teoretice, Marino optează pentru ultima categorie. Or, printre precursorii 
criticii comparate şi ai comparatismului teoretic, îl menționează pe Wellek în 
fruntea listeii3!, urmat de Etiemble care „se detaşază ca o figură solitară” şi, 
în fine, de câțiva comparatişti germani din anii '50, „deja uitaţi”. 

Înainte să-şi formuleze el însuşi adeziunea la teoria invarianţilor!?, 
Adrian Marino găseşte expresia concentrată a noii metode tocmai în 
formularea lui René Wellek!%, care susține că literatura comparată trebuie 
să fie studiul literaturii „independent de frontierele lingvistice, etnice sau 
politice”. Marea noutate a comparatismului înțeles ca poetică comparatistă 
este descoperită însă în dublul demers al lui Etiemble: tipologic, de avans 
dinspre particular către general, „spre o definiție obiectiv valabilă a 
literaturii”, şi teoretic generalizant, de asimilare a totalității literaturilor, 
respectiv a „literaturii universale” în „literatură fără adjectiv” (61). 


O concluzie parţială se impune chiar în acest punct intermediar al 
lecturii volumului colectivi4 dedicat comparatismului românesc în 1982: 


13 Critica comparată ar avea drept unitate de bază cvartetul „comparatism — teorie 
— critică — istorie”. 

121 „El nu concepe comparatismul fără critică şi fără estetică. Pentru el «critica este 
inclusă în orice discurs asupra literaturii», «teoria, critica şi istoria literară» se 
confundă.” (Marino 1988, trad. rom. 1998, 15). 

132 Aici formulată în felul următor: „Nu există nicio rațiune valabilă pentru a nu 
recunoaşte realitatea invarianților şi pentru a nu o desemna ca obiect privilegiat 
al cercetării comparatiste” (1982b, 56). Și încă: „un comparatism de tip nou, pe 
care îl putem numi sintetic, sincronic-tipologic şi teoretic”. 

133 În Name and Nature of Comparative Literature, în Wellek 1970, 19, apud Marino 
1982b, 59. 

14 Din păcate, al treilea studiu din această primă parte a volumului, dedicată 
Teoriei comparatismului, semnat de Dan Grigorescu şi intitulat Littérature 
comparée, iconologie, thematologie nu are anvergura celorlalte două, deşi discută 
propunerea extrem de interesantă a shakespearologului Wilson Knight (din 

atât Romul Munteanu, care atacă formalismul semiotic aşezându-se de 
partea contextualiştilor istorişti, cât şi Adrian Marino, care pledează pentru 
geometria perfectă şi esenţializată a invarianţilor insensibili la haosul 
contextual semnalează o criză a literaturii comparate, chiar dacă soluțiile pe 
care le oferă se îndreaptă în direcții complet opuse. Puse unul lângă celălalt, 
cele două studii dau o idee destul de precisă despre lipsa consensului 
românesc în problema cauzei crizei literaturii comparate, chiar dacă sunt de 
acord asupra manifestării acestei crize. Acolo unde Romul Munteanu vede 
abuz semiotic şi formalist, Adrian Marino, dar şi Basil Munteanu văd „un 
blocaj pozitivist” şi o rezistență desuetă a istoricilor literari şi a compara- 
tiştilor „raporturilor de fapte” în fața necesarelor extrapolări teoretice ale 
poeticii comparate, asimilabile cu cele ale esteticii, filosofiei artei şi 
literaturii. 

O altă contribuţie interesantă la disputa formalism — contextualism 
aduce creaţia lui Al. Ciorănescu. Contextualist declarat, Ciorănescu este 
licențiat la Bucureşti în 1933, unde se specializează în istoria literaturii 
române vechi şi moderne, medievistică românească, dar şi în literatură 
franceză şi italiană. Îşi ia doctoratul la Paris, urmându-i pe Paul Van 
Tieghem şi Paul Hazard, după care preia lectoratul român de la Lyon şi 
funcţionează ca ataşat cultural la ambasada română din Franța până în 
1948, când se stabileşte în Spania şi ulterior în Tenerife până la sfârşitul 
vieţii, în 1999. La Ciorănescu, studiul contextual al istoriei însoţeşte în mod 
obligatoriu studiul literaturii, după cum este previzibil din formația sa 
academică. Proiectul său mai amplu este acela de a oferi principiile unei 
literaturi comparate care să reconstituie un climat cultural, în maniera lui 
Fernand Baldensperger sau Paul Hazard. După război, aceste intenții se 
concentrează asupra barocului şi studiilor hispanice, dar şi asupra 


Wheel of fire, London, 1930) de a privi personajul dramatic ca pe un câmp de 
forțe, nu ca pe o particulă individuală, aflat în relaţie directă şi fluidă cu 
propriul mediu dramatic. Dedicat unei probleme conceptuale, el este totuşi 
particular prin restrângerea domeniului de aplicabilitate al conceptului la 
analiza dramatică. Totuşi, şi aici este de semnalat preocuparea pentru 
formalizarea analizei critice şi pentru importul metodologic şi conceptual (aici, 
din fizică, mai precis din teoria câmpurilor). 

traducerilor în franceză şi a literaturii franceze în general, ca punți de acces 
către o teorie a literaturii comparate. Concepţia teoretică articulată în urma 
acestui demers se concretizează ca atare abia în volumul publicat în 1964, 
după plecarea din România, Principios de litteratura comparada. Aici, cercetă- 
torul acordă teoriei accepţia unei sintezei inductive de studii de caz, şi nu 
înțelegerea aprioric universalistă pe care teoria o are în cadrul poeticii com- 
parate, aşa cum o înțelege Marino, ca studiu al constantelor şi critică a 
ideilor. 

În microbibliografia critică a lui Henry H. H. Remak din Comparative 
Literature. Its Definition and Function (Stallknecht and Frenz 1971, 1-57), 
Principios de literatura comparada (1964) este descrisă drept: „Utilă, bine 
informată, sensibilă, o prea restrânsă (orientată istoric) introducere în istoria, 
definiția și problemele domeniului. Un bun echilibru între generalități și 
exemple, majoritatea venind din secolele XVII-XIX. Bibliografie rudimentară, 
cronologică. Fără index.” (28-29) Receptarea lui Ciorănescu de către Remak 
este simptomatică pentru măsura în care Principios de literatura comparada îşi 
trădează măcar în parte intențiile de a formaliza nişte anunțate „principii”, 
prin recursul amplu la înserierea de contexte istorice de exemplificare (un 
reflex spontan, probabil, al specialistului în literaturi europene, dar şi al 
traducătorului). 


Până la jumătatea secolului XX, probabil cea mai echilibrată 
poziționare între formalism şi contextualism îi aparţine, în spațiul românesc, 
lui D. Popovici, în studiul său asupra Iluminismului. Discipol al şcolii 
franceze, emul al lui Caracostea şi promotor al teoriei stilistice a acestuia 
despre creativitatea formelor, D. Popovici îmbină comentariul de stil cu studiul 
istorist şi sociologic al mediului cultural şi ideologic (v. Literatura română în 
epoca luminilor, 1945), în primul studiu românesc de comparatism al 
configurațiilor ideologice, prea puţin recunoscut ca atare în România!'%5. 


135 O plăcută excepție o constituie Paul Cornea (1997, 126), care menţionează 
studiul lui D. Popovici ca „model cu totul remarcabil”, cap de serie al studiilor 
despre naşterea și formele ideologice ale curentelor sau stilurilor naționale: Al. 
Duţu - umanismul şi Iluminismul, Dan Horia Mazilu — barocul, Mircea 
Anghelescu — preromantismul, Paul Cornea - romantismul, Z. Ornea - 
poporanismul, anii 30, Lidia Bote - simbolismul, Ov. S. Crohmălniceanu — 

IV.5. Teorie şi metodă 


Preocupări incipiente de teoria genurilor şi speciilor semnalează 
Ovidiu Papadima (1972) încă de la Asachi (1829), Barițiu (1838) şi Heliade- 
Rădulescu, acesta din urmă modelat de exemplele franceze ale unor 
Marmontel sau La Harpe!%, cărora le este dator în „lecţiile” sale despre 
literatură!” Preocupate de stil, de anumite specii sau de anumiţi autori 
(romantici, Dante, Corneille, Shakespeare), respectivele „lecţii” şi, ulterior, 
„fiziologii” generează nu numai entuziasm academic, ci — se pare — şi un 
model fertil. 


Un bun istoric şi teoretician al comparatismului românesc al anilor 
'60-'70 este N. I. Popa, fost doctorand al lui Fernand Baldensperger şi autor 
al câtorva studii remarcabile (deşi inevitabil datate astăzi). Printre ele se 
numără „Noua Critică” franceză şi literatura comparată (1970, 417-423), o 
comunicare prezentată la Conferința națională de literatură comparată din 
1969. Desprinzându-se de pozitivismul baldenspergerian al raporturilor 
imediate între opere, N. I. Popa priveşte drept salutară recuperarea - în 
studiul literaturii comparate - a dimensiunii estetice (prin aplecarea lui 
Etiemble şi Wellek asupra specificului estetic şi particular al operei), dar şi 
prin intervenţia în critica franceză (sursă de constituire a disciplinei) a unor 
curente precum existențialismul, fenomenologia, marxismul psihanaliza şi 
psihocritica, structuralismul, tematismul, stilistica şi sociologia literară. Cel 
mai important pilon teoretic al demonstrației de metodă propusă aici de N. 
I. Popa este impunerea primatului operei în lumina receptării ei: „operele 
sunt deschise, susceptibile de interpretări multiple, [...] critica este o acțiune 
spirituală de identificare, interpretare şi creație” (417). Propunerea metodo- 
logică o constituie „metoda tematică”, articulată la încrucişarea direcției 
tematologice (vizând temele centrale în istorie: Don Juan, Faust, Prometeu, 
Electra etc.) cu tematismul dezvoltat de Jean-Paul Weber în anii '60 în 
Franța şi impus de Jean-Paul Richard (pentru care temele sunt „structuri 


expresionismul, Dumitru Micu - „gândirismul”, Adrian Marino şi Ion Pop - 
avangarda. 

'% V. Dimitrie Popovici, Ideologia literară a lui I. Helinde-Rădulescu (1935) 

1? Publicate în „Curierul românesc”, mai ales din 1845. 

ideologice, lingvistice şi stilistice, termeni-cheie sau «metafore obsedante», 
cu semnificații pentru «universul imaginar» al scriitorului”). „Constantele 
dialectice” definite de Basil Munteanu, ca şi istoria ideilor şi „fenomeno- 
logia transpunerii literare” completează arsenalul de metode pe care N. I. 
Popa mizează la începutul anilor '70. 


Într-un alt studiu de sinteză (Popa 1971), deşi remarcă faptul că 
studiile de tematologie sunt „privite cu îndoială în comparatismul 
apusean” (1971, 172), cercetătorul român salută dezvoltarea studiilor de 
acest tip la noi, pe modelul Vianu: „Tematologia reprezintă sondaje în 
istoria literară, sprijinite adesea pe simple paralelisme, dar revelatoare 
pentru intimitatea procesului de creație al scriitorilor.” Tot aici, în contextul 
sintetizării istoriei şi direcțiilor comparatismului românesc până în 1971, N. 
I. Popa precizează metoda pe care ar trebui să o antreneze comparatismul 
românesc: „critica comparată” (177). Utilizând o propunere a lui Ion 
Constantinescu’ (deşi ideea unei critici comparate există încă de la 1790, la 
Renan şi Sainte Beuve), Popa găseşte avantajoasă metodologic teoria unei 
critici literare comparate (care s-ar susține pe argumente din Joseph Strelka, 
René Wellek, Hermann Broch, Ulrich Weisstein, Hermann Glaser, 
Northrop Frye, Roman Ingarden). 


Recursul la metoda astfel derivată este motivată de uşurinţa cu care 
mulți comparatişti cad în capcana listelor de ocurențe, urmărind himera 
exhaustivității şi nemaiajungând să formuleze o teză, dacă nu originală, 
măcar asumată pe cont propriu. Or, „este evident că un comparatist nu-şi 
poate reduce cercetarea la documente. El este în acelaşi timp critic literar.” 
(177) Aşadar, de îndată ce a întocmit lista argumentelor, a raporturilor 
dintre autori sau opere, a trimiterilor enciclopedice, comparatistul trebui să 
preia critic respectivele elemente documentare, analizându-le şi ridicându- 
le apoi într-o sinteză. Remarcabilă este includerea, în definirea acestei 
„metode ştiinţifice” sine qua non, a unor elemente care la începutul anilor 
'70 abia începeau să intre în interesul comparatiştilor din întreaga lume: 
interdisciplinaritate, istoria ideilor, filosofie comparată. Acestora li se 
alătură o mutare de accent: nu numai receptorul în locul emițătorului, ci un 
sondaj vertical în locul „comparaţiei orizontale” atât de prețuite la vremea 


138 Jon Constantinescu, Către o critică comparată, în „Cronica“, 27 februarie 1971. 

respectivă: „analiza la verticală a textelor, operaţie care cere criticului o 
optică de comparatist” (178). Astfel formulată, relația dintre critic şi compa- 
ratist trebuie înțeleasă în continuarea conceptului primar de „comparatism 
spontan”, respectiv în ceea ce respectivul concept proiectează ca obligație 
critică minimală — analiza unui text în țesătura de relații şi texte care l-a 
făcut posibil. 

Să reținem, de dragul afirmării unui contrapunct, la acest capitol 
deprecierea tematologiei în concepția lui Adrian Marino, în 1988: deşi 
admite progresele făcute de tematologie în anii '80, el consideră în 
continuare nocivă întârzierea încadrării lor teoretice şi metodologice. Cu 
verva caracteristică, Marino ironizează motivaţia şubredă a studiilor 
comparate ale unei teme sau ale unui motiv (încă predilecte şi astăzi în 
învățământul universitar), care nu ar trece dincolo de „sunt necesare... şi 
nimic mai mult”, fără să se depăşească un spirit esenţial şi programatic 
istoricist, fără vreun progres real de poetică comparată. Or, „dacă 
tematologia comparată are într-adevăr un sens”, susține lucid şi just 
teoreticianul, „ea îl descoperă prin asimilare cu invarianța comparată şi cu 
teoria literară” (1988, trad. rom 1998, 83). 


Fără să numească neapărat elemente de teorie a comparatismului, 
studiul Rodicăi Florea din Istoria şi teoria comparatismului în România (1972) 
dedicat lui Hasdeu apreciază ştiințificitatea metodică a studiilor sale de 
istorie, lingvistică şi folcloristică. Dacă pe Odobescu. îl scuză pentru 
entuziasmul său naiv din abordarea non-ştiințifică a Mioriței, luu M 
reproşează „o toleranță străină față de rigurozitatea ştiinţifică Eo a 
față de culegerea lui Alecsandri, tratată ca document istoric inataca âteva 
schimb, din studiul dedicat Cărților poporane, autoarea o îi a 
Principii ştiinţifice ale comparatismului după Hasdeu'”, AES i în altul, 
important este acela că, în circulaţia dintr-un spații EE cu 
literatura nu se traduce pur şi simplu, ci se transformă pb capătă un aer 
„forma proprie” fiecărui popor, „până ce panas a astăzi în noua 
indigen” (33, apud Florea 1972) - o observație cruci 
p e n aie 
1» Pe care le va sintetiza şi în registru filologic în cursul 

care va sta la baza Principiilor de filologie comp lg N, pu 
8rupurile indo-perso-tracic, greco-italo-celtic şi leto-slnvo-8 

disciplină numită translations studies, fundamentată pe teoria polisistemelor 
şi prezentată de mulți cercetători ai comparatismului drept cea mai bună 
variantă de supraviețuire a disciplinei tradiționale a literaturii comparate. 


În Perspectivele comparatismului român, studiu cuprins în volumul 
Aspecte naționale ale curentelor internaționale, probabil publicat prin 1973 (f. 
a.), Al. Dima susține că interesul românesc pentru dezvoltarea literaturii 
comparate a crescut simțitor la sfârşitul anilor '60. Cercetătorul relatează 
despre prima consfătuire națională din 1967 (în acelaşi an cu Congresul 
internațional de literatură comparată de la Belgrad), organizată de 
Institutul de istorie şi teorie literară „G. Călinescu” din Bucureşti, şi despre 
următoarele două în 1969 şi 1971 (intercalând congresul din 1970 de la 
Bordeaux), care sunt urmate de câte un volum conținând studiile cele mai 
importante. Dintr-un exces de optimism ştiinţific, Dima acordă strict 
caracter prospectiv teoriei în general, confundând-o cu metoda: teoria ar 
dicta, iar literatura în general şi literatura comparată în special ar respecta 
direcţiile acesteia!%. 


Cel mai interesant moment al demonstrației din studiul introductiv, 
aparținând lui Romul Munteanu, la volumul Le comparatisme roumain 
(1982), îl reprezintă tratamentul nuanțat de care are parte metoda 
comparatistă: pe de o parte, ea ține de un principiu general al investigării 
culturale (indiferent dacă se manifestă în studiile contrastive, de trasare a 
unor analogii, identități, deviații sau în studiile asupra receptării). Pe de 
alta, „obiectul literaturii comparate este literatura” (Munteanu coord. 1982, 
12), o spune apăsat criticul, aşa că orice încercare de a lărgi conceptul 
dincolo de această zonă (cum o fac, de pildă, Henry H. Remak sau Ulrich 
Weisstein -pentru artele plastice) este deopotrivă „orgolioasă și aberantă”, 
dar şi inadecvată, pentru că ar presupune studierea obiectului „în afara 
literaturității”, sacrificând specificul literaturii de fenomen artistic şi 
reducând-o la „simplu document” (12). 


10 Cf. mai ales Relaţia literatură — societate în concepțiile criticii şi teoriei literare, din 
Dima f. a., 62-76. 

Al doilea studiu al volumului este dedicat de către Adrian Marino lui 
Etiemblei+: şi conceptelor de omologie (una dintre unitățile de bază ale 
comparației) şi, respectiv, invariant („construcția și funcţionarea tuturor 
modelelor de idei literare”, 60). După ce descrie metoda asociaționistă a lui 
Etiemble drept „descoperirea unei echivalențe moderne perfect cunoscute, 
aşadar accesibile, proiectată dintr-o dată și retroactiv asupra unei situații, 
unei idei, unui personaj necunoscut etc., care oferă însă un maximum de 
similitudine şi care poate așadar să forțeze adeziunea lectorului” (1982b, 35), 
Marino o înțelege! în descendența istoriei ideilor a lui Arthur O. Lovejoy din 
The Great Chain of Being’®. În această înțelegere a faptului comparatist este 
crucială relația dintre universalitate şi aşa-numitele units-ideas, respectiv 
primary ideas, complet decontextualizate şi izolate de orice accident istoric. 
Pornind de la invarianţii antropologici, trecând prin cei teoretici sau 
ideologici şi ajungând la cei literari, Marino imaginează literatura ca pe un 
fenomen transistoric: „unitatea transistorică a literaturii în sensul cel mai larg 
al termenului”(37). Mai precis, literatura universală reprezintă în această 
descriere o realitate constantă, care are drept fundament „aprioricele 
imaginarului”. 

Încă o dată, Romul Munteanu şi Adrian Marino se află pe poziţii 
diametral opuse: acolo unde Munteanu protejează cu orice preț 
„literaritatea”, ca garanție simultană a literaturii în general şi a literaturii 
comparate în special, Marino se grăbeşte să renunţe la „accidentul” istoric 
şi, prin urmare, la orice formă de specific, pentru a atinge mai curând 
condiția transistorică şi transnaţională, singură garanție - din punctul său 
de vedere — a universalității. 

O poziționare demnă de toată atenţia în raport cu chestiunea meto- 
dologică se poate constata la Basil Munteanu, prim comparatist interbelic 
român, consacrat în străinătate. Student al lui Nicolae Iorga, care îl trimite 


1! Etiemble, les invariants, la poétique et la littérature comparée, 30 
2 Fără să-şi reprime entuziasmul la adresa „talentului de comparatist” al lui 
Etiemble, definit drept „facultatea de asociere - deopotrivă surprinzătoare şi 
legitimă” (Marino 1982b). 
13 Arthur O. Lovejoy, The Great Chain of Being, New York, 1960, 3-4, dar şi Essays on 
the History of Ideas, New York, 1960, 9. 

să se specializeze la Paris, Basil Munteanu se stabileşte în Franța din 1922 
până la sfârşitul vieții. Predă la Sorbonne şi publică în Revue de littérature 
comparée, devenind secretar al revistei după cel de-al doilea război 
mondial, când preocupările sale se concentrează în zona preromantismului 
şi a teoriei comparatismului. În 1967 publică Constantes dialectiques en 
littérature et en histoire. Problèmes. Recherches. Perspectives, la Librairie Marcel 
Didier din Paris. Pentru România, rămâne remarcabilă a sa Panorama de la 
littérature roumaine contemporaine, publicată în Franţa în 193815 şi tradusă în 
româneşte cincizeci şi şapte de ani mai târziu, după apariția traducerilor în 
engleză, germană, italiană, portugheză, în 1995 (de fapt apărută abia în 
1996, într-o ediție lucrată în străinătate). Este regretabil că în România a 
apărut o singură ediție obscură a Panoramei..., care a trecut aproape 
nevăzută, la editura Vergiliu din Bucureşti (2005) şi că niciun alt editor 
român nu a republicat până în momentul de față volumul pe care Blaga şi 
Crainic au dorit să-l publice imediat după apariția franceză şi a cărui 
importanţă pentru studiile literare româneşti nu poate fi pusă la îndoială. 
Caz simptomatic pentru comparatiştii români expatriați, Basil 
Munteanu devine aproape axiomatic pentru comportamentul 
comparatistului în general şi reprezentativ pentru declarația lui de metodă: 
„nu este de mirare că un număr de analiști ai literaturii comparate 
consideră disciplina nu doar în termeni de similitudini comparabile. 
Comparatiştii se găsesc inexorabil constrânși să analizeze domeniul prin 
întreaga violență a juxtapunerilor asimetrice. Ei sunt constrânşi, prin 
urmare, să-şi calibreze diagnosticele printr-o lupă etică marcată de alăturări 
traumatice. [...] Comparatiștii înșiși, ca subiecți investigatori, sunt supuși 
traumelor istorice pe care le investighează.” (Kadir 2011, 28, cap. Auerbach 's 


14 Printre primele studii figurează: „Voltaire en Roumanie” (1928), „Les influences 
orientales en Roumanie” (1934) 

145 O schiță a Panoramei... poate fi regăsită în studiul „scris pentru străinătate” şi 
publicat ulterior în „Transilvania“, vol. 73, nr. 6, 1942, 417-430 şi intitulat 
Literatura românească în perspectivă europeană, arhivat. de Biblioteca Centrală 
Universitară din Cluj în biblioteca de documente electronice la adresa: 
http://documente.bcucluj.ro/web/bibdigit/periodice/transilvania/1942/BCUCLUJ 
_FP_279996_1942_073_006.pdf, document consultat la 22 sept. 2012. 

scar). Pentru expatriatul care este Basil Munteanu, întocmirea Panoramei... 
are în mod obligatoriu şi înțeles existențial: mereu activ în publicistica din 
țară, până în momentul în care, după război, semnătura îi este interzisă, 
Munteanu mărturiseşte, în scrisorile sale, dificultățile proiectului care „are 
aerul unui rămăşag”1%. Mai mult, după încheierea redactării, se simte „mai 
împlinit şi mai ferm, ca un om cinstit care a plătit o datorie apăsătoare, sau 
mai bine, care a început să plătească”, Datoria de onoare a investigării 
literaturii naționale, integrate panoramic în literatura universală nu 
reuşeşte să se ferească până la capăt de generalizările inerente în psihologia 
sufletului național. Cu toate acestea, trăsăturile reliefate de Munteanu nu se 
întrețin din entuziasmul romantic al înstrăinatului, ci rezultă în urma unui 
examen (chiar dacă reducționist pe alocuri) al praxisului literar. De pildă 
preocuparea literaturii pentru „omul în sine” în locul „omului social”, 
respectiv pentru „natură” în locul „societăţii” este explicată prin existența 
unui „vast proletariat intelectual” (1938, trad. rom. 1996, 7) care încre- 
dințează literaturii „povara viselor lor intense şi a propriei lor crize”. La fel, 
gustul „foarte viu pentru critică” este pus pe seama „unei grele moşteniri 
de lupte” (9): „muşcătoare şi niciodată luată prin surprindere, critica lor 
îmbrățişează toate domeniile vieții şi ale spiritului: deseori are însă un scop 
in sine“. 

La primul Congrès national de littérature comparée din Paris (1957), 
Basil Munteanu susţine o lucrare intitulată „Litterature generale et histoire 
des idées”, antologată în volumul cu lucrările congresului (Littérature 
générale et histoire des idées, 20-30). Aici propune o sinteză originală a 
„literaturii generale” (orizontale) cu verticala „istoriei ideilor” într-o sinteză 
ultimă pe care ar constitui-o filosofia istoriei. Istoria literară şi literatura 
comparată s-ar rezuma, în această accepție derivată din concepția lui Van 
Tieghem, la contactele reale şi conştiente (v. Remak 1971, 35-36), în vreme ce 
literatura generală ar include un ansamblu mult mai larg de date relevante, 
curente, autori şi arte. 


1% Într-o scrisoare către V. Băncilă, datată 2 iulie 1936 şi citată de către prefațatorul 
Eugen Lozovan în ediţia în limba română (Munteanu 1938, trad. rom. 1996, p. IV). 
17 Scrisoare din 24 iunie 1938, idem, ibidem, IV. 

În Comparative Literature. Proceedings of the Second Congress of the 
International Comparative Literature Association (Chapel Hill, Vol. I, 
1959), criticul român publică un studiu de diagnosticare a crizei 
disciplinare, desființând mitul operei literare ca obiect de sine-stătător. Este 
vorba despre conferința susținută la același congres internațional la care 
făcea vâlvă René Wellek, prin intervenţia sa dedicată crizei literaturii 
comparate. Tot despre criza literaturii comparate vorbeşte, în exact același 
moment, şi Basil Munteanu. În Situation de la littérature comparée. Sa portée 
humaine et sa légitimité, prima ţintă a atacului este chiar distincția (prezentă 
şi la Wellek) între datele „intrinseci” şi cele „extrinseci” ale literaturii, de 
vreme ce interpretarea, susține Munteanu, constă tocmai în refacerea 
traseului care a permis transformarea celor extrinseci în intrinseci. 
Distanţarea de Wellek continuă în promovarea noțiunii de comparatism 
dialectic, care ar presupune integrarea selectivă şi bine dozată a sursologiei, 
studiului influențelor şi afinităților, fără de care comparatismul nu este 
posibil. Din punctul său de vedere, orice comparatism este cu necesitate 
dialectic, literatura comparată reprezentând doar un caz particular al 
acestui tip de exercițiu hermeneutic. 


Un punct de vedere asemănător va susține Henry Remak în 1971, 
când va acuza şcoala franceză de pozitivism dogmatic, reproşându-le că nu 
acordă atenţie, în studiul influențelor şi al surselor, de pildă, unor chestiuni 
precum: „ce a fost păstrat și ce a fost respins, și de ce, și cum a fost materialul 
absorbit și integrat și cu cât success?” (1971, 3), adică întocmai de ce nu 
integrează studiul influențelor unui mai atent examen sincronic. 


Prima dintre remarcabilele luări de poziţie ale lui Basil Munteanu o 
constituie însă un studiu din 1935, cu care debutează interesul său pentru 
teoria invarianților. „Des constantes en littérature. Principe et structures 
rhstoriques”* afirmă importanța studiului sistematic al „realității 
constantelor” în sens dialectic, sintetic şi euristic. De fapt, acest studiu va 
constitui un reper pentru Adrian Marino şi a sa poetică comparată. Nu pot 
să nu semnalez aici una dintre ironiile receptării autohtone a tradiţiei 
comparatiste româneşti, care preferă să rețină — ca propunere novatoare — 


14 În „Revue de littérature comparée”, XXXI, 1935, 388-420, reluat şi dezvoltat 
ulterior în Constantes dialectiques en litterature et en histoire, Paris, 1967. 


150 


exclusiv contribuția lui Adrian Marino, uitând de Basil Munteanu, pe care 
chiar autorul Biografiei ideii de literatură îl identifică drept „singurul care a 
acceptat şi a înțeles importanța constantelor” şi care descrie teoria 
constantelor încă din 1934 (într-un studiu despre V. Pârvan), apoi în 1935, 
cu mult înainte de Etiemble, consacrând-o internațional în Constantes 
dialectiques en littérature et en histoire, 1967. 


Deşi cvasi-necunoscută la noi, contribuţia lui Basil Munteanu la teoria 
invarianților (prin definirea constantelor dialectice drept constante structu- 
rale, fixe, sau „constante variabile, în același timp fixe şi suple” — 1967, 131) 
este mult mai aproape de modulațiile comparatismului actual în problema 
eficienței unui studiu al constantelor decât dogmatismul geometric- 
platonizant al lui Marino. Modul său de a proiecta o grilă a constantelor 
ține cont de oscilația şi de transformările dialectice ale acestora pe 
parcursul unei durate şi sub imperiul unei deveniri. De aceea, în receptarea 
occidentală, contribuţia lui Basil Munteanu la teoria invarianților/ 
constantelor este bine marcată şi vizibilă", Dacă Marino face cu greu 
compromisuri istorismului (deşi invarianţii săi reprezintă, în teorie măcar, 
O „formă de universalitate în acelaşi timp metodologică şi istorică” — 1988, 
64), susținând că numai proba de verificare a invarianților este istorică, 
nimic altceva, Munteanu avertizează de la bun început „că orice negare a 
istoriei este frivolă” (1967, 13). Şi el ia apărarea sistemelor teoretice, apelând 
la acelaşi exemplu din Renan pe care îl foloseşte ulterior şi Marino, 
explicând că „orice sinteză ajunge să creeze un sistem sau mai multe, nu 
numai rigide, dar şi provizorii şi prin urmare teoretice. Acest lucru 
reprezintă răsplata şi încoronarea ei. Din păcate, teoriile nu se bucură de 
simpatie în anumite medii. Trebuie reacționat împotriva acestei tendinţe 
mereu prezente de a nega autoritatea spiritului, de a reduce adevărurile 
morale la dovezi meschine, de a imita, în domeniul impalpabilului, mersul 
sigur, dar greoi, al evidenţei practice.” (24) Pentru a-și marca propria 
precedenţă și a accentua valoarea de originalitate a propriei propuneri, 


' Este revendicată ca fiind desprinsă din istoria ideilor, dând dovadă de 
comparatism dialectic, uzând de arta sintezei, retorică, convenții şi culoare 
locală, elaborând - în fine - o filosofie a continuității şi a schimbării în literatură 
(Cf. Remak 1971, 43). 

Marino nu întârzie să îi reproşeze însă „prudenţa cu totul istoricistă” şi 
ilustrarea unei istorii a ideilor (1988, trad. rom. 1998, 71), câtă vreme 
opțiunea sa se îndreaptă către universalul cu valoare anistorică, sau 
transistorică. Nu de „prudență” este însă vorba la Basil Munteanu, ci de 
opțiunea curajoasă și asumată în deplina cunoaștere a tuturor surselor 
teoretice, pentru valoarea dialectică a constantelor, într-o perioadă în care 
istorismul constituia, pentru școala americană, ca şi pentru Marino, 
inamicul numărul unu al comparatismului formalist. 


IV.6. Universalism polemic vs. naționalism asumat 


Dintre capitolele din Istoria şi teoria comparatismului în România (1972), 
cel mai receptiv față de valorile europene se dovedeşte Deschidere spre 
literatura europeană, semnat de Ovidiu Papadima. Concluziile acestui studiu 
conduc către ideea că deschiderile româneşti către Occident şi Orient 
deopotrivă s-au dovedit profitabile chiar şi atunci când nu păreau astfel. În 
această ordine, Papadima tulbură câteva dintre obişnuințele de argumen- 
tare istorică obişnuite în epocă. Maniera în care el arată că, departe de a fi 
fost detrimentale culturii române, domniile fanariote au stimulat creația 
culturală românească prin aportul de cultură şi erudiție al dragomanilor, 
devine savuroasă când asumă accente critice la adresa stadiului de cultură 
şi civilizaţie autohton. Într-un comentariu dedicat în aparență comparaţiei 
lui Paul Iorgovici!%* între specificul limbii române şi acela al limbii engleze, 
Papadima citează un pasaj deloc flatant la adresa românilor: „De la englezii 
nu se poate lua paritate la nația noastră. Căci anglezii, măcar amestecați cu 
alte naţii, au în limba lor vorbe departate de la redecina lor. Dar ei tot sunt 
nație nesuppuse la alta. E de sine stăpânitoare. La ei înfloresc sciințele, cu 
aceste floresce şi limba [...] din redecina ei. Toate acestea sunt contrarii la 
români.“!5! Dar cea mai clară referire la obligativitatea dimensiunii 
universale în exercițiul comparatist o face Papadima atunci când leagă 
„necesitatea de a compara” de „extinderea orizontului culturii noastre spre 
universalitate”. Chiar şi momentul 1840, al luării de poziţie naționaliste a 


15 Observaţii de limba rumănească (Buda, 1799), apud Papadima 1972, 12. 
151 Antologat şi în Școala ardeleană,volum coordonat de Florea Fugariu, colecția 


„Lyceum”, 1970. 

lui Kogălniceanu în „Dacia literară”, este transformat de către Papadima 
într-un moment în care „se impunea cu necesitate şi referirea la alte 
literaturi” (14), o nuanţă cât se poate de binevenită în receptarea omogen 
laudativă la adresa iniţiativei „Daciei literare” de a pune capăt „maniei 
primejdioase” a „traducţiunilor”. 

Un ton sensibil diferit adoptă Rodica Florea în capitolul Manifestări 
comparatiste româneşti în a doua jumătate a secolului al XIX-lea. Înainte de a 
vorbi despre influențe (pe care le numeşte „impulsurile receptate din 
Occident”- Florea 1972, 17), ea semnalează nişte „căi proprii de evoluţie către 
comparatism”, printre care întâia menţionată este „cultivarea antichității 
greco-romane”. Prefăcându-se că nu vede contradicţia logică din etichetarea 
efectului cultural al unor traduceri (fie şi directe!) din latină şi greacă drept 
modalitate „proprie“ (deci, în vocabularul epocii, „naţională“, căci 
intrinsecă) de praxis comparatist, Rodica Florea exaltă efortul autohton: 
disputa latiniştilor cu autohtoniştii, încercările lui Odobescu de a deriva din 
folclor, în cercetările sale, un invariant românesc descriptibil drept „expresia 
simțurilor unui popor întreg” (Odobescu 1906, 3). Exemplul lui Hasdeu, 
„Ccomparatist prin vocaţie” (Florea 1972, 29), aduce poate cea mai paradoxală 
combinare a spiritului enciclopedic cu un fervent naționalism anti- 
cosmopolit şi anti-imitativ. Mai mult decât atât, delimitarea şi sublinierea 
specificului naţional alcătuiesc, în cazul său, primul nivel, obligatoriu, al 
exerciţiului comparatist. Imediat urmează referirea comparativă la modelul 
antichității greceşti şi latine, precizarea filiațiilor traco-dacice şi abia apoi 
deschiderea către europenitate şi universalitate, în cercuri concentrice din ce 
în ce mai largi, generate de nucleul sufletului național. 


În prefața  coordonatorului Romul Munteanu la volumul Le 
comparatisme roumain (1982) se poate constata o relaxare a complexului 
național şi o detensionare a anxietății locale care se făceau simţite în Istoria 
Şi teoria comparatismului în România (1972). Autorul pune problemele pe 
plan dialogal, intrând direct în dezbaterea internațională în jurul 
proprietăţii disciplinare. Nu se sfieşte să-l critice pe J. M. Carré, pentru 
accepţia prea restrânsă pe care o dă literaturii comparate! sau pe M. F. 
E e ee hate Rau, 

152 Literatura comparată nu este doar „comparaţia literară”, atrage atenția Romul 
Munteanu (1982, 11), ci semnalarea şi descrierea unei relații internaționale: 

Guyard, pentru pozitivismul excesiv, care îl blochează în zona studiului 
surselor, influențelor, temelor, când acesta nu ar trebui să fie, susține 
Munteanu, decât o fază preliminară a comparației. Istoric vorbind, momen- 
tul este, trebuie s-o spunem, cel al disputei dintre formalişti şi contextua- 
lişti, acesta fiind şi cadrul în care prefațatorul scrie capitolul intitulat La 
littérature compare€. Poziţia este de la bun început polemică, iar argumentele 
sunt îndreptate în primul rând împotriva absolutismului structuralismului 
şi semioticii, care întrețin nociv supremația fragmentului şi a „lecturii 
parțiale”, presupunând „studiul unei opere izolate”, care „rămâne până la 
urmă dificil de creditat” (1982, 8). În acest context, înţelegerea pe care 
criticul român o dă crizei comparatismului este wellekiană!*, asociată cu 
criza principiului istorist. 

În volumul intitulat Aspecte naționale ale curentelor literare interna- 
ționale. Studii sintetice (f. a.), Al Dima consideră că, dintre cele trei sectoare 
ale literaturii comparate!%, accentul cercetării trebuie să cadă pe „varietatea 
dinlăuntrul tabloului general, fără ca aceasta să surpe unitatea de care 
vorbim” (f. a., 9). Observaţia se va dovedi de natură să deschidă o 
perspectivă diferenţialistă care va sprijini o cauză deja amintită mai sus: a 
precizării naționalului prin universal. Calea către universalitate! este, 


„Împrumutată din anatomia comparată, prezentă în cercetările de lingvistică, an- 
tropologie, artă, comparaţia este astăzi utilizată în științele cele mai diverse.” (11) 
'55 Romul Munteanu trimite aici la inventarul de simptome descris de René Wellek, 
la înțelegerea crizei nu ca o formă de repudiere a întregii discipline, ci mai 
degrabă ca o încercare de a evalua vechile instrumente de lucru şi de a le 
verifica validitatea actuală, pentru „revitaliza un domeniu de cercetare 
delimitându-i metoda și precizându-i dinainte obiectul” (1982, 9). Tot aici, 
adaugă şi argumente de la Croce, Julius Petersen, Henry H. Remak, Harry 
Levin, Etiemble, Horst Riidiger, Ulrich Weisstein, Victor Jirmunski, Dionyz 

Durisin etc. , în completarea argumentului (cf. 8-10). 

15 Descrise după cum urmează: primul — „studiul relațiilor directe între literaturile 
naționale (influenţe şi izvoare)”, al doilea — „studiul paralelismelor (analogii, 
similitudini, concordanţe)”, al treilea — „studiul caracterelor diferenţiale ale 
literaturii naţionale în contextul literaturilor europene sau universale”. 

155 De văzut, în acelaşi volum, şi studiul intitulat Universalitatea virtuală şi reală a 
literaturii noastre, 29-32, unde Dima decelează între „universalitatea virtuală” (în 

după Dima, clădită tocmai pe aspectele diferențiale, iar transformarea 
curentelor literare odată intrate în contact cu spațiile naționale este cel mai 
bun diagnostic al acestei stări de fapt. În această transformare nu sunt 
implicate doar căile particulare de pătrundere a curentelor în fiecare 
regiune în parte, ci şi problemele de conţinut ale raporturilor dintre centrul 
de iradiere şi receptor, respectiv „fenomenul caracteristic al pătrunderii 
curentelor unele în altele şi cel al suprapunerii lor generale” (Dima 1982, 
20-21). Momentul trebuie semnalat drept marcă a schimbării de atitudine în 
literatura comparată din zona est-europeană: după epuizarea entuzias- 
mului din studiul influențelor „marilor culturi” asupra literaturilor „mici”, 
asistăm la începutul anilor '70 la masiva orientare asupra receptorului şi la 
inversarea sensului de studiu al conținuturilor internaționale. În locul 
universalismului uniformizator inspirat din organicismul lui Schlegel sau 
din idealismul hegelian, comparatistul român semnalează acum mai 
degrabă simpatia față de ideea că niciun curent literar nu reprezintă un 
apriorism, ci numai o serie istorică de manifestări particulare. 


1V.7. Valori naţionale. Enciclopedism critic anti-imitativ 


În protoistoria literaturii comparate din România, B. P. Hasdeu 
rămâne personalitatea principală, atât prin erudiția antrenată în fiecare 
dintre studiile sale, prin multilingivism, dar şi prin ceea ce ulterior va primi 
numele de „interdisciplinaritate”. Lui îi datorăm, ne reaminteşte Rodica 
Florea, pe lângă „studiile fanteziste” despre ascendența latină a motivelor, 
credințelor şi obiceiurilor din literatura populară românească, primele 
studii ştiinţifice şi metodice de comparatism românesc propriu-zis (38). Sub 
acest aspect, el va fi completat de Lazăr Șăineanu, cu abordarea sa 
ştiinţifică asupra folclorului, în care va favoriza restrângerea universa- 
lismului inerent unor cercetări de acest tip la un „cerc teritorial”. 


cazul scriitorilor care au potenţialul, dar nu au devenit încă, universali) şi cea 
„teală” (când „fenomenul s-a şi produs”). În vederea atingerii aceluiaşi grad de 
universalitate în domeniul artistic, ca şi în domeniul ştiinţific (care a confirmat 
internațional), Dima găseşte că trebuie trecut de la virtual la real utilizând doi 
factori principali: valoarea estetică şi baza general-umană. 

Reluând chestiunea valorilor naţionale, pe care o plasase printre 
caracterele specifice de manifestare a literaturii comparate în România (cf. 
Dima în Bucur et al. 1972), Al. Dima o leagă de necesitatea diferențieri: 
lezat de observaţia lui Wellek că preocuparea pentru aspectele particulare 
ale curentelor pan-europene ar trăda o amendabilă tendință naționalistă, 
cercetătorul român invocă factualitatea unor „constatări sociologice şi 
estetice realiste” (Dima f. a., 11) şi, mai mult, o chestiune de metodă. 
Pornind de la exemple concrete (de pildă, faptul că interesul umaniştilor 
români nu s-a orientat către studiul erudit al antichităţii şi nici către 
cultivarea unei concepţii estetice generale, ci către însuşirea „unor forme 
enciclopedice ale acelor ştiinţe care puteau aduce mărturii cu privire la 
originea latină a limbii şi poporului român” - 23, pentru a putea nutri 
patriotismul), Al. Dima constată că literatura română manifestă un 
asemenea dezinteres față de cosmopolitism, încât s-a ajuns la „o bizară 
convertire” a acestuia într-o „preocupare accentuată de aspect național, 
ceea ce nu era propriu curentului european şi dovedeşte capacitatea de 
adaptare şi transformare a gândirii noastre receptive” (24). 


Unul dintre cele mai interesante studii româneşti dedicate, în 1970, 
relației dintre imitație şi autohtonism îi aparține lui Paul Cornea. Este vorba 
despre lucrarea de sociologia literaturii susținută la Conferința națională de 
literatură comparată din 1969 şi intitulată „Cerere” şi „Ofertă“ în determinarea 
profilului traducerilor de la jumătatea veacului trecut (O contribuție de sociologie 
a literaturii la rezolvarea unei probleme de literatură comparată (1970, 109-116). 
Investigația lui Paul Cornea porneşte de la momentul 1840 şi de la proiectul 
„Daciei literare”. Între îndemnul lui Kogălniceanu spre revigorarea creației 
naționale şi adevărata politică a traducerilor pusă în practică de un Asachi, 
Barițiu, dar mai ales Heliade-Rădulescu, Paul Cornea nu vede deosebiri 
esențiale la nivelul principiilor: şi unii, şi alţii, indiferent dacă susțin rolul 
modelator al altor literaturi sau rolul identitar al literaturii naţionale, 
vizează acelaşi scop — „accelerarea procesului de integrare a națiunii 
române în sfera de idei, aspirații şi interese ale civilizației moderne” (109). 
În treacăt fie spus, şi Basil Munteanu era de părere în 1942 că graba şi 
panica traducerilor dintre 1820 şi 1850 se justifică nu printr-un impuls anti- 
național, cât prin faptul că „românii încearcă atunci să se pună în pas cu 
timpul, să se înalțe, cel puțin sub raportul documentării, la nivel occidental 

şi să-şi creeze o conştiinţă europeană” (Munteanu 1942, 425-426). Dar, 
revenind la studiul lui Cornea şi trecând la nivelul analizei factuale, cu 
ajutorul metodelor sociologizante ale lui Robert Escarpit, de determinare a 
liniilor de forță ale consumului literar pe baza analizei publicului, Cornea 
constată distanţa între principiile estetice ale promotorilor valorilor interna- 
ționale şi „romanescul bulevardier ieftin” (110) al autorilor promovați în 
foiletoanele din „Curier de ambe sexe”. 


Ideea că Heliade-Rădulescu ar fi întreținut două direcţii de traducere, 
ca două laturi ale aceleiaşi politici culturale pare încă, astăzi, interesant de 
explorat în consecințele şi extrapolările ei posibile: deschizând gustul 
publicului românesc pentru traduceri într-o cheie minoră, chiar gregară, 
Heliade-Rădulescu ar fi dat curs unei forme de realism cultural şi de 
luciditate istorică, pregătindu-i pe „cititorii Bibliotecii universale”. Într-un 
context în care „piscurile eterate ale artei veritabile” (114) rămâneau încă 
intangibile, Heliade se dedică unei ample captatio benevolentiae concepută să 
dea roade mai târziu, educând un public şi creându-i reflexul de a aştepta 
produsele literaturilor străine. Sigur că această observație nu exclude 
constatarea că, din acumularea precipitată şi bulimică a unei bibliografii 
universale pe cât de vaste, pe atât de inegale, cultura română nu va avea 
realmente de profitat până când un spirit critic precum cel al lui Titu 
Maiorescu nu va da naştere unui sistem valid de evaluare estetică. 

Însă invocarea acestui studiu al lui Paul Cornea la secțiunea „Valori 
naționale” din cercetarea de față se datorează apariției unui termen care se 
precizează drept rezultatul şi preocuparea întregului său demers: interesul 
național. La data la care Mihail Kogălniceanu lansa deja celebrul său apel 
din Introducție la „Dacia literară”, interesul național reprezenta „un criteriu 
pentru prima dată folosit cu deplină conştiinţă de sine” (115). Observaţia 
de profunzime face din dezideratul creației naționale un deziderat socio- 
istoric înainte de a fi cultural, câtă vreme non-conformitatea cu acest interes 
național (traductibil drept sumă de interese identitare ale unei naţiuni în 
formare), şi nu valoarea (sau lipsa de valoare) estetică garantează valoarea 
de dezirabilitate a literaturii. Desigur, ceea ce avea la 1840 un rol constitutiv 
benefic a putut fi manipulat ulterior, în anii '50 de pildă, dar şi în anii '70 ai 
realismului socialist, pentru a încerca modelarea artificială, în sensul 

realismului socialist sovietic sau chiar în sensul proletcultismului, a unei 
literaturii naționale în plină dezvoltare. De aceea, lucrările dedicate acestor 
clivaje între „interesul național” şi „interesul literaturii”-— chiar fără să 
formuleze direct acest raport ~ ajung elemente obligatorii de recuperare a 
unei istorii a valorilor naţionale în literatură!56. 


Tot lui Paul Cornea i se datorează recalibrarea în aceeași direcție a 
curentelor autohtone:  paşoptismul,  junimismul,  semănătorismul, 
poporanismul, gândirismul nu sunt văzute ca simple curente literare. Mai 
degrabă, strâns legate de chestiunea interesului național (pe care Cornea nu 
o invocă de fiecare dată, dar pe care argumentaţia lui o presupune), ele 
trebuie înţelese într-o grilă mai complexă, de natură socială şi politică. 
Paşoptismul, insistă Comea, trebuie văzut obligatoriu ca o „sinteză a 
principalelor orientări din gândirea vremii [...] mişcare cultural-politică 
care are repercusiuni în toate compartimentele de activitate spirituală şi 
reflectă pe plan ideologic lupta pentru emancipare națională şi 
reorganizarea burghezo-democratică a statului”157. 


Revenind la volum, notabilă rămâne hotărârea lui Romul Munteanu 
(1982, coord.) de a scoate comparatismul literar din zona imitației, fără a 
renunța însă la ideea specificității literaturii. Într-o formulare memorabilă, 
autorul pune în seama literaturii comparate obligația „d'établir des 
phénomènes de difference, des angles de réfraction où s'installe l'originalité, 
non pas des actes de mimétisme” (12). Astfel precizată, misiunea literaturii 
comparate devine creatoare prin concentrarea asupra elementelor de 
diferenţiere (altă formă a specificului, aici) ca surse ale originalității. 


IV.8. Localizare 


În a doua parte a volumului colectiv Le comparatisme roumain (1982), 
intitulată Histoire du comparatisme, semnează Vasile Voia (un studiu despre 
N. I. Apostolescu), Cornelia Bejenaru (despre Charles Drouhet), Dumitru 
Petrescu (un studiu despre Gh. Bogdan-Duică şi un altul despre D. 


1% Vezi bibliografiile volumelor Cordoş 1999, dar şi Cordoş 2012, Selejan 2007, 
Goldiş 2011. 
157 Paul Cornea, Studiu introductiv, în Cornea şi Zamfir 1969, 10. 

Popovici), D. P. Panaitescu (despre Ramiro Ortiz). Cel mai amplu şi poate 
cel mai important studiu românesc despre istoria literaturii comparate în 
perioada interbelică îi aparține lui Mircea Anghelescu. Intitulat Le 
comparatisme roumain de l’ entre-deux-guerres, capitolul identifică atât izvoare 
străine (şcoala de la Bologna, prin contribuţia lui Bogdan-Duică!5, şcoala 
franceză, prin Pompiliu Eliade, N. I. Apostolescu, Ch. Drouhet), cât şi 
autohtone (estetismul maiorescian, dar şi sociologismul lui Gherea). Un 
semn de bun augur este faptul că Mircea Anghelescu nu pare să aibă de 
confirmat vreun pariu ideologic sau naționalist. Mizele nu sunt 
supralicitate şi, în plus, sunt descrise în contextul care le explică: de pildă, 
începuturile literaturii comparate în România, deşi modeste, pentru că nu 
îşi propun mai mult decât „să depisteze sursele străine, modelele şi 
imitaţiile” (97), se justifică firesc în perspectiva nevoii de a stimula creația 
națională şi de a contribui în acest fel la identificarea, sublinierea şi analiza 
valorilor originale responsabile pentru autenticitatea literaturii române. De 
îndată ce prioritățile culturale se modifică şi, după război, teoria 
originalității câştigă teren, literatura comparată îşi modulează şi ea 


155 Este posibil ca invocarea lui Bogdan-Duică într-o poziţie atât de importantă în 
istoria comparatismului românesc să fi fost pur circumstanțială, forțată de 
supralectura ideologică a anilor '80. Că lucrurile stau astfel ne-o dovedesc atât 
faptul că Mircea Anghelescu nu insistă asupra autorului, chiar dacă îl aşază în 
poziția de sursă de germinaţie a comparatismului autohton prin şcoala italiană, 
cât şi studiul dedicat de Dumitru Petrescu lui Gh. Bogdan-Duică în acelaşi 
volum. În capitolul monografic, Dumitru Petrescu redă destul de exact, fără să 
comenteze critic în acest sens (lăsând mai degrabă citatele autorului să vorbească 
de la sine), e adevărat, măsura inadecvării lui Bogdan-Duică la problemele 
comparatismului: de pildă, criticul este convins că în alte părți literatura 
comparată s-a născut pentru că „simpla descriere a literaturii naționale — izolate, 
într-un fel — a fost considerată definitivată” (1982, 135), în vreme ce în România, 
unde descrierea literaturii naționale mai are de aşteptat, literatura comparată ar 
rămâne lipsită de motivaţie. Sau, într-un articol din „Societatea de mâine”, nr. 23- 
29/ 1925, criticul îşi exprimă îngrijorarea că „în literatura comparată nu avem 
decât cercetări şi încă nicio concluzie”, fără să precizeze natura „concluziei” 
aşteptate şi fără să admită că tocmai suma cercetărilor compun fundamentul unei 
discipline. 

formularea obiectivului în direcţia acutizării unei conştiinţe critice, dar şi în 
direcția deschiderii domeniului către un public mai larg, prin intermediul 
revistelor literare („Viaţa românească”, „Convorbiri literare”, „Gândirea”, 
„Revista fundațiilor regale”, - 103). Mai importantă decât sublinierea 
eventualei anteriorități româneşti în manifestarea unor reflexe comparatiste 
este, pentru Mircea Anghelescu, poziționarea într-o rețea locală, capabilă să 
ofere avantajul unei analize rețelare!* în locul celei lineare (sau „orizontale“, 
la alți autori). Înainte ca studiile regionale să fi devenit la modă în Europa, 
criticul român observă pertinent asemănarea dintre deprinderile de 
împrumut cultural ale literaturii române şi cele ale literaturilor din „aceeași 
zonă geografică unde se găsesc condiţii socio-istorice comparabile” (100). 
Meritorie este prezentarea — chiar şi schematică ~ în finalul studiului, a 
unor fişe de autor ale câtorva comparatişti români: Basil Munteanu, Al. 
Ciorănescu, N. I. Popa, Tudor Vianu, Dumitru Popovici şi Mircea Eliade, 
chiar dacă tot aici încap câteva supralicitări sau omisiuni 160, 


Una dintre cele mai moderne situări româneşti ale raportului dintre 
național și local întâlnim în proiectul de istorie a mentalităților al lui Al. 
Duţu. În lucrări timpurii (1977, 1981), el accentuează valoarea 
„Solidarităților organice” pe care modernizarea României le supune unui 
continuu proces de dezagregare (până la distrugerea lor de către 
comunism, descrisă în volumul postum dedicat integrării europene). 
Ulterior, el priveşte „naţionalizarea tradiţiei” ca pe o anexare a tradiţiei de 
către ideologia națională, artificială în raport cu naturalețea solidarităților 
organice. Departe de a privi proiectul național cu simpatie necritică, Al. 
Duţu citește, în această operațiune de anexarea a ideologiei tradiției de 


55 „Pentru a pune accentul pe un ansamblu de fapte caracteristice unei regiuni 
culturale sau chiar unei zone europene” (Anghelescu 1982, 100). De menţionat 
că Anghelescu preia observaţia lui Marino că Nicolae Iorga ar fi de fapt cel 
dintâi care promovează ideea studierii literaturii române în context regional, cu 
explicații de ansamblu. 

160 Principiul erudiției, după care Mircea Eliade este inclus în categoria compa- 
ratiştilor, ar fi permis relaxarea granițelor tipologice şi în cazul altor autori. În 
plus, din listă lipsesc cel puţin Adrian Marino şi Paul Cornea, ca să nu 
menționăm decât absenţele flagrante. 

către ideologia statului național o pierdere, atât în ordinea raporturilor 
regionale ale culturii române, cât şi în aceea a raporturilor sale europene şi 
internaţionale. Cu alte cuvinte, formularea lui Duţu vede proiectul național 
ca pe un factor de ocultare a solidarităților organice de tip mic (familia, 
biserica etc.) și mare (regiunea, Europa). 


Chestiunea localizării este, teoretic vorbind, o problematizare de dată 
recentă în literatura comparată, devenind acută abia odată cu avântul 
studiilor postcoloniale. Ea a reprezentat însă de mai multă vreme o temă de 
studiu pentru comparatişti la nivel empiric-intuitiv. O descoperim în 
încercarea lui Al. Dima de la începuturile anilor '70 de a îmbina teoria 
sincronizării cu teoria valorilor naționale, sub forma unor curente locale, cu 
structură proprie, justificată de particularitățile contextului istoric regional. 
De pildă, paşoptismul este astfel descris ca un curent „în care temele 
romantice coexistă cu cele clasice, [...] dominat — după cum se ştie — de 
idealul eliberării sociale şi naţionale al epocii şi de ideologia națională în 
genere.” (Dima f. a., 13). La fel, romantismul românesc este mai degrabă o 
epocă „de literatură națională şi modernă”, simbolismul regional are o 
coloratură socialistă, expresionismul îşi ataşază o componentă „de 
hieratism bizantin”, iar pamasianismului îi lipseşte tragismul (cf. 24-28). 
Nu originalitatea îl conduce pe Dima către aceste concluzii, cât ecourile 
Congresului de literatură comparată de la Belgrad, din 1967, al AILCI4, 
unde aceste teme fuseseră dezbătute tocmai în contextul relevanţei lor 
regionale. Într-un studiu din finalul aceluiaşi volum (Perspectivele 
comparatismului român), Dima rezumă scopurile literaturii comparate din 
România în directă legătură cu evoluţia ei regională. „Care sunt 
perspectivele comparatismului român şi obligaţiile noastre față de acesta?” 
(f.a, 44), întreabă cercetătorul înainte să schițeze câteva directive de 
urmărit în viitorul acestei discipline faţă de care omul de litere român se 
Simte responsabil: înființarea unei reviste de specialitate a CNRLC, 
organizarea consfătuirilor tematice naționale, continuarea seriei de volume 
colective de studii editate de Academia R.S.R., „extinderea şi adâncirea 
tuturor tipurilor de cercetări comparatiste”, mai ales a celor dedicate 
Sea oa at dd ei 
161 La care mai participaseră, de la noi: Romul Munteanu, Vera Călin, Liviu Rusu, 

N. I. Popa, Lidia Bote. 

„diferenţierilor naționale” care ar pune în evidență caracterul specific al 
culturii române şi legăturile ei cu culturile din aceeaşi zonă, revizuirea 
teoretică şi metodologică a vechilor cercetări şi sinteze referitoare la 
influențe, concentrarea asupra teoriei literaturii comparate, dar şi — mai ales 
- „mai multe, mai variate şi mai adânci cercetări cu privire la spațiul sud- 
est european” (f. a., 44). Deşi lăudabilă în intenție, studierea raporturilor cu 
culturile sud-est-europene va trebui să aştepte cu adevărat anii '90 şi 
înflorirea studiilor postcoloniale, cu metodologia specifică, pentru a lua cu 
adevărat avânt. Chiar şi aşa, rămâne notabilă observaţia că, într-o disciplină 
în care influența franceză se bucură de cea mai intensă analiză (prin 
Pompiliu Eliade, N. I. Apostolescu, Ch. Drouhet), urmată de influenţa 
germană şi engleză, relațiile dintre culturile Europei de Est sunt aproape 
nestudiate, reclamând imperativ remedierea acestei disproporții!€?. 


IV.9. Interes imagologic 


În fine, partea a treia a amplului volum colectiv din 1982 este 
dedicată unei perspective imagologice. Studiile adunate sub titlul Les 
critiques roumains et les littératures Etrangeres vorbesc despre raportul 
criticilor români cu literaturile străine: astfel, Mircea Popa scrie despre 
Nicolae Iorga, Romul Munteanu despre G. Călinescu, Nicolae Tertulian 
despre Mihai Ralea, Dumitru Petrescu despre Perpessicius. les în evidență 
cele două studii despre Tudor Vianu (semnate de Edgar Papu şi, respectiv, 
Mircea Martin) şi cel despre Eugen Lovinescu, semnat de Eugen Simion. 
Vorbind despre Tudor Vianu, atât Edgar Papu, cât şi Mircea Martin 
eludează într-o anumită măsură problema comparatismului pentru a se 
concentra mai degrabă asupra unui portret al criticului clasicist: în 
propensiunea existențială şi estetică a lui Tudor Vianu către clasicism se 
află un impuls comparatist implicit, autorul Permanenţei frumosului fiind 
convins de organicismul literaturii, care ar motiva surprinderea unor 
coordonate estetice integrate într-o totalitate — o idee care ar putea fi 
invocată printre anticipările româneşti ale poeticii comparate. Tot din afara 


162 De care se vor ocupa, după 1990, mai ales Grupul de Studii Comparate Central 
Europene „A treia Europă”, coordonat de către Adriana Babeţi şi Cornel 
Ungureanu, care pregătesc un Dicţionar al romanului central-european în secolul XX. 

chestiunii comparatiste porneşte şi Eugen Simion în analiza lui Eugen 
Lovinescu, observând polemic că acesta nu a fost niciodată comparatist în 
adevăratul sens al cuvântului şi că, mai mult decât atât, „nu-i prea aprecia 
pe comparatiști sau, cel puţin, nu pe cei din sud-estul Europei” (259). 
Critica genetică practicată de un Caracostea îi apare lui Lovinescu drept o 
dovadă a lipsei de gust şi a absenței intuiției, ceea ce nu este decât una 
dintre consecințele ideii că singura importantă este experiența ultimă a 
criticului față cu opera literară, respectiv capacitatea de a întreține actul 
critic sincronic. De altfel, în acest mod de a defini impresionismul ca 
metodă critică (respectiv gândire estetică, tehnică de analiză, atitudine față 
de operă) se află cea mai importantă contribuţie a lui Lovinescu la istoria 
comparatismului românesc. 


Importantă este, în acest ultim studiu pe care îl iau în discuţie din 
volumul colectiv din 1982, intitulat Le comparatisme roumain, nuanţa pe care 
Simion o introduce în teoria mutaţiei valorilor estetice. Dacă pentru 
Lovinescu, valorile estetice însele suferă eroziunea timpului, respectiv sunt 
dependente nu numai de filtrul diferențiator al specificului naţional, dar şi 
de istoricitate, Simion protejează caracterul anistoric al valorilor estetice, 
susținând că numai ideile, teoriile și conceptelei* sunt cele care 
îmbătrânesc şi care manifestă, în realitate, sensibilitate istorică. 


Rădăcina teoretică a analizelor de tip imagologic o constituie încer- 
carea lui Carré şi Guyard de a acorda o extensie mai generoasă funcţiilor 
literaturii comparate, incluzând în acest spectru nu numai studiul 
influențelor, ci deopotrivă studiile dedicate felului în care un spaţiu 
cultural dat (sau o literatură naţională) priveşte un alt spațiu cultural 
(respectiv o altă literatură naţională). Intenţia celor doi cercetători îi apare 
lui Wellek drept profund criticabilă, pentru că protejează nesănătos 
„iluziile naţionaliste, prejudecățile nutrite de naţiuni unele față de altele” 
(292), ba chiar are drept rezultat „un studiu util, să zicem, directorului unei 


1 Ar merita observat şi că opțiunea lui Simion este pro-impresionistă în ideea 
conceperii criticii ca formă de creaţie concurentă operei de artă: „cei care se 
îndoiau a priori de sisteme, principii, doctrine, vor arăta, dimpotrivă, că critica 
nebazată pe sentimente, impresie, temperament nu are nicio șansă de a face 
concurență operei de artă și de a rezista probei timpului” (263). 

emisiuni transmise de Vocea Americii”, dar nu specialiştilor în literatură 
comparată. Or, dacă putem fi de acord cu Wellek în ceea ce priveşte 
pericolul perpetuării unor „iluzii“, nu putem trece cu vederea măsura în 
care acelaşi autor se înşală asupra relevanței pe care studierea acestor iluzii, 
precum şi a „răspândirii geografice a anumitor idei” (295) o au în asumarea 
identității şi a culturii în general. 

Le comparatisme roumain are meritul incontestabil de a fi participat, cu 
câteva contribuţii româneşti, la dezbaterea pe tema crizei literaturii 
comparate, ceea ce dovedeşte că sensibilitatea autohtonă la problemele 
contemporane ale disciplinei este cât se poate de bine educată. Pe de altă 
parte, nu putem ignora, de pildă, că, măcar în a treia parte a volumului, nu 
şi-a făcut loc — fie din rațiuni de cenzură, fie din regretabilă ignoranță — 
măcar un comentariu asupra unui volum care a constituit principala sursă 
de informare a străinătății asupra literaturii române: Panorama de littérature 
roumaine contemporaine, a lui Basil Munteanu, apărută în 1938 la Editions du 
Sagittaire din Paris şi rapid tradusă în engleză, germană, italiană, 
portugheză, dar nu şi în româneşte. Detaşat de ingerinţele ideologice ale 
momentului şi extrem de amplu şi bine documentat, volumul a beneficiat 
de o mai mare atenție în afara României şi a rămas foarte puțin cunoscut în 
țară, pierzându-și valoarea de germinaţie pe care ar fi meritat-o. 

Preocupării interne pentru privirea aruncată din interior asupra 
contextului extern i se asociază o concentrare la fel de constantă, în studiile 
comparatiste din ultimele cinci decenii, asupra privirilor pe care alţii, 
„Străinii“, le aruncă asupra valorilor autohtone. Deşi nu fac parte la modul 
propriu din „comparatismul românesc”, trebuie măcar să enumerăm 
contribuţiile unor Rosa del Conte, Allain Guillermou, Ramiro Ortiz la 
definirea unei discipline authtone. 


IV.10. Specific național 


Conceptul de specific național se numără printre noţiunile cele mai 
protejate (pentru că intrinseci constituirii națiunii) în cultura tradițională şi 
modernă a României. Cu rădăcini în ideologia romantică germană a 
„sufletului popoarelor” sau a „sufletului național”!:%, noțiunea este definită, 


14 Vezi, de pildă, apariția ideii de influenţă între sufletele popoarelor la Philarâte 
Chasles: „spiritul nordic îndelung izolat și-a permis în fine să fie penetrat de 

de la autor la autor, fie ca amprentă distinctivă a românității în cultura 
universală, fie ca punct de interes românesc pentru observaţia universală’, 
Reprezentând cel mai important concept din sfera valorilor naționale, 
specificul național are parte de conceptualizări fluide: refuzând să-i acorde 
conținut metafizic, în sine, Al. Dima utilizează de pildă conceptul în sens 
empiric-comparativ, susținând că specificul național nu poate fi discutat 
decât în comparații directe şi concrete cu alte literaturi şi culturi naţionale. 
Scriitori şi istorici români (Cf. Rădulescu-Motru, Dumitru Drăghicescu) duc 
însă interesul pentru specificul național (înțeles ontologic şi etic) până la 
întocmirea unor fişe fiziologice ale românismului, în descrieri de tip listă, 
de genul: „Aşadar, fizionomia morală a poporului român se caracterizează 
prin următoarele componente: precumpănirea rațiunii, raționalism (lato 
sensu), realism, sentiment viu al naturii, melancolia doinei, umor şi 
vivacitate, sentiment național adânc, dar sobru, însoțit de un spirit de largă 
toleranță, putere remarcabilă de absorbție, spirit de măsură şi înțelegere 
concretă a situațiilor, refuzul misticismului. [...] Ele se încadrează în 
tonalitatea general-umană, ca şi în cea proprie unei epoci istorice sau unui 
ansamblu teritorial vast. Fiecare sau mai multe dintre notele de mai sus se 
regăsesc fără îndoială în fiziologia morală a altor popoare. Credem însă că 
totalitatea notelor de mai sus caracterizează poporul român, formând 
specificul spiritual în marea familie a popoarelor lumii.” (Athanasie Joja!$%, s. m., 
M. U.). Este de la sine înțeles că profilul psihologic național, întocmit dintr- 
o astfel de poziție diferenţialistă, este obligatoriu flatant şi mai degrabă 
ideologic, decât științific: chiar dacă teoretic misiunea lui este să accentueze 
deosebirile, respectiv diferențele specifice, practic el devine un mijloc 
aproape promoțional, de accentuare a calităților românului generic. Putem 
lua în calcul şi portretul realizat într-un volum scris de Lucien Romier, Le 
Carrefour des Empires (1931), pe care un comparatist român îl consideră unul 
„dintre cele mai pătrunzătoare din câte s-au scris despre această țară” 
(Munteanu 1938, trad. rom. 1996, 1) şi îl parafrazează astfel: „un amestec de 


an e Cei ii pe ia oa 9 de ee oi RS 
spiritul sudului [...]. Spiritul italian și roman au împodobit și înfrumusețat 
credința catolică a lui Milton”. (1835, ed. engl.1973, 13-39) 

1 Crişan şi Crăciun 1969, 14: specificul naţional este definit drept timbrul unic 
„Spre care s-a aplecat interesul umanității”. 

1% Athanasie Joja, Profilul spiritual al poporului român. Logos şi ethos, Editura Politică, 
Bucureşti, 1967, 289-290, apud Crişan şi Crăciun 1969, 16. 


160 


daruri şi năzuinţe care în general se exclud. Totul, în adevăr, ne îndeamnă 
s-o credem. O inimă aprinsă şi o gândire lucidă; simțul realității şi gustul 
visării, ambiții nemăsurate care deseori se spulberă înaintea faptelor, 
strădanii excesive alternând cu perioade prea lungi de odihnă, de unde un 
conflict cu timpul care trece, pe gustul românului, fie prea repede, fie prea 
încet: iată tot atâtea trăsături care, contrazicându-se până la a anula 
acțiunea, adumbresc uneori firea românilor cu un fatalism în care trebuie să 
vedem semnul unei nesiguranţe provizoriu soluționată prin aşteptare”. (1) 
Nu se poate uita însă că în 1963, într-un volum precum Eichmann in 
Jerusalem, descoperim un cu totul alt portret al românilor în relatarea, de 
către Hannah Arendt, a tratamentului „problemei evreieşti” în țările sud- 
est europene. În capitolul XI, Deportation from the Balkans — Yugoslavia, 
Bulgaria, Greece, Rumania, Hannah Arendt descrie cruzimea exterminării 
evreilor în România, care ar fi atras inclusiv îngrijorarea ofițerilor S. S. prin 
barbaria metodelor aplicate: „Doar în Odessa, soldaţii români au fost 
responsabili pentru masacrarea a şaizeci de mii de oameni. Spre deosebire 
de guvernele altor țări balcanice, guvernul român deținea de la bun început 
informaţii foarte precise despre masacrul evreilor din Est, iar soldații 
români, chiar după ce Garda de Fier fusese eliminată de la guvernare, în 
vara lui 1941, s-au angajat într-un adevărat program de ucideri şi deportări, 
care au «făcut să pălească atrocitatea acțiunilor Gărzii de Fier de la 
Bucureşti» [...] un program care prin simpla lui oroare deține un sinistru 
record, de neegalat prin întreaga lui atrocitate (Hilberg). Deportările în stil 
românesc constau în dirijarea unor grupuri de până la cinci mii de oameni 
în vagoane de marfă, până ce mureau sufocaţi în vreme ce trenul traversa 
zonele rurale fără nicio ţintă şi fără niciun plan zile la rând; continuarea 
predilectă a acestor operațiuni de ucidere o constituia expunerea 
cadavrelor în măcelăriile evreieşti. De asemenea, ororile lagărelor de 
concentrare româneşti, înființate şi conduse chiar de către români când 
deportarea în Est nu s-a dovedit fezabilă, erau mai elaborate şi mai marcat 
atroce decât tot ceea ce cunoaştem în Germania.” (191-192). Desigur, nici 
acest profil naţional implicit nu este lipsit de temperatură emoțională!” şi 


157 Vizibilă în generalizări precum: „o ţară cu un procentaj anormal de criminali de 
rând” (193). 

se poate argumenta că faptele relatate au fost consecința unor directive 
politice!6, dar este greu de crezut că respectivele directive (mai mult sau 
mai puțin aceleaşi în toate țările Europei de Est) ar fi avut parte de aceeaşi 
eficiență a punerii în practică în lipsa sprijinului popular. La fel cum este 
greu de explicat cum au fost posibile aceste atrocități cu concursul unui 
popor caracterizat de raționalitate, melancolie şi spirit de toleranță!®. (În 
paranteză fie spus, chiar în zilele în care corectam acest studiu, regizorul 
Florin lepan şi-a lansat documentarul dedicat masacrului de la Odessa, 
unde se relatează uciderea a aproape douăzeci şi două de mii de evrei de 
către soldații români. În condiţiile în care şi o singură mie ar fi fost deja 
prea mult, reacţiile istoricilor şi a oamenilor de cultură români sunt 
marcate, multe dintre ele, de iritare şi de negarea vehementă a evidenţelor, 
ceea ce dovedeşte că suntem încă o comunitate nepregătită să accepte ideea 
unei identități neidealizate.) 


16 De altfel, Hannah Arendt oferă relatarea unor fapte, însoțite de statistici, fără să 
tenteze vreo clipă întocmirea vreunei fişe psihologice de grup. Atunci când îşi 
îngăduie etichete, ele sunt de obicei însoțite de exemple. „Nu reprezintă o 
exagerare să spunem că România era ţara cea mai antisemită în Europa de 
dinainte de război” (190) - este o caracterizare întreținută de argumentul că, deşi 
în 1878, marile puteri încearcă să intervină prin Tratatul de la Berlin pentru 
recunoaşterea naționalității române a evreilor de pe teritoriul țării, aceştia rămân 
cetățeni de rangul doi, rezidenți străini, iar garantarea cetățeniei minoritare este 
retrasă în 1937 şi 1938. La fel, când constată că „România era și cea mai coruptă 
țară din Balcani” (193), Hannah Arendt oferă exemplul schimbării de conduită 
politică a mareşalului Antonescu, adesea invocată ca exemplu de „salvare a 
evreilor” prin emigrare. În realitate, această schimbare s-a produs din motive 
economice, Antonescu descoperind că „se puteau vinde evrei peste graniţă pe 
bani frumoşi, așa că românii au devenit cei mai fervenţi aderenți la emigrația 
evreiască, la preţul de o mie trei sute de dolari pe cap”, în aşa fel încât în 1944, 
abia jumătate din cei 850.000 de evrei ai României supraviețuiseră. 

1% Probabil influențat de veştile tulburătoare despre România, Basil Munteanu 
constată, în 1941, că „sufletul românesc” şi-a pierdut volubilitatea şi tace: „Ce se 
va fi petrecând în aceste adâncuri? O topire şi o făurire de valori, fără îndoială, o 
inconștientă revizuire a lucrurilor mari.” („O nouă literatură română”, în 
„Dacia“, 15 aprilie 1941, reluată în Munteanu trad. rom. 1996, 2). 

Fireşte că nu se pune problema descoperirii unui portret național 
„corect” sau „fidel“, câtă vreme el nu există decât la nivel proiectiv sau este 
cel mult o iluzie. Mai degrabă, trebuie semnalată măsura în care preocupă 
această constantă evanescentă. Mulțimea şi varietatea fiziologiilor naționale 
între anii '30-'70 dovedesc o preocupare identitară pe care anii ulteriori nu o 
vor egala, cu totul sincronă cu preocupările identitare ale celorlalte popoare 
din zona noastră geografică. Din fericire, conceptul de „specific național” 
poate fi restrâns la descrierea unei sume de trăsături ale culturii şi literaturii 
române, care i-ar acorda specificitate în contextul larg, aglutinant, al 
culturilor europene sau internaționale, discuţia fiind complicată mai 
degrabă de contextele care au înțeles, prin „Specific naţional” o manifestare 
metafizică a „sufletului românesc”. 


Dintre studiile dedicate „sufletului românesc”, cu care „specificul 
național” este adesea confundat (cf. Mecu 2012, pentru diferențieri), să 
reținem contribuţia lui Basil Munteanu (1938, trad. rom. 1996), care vede 
literatura antebelică în termenii unei Renaşteri. Notabilă este teza că, 
înainte ca întrebărilor identitare să le răspundă creaţia artistică, „ideile şi 
ideologia” dictează un filtru identitar premergător (VIII). Situaţia ar 
caracteriza „vâltoarea răspântiilor de epoci”, şi nu neapărat specificul 
național, pentru că sub presiunea istoriei „dezbaterea precede realizarea, 
programul precede creaţia, intelectul făuritor de idei şi de prefiguraţii e 
totdeauna mai activ şi mai grăbit decât sufletul creator”: „Cu mai puţină 
dialectică lucidă şi aparenţe mai puțin programatice, literatura noastră va fi 
românească. [...] O literatură de adânci fatalități româneşti, nu de aparente 
afirmații şi evazive terminologii. Conflictul dintre modernism şi tradiţie îşi 
va fi pierdut sensul, dar îşi va fi împlinit misiune lui de ferment. Va rămâne 
doar expresia stilului românesc pe care Lucian Blaga, unul dintre marii 
gânditori ai Europei de azi, a încercat să-l configureze şi să-l prefigureze 
profetic. Trăim poate în aparenta stagnație a sufletului românesc, zilele 


17 V, și Crăciun 2012, pentru analiza perspectivei etnocritice în cultură, în ciuda 
unui cert clivaj între sufletul national şi specificul national şi cu rezerva cuvenită 
față de încrederea autorului în rezistența conceptului de „literatură națională”. 
Etnocritica ar reprezenta „un demers care să exploreze literatura naţională din 
perspectiva decriptării mijloacelor ei interne de realizare.” (79). 

decisive ale spiritualității de mâine, ce se plămădeşte tainic dincolo de 
rațiune.” (VIII). 

În alt loc (Munteanu 1942), acelaşi comparatist găseşte specifice 
pentru literatura noastră două linii de manifestare creatoare, „două 
temperamente colective”, „două tendinţe contrarii ale sufletului românesc” 
(429); prima, „rațională şi senină, cu mari curiozități pentru psihologia 
omului şi a spectacolului naturii pitoreşti”, caracteristică „omului social şi 
psihologic” şi reprezentată de modelul Alecsandri, iar a doua care „tinde la 
spiritualizare, reduce logica rațională la cea mai simplă expresie, [...] caută 
motivări metafizice şi se complace în singurătate”, caracteristică „omului 
metafizic şi însingurat” şi reprezentată de modelul Eminescu. Tot acolo, 
Munteanu încurajează ideea unei nedreptăți în recunoaştere, pe care 
Europa ar fi comis-o din ignoranță față de cultura română şi pe care o 
„nouă ordine europeană” trebuie să o corecteze, oferind teren propice de 
creştere şi dezvoltare culturilor țărilor mai mici, în limbi de mică circulație: 
„dacă Europa, ignorând aceste lucruri, întârzie să facă dreptate sufletului 
românesc ajuns la maturitate după atâtea dureroase peripeții, vina e 
desigur a românilor care, dintr-un sentiment de discreție puţin potrivit cu 
veacul publicității, nu ştiu să-şi trâmbițeze izbânzile; dar e şi vina 
metodelor editoriale europene, care sunt departe de a-şi îndeplini misiunea 
lor de vehiculare a bunurilor spirituale” (430). Iată o formulare a cărei 
clarviziune nu poate fi detașată de credința romantică într-un „suflet 
național”. 


Expresia ne amintește de credinţa lui Tudor Vianu că, în tratamentul 
inegal de care au parte, în literatura universală tradițională, culturile şi 
literaturile „tinere” (pentru că „nu există popoare mici și mari decât ca 
expresie statistică” — 1955, reluat în 1982, 20), vina aparține mai ales 
„marilor popoare străine”, care au datoria (la înălțimea căreia nu se ridică) 
de a se deschide „cunoașterii literaturilor mai tinere și pe alte căi decât 
acelea pe care acestea din urmă și le deschid prin propriile mijloace” (1982, 
19-20). Profitul ar fi reciproc, câtă vreme literaturile „mai tinere au adus 
germeni fecunzi atunci când au intrat în circulaţia mondială” (19). 


Excelentă, chiar dacă plasată aici într-o paranteză exemplificatoare, 

intraductibilităţii a funcţionat frecvent ca mijloc de subliniere atât a 
specificului național, cât și a valorii sale de distincţie inefabilă (dacă nu 
cumva chiar mistică), care nu ar permite „exportul” anumitor conținuturi 
dincolo de granițele, mereu închise, ale specificului. Or, Vianu susţine că 
valoarea de intraductibilitate a unui produs literar sau artistic o dă numai 
absența umanității („mărginirea în puterea lor de a se comunica provine 
din lipsa lor de umanitate” — „Goethe şi ideea de literatură universală”, 1959, 
reluat în 1982, 596), ceea ce demontează complexul de castă ascuns în 
argumentul specific al intraductibilității. 

Pe o linie convergentă, N. I. Popa face o observaţie excelentă când 
deviază sensul conceptului către zona „specificului estetic şi particular”, 
întreţesând problematica universalismului şi a constantelor ideatice chiar în 
fibra specificului naţional. După ce invocă drept restrictiv şi limitat 
proiectul AILC din 1967, de a constitui o Istorie comparată a literaturilor de 
limbi europene, N. I. Popa îşi justifică evaluarea într-un pasaj care mută 
atenția de pe valoarea de reprezentativitate națională a literaturii 
(particulară) către valoarea de reprezentativitate estetică a literaturii 
(universală): „Valorile universale sunt determinate în esență de specificul 
naţional realizat prin operă, indiferent de locul țării în competiția mondială. 
Universalitatea literaturii este legată de mesajul umanist din operă, de 
conținutul ei şi de desăvârşirea artei literare.” (1970, 419) Acest gen de 
observații vor ajunge paradigmatice, de pildă, în translation studies, care 
revalorizează relația orizontală între literaturi pornind de la teoria 
polisistemelor. Conform acesteia, specificitatea care contează în definirea 
diferenţei între literaturi nu este cea naţională, ci una care ţine de localizarea 
unei literaturi într-un sistem reconfigurabil, de tip centru-periferie. 


Într-o altă expresie concluzivă asupra relației dintre specificul 
național (aici chiar: interesul naţional, definit drept „scopurile naţiunii”) şi 
integrarea europeană a valorilor, Basil Munteanu reformulează profilul 
specific al literaturii române în următorii termeni: „o literatură cu viguroase 
rădăcini autohtone, dar cu sens uman şi extensie europeană. Scriitorul a înţeles 
că, nesprijinit de un prestigiu secular, el e obligat să creeze opere aşa de 
mari, încât ele să se impună Europei cu forța evidenţei. De aici, ambiții 
imense, dublate şi servite de o căutare exigentă, febrilă, patetică. Odată mai 
mult, cu sau fără voia ei, literatura română serveşte însăşi scopurile 
națiunii, care şi ea aspiră să se manifeste în funcţie de valori europene, 

adică să se înalțe la altitudine europeană, nu renunțând la ființa concretă, ci 
împreună cu această ființă, încărcată de particularităţile unei personalități 
originale.” (Munteanu 1942, 427) Aici, Munteanu se face exponentul teoriei 
- la fel de des întâlnite mai târziu în studiile world literature — că o șansă de 
impunere a literaturilor în limbi de circulaţie restrânsă este sublimarea 
valorilor „naționale” în creația unor „vârfuri“ literare. Acestea, deși 
excepții în ordinea literaturilor din care provin, ar funcționa exponențial 
prin valoarea lor de universalitate într-o rețea internațională. 


Revenind însă la relevanța ideologiei specificului național pentru 
istoria literaturii comparate, putem observa cum, într-un studiu despre 
europenismul literaturii române'”!, Ovidiu Papadima utilizează numai 
pretextual cartea naționalistă pentru a valoriza de fapt occidentalismul. 
După ce subliniază că „literatura română nu a avut niciodată un orizont 
închis” (1972, 11), invocând exemplul cronicarilor, Papadima amendează 
una dintre viziunile cele mai pronunțat naționaliste asupra istoriei culturale 
româneşti. În secolul al XVIII-lea, acolo unde Nicolae Iorga deplânge 
ruptura de continuitatea națională şi inexistența unei masive producții 
culturale autohtone, Papadima apreciază infuzia de cultură europeană pe 
care domnitorii fanarioți au făcut-o implicit posibilă, prin funcţia lor de 
demnitari ai politicii externe a imperiului şi prin aducerea în țară a unor 
medici, tehnicieni, pictori, scriitori din întreaga Europă. Dintre spațiile de 
manifestare a specificului național, Papadima alege ştiinţele şi filosofia, 
pentru a putea insista asupra preocupărilor de istorie şi filologie ale Școlii 
Ardelene, asupra introducerii literaturii universale prin proiectul lui 
Heliade-Rădulescu de Bibliotecă universală. Intervenţia despre specificul 
național face parte dintr-un comentariu amplu despre începuturile 
disciplinei literaturii comparate în România. 


Concluzia lui Papadima, mai puțin concesivă decât a lui Al. Dima!? 
din acelaşi volum, este că „nu poate fi vorba — nici măcar în germene — de 
ideea unei discipline aparte: a comparatismului, ci doar de necesitatea de a 


11 În capitolul intitulat Deschidere spre literatura europeană, din Istoria şi teoria 
comparatismului în România (1972). 

172 Al. Dima era dispus, după cum se observă mai ales din studiul cu care participă la 
Istoria şi teoria... (1972), nu numai să mizeze pe existenţa unui „comparatism spon- 
tan”, dar şi să descrie amplu o „istorie veche” a literaturii comparate în România. 

compara.” (12) La rândul ei, această necesitate este pusă de către autor pe 
seama preocupării pentru demonstrarea fondului latin al culturii şi limbii 
române în secolul al XIX-lea. Prima modificare în sensul trecerii la o „fază 
superioară” o consideră autorul introducerea, de către Heliade-Rădulescu, 
a teoriei genurilor şi speciilor literare în „lecţiile” sale de literatură 
publicate în „Curierul românesc” între 1834 şi 1840, dar şi modificarea 
estetică de către Alecsandri a unghiului istoric din care fusese valorificat 
folclorul. Alte câteva aspecte moderne merită tot interesul semnalării lor 
documentare: conceperea unei comunicări universale fireşti între creatorii 
de literatură (în comentariile lui Asachi despre fabulişti), includerea a ceea 
ce astăzi numim „politici editoriale” între criteriile de receptare a unei 
opere (de către G. Barițiu), invocarea comparatismului ca perspectivă 
obligatorie în chiar discuţia despre specificul național (la Kogălniceanu şi 
„Dacia literară”). 

Cel mai interesant este, în lucrarea lui Papadima, aspectul ei ironic- 
subversiv tăcut. Fără să se opună vehement ideilor naţionaliste, autorul se 
aşază explicit de partea universaliştilor, iar apoi găseşte cu cale să 
introducă pasaje în care autorii citați formulează critici la adresa a ceea ce 
se formulează ca profil psihologic naţional. Sub aparența unui comentariu 
despre comparaţia dintre specificul limbii române şi al celei engleze, 
autorul citează din Paul lorgovici un pasaj în care istoricul pune 
dezvoltarea cultural-ştiințifică a englezilor pe seama preocupării lor pentru 
neatârnare, în vreme ce, implicit, întârzierea progresului cultural şi ştiinţific 
românesc s-ar justifica prin istoria dependenţelor noastre politice şi 
strategice.” Toate acestea ar fi alertat însă atenţia cenzurii la momentul 
respectiv, aşa că Papadima le deghizează sub aparența unor citate 
laudative din surse istorice valide. Stratagema prezentării unei concluzii 
critice despre „sufletul național” sub pretextul unui citat menit să slujească 
formulării unui profil psihologic naţional lăudabil este strălucită, mai ales 
în contextul unei lucrări care trebuia să funcționeze drept carte de vizită 
naționalistă, dar şi ideologic corectă în ochii vigilenți ai cenzurii preocupate 


13 Paul lorgovici, Observaţii de limba rumănească, (Buda, 1799), apud Ovidiu 
Papadima 1972, 12-13. 

de imaginea literaturii române în lume, oglindind cristalin o luminată 
politică culturală de stat. 


sfe spa. 


Atente la ideea specificităţii (etnice, naţionale, culturale), anumite 
studii comparatiste de după 1989 o formulează fie în cheie excentrică, fie 
într-una duală. Ca să dau doar câteva exemple succinte, supratema 
dizlocării sau a poziționării excentrice contextualizează un volum precum 
Xenograme (1997), al lui Ştefan Borbely, iar supratema unui homo duplex, 
marcat de liminaritate, infuzează Balcanismul literar românesc (2002), de 
Mircea Muthu. Dacă în primul sunt adunate eseuri al căror principiu de 
coerență sistemică nu este altul decât autoritatea unui xenos, a cărui 
exterioritate devine condiție a observaţiei critice și a contemplației, în cel 
din urmă asistăm chiar la developarea unei teorii care să nuanțeze în sens 
elipsoidal metafora (etno)centristă a specificului național. În studiile 
regionale axate pe specificul culturii ardelene, pluralismul excentric este un 
mijloc predilect de soluționare a problemelor regiunii. 


În locul etnocentrismului lingvistic, care garantează non-ambiguu 
„românitatea” în studiile comparatiste „de la centru”, dar devine 
disfuncțional cu referire la Transilvania, intervine un criteriu precum cel al 
ortodoxismului. Identitatea naţională este negociată mai eficient ca 
identitate confesională, între  romano-catolicismul Imperiului şi 
ortodoxismul estic, sub forma soluției uniate. La fel cum balcanismul 
presupune întreținerea unei stări de liminaritate în Orient şi Occident 
deopotrivă, Biserica Unită cu Roma le permite românilor ardeleni să 
păstreze un nucleu dur al specificului ortodox şi să aibă acces, în același 
timp, la statutul privilegiat de cetățeni ai Imperiului. Să adăugăm la lista 
exemplelor de această factură excelenta analiză a lui Adrian Lăcătuș (2009), 
care, dezvoltând sugestia teoretică a lui Caius Dobrescu (1998) asupra unui 
conservatorism care este în același timp produsul şi generatorul unei forme 
particulare de modernitate central-europeană (argument care amintește de 
Compagnon din Antimodernii), descrie ambiguitatea și fluiditatea duală a 
„modernității conservatoare” caracteristice Europei Centrale. 

Sub titlul de Semne distinctive am încercat să grupez în Partea a IV-a 
cele mai importante aspecte care compun, între anii '60-'90 (dar cu rădăcini 
care coboară frecvent în perioada interbelică) un tablou identitar al 


iii 73 


comparatismului românesc. Nu toate aspectele luate în calcul beneficiază 
de același grad de atenţie în studiile investigate, dar toate participă la 
definirea unei componente particulare. În principal, amprenta este descrisă 
de criteriul autodefinirii identitare care capătă - în mod pregnant și 
individual în comparatismul românesc - extensia unei probe a 
universalității. Așa se explică de ce chestiunea națională devine mai 
relevantă pentru comparatismul românesc decât este, în literaturile 
comparate din aceeaşi regiune istorică, dar și decât este pentru disciplina 
istoriei literaturii române înseși. Crescând din preocupările literaturii 
române pentru „național”, literatura comparată românească se dezvoltă 
până în 1990 ca meditație disciplinară asupra identităţii naţionale ca 
garanție a universalităţii. 


a piu e Dai aa Ea 0 


V. Actualitatea comparatismului românesc 


După 1990, odată cu detensionarea presiunii cenzurii ideologice şi cu 
lovitura (nu numai românească) primită de toate sistemele ultracentralizate 
(de la cel politic şi economic, la cel social şi cultural), studiile autohtone de 
comparatism au început să se organizeze după un principiu care părea să 
ignore literatura națională. Dincolo de analizele influențelor sau de cele de 
tip imagologic (obligate prin natura lor să ţină cont de reperul elementului 
național), au apărut fie studii în care criteriul național este eludat de o 
viziune transnațională!+, fie — în tradiţia enciclopediştilor din deceniile 
anterioare — studii în care apartenenţa culturală a autorului este ignorată 
sau expediată într-o zonă secundară!'%. Cu atât mai vizibilă este apariția 
studiilor de literatură comparată care se interesează de receptarea 
interculturală, de o anumită amprentă  pragmatic-sociologică a 
particularităților (deopotrivă teoretice, metodologice şi practice) pe care le 
presupune transferul internațional al unor conținuturi sau forme date!”6. 


Sigur că aceasta nu înseamnă că, începând cu 1989, comparatismul 
românesc s-a transformat peste noapte în altceva sau că a avut loc o 
schimbare de macaz capabilă să modifice integral și brusc traseul 
comparatismului românesc. O dovadă că modalități tradiționale de praxis 
comparatist au supravieţuit inocent mutaţiilor culturale de la sfârșitul 
secolului abia încheiat o constituie zecile și sutele de studii dedicate 
evaluării vreunui scriitor naţional funcţie de repere internaționale sau 
numărul la fel de mare de studii (înduioșătoare prin masivitate) dedicate 
ocurențelor culturale ale câte unei teme, a căror listă conştiincios 
conspectată înlocuiește orice formulare de teză, oricât de modestă. Nu 


174 Pe linia recomandărilor anistoriste ale lui Adrian Marino. 

15 Pe linia tematologiei istoriste, dar focalizată „internaţional“, în linia Romul 
Munteanu, dar şi a diferitelor studii tematice sau arhetipologice încă foarte 
frecvente în centre comparatiste precum Cluj sau Tmişoara. 

1% Pe linia insuficient urmărită, cu rădăcini în sociologia literaturii, practicată de 
Paul Cornea. 

inerția dogmatică a unui mod critic sau comparatist face însă obiectul 
acestei părţi a studiului. Ea ține, cum era şi firesc, de trecutul, replicat 
Ceea ce merită atenție în investigare este posibilitatea de a identifica niște 
tendințe de analiză critică de tip comparativ adecvate prezentului 
epistemic. 

Un exemplu de bun augur şi, din păcate, prea puţin transformat — 
cum ar merita — în temelie a unei școli de teorie și analiză, îl constituie 
volumele Monicăi Spiridon. Fără să ignore amprentele naționale, Monica 
Spiridon porneşte întotdeauna de la o foarte bună cunoaștere a 
mecanismelor şi bibliografiei internaţionale ale unui fenomen cultural 
oarecare, întrebându-se apoi cum se transformă acesta pe plan național. În 
acest sens sunt conduse atât Apărarea şi ilustrarea criticii (1996), cât şi 
Melancolia descendenței (1989). Principalul merit al acestui mod de abordare 
este posibilitatea de a aprecia magnitudinea transformării (teoretice, 
metodologice sau doar tematice) cu o scară de valori justă, capabilă să 
permită poziționarea cu adevărat internațională a comparatistului, fără ca 
acesta din urmă să aibă nevoie să-și exalte disproporționat meritele 
novatoare și fără să renunţe la conştiinţa sa locală, regională sau națională. 


În această nouă etapă a studiului meu, o întrebare se impunea cu 
necesitate, prin frecvența cu care intervenea în lectura studiilor de 
comparatism românesc dintre 1990 şi 2010: dacă elementele a ceea ce am 
numit în capitolul anterior „complexul național” dispăruseră sau se 
estompaseră, ce ar fi trebuit concluzionat din această modificare? Să fi 
rămas noile investigații cu totul libere de complexe (aşa cum unele dintre 
ele o şi afirmă), absolut dezinhibate şi, prin urmare, obiectiv şi echidistante 
față de orice „constantă” sau „principiu de coagulare”? Sau asistam mai 
degrabă la o reorientare căreia trebuia pur şi simplu să-i dezvălui sensul 
implicit, dincolo de interesele particulare ale fiecăruia dintre ele, dincolo de 
varietatea opțiunilor tematice, de metodă, de discurs sau de imaginar 
ştiinţific? Urmărind intuiţia acestei reorientări şi lansându-mă într-un 
exercițiu a cărui eficiență o mai testasem anterior în studiile despre 
imaginarul teoretic şi al criticii literare, am recurs la identificarea unor 
metafore nucleare ale autorilor studiați. M-am străduit să încercuiesc şi să 

subliniez „alunecările“ subtile de la primatul non-redundanţei şi al 
obiectivității ştiinţifice, efectele de stil, excesele discursive nemotivate de 
necesitatea transmiterii unui mesaj, adică tocmai acele locuri în care s-ar fi 
manifestat nişte figuri conceptuale gratuite. În realitate, această gratuitate 
este strict aparentă, tocmai în acest spațiu de joc al expresiei, între imperiul 
necesității şi imperiul absolutei libertăți de comunicare, mărturisindu-se 
clar (deşi subtil) obsesii, complexe, parti-pris-uri şi mize de dincolo de tezele 
afirmate explicit. 

În acest context, am dedicat această parte a studiului, despre liniile de 
forță ale comparatismului românesc din ultimele cinci decenii, analizei 
imanente a unor studii apărute, cu mici excepții, între 1990 şi 2010, adică în 
primele două decenii de după modificarea socio-politică, culturală şi 
economică de natură să antreneze o adevărată mutație, în toate straturile şi 
epifenomenele vieții româneşti. Dacă prima mea intenție a fost să urmăresc 
dacă în aceste studii este posibil de identificat o „poziție afectivă”, adică o 
poziționare, dincolo de neutralitatea critică, în interiorul unui sistem de 
preocupări gândit ca supraordonator, am constatat, după parcurgerea mai 
multor lecturi astfel conduse, că o supratemă se contura cu pregnanţa cu 
care, înainte de 1990, întâlneam supratema „naționalului”. Am descoperit 
că supratema exilului, a dizlocării, a disconfortului sau chiar a angoasei create de 
destabilizarea unei ordini anterioare, fondatoare şi sistematizante a luat 
progresiv locul criteriului şi al reperului naţional sau, alteori, s-a adăugat 
acestuia ca pol dialectic. 


A nu se înțelege de aici că studiile perioadei la care mă refer se 
preocupă exclusiv şi în totalitate de exil: mă refer la faptul că temele 
centrifuge ale exilului și excentricității (înstrăinarea, destructurarea, granița, 
atipicitatea, liminaritatea, intermedialitatea, translația, traducerea, blocajul 
sau refuzul vechilor deprinderi de cunoaştere şi apropriere ale unui mediu 
familiar) au devenit principalele obsesii ale comparatismului românesc. 


V.1. Temele exilului 


Voi reveni asupra concluziilor anticipate mai sus, nu înainte de a 
expune câteva lecturi din aceste texte foarte diferite (atât valoric, cât şi 
tematic). Primul exemplu investigat în maniera imanentă şi totodată de 

identificare a figurilor din imaginarul teoretic al autorului, este un studiu al 
lui Matei Călinescu despre Eugen Ionescu. 


Receptarea românească a lui Eugen lonescu nu poate fi lipsită de o 
componentă pasională. De vină sunt atât statutul universal al scriitorului, 
cât şi instabilitatea categorială a numelui său. Dintr-un complex de 
abandon, anumiți oameni de cultură români îl revendică exclusivist, cu 
aceeaşi vehemență cu care alţii, inversând complexul, îl repudiază 
definitiv”. Publicând Eugene Ionesco: teme identitare şi existențiale (2006), 
Matei Călinescu respinge din start absolutizările de orice culoare. „Faptul 
că s-a putut forma ca scriitor în cultura română a anilor 1920-1930 — în ea şi 
împotriva ei - şi că a putut debuta ca dramaturg francez de avangardă cu o 
operă de o perfectă maturitate artistică, devenită clasică, nu trebuie 
subestimat şi, desigur, nici supraestimat.” — scrie teoreticianul în prefaţă. 
Scopul cărții nu este nicidecum acela de a „tranşa” problema dualității de 
identitate, limbă şi cultură în favoarea unui singur pol (ori, dacă scopul este 
şi acesta, în mod clar sensibilitățile ultra-româneşti nu sunt menajate: „n-am 
încercat să-l anexez pe Eugene Ionesco literaturii române, nici măcar în 
mod indirect: opera lui majoră e franceză şi universală, deşi în formula 
originalității lui intră şi dualitatea identitară pe care m-am străduit s-o 
ilustrez în aceste pagini.”). Matei Călinescu refuză să se cramponeze el 
însuşi de orice viziune restrictivă, fie ea şi aceea a identităţii naționale, 
literare sau etnice, subliniind de câte ori are ocazia că, deşi inclus într-o 

` serie de studii despre identitatea scriitorilor români din Franţa, volumul 
său se preocupă în primul rând de „teme existenţiale”, respectiv de 

„biografia spirituală” a lui Ionesco. 


Or, această idee a „biografiei spirituale” devine mai mult decât 
rezultatul unei cercetări asupra lui Eugene Ionesco. Matei Călinescu îşi 
scrie de fapt şi propria căutare: în destinul omului de cultură român care 
este Matei Călinescu, care a reuşit să se impună cu autoritatea specialstului 
în literatură comparată şi teorie în cultura nord-americană, scrierea acestui 
volum are valoarea unui pas din drumul unei reconfigurări identitare. Deşi 


17 De urmărit, în acest sens anecdotic, disputele din presa literară prilejuite de 
apariţia acestui volum despre Eugen Ionescu, dar mai ales de apariţia volumului 
Martei Petreu dedicat aceluiaşi autor şi idiosincraziilor lui față de „țara tatălui”. 

istorist, demersul său nu are nimic din încremenirea în iluzia obiectivității 
şi a evenimentului din studiul istoric tradițional, acordând o atenţie ieşită 
din comun nuanțelor şi detaliilor, modulaţiilor alterității. Sagacitatea 
polemică şi pasionalitatea argumentativă nu pot fi puse doar pe seama 
stilului de autor (Matei Călinescu este mai degrabă auster în argumentaţie), 
dar ele completează (prin impunerea unei tonalități aparte) un text al eului. 
Autorul nu îşi permite aproape niciodată extrapolări sau speculaţii fără 
suport textual. Totuşi, există destule indicii pentru a sesiza că a scrie despre 
lonescu/ Ionesco devine, pentru Matei Călinescu un mod de a scrie şi 
despre sine: nu numai despre propriile teme şi obsesii, cum se întâmplă cu 
orice critic literar, ci despre propria distanță ori apropiere de ţara de 
origine. Ca să dau un singur exemplu, trimit la analiza sugestiei 
dramaturgului dintr-o scrisoare („între români, numai cine nu vrea nu e 
genial”), continuată de către teoretician printr-un zâmbet contextualizant, 
la gândul că „o trăsătură caracteristică a intelectualului român” este faptul 
că „suferă de un veritabil complex al genialității”. 


Volumul are două paliere: unul istorico-teoretic, la care studiul 
biografic este condus pe fundalul situației incerte a unei istorii româneşti 
tot mai inflexibile şi unde principalele fantasme ale creației ionesciene sunt 
citite în termeni psihologizanţi (nu neapărat psihanalitici). Al doilea palier, 
care acoperă cele mai multe pagini, este analitic, scopul declarat al 
autorului fiind tocmai o lectură atentă şi cât mai detaliat documentată a 
operei de dramaturg francez a scriitorului de origine română. 


În esenţă, liniile mari ale demonstrației teoretice conturează un profil 
de scriitor suspendat între revolta față de „ţara tatălui” (analizată, la noi, de 
Marta Petreu, 2001) şi iubirea față de „țara mamei” sau de „adevărata sa 
familie”, mereu franceză. Accentul principal al acestei conceperi bipolare 
cade însă pe dinamica ei fluidă: realități fantasmatice vin să înlocuiască 
realități istorice atunci când e nevoie de revizuiri psihologice (de pildă, 
proiecția negativă a țării tatălui, mereu asociată nevoii de iertare, migrează 
spre o fantasmă afirmativă, pozitivă, dacă nu chiar solară, după ce istoria 
României pare să se răzbune, făcându-l pe dramaturg să-şi reafirme 
rădăcinile româneşti). La un moment dat, reproşul adresat Monicăi 
Lovinescu, de a nu-i fi luat în considerare publicistica, pare să aibă la bază o 

aceeaşi ambiguă reactivare pozitivă a fantasmei „ţării tatălui”. La fel, în 
ultimele texte şi în onirismul lor pronunțat, Călinescu vede evoluând tot 
prin clivaj o aceeaşi fantasmă instabilă a țării părăsite etc. etc. O a treia 
dimensiune identitară e introdusă în recurentele referiri la asumarea la fel 
de ambivalentă a evreităţii sale (pe linia străbunicii materne), care rămâne 
însă mult mai puțin documentată, „o cheie pierdută a unui secret, rătăcită 
în timp”. Dintre analizele pe text, toate exemplare şi, tocmai de aceea, greu 
de comentat critic fără redundanță, cea mai revelatoare mi se pare cea 
orientată asupra textului ionescian din 1953, Victimele datoriei. Găsim aici 
cea mai clară ilustrare a felului în care temele identitare devin, la Ionesco, 
dar şi la Matei Călinescu, teme existențiale. 


Principalul merit al cărţii, pe lângă cel evident, strict documentar, este 
tocmai maniera strălucită şi aproape inexplicabilă în care discursul se 
fereşte de partizanate (ideologice ori de altă natură), găsind realmente 
justificări pe care numai un autor cu vocaţia intermedialităţii le poate 
recunoaşte, rămânând, pe de altă parte, tăios polemic acolo unde e cazul (v. 
„Corijarea” celor care vorbesc despre „renegarea patriei”, când mai degrabă 
se poate vorbi despre „revolta” împotriva ei, sau deconstruirea argu- 
mentelor superficiale şi malițioase din volumul Alexandrei Laignel- 
Lavastine!7 despre Ionesco, Cioran şi Eliade). Volumul are valoare cano- 
nică în receptarea lui Ionesco, atât pentru că investighează opera drama- 
turgului ca pe o confesiune auto-asumată (o autoficțiune, cum se pome- 
neşte undeva), cât şi pentru că, dincolo de argumentul de autoritate, Eugene 
Ionesco: teme identitare şi existențiale reprezintă şi o confesiune auto-asumată 
a lui Matei Călinescu însuşi, completând seria de texte identitare deja 
publicate în România, dar întregind mai ales o serie textuală în care exilul 
devine mod de a fi şi chiar alter-identitate. 


V.2. Temele mutaţiei şi ale destructurării postmoderne 


O ramură a comparatismului actual exclusivist frecventată, pentru că 
presupune nu numai gust pentru concept şi teorie, dar şi capacitatea de a 


178 Laignel-Lavastine, Alexandra, 2002. Cioran, Eliade, Ionesco: L'oubli du fascisme, 
Paris: Presses Universitaires de France. 

înălța un sistem pe fundamentele hermeneuticii comparate sau ale 
acumulării tematologice de tip listă, este poetica comparată. Promotorul ei 
cel mai fervent în România rămâne Adrian Marino, care a şi dat tonul 
acestui tip de investigaţii prin Biografia ideii de literatură. 

Setul tematic pe care urmează să-l tratez în acest subcapitol ține de 
capacitatea poeticii comparate de a transforma în constantă culturală 
tocmai fenomenele rupturii, ale discontinuităţii şi ale mutației. Specificând 
și mai îngust, este vorba în studiile grupate aici, de măsura în care epistema 
postmodernă (a fragmentului, eclectismului, fracturii) conturează obsesia 
tematică a unui filon considerabil din comparatismul repoziționării 
excentrice. Un practician al acestui mod de a privi literatura comparată 
este, fără s-o declare ca atare şi adăugând propria sa grilă istoristă, Liviu 
Petrescu. Fascinat de ordinea sistemului, dar convins şi de argumentele 
unui determinism cultural neo-marxist precum cel practicat de Fredric 
Jameson (Postmodernism or The Cultural Logic of Late Capitalism, 1991), 
Petrescu analizează, în Poetica postmodernismului (1996), producţia culturală 
postmodernă (dar mai ales romanul) izolând şi descriind un set de 
constante culturale care ar caracteriza postmodernismul, dar şi — secundar 
— transformările petrecute în istoria romanului la trecerea în această 
paradigmă. 

Poetica postmodernismului, apărută în 1996 ca rescriere a Vârstelor 
romanului, din 1992, a avut parte de două receptări. Cartea a primit premiile 
pentru critică ale Uniunii Scriitorilor şi Academiei Române, dar a avut 
parte şi de reproşul, formulat în urma aprecierii spiritului laborios al auto- 
rului, de a constitui un volum fără teză personală, fără altă miză indivi- 
duală decât „corectitudinea conspectelor” din teoreticienii postmoder- 
nismului. La data apariţiei sale, Poetica postmodernismului marca nu numai 
primul volum românesc integral dedicat teoretizării postmodernismului ca 
mod cultural (şi nu simplă modă), ci şi cea mai importantă analiză româ- 
nească, adusă la zi, a epistemei postmoderne. În context, intervențiile teo- 
etice ale optzeciştilor sau volume precum cele semnate de Radu G. Țeposu 
(1993) sau Gh. Perian (1996) rămâneau mai degrabă la nivelul analizelor de 
generație, tratând postmodernismul ca termen implicit şi ocupându-se de 
practica textuală a anilor 80. În plus, deşi mai mulți critici au semnalat la 

noi afinitatea dintre poetica postmodernă a optzecismului şi poetica şcolii 
de la Târgovişte, Liviu Petrescu are meritul de a disocia între discuţia 
despre postmodernism (care trebuie dusă prin conectarea la mizele 
internaționale ale dezbaterii) şi discuţia despre postmodernismul românesc 
care, deşi lansat de şcoala de la Târgovişte şi consacrat de optzecişti, 
reclamă redefinirile unei formule autohtone. 

În ciuda acestei apariții de pionierat şi în pofida pertinenţei ei 
evidente, lucrarea lui Liviu Petrescu lipseşte regretabil atât din mult mai 
celebra analiză dedicată de Mircea Cărtărescu fenomenului postmodern, 
cât şi din Istoria critică... manolesciană (2008). Refuzând să cred că aceste 
omisiuni se datorează unui capriciu de documentare, găsesc că reproşul de 
dezimplicare auctorială adus cărții trebuie pus pe seama unei confuzii: 
scrisul înalt academic, pactul raționalist care fundamentează Poetica postmo- 
dernismului concepută de Liviu Petrescu sunt subevaluate dintr-o perspec- 
tivă care confundă metoda cu neutralitatea critică. Acest scris nu are meta- 
fore individuale. Poate singurele momente în care autorul îşi îngăduie 
luxul metaforei sunt cele trei titluri care punctează trecerea de la moder- 
nism la postmodernism: coiful Minervei tutelează „Primul modernism”, 
pentru ca „modernismul înalt” să fie analizat în orizontul misterului iar lira 
lui Orfeu să descrie postmodernismul. 


Să ne amintim că, pentru teoretician, primul modernism este legat de 
impoziția raționalistă care dictează „aplicarea noului cod al cunoaşterii 
(cunoaşterea ştiinţifică) la arta narativă”, în numele meta-narațiunii 
arhetipale care, asumându-și câştigurile empirismului, întreține ideea 
emancipării umane prin intermediul ştiinţei. „Misterul” asupra căruia 
insistă modernismul înalt este introdus epistemic de principiul paralogiei, 
care ar permite depăşirea contradicţiilor factuale pe nivelul conceptual, în 
stratul „metalogic”, teoretic al culturii. În fine, pe principiul vrăjirii orfice 
funcționează, pentru Liviu Petrescu, postmodernismul, în care veşmintele 
cele mai de preț ale modemismului înalt, respectiv principiul raționa- 
lismului, metanarativul legitimator, obsesia totalităţii, a sensului apar ca 
victime ale supra-uzajului. Deconstruite sunt acum nu numai contradicția 
sau naraţiunile arhetipal-fondatoare, ci însuşi raționalismul şi legitimarea 
suprapusă metalogic fenomenului cultural. În această secvenţiere, romanul 

(care se află în centrul excursului din 1992) parcurge trei paradigme 
principale, funcție de aderenţa sa la un anumit conţinut. Astfel, el începe 
prin a reprezenta realitatea (în primul modernism), continuă prin a 
reprezenta conceptul (în modernismul târziu, sub forma romanului de idei) 
şi ajunge postmodern când se reprezintă pe sine ca text (în romanele anti- 
raționaliste ale fragmentarului şi ale pluralismului). 


Cum nu îmi propun aici o critică a conceptelor teoreticianului, ci o 
identificare, în măsura posibilului, a metaforizării sinelui creator, îmi 
permit să insist, deocamdată, că toate cele trei sintagme alese ca titluri de 
capitol, metafore unice ale unui scris non-metaforizant, țin de imaginarul 
rațiunii: nu numai „coiful Minervei” trimite către concluziile acestui 
imaginar, ci şi „în orizontul misterului” sau „lira lui Orfeu”, acestea două 
din urmă traducând creşterea atenției față de destabilizarea discursului 
rațiunii. Numai un raționalist va selecta, din modernismul târziu, accepţia 
paralogiei sau a terțului inclus ca „mister“, după cum numai un raționalist 
va deosebi acordurile „lirei lui Orfeu” în concertul dodecafonic 
postmodern. 


Interesant este că mitul personal al acestei poetici atât de austere şi 
academice se ridică în textul lui Liviu Petrescu tocmai din absența meta- 
forelor individuale. Aş defini acest mit care îşi refuză formularea unei „fețe 
din adânc” drept mitul magistrului, cu justificarea că autorul Poeticii postmo- 
dernismului scrie cu conştiinţa neîntreruptă a faptului că este, în toate 
discursurile sale, Profesorul care se adresează ucenicilor. Identificarea 
acestui mit nu trebuie în niciun caz asociată peiorativ cu stilul catedratic. 
Pentru că nu vom regăsi aici nici autosuficiența monologală a acade- 
mismului ritos, şi nici superficialitatea argumentului de epatare. În Poetica 
postmodernismului, Liviu Petrescu ne ţine lecţia esențială despre instalarea 
epistemei postmoderne, indicând bibliografii (v. frecvența microbiblio- 
grafiilor din note: „a se consulta”, trimite profesorul, de exemplu, la com- 
pletarea discuţiei despre post-structuralismul derridean), făcând reco- 
mandări de lectură (vezi, într-o notă, recomandarea „cu toată convingerea” 
a studiului lui Dan Ilon Nasta asupra jocurilor de limbaj), corectând accepții 
populare („nu credem că a fost pe deplin corect înțeleasă faimoasa teorie — 
pe care Roland Barthes o îmbrățişează în lucrările sale din ultima perioadă 

- cu privire la «reîntoarcerea Autorului». Barthes nu celebrează de fapt 
nicăieri şi nu reabilitează conceptul Subiectivității.” - 128) şi înălțînd până 
la urmă, într-o perspectivă în care argumentele de autoritate sunt invocate 
dialogic şi partenerial, propria demonstrație despre vârsta postmodernă a 
romanului, o vârstă a noului umanism anti-raționalist. O lecţie şi o 
demonstrație absolut necesare în contextul deficitului de teoretizare 
românească în care ele apar. 


Gestul definitoriu al acestui mit al Magistrului este introducerea 
digresiunii arheologice: numesc astfel parantezele în care, pornind de la o 
observație cvasi-canonizată de teoriile postmodernului, Liviu Petrescu reia 
şi rezumă, pentru uzul ucenicilor, câte o întreagă evoluţie cultural-istorică, 
respectiv câte o arheologie culturală. Aşa se întâmplă, de pildă, în partea a 
treia din capitolul Lira lui Orfeu, cu observaţia privitoare la procesul de 
disoluție a Sensului şi la sfârşitul hegemoniei acestuia, observaţie care îi 
prilejuieşte autorului o întreagă paranteză despre originile istorice ale 
filosofiei neantului, de la vârsta (de aur, în context) a eposului homeric, cu 
a sa absolută imanenţă a vieții până la existenţialism şi „literatura tăcerii” 
din noul roman. Este ca şi când întâia preocupare a autorului studiului este 
aceea de a informa asupra unor lucruri care se cer definite de urgenţă, 
pregătind însă, printr-o întreagă rețea de trimiteri şi anticipări ale temelor 
prea puţin dezvoltate, dezbaterea ulterioară, obligatorie oricărui bun 
discurs magistral. 

Cea mai evidentă formulare a mitului sus-menţionat nu este dată de 
metaforele din titlurile capitolelor, ci se naşte dintr-un clivaj textual. 
Pledoaria din Poetica postmodernismului se scrie în avantajul decriptării arti- 
culațiilor filosofice ale postmodernismului. Dacă este să identificăm vreo 
poziție „afectivă“, trebuie să recunoaştem că Liviu Petrescu se manifestă 
mai degrabă admirativ la adresa postmodernismului, decât critic. Felul în 
care vorbeşte despre dezarticulările postmoderne ale interpretărilor, despre 
deconstrucția discursurilor şi despre rescrierile nou-umaniste ale fenome- 
nului trădează aprobarea anti-tradiționalismului postmodern. Relati- 
vismele epistemei nu sunt de natură să destabilizeze încrederea lui Liviu 
Petrescu în beneficiile postmodernismului. Totuşi, sunt de semnalat două 

puncte de criză ale demonstrației din volum: primul este inadecvarea 

structurală (altfel perfect justificată logic) între discursul raționalist pe care 
teoreticianul îl practică în toate scrierile sale şi, pe de altă parte, susținerea 
deconstruirii principiului raționalist ca reuşită postmodernă. A nu se 
înțelege de aici că autorul aplaudă ieşirea de sub primatul raționalității: 
ținta deconstrucției este raționalismul, iar nu raționalitatea, iar adeziunea lui 
Liviu Petrescu este bine de citit în această cheie. 


Dar textul ştiinţific are propriile sale metafore, propriile chei pentru 
uşile identității. Din punct de vedere strict ştiinţific, o demonstrație poate 
să nu se supună legii de a face ceea ce predică, respectiv de a exprima un 
anumit conținut în limbajul propriu acestui conţinut: spre exemplu, un 
cercetător al avangardei poate construi un discurs foarte pertinent asupra 
fenomenului fără să scrie el însuşi avangardist, după cum un cercetător al 
postmodernismului sau al anarhetipului pot scrie, despre aceste subiecte, 
demonstraţii care nu sunt nici postmoderne, nici anarhetipale, ele fiind în 
primul rând explicative, adică respectând logica limbajului argumentativ. 

Însă, din punctul de vedere al proiecţiilor de sine, astfel de texte în 
care discursul „trădează” măcar formal conţinutul comunică foarte multe 
despre personajul ficțional în care autorul se auto-proiectează, mai exact 
lui şi a metodei. Nu altfel stau lucrurile în cazul Poeticii postmodernismului: 
scriind despre includerea subiectivității auctoriale în text, această „teză 
specific postmodernă”, Liviu Petrescu este fascinat de dislocările „deosebit 
de spectaculoase, în planul poeticii romanului, dislocări legate în primul 
rând de problema perspectivei naratoriale” (128), fără să depăşească el 
însuşi pragul non-implicării subiectiv-auctoriale în text. Acesta este motivul 
pentru care un volum de o asemenea importanţă a putut fi citit drept text 
neimplicat, şi nu, cum ar fi fost normal, drept un roman al ştiințificității, 
susținut de prezența unui Magistru — personajul ficțional în care criticul se 
simte cel mai confortabil. 


Al doilea punct de criză îl constituie evidentul câştig de cauză pe care 
îl dobândesc, între reperele bibliografice ale lucrării, teorii deterministe 
precum aceea a lui Alvin Toffler (1980), despre „al treilea val” sau aceea a 
lui Fredric Jameson (1991), despre logica culturală a capitalismului târziu, o 
logică a abolirii referinței. Să nu fi cunoscut Liviu Petrescu disputele în 

jurul subiectivității postmoderne, care fac din determinismul economic o 
miză discutabilă a dezbaterii teoretice? Dimpotrivă: autorul face dovada 
faptului că ştie, la ora la care publică Poetica postmodernismului, realmente 
totul în materie de documentare bibliografică. Acest lucru mă încurajează 
să cred că avem de a face, în opțiunea sa, cu evidența majoră a unei opțiuni 
subiective. Admirația autorului față de tezele deterministe ale unor autori 
precum Toffler sau Jameson trebuie pusă pe seama structurii sale de 
raționalist: o explicaţie cauzală precum teoria celui de-al treilea val, 
postindustrial, ori teoria capitalismului târziu care ar corespunde logicii 
deconstructive postmoderne sunt de natură să întrețină prestigiul unei 
paradigme de la care, prin structură interioară, criticului îi vine greu să 
abdice. Avem de a face aici cu un artificiu logic raționalist, prin care 
paradigma explanatorie este salvată şi prin intermediul căruia autorul oferă 
explicaţiei şi interpretării o şansă complet diferită de negația la care le 
supune postmodernismul. 

Acest adevărat roman al Magistrului este în egală măsură şi un 
roman al metodei. El începe de la constatarea unei stări de fapt, respectiv 
de la observaţia că sistemul teoretic al postmodernismului nu se articulează 
până în anii 70, în ciuda semnalelor tot mai clare că noi preferințe dictează 
producția culturală. Apoi, primul pas al personajului auctorial se face în 
sensul recuperării unei atmosfere de idei. Astfel, îi cunoaştem pe 
protagoniştii marelui proces al postmodernității şi începem să colorăm 
harta corespunzătoare fenomenului. Dacă primul pas a fost sintetic, paşii 
doi şi trei sunt analitici, ei hotărând disocierile (între modernismul 
timpuriu şi cel târziu, dar şi între modernism şi postmodernism). Abia de 
aici încolo începe aventura cu adevărat palpitantă a personajului auctorial: 
el se implică în argumentul de definire şi explicare a epistemei 
postmoderne, definindu-se în acelaşi timp pe sine. Victoria sa este şi 
victoria  raționalității: încercuind obiectul fluid şi nesistemic al 
postmodernismului, aplicând argumentul de autoritate pentru a intra în 
dialog cu el, personajul auctorial rotunjeşte un roman al sensului cu aceeaşi 
certitudine cu care Liviu Petrescu reuşeşte, în Poetica postmodernismului, Să 
scrie cel dintâi volum românesc al ideii de postmodern. 


O miză asemănătoare, deşi tratată în registru minimalist-metaforic, 
prezintă Călin-Andrei Mihăliescu, profesor de literatură comparată şi teorie 
critică la University of Western Ontario. Într-o critică literară sufocată de 

studii catedratice, Mihăilescu demonstrează în volumul său Antropomorfina 
(2005) că seriozitatea teoretică nu are nimic de a face cu scrobeala 
universitară. După un preambul terminologic, în care îşi justifică opțiunea 
pentru adict/ adicție în locul lui dependent/ dependență (tributare unei 
episteme „egolitice”, de evaluare negativă a „dependenţei”, în raport cu 
„independenţa“ subiectului cartezian), autorul atacă direct o serie de 
deprinderi antropologice şi culturale. Prima ar fi aceea de a imagina 
individul ca om, respectiv ca subiect liber sau, dimpotrivă, ca subiect 
deconstruit între posibilitatea de prezență şi propria-i absență. În locul 
acestora, ni se propune un exercițiu de luciditate, în urma căruia vom 
deconspira cele de mai sus ca termeni inadecvaţi discuţiilor în/ despre 
„evul  antropomorfinic”. Tipurile umane care colorează epistemele 
anterioare sunt înlocuite de „tipuri contemporane predilecte: eu-ri 
comunitare, zombi-i şi cyborg-i, haite de computerişti, oameni care stau prost 
cu pasiunea, dar bine cu ideologia şi adicți”. 

A doua este înțelegerea adictului în afara paradigmei patologic- 
culpabilizatoare: adictul, respectiv ceea ce s-ar califica - dacă nu ne-am afla 
în plin oximoron - drept „subiect antropomorfinic”, este cel care „consumă 
mai mult decât i se oferă”, fiind, prin urmare, candidatul ideal la poziţia de 
model al globalizării, tocmai datorită performanţelor sale de ingurgitare în 
mare viteză (un subiect în care recunoaștem deleuziana „mașină 
doritoare”). Urmează apoi un spectacol etimologic: o serie întreagă de 
termeni sunt construiți (cam în maniera în care Derrida propunea 
alternative terminologice 4iferanţei) să alcătuiască vocabularul minimal al 
antropomorfinomanului. Lor nu li se pot preciza decât, cel mult, halourile 
semantice, nu şi definițiile: egoliticul (echivalent, în mare, cu epistema 
carteziană a unui subiect tare, liber şi conştient de sine), simulacrianul (care 
nu trebuie confundat cu baudrillardiana „simulare” a realului în hiper-real, 
ci este mai ales un ev de depreciere a pasionalității gândirii teoretice şi a 
puterii de mai concepe lumea pasional, de unde termenul-pereche de 
erosiune a teoriei), tradicția (adicţia la fundament), cibernarea (rescrierea 
umanului în sens cibernetic), infomanul (adictul la informaţie) etc. etc. L-am 
lăsat la urmă pe cel mai important, antropomorfina, din care decurg, toate 
celelalte şi pe care autorul mărturiseşte a-l fi întâlnit într-un vis. Acesta 

denumeşte „substanța contemporaneităţii”, respectiv „adicția omului la 
umanitate, prin anestezierea lor reciprocă (s.m.)”. 


Obscurizată prin determinativul subliniat, definiția se precizează 
ulterior ca transformare a „posibilităţii” (de prezenţă, realitate, absenţă etc.) 
în realitate, printr-o opoziţie la istorie, cu toate traducerile sale. Eseurile care 
alcătuiesc volumul ar fi putut rămâne fără legătură între ele, dacă autorul 
nu le-ar fi legat sub semnul adicţiei. În acest fel, ele devin capitole ale 
adicției, nu înainte de a alcătui un breviar personal (autorul deschide 
analizele cu un Adicționar, în care îşi înşiră substanțele de adicție, deoarece 
nu scrie decât despre cele pe care le-a încercat): identitatea, comparația, 
limbajul, puterea, subiectul, birocrația, Borges, simplificarea, exodul, 
preistoria, banii, golul, norocul, teroarea, viteza şi, la alte dimensiuni, 
prietenia. Lectura lor lămureşte nu numai asupra zonelor de interes ale 
autorului, ci asupra asumării polemice a unei tradiţii a dereglării umanului, 
în care încap atât Dostoievski şi Nietzsche, cât şi Deleuze, Guattari şi 
Foucault. 


Autorul Antropomorfinei este atras de teoriile ficționalismului (de la 
Pavel şi Dolezel, până la Howell şi Heintz), care se cer puse în discuţie. 
Acest model îl obligă să depăşească pasul întâi, destructurant, cu cel puțin 
un pas lateral, în direcția unei re-constituiri. Din acest punct de vedere, i-aş 
asemăna demersul cu acela al lui Corin Braga, din studiul său asupra 
anarhetipului (cu deosebirea că, în cazul lui Braga, termenul de referință nu 
este neapărat postmodernitatea şi postmodernismul). Ambii autori pornesc 
de la interogații bine formulate în legătură cu umanitatea postmodernă şi 
ajung la concluzii care par desprinse din aceeaşi epistemă. În vreme ce 
demersul lui Braga decurge raționalist, demonstraţia lui Mihăilescu 
avansează pe terenul unui metaforism baroc, care nu ţine doar de frecvența 
unor tropi etimologici, ci de însăşi structura frazei. Autorul găseşte necesar 
să inventeze, la urma urmei, o altă limbă, neluând în calcul faptul că tocmai 
excesul de inovaţie sintactic-etimologică face deserviciul major propunerii 
sale conceptuale. Chiar şi aşa, autorul Antropomorfinei oferă o soluție: el 
susține că destructurarea temeliilor nu se opreşte nici imediat după 
cataclism, nici în vreo fundătură nominalistă şi nici într-o teorie nostalgică. 
În schimb, Mihăilescu expune evul antropomorfinic cu un optimism 

moderat, drept unul în care umanitatea se păstrează la distanţă de „neantul 
propriei posibilităţi”. 

Indiferent dacă inspiră optimism sau scepticism critic, mutația 
postmodernă ocupă o parte considerabilă din preocupările 
comparatismului românesc actual, iar motivația acestei mobilizări nu este 
strict circumstanțială. Aş justifica-o, mai degrabă, prin adecvarea la 
dispoziția intermedială a comparatistului de astăzi. 


V.3. Temele refuzului prejudecătilor locale 


Unul dintre primele semne de excentricitate într-o cultură locală este 
neaderarea la „adevărurile” sale particulare, la ficțiunile sale utile, respectiv 
la un anumit set de valori metodologice susținute ca intrinseci, deși ele nu 
validează decât extrinsec și contextual selecția valorică a establishment-ului 
cultural. Într-un exemplu strict, politicile culturale românești din ultima 
jumătate de secol s-au făcut - din punct de vedere literar — în favoarea 
foiletonismului și a criticii „de gust”, ca și cum acestea ar fi valori literare 
absolute, şi nu doar opțiunile unui grup de decizie culturală. În acest 
context, insistența asupra nevoii de teorie şi metodă în studiul literaturii are 
o certă valoare de atipicitate în spațiul românesc, atrăgând condescendența 
establishment-ului literar. Or, comparatismul românesc a trasat contururile 
zonei de iradiere a pledoariei atipice pentru teorie pentru că a avut 
avantajul reperelor internaționale, dar și pe acela al exersării continue a 
reflecției metacritice. 


Exemplul ales pentru această primă lectură a atipicității este Mircea 
Martin, atât pentru că volumele sale nu sunt „de literatură comparată” în 
vreunul dintre sensurile dogmatice ale termenului, cât şi pentru că scriitura 
sa este una dintre cele mai stabile în opțiuni, de-a lungul unei istorii de 
autor. Astfel, atipicitatea sa nu se manifestă istoric (după 1990), ci este mai 
degrabă un modus intelectual și critic, iar cărțile sale nu pot fi trecute cu 
vederea într-o analiză, chiar şi parţială, a comparatismului românesc. Ele 
participă la o istorie comparată internațională a ideii de critică. În plus, din 
2011, ALGCR l-a ales preşedinte, ceea ce înseamnă că, inclusiv la nivel 
instituțional, contribuţia lui Mircea Martin la dezvoltarea comparatismului 
românesc este dincolo de orice îndoială. 

În anii '60 critica românească este, cu câteva excepții, una funda- 
mental non-teoretică, axată mai degrabă pe investigația particulară a 
fenomenului literar şi ferindu-se de „contaminări” venite din alte cîmpuri 
speculative. Observaţia este aproape un loc comun, într-atât de conver- 
gente sunt părerile criticii la acest capitol. lon Bogdan Lefter îi reproşează 
„non-apetitul conceptualizant”, lipsa „conceptelor proprii”, Radu G. 
Țeposu observă şi el faptul că „noi am avut critici, nu şcoli; stiluri, nu 
metode“, Mircea Cărtărescu generalizează pe acelaşi ton: „Nu par să fie cu 
putință teoretizări mai ample şi sistematizări reale ale fenomenului literar. 
Critica este impresionistă, punctuală, preocupată de ierarhizări şi mai puţin 
de înţelegerea fenomenelor studiate.” Într-un fel, soluţia anti-teoretică!? se 
justifică în anii regimului comunist, cînd orice ridicare deasupra concre- 
tului textelor şi dincolo de analiza imediată s-ar fi putut solda cu pronun- 
țarea unei poziţii ideologice riscante. Mult mai ofertantă decât teoria, critica 
de întâmpinare, precum şi cea de situare, captivează interesul major al cri- 
ticilor importanți (nu insist acum asupra celor câteva — notabile — excepţii). 


În anii '80, lucrurile sunt sensibil diferite: preocuparea pentru re- 
direcționarea literaturii (critica de direcţie pe care Andrei Terian o vede 
renăscând la Nicolae Balotă şi Ovidiu Cotruş încă din 1967) se lasă colorată 
de disputa în jurul chestiunii postmoderne. Definirea generaționistă a 
optzeciştilor prin delimitarea de predecesorii literari este prima temă care 
mobilizează un anumit elan teoretizant. O vocație a teoreticului necontra- 
făcută şi o nouă aderenţă la teorie dovedesc aproape toţi criticii generaţiei 
'80, cel puțin aşa ne-o demonstrează preocuparea lor pentru înţelegerea 
modificării de paradigmă literară în termenii mai generali ai mutației de 
sensibilitate. Cu alte cuvinte, a vorbi despre postmodemism în anii '80 
reprezintă nu numai o modă, ci şi o garanție publică a intenției teoretice. 
Această asociere neprogramatică (deşi un mare câştig pentru anvergura 
internațională a temei) prezintă un revers detrimental pentru înțelegerea 
românească a teoriei: relaţia dintre teoria şi practica critică se consacră sub 
specia opoziției. Teoreticienii se simt îndreptățiți să privească de sus — dacă 
nu cumva chiar literatura — măcar critica foiletonistică, după cum cronicarii 


17 Mai multe pe această temă am discutat în studiul „Înapoi, la teorie”, din revista 
„Vatra”, nr. 4, 2002, de unde am citat opiniile criticilor români de mai sus. 

se simt îndreptățiți să trateze aproape ideologic teoria ca îndepărtare 
obligatorie de energiile vii ale literaturii şi ca supraimpoziţie inutilă a unei 
austerități discreționare peste indisciplina fertilă a creației.18 

În acest context, critici precum Mircea Martin au o contribuţie 
esențială la reaşezarea disputei teoretice în limitele bunului simț critic. 
Aparținând prin creație mai degrabă generației '70 (după debutul din 1969, 
cu Generaţie şi creație), Mircea Martin nu se implică direct în dezbaterea sus- 
amintită. Intervenţiile sale, fără să aibă miză teoretică declarată, sunt însă 
demne de toată atenţia, pentru că predau o lecţie de normalitate interpre- 
tativă cu bătaie lungă, predispusă la clasicizare. Într-un interviu din 1982, 
criticul semnalează „rezistența tenace” a scriitorilor şi a criticilor români în 
fața noilor metode critice, un alt fel de a traduce tocmai o rezistență tenace 
a literaturii române la teorie. Un an mai târziu, într-un articol (v. „De- 
clasicizarea clasicilor”), el pune înnoirea criticii româneşti pe seama unei 
„renovări metodologice”, corectând prejudecata după care numai evoluția 
literaturii ar putea impune o atare modificare. 


Convingerea că există o dependenţă directă a criticii de metodologie 
şi ideologie îl va face chiar să echivaleze nevoia de modernizare cu „nevoia 
de critică”. Să aşezăm însă accentele: nu o miză teoretică ghidează 
declaraţiile de felul celor sus-invocate, ci mai degrabă necesitatea practică 
de a demonta acuzele - oricât de puerile — de secundariat structural aduse 
criticii. „Prejudecata caracterului parazitar al criticii nu iese prea uşor din 
mintea unora şi câteodată eşti de-a dreptul uluit s-o descoperi chiar şi la 
oameni de oarecare inteligenţă şi incontestabil talent.” - va scrie Mircea 
Martin în „Critica singură”, iar aceasta nu constituie decât una dintre 
revenirile sale asupra înțelegerii criticii ca formă de creație dependentă de 
literatură, dar niciodată secundară acesteia. Culpabilizarea criticii, nu 
pentru că este teoretică, ci pentru că ar fi parazitară şi excesiv proliferantă îi 
pare lui Mircea Martin a trăda în primul rând un „complex de 
culpabilitate”. 


1% Pe tema lipsei de apetit teoretic, a excesului de foiletonism, dar şi a perceperii 
teoriei şi criticii în dualitate s-a scris deja la noi (de la Adrian Marino la Andrei 
Terian), dar subiectul merită dezbătut în continuare. 

Deşi Dicţiunea ideilor (cea mai teoretică, în aparenţă, dintre toate 
cărțile sale) apare în 1981, Singura critică (din 1986, reeditată fertil în 2006) 
mi se pare cea mai interesantă din punctul de vedere al raportării criticului 
la relaţia teoriei cu praxisul analizei literare. Autorul reia aici un articol din 
1972, în care îşi îngăduie o efuziune profetică, mărturisind că visează la un 
critic-promotor, care să impună atât prin autoritatea personalității sale, cât 
şi prin „acea dicțiune suplă fără de care ideile se veştejesc”. A înțelege liric 
aserțiunea ar însemna falsificarea a tot ceea ce a scris Mircea Martin 
vreodată. În realitate, metafora „dicțiunii suple” este folosită conceptual, 
după modelul pe care autorul Dicțiunii ideilor l-a deprins nu atât de la 
Călinescu, cât de la Eugen Lovinescu, pe care îl şi urmăreşte de altfel consa- 
crând uzajul metodic al metaforei în critica noastră, ca formă de maximă 
concentrare expresiv-comunicativă. 


Cum era şi firesc, acest mod (fundamental teoretic!) de a utiliza 
metafora ca viziune şi ca formă esenţializată de expresie discursivă 
reprezintă în acelaşi timp un reflex teoretizant şi un ecran care maschează 
„lucrătura” metodologică a discursului lui Mircea Martin. Fără să abordeze 
direct teoria literară, criticul nostru nu ia nici partea cronicii, a 
comentariului foiletonistic. Nu o dată, el joacă rolul negociatorului 
împăcării foiletoniştilor cu teoreticienii. Într-un comentariu despre 
condescența manifestată de Adrian Marino la adresa jurnalismului critic, 
avertizează că superficialitatea nu apasă fatal cronica literară, după cum 
„Nici profunzimea nu se obține obligatoriu prin sistematizare”. 
Imperialismul foiletonismului nu este nici mai bun, nici mai rău decât 
autosuficiența teoriei desprinse de viaţa literaturii. Astfel de accente nu 
trebuie puse pe seama unei lipse de fermitate ideologic-valorizatoare, ci 
neapărat pe seama reafirmării unei credinţe în proteismul manifestărilor 
spiritului critic, precum şi în diferențierea lor după legea calității şi 
intensității intelectuale. În această ordine, cel mai relevant articol din 
Singura critică este cel care împrumută titlul volumului. Aici nu există nicio 
diferență calitativ ierarhizantă între pagina de recenzie şi cea de istorie 
literară (să precizăm că istoria literară şi poetica sunt asociate în aproape 
toate textele lui Martin teoriei literare şi critice): „nu e mai importantă în 
sine monografia decât eseul, nici sinteza teoretică nu e mai valoroasă decât 
analiza de text. Și invers.” Contactul cu literatura este inspirator, vitalizant, 

în vreme ce adaptarea metodologică, propensiunea teoretică sunt obligații 
care țin de rescrierea epistemei („postmoderne”, specifică la un moment 
dat criticul) şi trebuie tratate cu toată seriozitatea. 


Sigur, este destul de uşor de acceptat că, în critică (precum în 
literatură), cum contează mai mult decât ce. Dar ce anume dictează 
modificările teoretice, cine decide momentul sensibil şi dozajul „adaptării” 
metodologice? Dirijorul acestui subtil trafic cultural nu este niciodată 
ideologic, nu este reprezentat de nicio instanță apriorică literaturii. În 
atitudinea sa antidogmatică, Mircea Martin îi seamănă lui Lovinescu 
refuzând „atât dogmatismul subiectivităţii, cât şi pe acela, impersonal, al 
formulelor teoretice”. Nici autoritarism dogmatic, nici capriciu al unei 
subiectivități lipsite de control, aderenţa la teorie este o funcție de uzaj 
cultural: reorientarea critică este gândită într-un loc ca o „grăbire a 
conştiinţei de sine a scriitorilor”, sistematizarea teoretică derivă într-altul 
din interpretarea obsesiilor centrale ale literaturii ca simptome ale unei 
epoci, pentru ca, într-un comentariu despre transformarea scriitorilor în 
critici, conştiinţa critică a creatorilor care „au meditat susținut asupra 
propriei activități” să ducă, prin valoarea de exemplaritate a discursurilor, la 
autorizarea teoretică. Se manifestă permanent în articolele cuprinse în volum 
o credință impresionantă în dependența longevităţii sentințelor critice de 
longevitatea operei asupra căreia critica „se fixează”. În acest fel, până şi 
cronica literară îşi depăşeşte valoarea de efemeritate, condiţionarea 
circumstanțială. A scrie adecvat şi la timp despre operele care vor rămâne 
pentru că validează o literatură reprezintă proba de rezistenţă a actului critic. 

O anumită indiferență față de modă şi implicit faţă de categoriile 
disciplinare în care demersurile sale critice ar putea fi încadrate se citeşte 
fără program în scrisul lui Mircea Martin: el intră prea rar în jocurile 
momentului (vezi tratamentul derivativ pe care îl aplică obsesiei optzeciste 
pentru postmodernism), după cum nu i se pare riscant să aprecieze 
manevre sau metodologii critice aparent desuete. Un exemplu foarte 
nimerit în acest sens îl constituie simpatia netrucată pentru critica lui 
Lucian Raicu, căruia îi apreciază „efectul de insolitare” al metodei altfel 
calificate drept „desuete” a „conţinutismului psihologic”. Autoritatea 
intelectuală devenită autoritate etică girează demersul critic al lui Lucian 

Raicu şi durabilitatea (chiar perenitatea) metodei sale, afirmând condiția 
teoretic reproductivă a criticii. Un anumit mod de a face critică rezistă — spune 
Mircea Martin - dincolo de simpatiile epistemei, dacă deține o garanție 
morală suficientă: „cronicarului i se acordă o încredere pe care e de datoria 
lui s-o transforme cu timpul într-o garanţie morală” („Singură critica”). 
Volumul Singura critică reprezintă în sine un proiect teoretic de 
aproximare a „singurei critici” pe care Mircea Martin o creditează: aceea care 
se ia în serios la modul non-absolutist, şi în care teoretizarea este dublată de 
vocaţie (vorbind despre Mihail Dragomirescu, teoretician lipsit de gust, 
criticul aproape că poate fi auzit oftând a pagubă). În majoritatea cazurilor 
citate în volum, există o coerență exemplară între intenţiile declarate (uneori 
ca recomandări de conduită critică) şi realizările imediate ale analizei critice: 
judecând într-un loc probitatea morală a criticului mai ales după măsura cu 
care îşi judecă tovarășii de breaslă, Mircea Martin scrie şi aici un volum de 
critică a criticii (mai precis a criticilor), interesat fiind de reflexele pe care 
textele de critică „şi le aruncă reciproc”, uneori în pofida autorilor lor (pentru 
că textele se ordonează frecvent altfel decât le-au rânduit-o creatorii lor). În 
acest demers, autorul recunoaşte o pledoarie pentru critica înțeleasă drept 
rezultat al unei „convergențe constructive”, şi nu al unei „diferențieri“ 
menite să afirme o personalitate înainte de toate. Nu a spune „eu“ în 
discursul critic i se pare esenţial autorului, ci a asuma cu luciditate (utopic 
obiectivă!), conştiinţa de sine a criticii. „Singura critică” este problematizată 
în termenii adecvării la obiect, ai unei identificări gândite ca „supunere la 
viața operei” — tema „adecvării” apare cu insistența pe care numai un spirit 
armonizant şi asociativ de anvergura lui Mircea Martin i-ar fi putut-o oferi. 
Tot de la Raicu („un critic pentru care sufletul există! Și nu ca problemă, ci ca 
realitate care se cere trăită, experimentată”), autorul Singurei critici 
împrumută interesul pentru evaluarea criticii ca formă de iubire. Totuşi, dacă 
pentru Raicu majoră rămâne iubirea, Martin distinge perfect gratuitatea 
lipsită de motivații a iubirii atunci când fixează drept imperativ critic 
înțelegerea („cred că un critic ar trebui să înţeleagă şi ceea ce nu iubeşte”). 
Deşi sintagma nu mi se pare cea mai fericită, ideea unei empatii critice față 
de obiectul său, definite ca „simpatie penetrantă”, este foarte precis 
definitorie pentru modul în care autorul înțelege coerenţa „între operă şi 
omul aflat la originea ei, între morala practicată şi cea teoretizată”, 

propunându-şi să deducă „un mod de a gândi dintr-un mod de a scrie şi 
invers”. Probabil că aici este de descoperit oferta cea mai atractivă pe care 
postmodernismul o poate face criticii de identificare a lui Mircea Martin: 
literatura postmodernă este privilegiată, în ochii criticului, de faptul de a-şi 
conține critica, de a-şi direcționa metatextul. Să înțelegem corect: nu 
autosuficiența estetismului este admirată, ci şansa unei meditații general 
umane în interiorul unei discurs care se şi autodeclară pe măsură ce descrie 
(v. admiraţia pentru filosofii literaturii şi „gânditorii puternic imaginativi” 
sau, în alt loc, asemănarea dintre filosofie şi critică sub specie metodică: „un 
mod de a gândi despre un alt mod de a gândi”). 

Atât timp cât teoria este gândită ca viziune coerentă şi validă, ca 
„Structură“ sau „filosofie a criticii” care descoperă, la rându-i, „filosofia” 
unui text, „singura critică” nu poate fi decât şi teoretică. Punctul crucial în 
care criticul separă teoria şi, prin urmare, critica de filosofie (ca discurs 
convins că adevărul său este singurul valabil) este imperativul de 
neînlăturat al „respectului altor puncte de vedere”, al „altor structuri 
posibile”. Ceea ce nu trebuie niciodată confundat cu lipsa de discriminare, 
pentru că - trebuia spus de la bun început - a practica „singura critică” 
înseamnă în primul rând a valoriza: „elogiile egale, circumstanţiale şi 
amorfe” compromit critica mai mult decât obiecțiile şi contestările 
argumentate, prin urmare democrația nu are ce căuta în critică. Monarhie 
luminată în felul său, critica este (trebuie să fie!) ierarhizantă, 
discriminatoare, „elitistă în chip instinctiv” în selecție. Iată cum ar arăta fişa 
„Postului” de critic, în înțelegerea lui Mircea Martin (ludică numai pe 
jumătate, câtă vreme autorul poemeneşte copios de misiunea criticului): 
promotor prin autoritatea persoanei şi prin puterea de seducţie a scrisului 
(v. mărturisirea că Edgar Papu l-a autorizat „să creadă şi să se încreadă” în 
literatură), individualitate de o forță morală verificată ca adecvare la obiectul 
textual, dar şi ca fair play în judecarea altor critici (v. nota despre „conştiinţa 
neconcesivă şi senină” a lui Lovinescu), interpret al „omului prin operă şi 
nu al operei prin om”, conştient asupra transformării primatului estetic în 
primat etic (v. deontologia cronicarului, în care recunoaşte şi riscurile 
majore asumate de această practică critică, dar şi tentaţiile „puterii”, 
beneficiile influenţei, falsurile spectacolului de personalitate), personalist 
aspirând la utopia obiectivității şi asumând subiectivitatea mai degrabă ca 

pe o fatalitate, decât ca pe un titlu de glorie, militant pe trei planuri 
(descoperirea, orientarea şi integrarea valorilor) pentru a proba adevărata 
eficacitate a acţiunii sale. În acest portret-robot, de o atenţie specială se 
bucură ținuta morală şi profesionalismul dovedit prin conştiinţa 
răspunderii critic-evaluative. 

Foarte puțini critici pot practica la aceeaşi valoare cronica literară, 
temperamentală şi circumstanțială, şi discursul teoretic, geometric şi visând 
la o oarecare valoare de generalitate, pentru simplul motiv că trecerea de la 
una la alta presupune un foarte amplu acordaj, de la un soi de necesară 
miopie textuală, la o privire telescopică, de largă perspectivă. Majoritatea 
excelează într-una dintre cele două calităţi, iar cazurile de excelenţă bifocală 
mi se par rarissime. Mircea Martin tulbură această simetrie categorială, 
pentru că nu este nici cronicar literar în sensul canonic al termenului, nici 
teoretician, el însuşi susținând măsurarea relevanței evaluative a recenzen- 
ților funcție de opțiunile artistice sau metodologice dovedite în masivitatea 
unei opere cronicăreşti care ar reflecta „continuitatea unei acțiuni critice”. 


Indiferent de atitudinea sa metodologică, pe autorul textelor din 
Singura critică îl caracterizează nevoia de a descrie, într-un sistem critic, ca 
şi într-o notă de întâmpinare, mai ales omul, respectiv stilul personal gândit 
ca „proiecție ideală” a omului. Cu un incredibil talent de portretist interior, 
Mircea Martin vede în Edgar Papu „un intuitiv dezlănțuit” (iar povestea 
despre Papu predând, cu tot cu spectacolul expresivității sale corporale, se 
citeşte ca o pagină de proză), în Adrian Marino un teoretician „crud şi 
impulsiv ca un copil”, care „se aruncă asupra ideilor literare cu bucuria de 
a exercita asupra lor o autoritate nestingherită”, visând la Mecca afirmării 
peste hotare, în Manolescu „un realist, un pragmatic, calculând exact 
şansele de reuşită în fiece etapă sau clipă”, în Grigurcu un „critic-artist” 
mânat de „demonie interioară”. Adevărata măsură a acestei metode de 
identificare a omului din spatele operei o dă autorul mai ales în observațiile 
- nu foarte multe la număr — care privesc desprinderea declaraţiilor de 
fapte, respectiv distanța dintre ceea ce unii critici propovăduiesc, pe de o 
parte, şi fac, pe de alta. Savuroase sunt, în această ordine, lecturile din 
„extremiştii” critici: pe textele lui Raicu, obstinat şi declarat anti-teoretic, 
demonstrează că face teorie „fără să ştie ori fără să vrea”. 


196 


La polul opus, al condescendenţei față de foiletonism, Martin îi 
recunoaşte lui Adrian Marino marele merit de a produce „sistem critic” în 
spaţiul românesc (primul după Mihail Dragomirescu), dar îi şi punctează 
călcâiul lui Ahile: Marino este mai „încrezător în ficțiunea teoretică decât în 
cea artistică”. Prin urmare, citează copios ticuri jurnalistice din discursul 
voit olimpian-teoretic al lui Adrian Marino sau îi citeşte auto-deconstructiv 
mărturisirile involuntare (un eufemism pentru „acte ratate”) despre 
desprinderea de G. Călinescu. Urmărindu-le, autorul ajunge să demonteze 
pretențiile de obiectivism ştiinţific ale teoreticianului sub specia inconsec- 
venţei sau, încă şi mai pătrunzător, ca mască a unui „pasionat şi polemic”, 
filtrând întotdeauna temperamental aprins istoria ideilor. 

Pe Mircea Martin l-aş numi pragmatician, dacă eticheta n-ar suna 
mult prea utilitarist în context. Metoda sa de analiză critică este 
caracterizată de o anumită deschidere colocvială în sensul cel mai înalt al 
cuvântului: el este mai ales un mediator textual. De-o parte se află autorul 
care-şi susține partitura, de cealaltă cititorul căruia autorul îi este adus ia 
înțelegere, nu la judecată, şi nici neapărat la iubire, după principiul că 
iubirea se dispensează de înțelegere. Este imposibil să nu ţi-l imaginezi pe 
creatorul Dicţiunii ideilor vorbindu-ţi: nu de la o catedră, ci în intimitatea 
unui birou de lucru sau al unui colț de lectură. Discursul său formulează 
mereu nedumeriri, întrebări, cu un aer aproape epistolar: „o întrebare i-aş 
pune, totuşi, criticului”, meditează Mircea Martin, deşi criticul nu este de 
față, ajutându-te în felul acesta mai ales pe tine, cititor, să înţelegi. 
Paradoxul acestei convivialități discursive este că autoportretizează o 
personalitate critică, la un capăt, iar la celălalt visează la „impersonalitate — 
ca probă a depăşirii de sine - acesta cred că e pariul unei adevărate perso- 
nalităţi.” În această lumină, solitudinea împărtăşită a lecturii, singurătatea 
în doi a citirii, despre care vorbeşte în „Critica singură”, se fundamentează 
nu pe imprevizibilul coerenţei subiective, ci pe rezistenţa alianțelor spiri- 
tuale. Totuşi, această critică de identificare cu implicații de ordin teoretic, 
gândind problemele de metodă ca „probleme de adecvare” rămâne 
bântuită de fantoma intersubiectivității: Marele Vizitator (împrumut meta- 
fora autorului) al acestui discurs critic nu este doar autorul inventat pe 
măsura operei sale, ci — în egală măsură — cititorul împreună cu care criticul 
caută să înțeleagă. 

V.4. Temele anarhiei cognitive 


Un subset tematic foarte interesant de studiat afirmă repoziționarea 
excentrică la un nivel pe care l-aș numi nu numai supraliterar, ci 
supracultural. Ipoteza principală este - în acest caz — aceea că mutaţiile 
culturale de tip centrifug nu sunt decât reflexul sau consecința unei 
tendințe cognitiviste, care s-ar defini prin  dezagregarea anarhică a 
mecanismelor de identificare. Noul model de cunoaștere ar corespunde 
unei ample reconfigurări a mizelor, mijloacelor şi scopurilor cunoașterii și 
interpretării. La noi, acest gen de abordare este consacrată de către lucrările 
unui comparatist cu o vizibilă reputație internaţională. 

Deţinător al mai multor distincţii europene, autor a trei impresio- 
nante volume dedicate paradisului interzis şi editate de L'Harmattan, 
precum şi a mai multor studii publicate în ţară, prozator notabil, Corin 
Braga este comparatist prin instrucţie, dar şi prin vocaţie. De fapt, într-un 
moment în care literatura comparată este dezlocuită de mult mai 
popularele studii culturale, el este practicantul unei metode înrădăcinate în 
marea tradiție a comparatismului francez, ţinând cont de perspectiva critică 
a actualității. În cazul studiilor sale, schimbul de idei se petrece în ambele 
sensuri: contribuţiile comparatistului român se formulează pentru lectorul 
occidental, dar şi, utilizând ultimele achiziţii teoretice din neurobiologie, 
psiho- sau (mito-)critică, din studiile occidentale ale imaginarului, pentru 
cititorul autohton, căruia îi sunt adesea apropriate metode de lectură, 
tehnici de descifrare, modele hermeneutice. 


Psihobiografii (2011) este tocmai un astfel de exercițiu de autohtonizare 
a unei metode pe care Corin Braga o desprinde din psihanaliză şi pe care o 
denumeşte, pornind de la sugestia „psihografiei” lui Paul Ricoeur (din 
critica biografică), „psihobiografie”. Conceptul este propus la finalul 
primului studiu din acest volum conceput ca o colecţie „fără rigoare de 
aparat”, reunind studii apărute anterior fie drept capitole în alte volume ale 
autorului (Lucian Blaga. Geneza lumilor imaginare, 1999, Nichita Stănescu — 
Orizontul imaginar, 1992 şi Du Paradis perdu à l'Antiutopie aux XVle-XVIlle 
siècles, 2010), fie drept prefețe sau studii în alte volume (Urmuz, Pagini 
bizare, 1999, Leonid Dimov, Scrisori de dragoste 1943-1954, 2003 şi Dicţionarul 
analitic de opere literare româneşti, coordonat de lon Pop), fie drept studii 

individuale în periodice precum „Echinox”, „Steaua” sau „Caietele 
Echinox”. Unitatea volumului este conceptuală: textele împărtăşesc practica 
aceleiaşi metode psihobiografice, prin intermediul căreia cercetătorul 
încearcă - după propria declaraţie - „să intre în mintea” scriitorilor 
analizați, procedând dinspre operă înspre autor şi slujindu-se de „diverse 
materiale, de factură biografică (informaţii şi documente istorice, jurnale şi 
memorii, scrisori, mărturisiri) şi creatoare (operele propriu-zise)”. 

Particularitatea scrisului ştiinţific al lui Corin Braga este atenția 
neîntreruptă la prezența unui interlocutor: dacă prozele sale delirionist- 
suprarealiste par concepute într-o transă profund individualistă şi deloc 
preocupate de presupoziţiile unui cititor căruia i se oferă, studiile sale oricât 
de docte presupun întotdeauna, în construcţia lor cristalină, un partener de 
dialog. Psihobiografii-le nu fac excepție. Capitolul introductiv, Psihanaliza după 
un secol nu are doar o miză critic sintetizatoare, ci şi una polemică, 
cercetătorul fiind pe deplin conştient de apusul „modei” psihanalitice şi al 
demersului său de sondare a adâncimilor şi a intimității într-o epocă „a 
dezidentificării şi a multiplicării măştilor” dintr-o „lume a suprafeţelor”. 
Astfel, rezumatul său istoric nu ocoleşte scăderile metodei psihanalitice 
(inducerea unui model explicativ în practica clinică freudiană, derivarea 
dintr-o paradigmă marcată de o anumită ideologie şi de o anumită orientare 
socio-umană, ale căror concluzii nu pot fi extrapolate decât inadecvat). Pe de 
altă parte, câştigurile disciplinei ajunse la a patra generație într-un secol de 
practică clinică şi culturală sunt examinate pe fondul ofertei metodologic- 
explicative a psihanalizei. La vremea apariției teoriilor freudiene, explicația 
este monopolizată de către trei limbaje corespunzătoare principalelor trei 
tipuri de hermeneutici active (antropologia creştină, gândirea ezoterică şi 
analiza filosofico-literară non-ştiinţifică). Dincolo de noutatea sa evidentă, 
psihanaliza oferă o soluție conceptuală şi ştiinţifică unei crize a mijloacelor 
tradiționale de înțelegere şi explicare a psihismului, fiind unul dintre 
principalele semne ale unei noi paradigme de gândire, precum şi — destul de 
repede — un centru de iradiere a unei noi percepții despre psihic, cu efecte de 
netăgăduit în toate discursurile umaniste. 


„Urmările” pozitive ale psihanalizei sunt urmărite de către cercetător 
în apariţia psihobiografiei şi a psihocriticii (analiză a structurii unei opere în 

coerenţă cu viziunea autorului), respectiv a mitanalizei (psihanaliza aplicată 
la nivelul psihismului general uman) şi mitocriticii (psihocritica aplicată la 
nivelul imaginarului creator individual). Totuşi, nu pentru aceste merite 
istorice se concentrează Corin Braga asupra psihanalizei, ci pentru 
avantajul — încă generalizabil — de a fi oferit o metodă clinică (modificată şi 
îmbunătățită într-un secol de practică, dar neabandonată) şi, mai ales, un 
limbaj analitic (activ inclusiv în analiza culturală sau literară). Aici se află şi 
cel mai mare potenţial creator al psihanalizei pentru anii următori, după 
cum ne sugerează concluzia celui mai important studiu al volumului. 


Dintre celelalte nouă studii, şase le sunt dedicate unor scriitori 
români (Urmuz, Stere, Blaga, Dimov, Stănescu, Manea), două unor scriitori 
Străini (Jonathan Swift şi Ernesto Sâbato), iar ultimul unui scriitor 
problematic, disputat între fiction şi non-fiction, între şamanism şi şarlatanie, 
dar — mai ales — foarte important în evoluţia creatoare a lui Corin Braga 
însuşi, după cum ne-o dovedeşte argumentaţia de reabilitare polemică a 
textului. Selecţia autorilor este reprezentativă pentru faptul că autorul 
înțelege aici practica literaturii comparate de extracţie psihanalitică drept o 
manieră de adaptare a metodei analitice şi a limbajului la nişte conținuturi 
ale culturii naționale (nu este întâmplător că studiile pe autori străini sunt 
publicate iniţial în franceză, participând la dialogul internațional pe tema 
psihanalizei). Excelent conduse, studiile despre Lucian Blaga şi Nichita 
Stănescu exploatează materialul creator şi autobiografic, precum şi 
mărturiile din scrisori, pentru a evidenția, în primul caz, o afirmare de sine 
pe baza crizei identitare declanşate de instalarea complexului copilului 
nedorit, iar în al doilea, o întemeiere interioară pe baza unei reveniri la 
trecut după o întreagă ruptură de memorie. 


În cazul studiilor dedicate lui Leonid Dimov şi Norman Manea, 
problema identității se pune acut în legătură cu asumarea sau cu refuzul 
asumării evreității, pe fondul renegării tatălui la Dimov şi al experienței 
traumatice a totalitarismului la Manea. În studiul dedicat lui Constantin 
Stere, autoficțiunea este înţeleasă ca „autobiografie ficționalizată”, urmărind 
devenirea de sine pe fundalul asumării unui destin de romancier. 


Cea mai interesantă şi mai importantă dintre analize este însă cea 
dedicată lui Urmuz, autor față de care critica s-a aflat în cvasi-unanimitate 

de partea unei lecturi a suprafețelor ludice gândite în cadrul experi- 
mentalist al unui absurd aflat în avangarda suprarealismului şi a 
dadaismului. În acest context, faptul de a întreprinde o lectură a 
adâncurilor intimității ar fi putut părea inadecvat. Noutatea interpretării lui 
Corin Braga este că descifrează relaţia lui Urmuz cu tatăl şi, eventual, cu 
intimitatea erotică, pornind de la textele urmuziene, şi nu de la puţinele 
informații biografice, cu care cele dintâi sunt ulterior corelate. Dintre 
studiile pe autori străini, analizele dedicate lui Swift şi lui Sábato reprezintă 
lecturi psihanalitice exemplare, paradigmatice, în vreme ce studiul final, 
dedicat „cazului” Carlos Castaneda, afirmă şi o miză suplimentară: aceea 
de a avertiza asupra superficialității cu care fenomenul poate fi în grabă 
indexat în zona kitsch-urilor religioase, când, în realitate, ar trebui înțeles 
într-o perspectivă emică, drept make-belief (în terminologia lui Richard 
Schechner, „a crea credință în realitatea a ceva”). Pornind de la texte 
reprezentative (căci psihanaliza nu oferă foarte mult spațiu de exprimare 
judecății de valoare) sau problematice (unde literatura este înţeleasă în 
sensul cel mai larg, ca practică existențială, iar nu obligatoriu ca performanță 
estetică), Corin Braga oferă, printre rândurile Psihobiografii-lor sale, propria 
schiță de fişă psihobiografică: ea reprezintă desenul unei identități marcate 
de ceea ce aş numi paraştiințific „complexul literaturii”, pentru care 
literatura, şi nu „realitatea” în sens comun, reprezintă adevărata experiență 
existenţială, cu condiţia ca literatura să vorbească despre adâncimile la care 
se poate simți temperatura magmei vizionare şi creatoare. 


Până în momentul de față, cel mai important studiu conceptual al lui 
Corin Braga (fără să punem la socoteală investigațiile enciclopediste asupra 
imaginarului infernal şi asupra sistemelor distopice din volumele publicate 
la Paris) este însă De la arhetip la anarhetip (2006). Publicat ca un volum de 
cercetări în domeniul literaturii comparate şi al studiilor de imaginar, 
volumul este exemplar pentru modul în care explică înainte de toate 
motivația cercetării, mai largă decât aceea strict teoretică. O citim în ultimul 
studiu — şi cel mai important — al volumului: „mult timp, şi eu am crezut că 
adevărata identitate se poate obține, după cum susţin Jung, Blaga, Eliade şi 
alți teoreticieni, prin recentrare, prin regăsire, prin retotalizare, prin 
întoarcere în sine. [...] Dar dacă evoluţia noastră nu este aceasta? [...] Dacă 
omul contemporan se îndreaptă spre o anumită amplificare şi pluralizare a 

personalităților sale, a fețelor şi interfețelor sale? E o ipoteză antropologică 
greu de dovedit şi, desigur, greu de controlat. Dacă e aşa, înseamnă că 
schizomorfismul acuzat de omul modern este chiar direcţia de evoluție 
spre care ne îndreaptă societatea în care trăim.” lată premisa meditaţiei lui 
Corin Braga: în locul unei teze asupra evoluţiilor literaturii, avem de a face, 
aşadar, cu o presupoziție (şi cu o demonstrație subsecventă) în care vizată 
este tocmai modificarea unei componente general umane a mecanismului 
cunoaşterii. Receptarea volumului a fost pozitivă, el fiind apreciat în 
diverse topuri literare, alături de Interpretare şi raționalitate (2006), al lui Paul 
Comea, drept cel mai bun eseu al anului. În plus, a stârnit o polemică 
serioasă în revista „Idei în dialog”, unde autorul era interpelat, cu 
argumente la care pe alocuri am simţit nevoia să ader, de către Andrei 
Cornea. Cu toate acestea, este de presupus că valoarea acestei cărți va 
creşte cu timpul, tocmai datorită frecvenţei sporite a contextelor în care ea 
nu va rămâne doar o teorie, ci va deveni o explicație (deşi termenul ar trebui 
scris între ghilimele, dat fiind statutul lui disfuncțional în teoria anarhe- 
tipului), respectiv un algoritm intelectiv. Accentul principal cade pe cele 
două eseuri finale, care ghidează teleologic şi celelalte cercetări: cinci eseuri 
de psihogeografie, investigând teritoriile şi rasele fantastice ale imaginarului 
Antichității, Evului Mediu şi Epocii premoderne, decelând principiile de la 
baza acestor cartografii simbolice, şi alte patru studii de imaginar dedicate 
lui Giordano Bruno, Calderon de la Barca, Thomas Mann şi, respectiv, 
cenzurilor care au condus scenariul utopic către elaborarea distopiilor. 


Geometria volumului nu este întâmplătoare: cele nouă eseuri aşezate 
înaintea expunerii teoriei anarhetipale nu sunt simple exerciții comparatiste. 
În primul rând, ele alcătuiesc tot atâtea trepte ale unei analize mult mai 
ample a paradisului interzis, pe care cercetătorul român o întreprinde în Le 
Paradis Interdit au Moyen Age. La quête manquée de L'Eden oriental (2004). Pe de 
altă parte, ele suplinesc şi un exercițiu de apropriere: citindu-le, deprindem 
maniera argumentativă a cercetătorului, dar şi aplecarea lui evidentă către 
psihologizarea studiului cultural, respectiv către înțelegerea transformărilor 
culturale în termenii psihologiei subiectului uman. 


Cele două capitole finale alcătuiesc o teorie de sine stătătoare. Ea 
vizează posibilitatea ca subiectul să nu se imagineze pe sine în conformitate 

cu un proiect coerent, sistemic, cosmotic, organizat centripet, ci după o 
logică anarhică a deconstrucţiei fără reconstrucție, a destructurării privite 
ca nouă voluptate. Expunerea conceptelor, din capitolul ultim (arhetip — 
„structură care se organizează în funcţie de un model unitar şi centrat”, 
anarhetip — „concept care se manifestă anarhic față de ideea de model sau de 
centru”, eschatip — „ar avea o orientare teleologică, [tinzând] să se 
organizeze abia către sfârşitul existenței sale”) este precedată de o galerie 
de opere anarhetipale, care ar avea nevoie, ne convinge cercetătorul, de o 
„Sub-hermeneutică”, de un demers non-explicativ. El ar funcţiona prin 
„elaborarea fantasmelor până la capăt” şi, mai mult decât atât, ar marca 
saltul spre o post-postmodernitate non-raționalistă şi non-explicativă. 
Fireşte, în acest punct cercetarea lui Corin Braga are destule atingeri cu 
deconstrucţia teoretică imaginată de Derrida ori cu non-hermeneutica 
imaginată de Susan Sontag, care înlocuiesc explicaţia şi interpretarea fie cu 
o operaţiune de „dublare” a textului, non-interpretativă, fie cu o „erotică 
textuală”. La fel, teoria sa despre activarea simultană a mai multor interfețe 
umane, care a primit, în cultura cibernetică, numele de multiple-tasking sau 
multitasking se apropie atât de teoria - semnalată de autor - 
transculturalităţii a lui Basarab Nicolescu, dar şi de idei mai familiare 
teoreticienilor literari, cum ar fi cele din constelația teoretică a lumilor 
posibile, a ficționalismului etc. 


Centrul de greutate al teoriei anarhetipale stă însă tocmai în parțiala 
trădare a autorului ei, semnalată şi de către Andrei Cornea. Acesta din 
urmă observa, în ciuda obiecţiilor cercetătorului, că există o dependenţă 
clară a descrierii anarhetipale chiar de arhetipul repudiat. Fără să merg 
până la capăt alături de Andrei Cornea, cred că, într-adevăr, există foarte 
multe puncte în care recunoaşterea anarhetipului ori chiar contemplarea lui 
fantasmatică se revendică de la arhetip: logica destructurării sau a exploziei 
unei supernove, pe care autorul le invocă, sunt tot atâtea reflexe logice 
structuraliste, care presupun, prin absenţă, o prezență arhetipală. Spre 
deosebire de Andrei Cornea, aş spune însă că tocmai acesta este câştigul 
teoriei: spațiul translaţional între lumea raționalității şi lumea iraționalității 
este jalonat de explicaţia non-explicativului, de hermeneutica non- (mai 
exact sub-) hermeneuticii. Demersul lui Corin Braga este hiperraționalist şi 
cu totul arhetipal, la urma urmei, pentru că numai în acest fel poate intra, 

în discursul conştiinţei teoretice, intuiţia anarhetipală. El nu aplică încă, 
aici, ceea ce propovăduieşte, pentru că se ocupă deocamdată de traducerea 
unor termeni, de exersarea unei sensibilităţi, care trebuie mai întâi 
familiarizată cu alte sentințe şi abia mai apoi cu un alt limbaj. 


V.5. Temele nostalgiei 


Lipsit de stabilitatea „înrădăcinatului”, exilatul nu este liber și de 
obsesia apartenenței. Într-un excepțional volum dedicat „melancoliei 
descendenţei”, Monica Spiridon vorbeşte despre această subtilă 
dependență de o tradiţie a cărei presiune este în același timp respinsă. 
Exersarea nostalgică sau parodică a unei „conştiinţe succesorale” are loc la 
intersectarea unei orientări orizontale (comparative) cu una verticală 
(progresivă). O clasă aparte de studii comparatiste trebuie invocată în acest 
context. Este vorba despre un filon mai degrabă conservator, decât novator, 
cu rădăcini în studiile pe autori, genuri, specii. La o lectură atentă însă, 
această clasă de studii se definește printr-o formă de nostalgie care nu are 
nimic în comun cu optimismul autosuficient, descriptiv-normativ al 
analizelor comparate pe autori, specii, teme, genuri, curente, motive. 
Perspectiva este istorică (paradigmatică), integrând reflexul unei receptări 
exilate: dintr-un acum prezentificat relativist, interpretul contemplă un 
atunci stabil al experienţei estetice. Logica este compensatoriu-evazionistă, 
iar maniera de abordare subordonează ierarhia critică unui principiu de 
universalizare şi unei dorințe de a deconstrui o tradiţie de lectură și 
anumite automatisme hermeneutice. 


Gândirea romanului, volumul lui Toma Pavel (2003, trad. rom. 2008), 
este dedicat în egală măsură unei istorii comparate a romanului şi unei 
teorii a acestuia (respectiv unei filosofii a romanului). Dacă este să privim 
cartea într-o bibliografie de autor, ea trebuie pusă în legătură atât cu 
precizia conceptuală şi cu deliciile formale din Lumi ficționale (1986), carte 
care l-a consacrat pe Toma Pavel printre campionii ficționalismului, cu 
exercițiul meta-critic din Mirajul lingvistic (1988), cât şi cu revenirea la o 
anumită imanență a lecturii, precum aceea din Arta îndepărtării (1996). 
Gândirea romanului (1996) are atât un proiect de critică istorică (reabilitarea 
unor forme romaneşti şi o reaşezare corespunzătoare a istoriei lor), cât şi 

unul estetic, explicitat de autor în primele rânduri: „îşi are originea în 
dezacordul dintre gusturile mele literare şi prejudecățile privind istoria 
romanului”. Teza demonstrației este majoră, mai ales că prea puține lucrări 
de istorie a genurilor îşi mai propun astăzi redefiniri conceptual- 
paradigmatice, majoritatea rezumându-se la expuneri consecutive de noi 
analize, cel mult completate de categorisiri discutabile. Cartea semnalează 
faptul că istoria receptării „moderne” a romanului cade în ceea ce aş numi, 
rezumându-l pe Toma Pavel cu propria-mi sintagmă, eroarea realistă. 
Aceasta se conturează în utilizarea preceptelor realiste ca pat procustian de 
evaluare a performanţelor romaneşti: cu cât mai mult „adevăr“, cu atât mai 
mult roman, pare să spună istoria critică a romanului modem, care 
respinge „schematismul considerat pueril al romanelor premoderne”. Or, 
Toma Pavel este convins aici că avem de a face, în romanele premoderne, 
doar cu o altă formă de adevăr, respectiv cu adevărul idealului. De aceea, în 
viziunea sa, istoria romanului, „departe de a putea fi redusă la o luptă între 
adevărul triumfător şi minciuna înfrântă”, se întemeiază ca „istorie a unei 
dezbateri morale” pe „dialogul secular dintre reprezentarea idealizată a 
fiinţei umane şi cea a dificultății de a ne măsura cu acest ideal”. De aici 
decurge, hegelian, o nouă propunere de receptare istorică a romanului, al 
cărei scop subiacent este reabilitarea idealizării romaneşti, prin reîncor- 


porarea ei într-o paradigmă a „adevărului” în care „persistenţa trecutului” 
redevine evidentă. 


Puterea de convingere a autorului nu stă numai în coerenţa argu- 
mentelor, ci şi prin maniera contaminant entuziastă de a reveni asupra 
unor lecturi supracanonizate sau, după caz, aruncate în desuetudine tocmai 
de „memoria voluntară şi selectivă care, în diverse epoci, a servit nevoile 
polemice ale noilor curente”. Analizele sale încep de la romanul elenistic 
(Efiopicele lui Heliodor), unde zeii din epopei se retrag pentru a face loc 
divinității unice, dar mai ales umanului, unde înrădăcinările în familie şi în 
cetate, cu care ne obişnuise tragedia, îşi pierd relevanţa în favoarea unui 
element precum  interioritatea (contemplată deocamdată în embrion). 
Alături de romanul elenistic, categoria „romanului idealist premodern” 
este completată de romanul cavaleresc şi de cel pastoral, toate trei acuzate 
istoric că „deformează imaginea lumii”. Scoaterea de sub acuză, cu ajutorul 
semnalării aderenței la ideal, nu are loc numai în analizele dedicate 

fiecăruia în parte, ci şi în deschiderea părții dedicate romanului modern cu 
o analiză a lui Don Quijote, polemică în raport cu receptarea istorică. Cât 
despre romanele „reabilitate“, probabil că exemplul cel mai bun este acela 
al Principesei de Cleves, operă pe care Pavel o eliberează, numind-o „cel mai 
frumos roman scurt din literatura franceză”, atât de pretențiile unei istorii 
care o face responsabilă de înmormântarea „erei triste a neverosimilității”, 
cât şi de antipatia unei receptări neatente la felul în care romanul vorbeşte 
despre intervenția temporalităţii şi a dezintegrării interioare în raportul 
individ-ideal. 

Indiferent de obiect, structura analizelor punctuale este asemănă- 
toare. Observaţia începe de sus, dintr-un punct de contemplație antropo- 
logică, mitologică, filosofică ori măcar istorică, coboară prin stabilirea unor 
comparații necesare între răspunsurile diferite generate de un singur obiect 
(precum acelea de care are parte, în exemplul de mai sus, raportul uman- 
divin sau raportul exterior-interior în epopee, tragedie şi, în final, în 
romanul elenistic). Ulterior ea se apropie microscopic de detaliile textului. 
În acest punct, analiza devine pură recitire hedonistă a romanului, pentru 
ca imediat să facă loc — la acest nivel imanent — ochiului critic, disociant, 
categorizant, căruia îi acordă ultimul verdict. 


În ultimele părți ale studiului, dedicate romanului modemist, în 
discuţie intervine un revelator suplimentar: intelectualismul sau, la rigoare, 
estetismul. Romanul secolului XX aduce în scenă, pe lângă experimen- 
talismul estetic, plăcerea jocului intelectualist, a intervenţiei eseistice, a 
reprezentării „unei psyche în stare brută şi a ciudăţeniei lumii”. Din această 
perspectivă sunt citiți Joyce, Mann, Musil, Woolf, Borges, Calvino, 
Faulkner, Eco etc., fără ca autorul să-şi piardă interesul faţă de z0p lunea 
poezia erigmatic a lumii şi strălucirea multiformă a subiectivității” îi 
pretinde cititorului „o răbdare şi o calitate a atenţiei ieşite din comun”, „0 
abnegaţie nesfârşită”: „ca să abordeze aceste opere, prezentate drept 
culmea nedepăşită a spiritului creator, publicul trebuie să aibă o nesfârşită 
umilință, căci i se cere să înţeleagă incomprehensibilul şi să simtă o 
admiraţie adâncă pentru ceea ce, la prima vedere, pare insipid, pocit şi 
fastidios.” Din acest motiv, atenţia lui Toma Pavel se împarte echitabil între 

capodoperele modernismului şi romanele cu succes de public, pe baza 
observaţiei (reiterate) că romanul aspiră în primă idee să placă şi să fie citit. 

Una dintre puţinele aserțiuni ale cărții despre romanul ultimelor 
decenii (cu o istorie prea recentă pentru standardele de rigoare ale auto- 
rului) vizează tocmai perpetuarea formulelor romaneşti accesibile odată cu 
reafirmarea „vocației internaționale” a romanului, respectiv cu noua aple- 
care a romanului asupra „dezorientării eului desprins de un mediu 
perceput ca insesizabil”. Chiar în această orientare postmodernă a 
romanului, Pavel citeşte o revenire la tradiția elenistică, a romanului în care 
eroul virtuos nu poate evolua decât în definitivă ruptură față de 
contingența lumii pământeşti. În cele din urmă, volumul lui Toma Pavel, 
Gândirea romanului, creşte din episoade hermeneutice foarte pasionale, din 
interpretări ale operelor reprezentative pentru epocile invocate pe 
parcursul analizei. Într-un plan de o mai mare generalitate, autorul 
mărturiseşte că a dorit să surprindă, în prima parte, „felul îñ care genurile 
narative premoderne concep perfecțiunea umană”, pentru a examina, în a 
doua, „tentativele moderne de a examina această perfecțiune în lumea 
experienţei cotidiene”. Definiția cu care lucrează teoreticianul care 
„Bândeşte” romanul este una antropocenitristă şi tradiționalistă („gen care 
priveşte individul prin prisma aderării sale la ideal”), ceea ce sună cu atât 
mai încurajator pentru susținătorii noului umanism cultural, cu cât vine din 
Partea unui teoretician al ficționalismului de talia lui Toma Pavel. 
Argumentul autorului este că romanul — cum s-a mai spus, deşi nu la fel de 
plastic — „înflorea singur şi de capul lui” înainte de secolul XVIII, profitând 
de marea sa adaptabilitate formală, tematică şi imaginativă. În schimb, de 
îndată ce a semnat pactul verosimilității (concurând realitatea) şi pe acela al 
modernismului (concurând poezia şi muzica), el a fost silit să abdice de la 
diversitatea sa anterioară, precum şi să accepte o disociere a receptării 
(între reacţia elitist-critică, valorizând modernismul ca experiment formal, 
reacția auctorială, valorizând nevoia de accesibilitate publică, şi, în fine, 
reacția publicului larg, valorizând lectura ca relaxare). 


De remarcat este faptul că istoria romanului nu poate fi, pentru Toma 
Pavel, decât o istorie a receptării, respectiv a felului în care romanul a fost 
„Bândit” de la o epocă la alta. Presupunerile sale despre schimbările de 

interes ale scriitorilor şi ale criticilor se organizează în jurul receptării (fie ea 
publică sau specializată). Până şi definiția de lucru oferită conceptului 
depinde de receptor, autorul preluând-o pe aceea larg informală care 
consideră romane cărțile care „de-a lungul secolelor au fost primite şi citite 
ca romane”. În acest context, capitolele dedicate povestirii şi nuvelei devin 
episoade obligatorii ale „gândirii romanului”. Totuşi, chiar şi aceste 
capitole sunt concepute din perspectiva distanțelor pe care le stabilesc cu 
reperul cărții: de pildă, oprindu-se asupra temei iubirii, autorul semnalează 
felul în care, ca formă, nuvela nu se pretează la reprezentarea iubirii 
idealiste (perfectă şi independentă față de exterior, ca în romanele 
idealiste), ci eventual iubirii tragice (înrădăcinarea personajului în lume şi 
în „mediu” precondiționând eşecul idealizării). 

Impresionantă, în fiecare pagină din Gândirea romanului, este o 
anumită atmosferă non-elitistă, mulțumită căreia, fără a sacrifica nimic din 
calitatea judecăților de valoare, interpretarea se întoarce către argumente de 
bun simţ precum acela că romancierii şi-au dorit mai întâi să spună o 
poveste care să fie citită, numai accidental şi secundar şi-au dorit (unii 
dintre ei) să modifice paradigme ori evoluţii literare. Demne de tot 
interesul sunt, de aceea, consideraţiile despre deosebirile dintre „scriitorul 
de geniu”, „scriitorul de succes” şi „scriitorul important”, respectiv influent 
în evoluţia genului. Această atmosferă trebuie pusă în legătură şi cu 
particularitatea stilistică a cărții, reprezentată de frecvența propoziţiilor 
memorabile, nu într-un sens căutat epatant, ci într-unul de o colocvialitate 
de cea mai bună calitate. lată un pasaj despre omnisciență: „această 
imagine a autorului, ființă vorbăreață, omniscientă, uneori inoportună, nu 
începe să fie necesară [...] decât în momentul în care, prin complicitatea 
scriitorilor cu inimă simțitoare, protagoniștii romanului ajung să vorbească, 
la persoana întâi, despre frumuseţea incomparabilă a sufletului lor, şi când, 
în alte romane, o voce şi mai puternică îi pune pe aceşti sublimi palavragii 
la locul lor.” Accentul intervenţiei lui Pavel nu cade pe prezentarea 
transformărilor din istoria romanului, cât pe manipularea lor realistă şi 
modernistă. „Prezentând această retragere a imaginației ca pe o victorie a 
bunului simț”, critica realistă a clădit (cu concursul romancierilor înşişi) 
încrederea în sine a romanului direct proporțional cu dorința acestuia de a 
adera la adevărul social şi psihologic al omului modern. 

Sărăcirii paradigmatice aduse de victoria de secol XIX a realismelor i 
s-a adăugat aceea la care romanul a fost obligat de către experimentalismul 
modernist de secol XX, care, din avânt revoluționar, bagatelizează 
importanţa tradiției. Numai că romanul nu se conformează întru totul 
directivelor culturale ale epocilor şi tocmai aceste momente de insurgență 
constituie carnația demonstrației din Gândirea romanului. Merită spus că nu 
despre o răsturnare de canon este vorba, ci despre lectura operelor 
canonice în această nouă lumină, a unei certe nostalgii. Principala reuşită a 
demonstrației lui Pavel este tocmai detensionarea competiției canonice. 
Dezbaterea asupra canonului nu intră în Gândirea romanului, ea rămânând 
secundară față de nevoia de a repune în discuție, pe poziţiile majore care li 
se cuvin, romane expediate într-o zonă derizorie de către o receptare critică 
tributară ea însăşi unor ataşamente extra-literare sau para-estetice (față de 
„adevăr” ca nucleu al artei, față de „inovaţie” ca obligaţie artistică). 
Apariție fundamentală în domeniu, cartea lui Toma Pavel nu se rezumă la 
a desena (în culori şi nuanțe!) o istorie a romanului, ci scrie simultan o 
istorie a receptării, polemică față de câteva dintre cele mai autoritare teorii 
ale romanescului (v. „istoria naturală” a lui E. Rohde, „istoria procedeelor” 
a lui M. Bahtin, „istoria socială” a lui I. Watt sau „istoria speculativă” a lui 
G. Lukâcs) şi în măsură să modifice felul în care citim astăzi roman. 
Volumul reprezintă şi o sinteză de autor: poate că numai în Fragmente 
despre cuvinte am fi putut bănui cât de mult creditează teoreticianul lumilor 
ficționale gustul estetic. Pentru că totul porneşte de aici, de la un moment 
problematic în care o tradiţie a receptării, o istorie monumentală ultragiază 
judecata de gust. În sprijinul acesteia din urmă vin ulterior argumente 
istorice, critice, dar nucleul dur al argumentului rămâne (măcar în pretext) 
cel estetic. În această ordine de idei, Gândirea romanului este o carte de 
recitire (cum au mai scris Anton Dumitriu la noi sau Matei Călinescu), 
respectiv o revizitare a marilor cărţi, dincolo de supraspecializarea 
ştiinţifică, pentru a recunoaşte în lectura romanului o formă inegalabilă de 
plăcere şi de cunoaştere. Nu în ultimul rând, acest volum de literatură 
comparată, dar şi de teorie şi istorie a romanului este în sine un roman cu 
personaje-cărți: la final, Toma Pavel ne lasă să ghicim acest lucru (pe care-l 
bănuiam deja) atunci când se referă la cartea abia încheiată ca la „povestea 
pe care am spus-o”. 

Ediţia integrală a Civilizației romanului. O istorie a romanului de la 
Ramayana la Don Quijote, cartea Mirelei Roznoveanu (Bucureşti, Cartex, 
2008) este, în condiţiile în care Toma Pavel cu Gândirea romanului nu poate 
fi revendicat drept studiu românesc, cea mai importantă lucrare autohtonă 
de teoria şi istoria comparată a romanului. Precizarea ar putea fi contrazisă 
chiar de afirmația autoarei din introducerea la ediția din 1983 („nu este 
vorba de o cercetare teoretică, ci de una aplicată”) dacă contextul nu s-ar fi 
modificat fundamental pentru ediția 2008. Deşi reuneşte două cărți 
anterioare, Civilizația romanului revizuieşte și recontextualizează analizele 
aplicate în cadrul unei teorii informaţionale a obiectului estetic superior 
structurat care este romanul. Astfel, cartea nu poate fi pusă pe acelaşi loc cu 
monografiile sau cu istoriile romanului românesc sau universal, ci trebuie 
mai degrabă comparată, prin importanța ei pentru studiul românesc al 
romanului, cu Aisbergul poeziei moderne, cartea din 2002 a lui Gheorghe 
Crăciun, care face aceleaşi oficii pentru studiul românesc al poeziei şi al 
poeticului. Principala caracteristică a celor două lucrări este tocmai 
depăşirea problematicii „naționale“, deschiderea către teorie şi către con- 
textualizarea universală, fără ca istorismul să fi devenit scop în sine sau, 
dimpotrivă, să fi fost sacrificat cu totul. Măcar pentru acest motiv, cartea 
merita o soartă editorială mai bună: să ne aducem aminte că primul volum, 
subintitulat Rădăcini şi parcurgând evoluția romanescului în lumea antică a 
apărut la Editura Albatros, în 1983, pe când volumul al doilea, Arhitecturi 
epice (de la Evul Mediu până în Renaştere), a trecut aproape neobservat la 
apariția lui din 1991, la Editura Cartea Românească, apariţie care a coincis 
cu stabilirea definitivă a autoarei în Statele Unite. În aceste condiţii, găsesc 
inexplicabil dezinteresul marilor case editoriale româneşti față de 
publicarea lucrării integrale, mai ales că volumele citate se află printre 
sursele autohtone cel mai des consultate în bibliografiile universitare şi 
academice în domeniu. 


Dincolo de aceste obstacole extratextuale descoperim însă un volum 
remarcabil, cu două mize principale (ambele marcate de o poziționare 
„diasporică”): prima este asumarea unei definiții a romanului (sau a 
opțiunii pentru definițiile deja formulate), iar a doua o reprezintă alcătuirea 
„Cărţii de recitire”, obligatorie oricărei sinteze de literatură. Între cele două 
intenţii, Mirela Roznoveanu este când teoretician, când istoric literar, când 

comparatist, când lector imanent, mereu atentă, înainte de toate, la aven- 
tura romanului. Autoarea caută definiții dincolo de categoriile esteticului 
pur, practicând metodic, aşa cum mărturiseşte, o anumită „Nepăsare 

estetică”, cu totul caracteristică analizei comparative de tip contextualist. 


După trecerea în revistă a posibilităților istorice, ea ne propune să 
înțelegem romanul nu numai ca pe o „arhitectură epică” deținând o funcție 
discursivă, ci şi ca pe o „limbă a civilizațiilor”, adică un „mod de creație şi 
gândire” care conservă perfect „valorile unei civilizaţii” (de unde apelul 
frecvent la termenii „civilizației culturale”). Cu alte cuvinte, recitit 
genealogic de către Mirela Roznoveanu, romanul se recomandă drept „cea 
mai complexă ipostază a materiei epice, oglindită în noi şi în epoci, 
proiectată - în sensul organizării dinamice a funcţiilor sale interne şi 
externe — în jurul unui dialog temporal purtat atât între personaje şi 
narator, cât şi între viziunea personajelor [...], a celor ce relatează [...], scriu 
textul sau îl receptează”. 


De departe una dintre cele mai interesante ipoteze ale acestei teorii 
(dar şi profund discutabile) este ideea, lansată de către autoare cu 
argumentele cosmologiei relativiste şi ale teoriilor informaţionale, că roma- 
nul (ca fenomen estetic) ar reprezenta o formă de manifestare a materiei 
cosmice, creația estetică în sine constituind un fenomen cosmic de gradul 
doi, în care materia este convertită „în informație pură şi energie estetică”. 
Oricât de atacabilă şi de greu de acceptat (din prisma esteticilor idealiste), 
ipoteza este nu numai deosebit de curajoasă, ci şi profitabilă pentru autono- 
mizarea demonstrației în raport cu criteriul esteticii narative. Aşadar, 
atunci când recunoaşte în roman epicul superior arhitecturat, „recog- 
noscibil în lumile de dinaintea lumii noastre”, cercetătoarea ținteşte mult 
mai sus (sau mai profund) decât înspre comparatismul tematologic sau de 
motive literare. Nu despre circulația motivelor dintr-o literatură în alta 
vorbeşte Civilizația romanului, ci despre călătoria cosmică a unei matrice 
arhitecturale dintr-o civilizație culturală în alta — adevărat vis cosmologic al 
nostalgiei originilor. Dacă putem formula vreun reproş acestei accepții, el 
poate viza universalismul conceptului de roman, aproape lipsit de 
specificitate estetic-discursivă (în ciuda conceptualizării unei „linii de 
existență estetică”), dar în niciun caz comparatismul facil al invarianților 

tematici. Implicaţia acestei teorii — neexplorată în cercetare, dar foarte 
ispititoare - este că, în analiză ultimă, miile de poveşti ale lumii pot fi 
restrânse la câteva „microstructuri fundamentale” care există într-o plasmă 
informațională comună, de unde precipită în obiecte estetice concrete, ca 
nişte pure specificări culturale — cu alte cuvinte, o idee intens discutată în 
istoria poeticii comparate sau măcar în comparatismul constantelor, de la 
Lovejoy la Wellek, Basil Munteanu, Etiemble şi Adrian Marino. 


Totuşi, „ce este romanul” o interesează mai puțin pe cercetătoare 
decât „de ce ne place atât de mult”. Pornind de la observaţia, comună în 
teoriile romanului că, istoric vorbind, romanul a debutat ca un gen popular, 
spre deosebire de poezie, cercetătoarea se interesează de modificările 
receptării romaneşti funcție de sistemele de referință culturală din ultimele 
cinci secole, remarcând că romanul se adaptează unor exigențe culturale 
diferite tocmai pentru că este „obiectul estetic cel mai cuprinzător” dintre 
obiectele superior structurate. Poate că motivul pentru care aceste explicații 
emulate de teoriile informației contrariază într-o oarecare măsură este 
dizlocarea acestui demers particular de corpul integral al volumului: 
investigaţiile particulare nu mai aduc argumente pentru nuanțarea acestei 
ipoteze, căreia i se acordă astfel o valoare axiomatică. Logica de asociere a 
analizelor nu este una istorică, dar nici nu este lăsată în voia capriciului. 
Mai degrabă, relativizând importanța principiul istorist, teoreticiana 
adoptă principiul asocierilor libere care ghidează, în psihologia lecturii, 
procesul lecturii active. În acest context, a-l apropia pe necunoscutul autor 
al Ramayanei de Cervantes prin prisma curajului de a prezenta iluzia şi 
mitul într-o lume dezvrăjită sau a apropia Măgarul de aur de Visul din 
pavilonul roşu din perspectiva conştiinţei stilurilor este perfect logic şi 
sistematic. 

Evident că, în lumina asocierilor libere de lecturi, analiza nu rămâne 
europocentrică: de la comparaţia între tipul vedic (tragic, rătăcitor 
indiferent la timp şi spaţiu printre formele iluziei maya, din dor după ideea 
absolută) şi tipul sumerian (faustian înainte de Faust şi odiseic înainte de 
Odiseu, erou excepțional incomod, dependent de spațialitate), lectura 
Mirelei Roznoveanu înaintează până la avatarul „matricei sufletului 
creator” pe care îl reprezintă Don Quijote, „cărturarul angajat într-o 


212 


tentativă de reconstrucție umană prin limbaj”. Între aceşti poli, civilizația 
romanului parcurge „călătoria neîntreruptă” a Egiptului obsedat de timp şi 
de nemurire, literatura avestică cu al său model al creatorului (auto)inte- 
rogativ Zarathustra, privită comparativ cu Vechiul Testament (ficţiune a 
„partenerului care inițiază”), cu Biblia recitită ca „roman de familie” 
conținând „romanul lui Moise”, mai multe „romane sentimentale” (Cartea 
Esterei şi Cartea luditei), „romanul polemic” al lui lov etc., romanul chinez 
intelectualist şi „bolnav de fixitate”, „romanele” homerice ale drumului şi 
aşteptării, romanul metamorfozelor. Un capitol crucial este „Veriga de 
aur?”, unde autoarea revine la câteva considerații teoretice şi analizează 
polemic impactul negativ pe care l-au avut prestanţa Sfântului Augustin şi 
minunatele sale Confesiuni („o superbă floare de o nemaipomenită 
frumusețe”) asupra „orientării estetice a culturii tradiționale” (reprezentate 
aici mai ales de Apuleius). „Otrăvind” izvoarele romanului cu parfumurile 
sale prea tari pentru a permite continuitatea estetică a romanului laic, 
Confesiunile lui Augustin sunt, aici, răspunzătoare pentru o mare ruptură, 
mai degrabă decât pentru întreținerea unei legături aurite. Poveştile arabe 
şi primele romane japoneze ale perioadei Heian alcătuiesc următoarele 
opriri analitice, după care urmează romanul grec, romanul bizantin, 
romanele europene medievale şi antiromanul Renaşterii. Această scurtă 
recapitulare a principalelor teme este departe de a reda savoarea 
comentariului Mirelei Roznoveanu: o lungă experienţă de lectură critică îşi 
spune cuvântul în formularea unor observaţii particulare extrem de 
rafinate (de pildă cele referitoare la auctorialitate în poemele indiene, în 
Epopeea lui Ghilgameş sau în Biblie), care ar merita, fiecare în parte, atenția 
unor studii separate. 


Salutară este pledoaria personalistă pe care autoarea o susține în 
favoarea utilizării traducerilor (în lumina unei lecturi critice a receptării 
romanului) şi în favoarea repovestirii imanente a cărților care fac obiectul 
studiilor de literatură. Fără manualul de recitire, fără să resuscite plăcerea 
şi curiozitatea de a relua aceste cărți clasice ale culturilor lumii, studiul 
comparatist este inutil, pare să spună cercetătoarea. În acest context, ar fi 
fost binevenită o discuție asupra „romanescului” (definit eventual drept 
„faptul de a fi asemenea romanului, prin arhitectură şi discurs”), şi nu 
numai asupra „romanelor” ca obiecte estetice. Altfel, rămân doar implicite 

rațiunile pentru care au fost incluse în carte epopei, poeme epice, poveşti, 
nuvele şi romane în sensul tradițional al cuvântului. În Civilizația romanului 
se topeşte şi un document personal: deseori, investigarea formelor de mani- 
festare romanescă este pusă în directă legatură cu destinul concret al 
autoarei: pagini de jurnal întrerup de câteva ori demersul pentru a lărgi 
extensia definiţiilor asupra lecturii de sine, ori pentru a împrumuta roma- 
nului trăsăturile observatorului (a se vedea, de pildă, definirea romanului 
ca peripateia, „schimbare neaşteptată de destin”, în contextul plecării din 
țară a cercetătoarei, la mijlocul destinului său academic). Carte capitală în 
studiul romanului (pentru că propune o teză, indiferent câte obiecții ar 
putea stârni ea) şi cel mai important volum românesc în domeniu, 
Civilizația romanului trebuie să-şi dobândească vizibilitatea pe care o merită 
în bibliotecile noastre. 


O clară recurenţă a unei teme și a unui mod de abordare m-a făcut să 
citesc înseriate câteva dintre studiile unor oameni de litere români, care au 
ales la un moment dat diaspora, fie în perioada comunistă și sub presiunea 
ei, fie în afara acestora. Așa cum se intuieşte deja, tema este aceea a lecturii 
„marilor cărți” ca moment constitutiv al identităţii. Deficitul de stabilitate 
geografică şi culturală își găsește — în chip programatic în aceste volume — 
un necesar contrapunct în valoarea fondatoare acordată lecturii. Cât 
priveşte maniera de tratare, ea are întotdeauna de a face cu o privire 
retrospectivă, cu revizuirea, dintr-un prezent preocupat de problema 
identității, a parcursului unei formări, a unei construcții de sine dincolo de 
limitările geografiilor (fizice şi simbolice) naţionale, dar în interiorul unui 
edificiu al unei culturi literaturocentrice. Impresionantul paradox este că, în 
ciuda literaturocentrismului care oferă axul acestor abordări, ele sunt 
detașate — în grade diferite ~ de „primatul estetic”, pe care îl convertesc în 
primat existenţial. 


De la Homer la Joyce. Eseuri, volumul de literatură comparată semnat 
de Nicolae Balotă (2007), seamănă cu o inteligentă galerie de artă, deschisă 
cu un portret. Prima pagină îi este dedicată lui Arcimboldo şi tehnicii sale 
de imaginare a felului cum „devii ceea ce iubeşti”, alcătuind rama unui 
portret pe care, de astă dată, îl compune chiar Nicolae Balotă în cele patru 
sute cincizeci de pagini care urmează. Este vorba despre portretul 

lectorului pasional (nu doar pasionat), atât de subiectiv şi atât de diferit de 
lectorul ideal din teoriile literaturii. Cartea conţine studii de literatură 
comparată, dar este mult mai mult decât o colecție de studii. Ea are un 
principiu de unitate fără de care bănuiesc că Balotă nu ar fi închis proiectul 
cărții şi care trădează opțiunea unui spirit clasicist, cum, de altfel, o fac 
lecturile incluse. Punctul de plecare îl constituie problematizarea 
impactului ontologic al lecturii, între extrema donquijotescă şi aceea a 
implicării pur informaționale. Soluţia Balotă o reprezintă depăşirea 
momentului în care lectura este doar un mod de a face sau în care textul e 
doar limbaj, în favoarea unui „salt în afară”, către integralitatea universului 
semiologic care „se deschide în fața /lectoru/lui”, pentru recuperarea unui 
sens profund al lecturii ca artă, respectiv ca mod de a fi. Aici intervine 
savoarea specială a cărții lui Balotă, care o deosebeşte de alte tomuri 
dedicate lecturii ca principiu ontologic ultim. În locul unui text prețios, de 
filosofie a lecturii, autorul oferă un jurnal de cititor, cu toate atuurile 
scrisului diaristic: autenticitate, asumare subiectivă şi mai ales temperatură 
vitală i-mediată. De aici, o componentă pasională care face volumul 
cuceritor (a se lua în considerare aparenta incompatibilitate a epitetului cu 
teoria literaturii). De remarcat faptul că verbele favorite ale expunerii sunt 
din categoria semantică a imaginării, ele slujind ca mecanisme relaționale, 
chiar comparatistice: „îmi aminteam uneori această inscripție...” sau „mi-l 
închipui pe neistovitul cititor” sau „romanul îmi apare“ ori de-a dreptul „te 
fac să visezi aceste cuvinte”. Rigoarea lecturilor cu care autorul ne-a obişnuit 
în Universul prozei (1976) sau în volumele dedicate literaturii franceze, 
respectiv celei germane, este contrabalansată subiectiv de o permanentă 
germinare ideatică în jurul unui text sau al altuia: din cărţile citite cresc 
fantasme care compun un destin, modelându-l subtil. Vorbind, de pildă, 
despre Ovidiu sau despre poeţii amorului, autorul se auto-contemplă 
retrospectiv, ironico-nostalgic, în postura de june îndrăgostit, purtând 
aceste cărți „în buzunarele surtucului” şi căutând în poezie desluşirea 
tehnicilor de seducţie ori chiar a inefabilului erotic. Seducător devine chiar 
textul lui Balotă, datorită acestor hibridări ale literaturii cu viața într-un 
mod lipsit de ostentaţie şi chiar — dacă e imaginabil aşa ceva într-un text cu 
miză diaristică — fără nicio miză narcisistă. 

Demonstrația reuşeşte pentru că este ancorată în particular, eludând 
generalitatea. Autorul recurge la o străveche tehnică de inducere a 
dependenţei de literatură: narează pur și simplu. Poveştile sale despre 
literatură tratează cărțile ca pe nişte personaje care trec prin aventuri pline 
de suspans, cărora nu le bănuieşti niciodată finalul. Cartea de față are însă 
tot felul de puteri, iar argumentele ei acoperă diferite măsuri: De la Homer la 
Joyce poate funcționa şi ca o istorie a literaturii universale, respectând un 
principiu istorist. Cele zece capitole ale lucrării sunt tot atâtea trepte ale 
unei parcurgeri a istoriei literare dinspre antici (v. „Antiqua poesis”) spre 
moderni (v. „Pseudonovatorii sau mituri arhaice sub specie temporis nostri”). 
Două lucruri trebuie subliniate aici: în primul rând, deşi lecturile refac un 
traseu canonic, autorul nu uită nici o clipă să corecteze prejudecăți 
hermeneutice, să precizeze distanțări sau nuanțe. De pildă, în capitolul 
dedicat tragicilor greci, el corectează ideea „moştenită” de la Nietzsche 
după care „Euripide şi-a sfârşit cariera prin glorificarea adversarului său, 
Dionysos”, precum şi eroarea de a considera că „în Baccantele, Euripide şi- 
ar fi lansat cele mai acerbe atacuri împotriva religiei tradiționale”. La fel, în 
părțile dedicate lui Faulkner, pe care îl consideră nedreptăţit de critica 
literară americană, analizele sale capătă inflexiuni reparatorii. În al doilea 
rând este evident că, printre rezultatele secundare ale demonstrației se 
numără şi trasarea inevitabilă a unui canon estetic marca Nicolae Balotă, în 
care nu intră numai poeți şi prozatori, ci şi critici sau teoreticieni (v. 
„reabilitarea” lui Croce sau subtilele comentarii asupra ratării, de către T. S. 
Eliot, a carierei de teoretician). Discursul este cameleonic, în sensul cel mai 
propriu al cuvântului. El se adaptează de fiecare dată la mediul imediat. 


Primele capitole, cele despre antici, sunt scrise cel mai pronunțat 
subiectiv, mimând o anumită inocență culturală în lumina căreia 
importante sunt „căutarea temeiurilor” şi a unui spirit festiv, al lecturii ca 
sărbătoare, un spirit pierdut de modernii prea conştienţi, ar spune 
Eminescu, „de suflarea secolului”. În aceste capitole este vorba despre 
pierderea unei lumi, despre „barbaria” renunțării la asimilarea culturii 
antice precum şi a sacrificării umanioarelor pe altare nu tocmai fericite: „cei 
care rămânem fideli unei antice humanitas nu putem fi indiferenți față de o 
asemenea diminuare, cu atât mai mult față de o ruptură posibilă.” Odată ce 
avansează spre moderni, discursul devine tot mai auto-conştient şi mai 


216 


versat cultural, semănând cu cei „despre care” scrie. Trebuie să revin aici 
asupra principiului de unitate al cărții, pentru exemplificarea căruia am 
ales poate cel mai frumos pasaj al volumului, începutul unui capitol-frază, 
rescriindu-l hermeneutic pe Faulkner cam cum visa Pierre Menard 
rescrierea lui Don Quijote, în ficțiunea lui Borges: „ordinea latină, un anumit 
simț al ordinii, poate înnăscut (deşi cine mai ştie căile obscure pe care a 
peregrinat sângele?), mai curând deprins (dar unde, la şcoală, din prea 
puținele lecţii ale grămăticilor şi logicienilor?) te îndeamnă să cauţi centrul 
operelor pe care le cercetezi, un fel de punct interior privilegiat în care 
aşezându-te în mod ideal, şi din care privind să poți cuprinde lucrarea 
întreagă cu privirea, ideea critică (dacă poate fi numită astfel), prea puţin 
critică, de fapt, pentru a merita să se numească idee, mai mult cvasimistică 
dorinţă de a te uni cu opera în interioritatea presupusă, după o imersiune 
în care treci prin imposibila încercare a lepădării de tine însuți...”. Scopul 
atâtor lecturi diferite este aşadar desluşirea centrului, din nevoia stabilirii 
unui principiu de coerență mult mai larg, întins asupra ființei şi în primul 
rând guvernând fiinţa cititorului care este Nicolae Balotă. 

S-ar cuveni ca pasajul abia citat să facă obiectul unui comentariu mai 
detaliat decât ar fi locul aici. Valenta lui este însă mai degrabă ilustrativă, 
decât accidentală, așa că îl fixez emblematic. Căutarea centrului nu vizează 
doar interpretarea textuală, ea este extrapolabilă la nivelul proiectării unei 
întregi atitudini hermeneutice a comparatistului excentric: cum putem 
înțelege altfel, decât ca nostalgie după confortul și „tinerețea” locuirii în 
centrul unei lumi, privirea cititorului critic care a aflat pe propria piele că 
„lepădarea de tine însuţi” este imposibilă? Cum putem califica altfel, decât 
ca afirmare a unei repoziționări hermeneutice excentrice, contracararea 
atracției centripete care ar anula nu numai distanţa critică, dar mai ales 
distanţa unei lecturi dintr-un azi și aici fluide și redefinibile? 


V.6. Temele marginalităţii, ale translației și ale transgresiunii 


În geografia excentricității, marginalitățile se bucură de un statut 
privilegiat. Spaţii ale creativității, limesuri unde presiunea autorității 
centrale slăbește și zone de emanație a diferenţei, ele oferă cel mai bun 
punct de observație a graniţei. Comparatismul marginalităţii îmbracă una 

din două forme posibile: fie priveşte spre centrul-reper, deconstruindu-i 
discursul de putere, fie priveşte dincolo de graniţă, către celelalte provincii 
cartografiate, de asemenea, drept marginale. 


Am grupat în acest capitol analize ale unor volume din ambele 
categorii. Prima are ca obiect un studiu despre una dintre cele mai 
autoritare instanțe culturale: canonul. Puţini cercetători de la noi au 
inteligența tehnică şi educația argumentativă de care dă dovadă Cosana 
Nicolae în cartea sa intitulată Canon, canonic. Mutaţii valorice în literatura 
americană contemporană (2006). Preambulul ne face martorii unui studiu de 
caz din dosarul problemei canonului, expunându-ne direct, ca pretext de 
discuție, disputa născută de lista (alcătuită de un juriu de critici şi prozatori 
americani şi britanici) celor o sută de cărți considerate cele mai bune scrise 
în limba engleză în ultimul secol. Procedând astfel, autoarea ne obligă să 
internalizăm încă de la început tema sa la nivel anecdotic, judecând valoric, 
stabilind partizanate. Pe terenul aglomerat al problematizărilor canonului, 
Cosana Nicolae evidențiază apoi taberele grupate în jurul unor autorități pe 
cât de diverse în aserțiuni, pe atât de asemănătoare în vehemență. De aceea, 
scopul său declarat e modest: deconstruirea istorică şi etimologică a 
termenului de „canon” şi, într-o mişcare mai aplicată, „analiza teoriilor 
culturale şi critice care i-au servit drept cadru”. Toate construcțiile şi 
deconstrucţiile sunt urmărite pe teritoriu nord-american, cu mobilitatea 
insider-ului, dar mereu din perspectiva unei traduceri culturaleisi. Chiar şi 
numai cu această miză, volumul este providenţial în literatura noastră din 
2003, când, în afară de traducerea Canonului occidental al lui Harold Bloom 
în 1998 şi de apariţia, în acelaşi an, a unui număr consistent dedicat 
problemei de Mircea Martin în Euresis. Cahiers roumains d'etudes litteraires, 
discuţiile despre canon aveau aspectul unei vâlve culturale şi se consumau 
sporadic prin reviste. Nu mă refer, fireşte, la încercările unor critici şi 
istorici literari de a fixa (inductiv sau deductiv) un canon românesc, ci la 


181 De ex. într-o serie de exemple de autori al căror statut canonic a urmat capriciile 
istoriei, cercetătoarea introduce şi „cazul Eminescu” sau în alt loc discută despre 
efortul unui critic autoritar precum Nicolae Manolescu de a impune o listă de 
autori canonici români. 

dezbaterea teoretică în jurul ideii de canon şi al îndreptăţirilor sale estetice, 
didactice, politice sau de altă natură. 


Primele două părți ale volumului Cosanei Nicolae ascultă de un 
criteriu istoric şi sunt bucăţile cele mai tradiționaliste ale studiului: mai 
întâi ni se oferă istoria conceptului, pornind de la stabilirea canonului 
biblic, iar apoi diversele accepțiuni ale acestuia în istoria culturală 
americană. Un tribut sesizabil este plătit sociologiei literaturii — şi aici se 
vede şcoala americană a autoarei — când analiza canonului este condusă 
bipolar, în termenii politicilor liberale sau conservatoare, chiar şi atunci 
când în prim plan se află argumentul estetic. Partea a treia poate fi citită ca 
o zonă de contact, o articulație a întregului: aici se pregăteşte terenul pentru 
aplicaţiile ulterioare şi se expun ultimele justificări sau detalii ale 
demonstrațiilor încheiate prea devreme. Autoarea vede bătălia dintre 
dreapta politică, „monocanonică”, şi stânga politică, anti-canonică 
(asezonată de relativismul „pPluricanonicilor” eşuând într-un clivaj „în care 
fiecare dintre părți are tendința de a simplifica poziția opusă: stânga este 
alcătuită din relativişti marxişti ce subminează idealurile naţiunii 
americane prin lipsa lor de discriminare valorică, iar dreapta pare compusă 
din capitalişti patriarhali care vor să-şi mențină statutul prin păstrarea 
literaturii în afara spațiului social şi al unor parametri canonici fixați 
potrivit unor judecăţi de gust de tip «universalist»”. 

Partea a patra, intitulată Forme de subminare a canonului dominant, este 
nucleul întregului studiu şi cea mai bună secțiune a lui. Aici se poate 
constata o implicită lărgire de miză, pentru că textul îşi propune să se 
folosească de descrierea postmodernismului „ca fenomen social şi praxis 
cultural” pentru a le pune în legătură „cu noul raport dintre centralitatea şi 
marginalitatea canonică din epoca actuală”. După cum era de aşteptat, 
tonul se relaxează, însă demonstrația câştigă în claritate în momentul când 
„subminarea canonului dominant” e proiectată ca opțiune marginală. „Dar 
oare cum ar putea literatura marginală să pretindă că este o categorie critică 
valabilă?” se întreabă autoarea, ferindu-se mereu de pledoarii pro domo sua, 
lăsându-i pe alţii să răspundă!&. Autoarea apreciază că sintagma de 


18 V, soluția lui Luis Renza, a renunţării la criteriul canonicității, soluţia lui 
Deleuze şi Guattari, a deteritorializării ideii de canon etc. 

„literatură minoră” nu este decât „un mod contestabil de a caracteriza o 
serie de texte, total diferite în materie de strategii stilistice sau accent 
narativ, ce nu împărtăşesc decât angajarea față de mai multe tipuri de 
marginalitate socială”. Drept urmare, excelentele aplicaţii ulterioare 
(canonul multicultural, cel afro-american sau etnic, cel feminist şi 
homocanonul) sunt tot atâtea descrieri ale tensiunilor marginalității. 


Dacă i se poate reproşa ceva volumului Canon, canonic, este o 
aparentă dezangajare față de „cauza națională”. Într-adevăr, cu excepția 
exemplelor care dovedesc o foarte bună cunoaştere a anxietăților culturale 
româneşti, nu vom găsi aici nici un fel de implicare în bătăliile pentru 
canonul românesc. Totuşi, mi s-ar părea mai urgent de salutat decența 
intențiilor, decât de sancționat lipsa lor de ataşament local, cu atât mai mult 
cu cât interesul major al Cosanei Nicolae pentru problematica margina- 
lității are o certă componentă autohtonă. Volumul Canon, canonic este 
salutar sub cel puțin două aspecte: primul este strict informativ, cartea 
suplinind un deficit românesc de comentariu avizat despre canonicitate, iar 
al doilea tehnic, autoarea stăpânind perfect atât aserțiunile unei uriaşe 
bibliografii, cât şi strategiile precise ale logicii argumentative, atât de rare 
într-o critică majoritar „eseistică” precum a noastră. 

Despre un cu totul alt tip de marginalitate este vorba în analiza 
următoare. Dedicând un studiu întreg încercărilor de a marginaliza 
intervenția raționalității în înţelegere, Paul Cornea are în vedere şi un 
principiu tranzitiv. Cercetătorul se interesează de filtrele prin care trebuie 
să treacă, distorsionat şi totuși integru, mesajul raționalității. Să 
contextualizăm. În 1964, Susan Sontag publica Against Interpretation, unul 
dintre volumele canonice ale modernității, dedicat ideii că interpretarea 
este imposibilă. Respectiva carte, deşi îndrăzneață, formula de fapt 
concluzia unei suspiciuni generale în epocă faţă de sens sau interpretare, 
Chiar şi față de raționalitate în sine. Valoarea sa a fost mai degrabă 
exponențială, decât absolut originală, după cum succesul ei a avut 
implicații şi rațiuni (sic!) justificate de climatul epocii. Volumul semnat de 
Paul Cornea în 2006, Interpretare şi raționalitate, trebuie citit în replică la 
această querelle modernă, nu numai în jurul raționalității şi al interpretării, 
dar şi în jurul „metodei“. (Nu întâmplător, pe lângă cartea semnată de 

Sontag, unul dintre volumele cu care Paul Cornea intră direct în polemică 
este Against Method, al lui Paul Feyerabend, din 1975.) Volumul 
teoreticianului şi comparatistului român îşi depăşeşte intenția declarată, 
aceea de a întreprinde o analiză a „statutului interpretării”, a originilor, 
funcţionării şi aplicabilităţii, a vecinătăților contextuale şi a „rentabilității 
cognitive” ale interpretării. Interpretare şi raționalitate este o carte eveniment, 
pentru că ascunde, sub modestia mizelor teoretice explicite, o reuşită pe 
care aş numi-o etică: ea repune în drepturi un câmp semantic demonizat 
atât de relativismul modernităţii, cât şi de acela, mult mai snob, al modelor 
(şi nu al modelelor!) noastre critice. Este vorba despre constelația 
conceptuală a raționalităţii, care este mai întâi descrisă după toate regulile 
metodei ştiinţifice (şi nu presupusă ca un dat aprioric), iar apoi reabilitată, 
cu argumente zdrobitoare, într-un câmp critic îndeobşte extrem de iritabil. 

Geometru și tehnician în lumea teoriei literare, Paul Cornea defineşte 
termeni (v. „înțelegerea”, „interpretarea”, „raționalitatea“, „credinţele“, 
„ideologia“, „reprezentările sociale”), urmăreşte evoluţii istorice ale 
conceptelor principale, organizează câmpuri, ordonează categorii (de 
raționamente, de contexte), tipologii (ale interpretării, ale contextualizărilor 
posibile) şi genuri (ale interpretării), delimitează constructe (oral vs. 
scriptic, nonconceptualizabil vs. nonverbal), operează clasificări, impune 
criterii (concordanță, coerență, consens) şi condiţii (de validare, de 
posibilitate). Demonstrația nu se fereşte de nici unul dintre eforturile 
speculaţiei ştiinţifice şi nici nu respinge din principiu vreo metodă critică. 
Deşi îl interesează primatul sincronicității, Cornea apelează la comentariul 
istoric de câte ori acesta slujeşte explicaţia. Rezultatul este impresionant: 
ochiul interesat de teoria lecturii trăieşte senzația exhaustivității, cel 
interesat de termenii teoriei literaturii pătrunde într-o adevărată 
enciclopedie de gen, iar practicianul lecturii critice îşi vede obiecțiile 
contracarate înainte de a se formula. 

Există însă un risc inerent receptării oricărui studiu de teoria lite- 
Taturii: cu cât speculația este mai tehnicizată, cu atât ea devine mai greu de 
deschis. Textul tehnic se închide în propria sa motivaţie, refuzând să 
răspundă la întrebarea fundamentală a curiozității față de orice text: de ce? 
Fireşte, problema acestei închideri este rezolvată de obicei din exterior: 

adresându-se unui public specializat, studiul de teoria literaturii (sau, în 
general, studiul de specialitate) răspunde unor curiozități ulterioare celei 
amintite mai sus, unor curiozități deja direcționate către nuanțe, presu- 
punând că rostul lecturii respective este de la sine înțeles. Studiul 
Interpretare şi raționalitate devine, în această clasă, atipic. 

El asumă, în primul rând, un limbaj de maximă transparenţă, 
preferând întotdeauna claritatea în locul jargonului ştiinţific, cu excepția 
momentelor în care renunțarea la codificarea ştiinţifică ar sacrifica 
proprietatea termenilor. În al doilea rând, în locul impersonalităţii care 
însoţeşte, de regulă, acest gen de studii, vocea auctorială se face auzită aici 
nu numai în asumarea unor judecăți de valoare, a unor perspective 
subiective (mereu după expunerea tuturor posibilităţilor), ci de asemenea 
prin maniera interactivă în care publicul textului este mereu gândit ca 
prezență. În fine, a treia diferență este majoră şi indiscutabilă. 

În capitolul pe care îl consider cel mai important din întreaga carte, 
cel în care principiul istorist intervine copios în judecarea interpretării şi a 
explicaţiei, respectiv Confruntarea fără de sfârşit dintre rațional şi irațional, 
Paul Cornea oferă însăşi justificarea ultimă a întreprinderii sale, dincolo de 
evidenta ei relevanță teoretică. Unui istoric al conceptelor din sfera 
semantică a „raţiunii (de la logicismul Antichității, la raționalismul 
cartezian şi la empirism, de la gândirea magică la cea mitico-simbolică şi la 
cea ştiinţifică) îi urmează o polemică. În parte, polemica rezumă criza 
raționalității contemporane, respectiv cele două „lecturi posibile şi 
contradictorii ale secolului XX”. Este vorba despre valorizarea alternativă a 
câştigurilor rațiunii şi, în contrapunct, a vulnerabilității progresului. 
Alegerea unuia dintre cele două filoane ține „de opţiunile fiecăruia“, 
admite teoreticianul, neuitând să avertizeze, totuşi, asupra unei manipulări 
culturale la care ne dovedim cu toţii sensibili: „ar fi greu de tăgăduit că 
astăzi înclinăm să credităm mai degrabă cea de-a doua lectură.[...] Aşa cum 
se întâmplă în romane, unde personajele negative sunt întotdeauna 
superioare în colorit şi în putere de viaţă celor pozitive, lectura critică şi 
demistificatoare, deşi pătimaşă, resentimentară, unilaterală, este totuşi mai 
incitantă, mai bogată în sugestii, mai persuasivă.” În restul capitolului, 
autorul particularizează însă polemica amintită la o dezbatere între 
partizanii fervenți ai succesului raţiunii şi, la celălalt pol, ai eşecului ei. 

Bătălia care polarizează interesul cercetătorului român este cea dintre 
apărătorii gândirii mitico-simbolice (ai imaginarului) şi apărătorii 
raționalității interpretative. Soluţia Cornea stă mereu sub semnul măsurii: 
adept al rațiunii (dar nu al raționalizării!), el admite și intervenția mitico- 
simbolică, uneori în spaţiile vacantate de metafizică: „Speculaţia în jurul 
sensului, principiilor şi cauzelor ultime renaşte mereu din propria-i cenuşă, 
deşi poate nu în expresia severă, tradițională şi bibliografică a filozofiei 
catedratice, cât mai degrabă sub forma personală şi imaginativă a gândirii 
poetice.” Cu toată atenţia la măsură, răspunsul auctorial este însă lipsit de 
echivoc: „Răspund fără îndoieli şi fără ezitare — raționalitatea.” Un răspuns 
de o fermitate impunătoare în contextul în care critica actuală este uşor 
impresionabilă în faţa termenilor din familia concurentă raționalului (cu 
nuanțele de rigoare: irațional, ocult, mistic, imaginar, ficțional, poetic, 
original, spontan etc. etc.). 

Primul argument al lui Paul Cornea este faptul că alegerea între 
rațiune şi credință este călăuzită de spiritul critic, care manevrează 
discursul credinţei cu instrumentele interpretării raționale. Al doilea vine 
din nevoia de comunicare „traductibilă” (adică transnaţională, dar și 
transdisciplinară) a unor conținuturi, fie ele mistice sau oculte ori, 
dimpotrivă, raţionale, cu ajutorul metodelor rațiunii argumentative. Al 
treilea argument vine din zona acţiunii etice şi sociale: exercițiul rațiunii 
este singurul care ne imunizează împotriva constrângerilor de a adopta 
cauze sau concluzii reflexive fără să le fi verificat înainte pe cont propriu 
viabilitatea morală sau de altă natură. În această ordine, nu-mi pot reprima 
părerea de rău că Paul Cornea nu ia în vizor destructurarea principiului 
Taționalității care s-a petrecut prin intervenția teoriei franceze, în 
descendența fenomenologiei lingvistice a lui Heidegger. Alăturarea 
argumentelor teoreticianului român celor internaţionale, în sensul 
expunerii „farsei teoretice” franceze (cam cum au făcut-o Alan Sokal şi Jean 
Bricmonti& rediscutați în Cusset 2005), ar fi amplificat valoarea de 


exemplaritate a demersului românesc. 


'% Volumul lui François Cusset (2005) începe cu prezentarea reacțiilor inter- 
naţionale pe care le-a avut „afacerea Sokal”, adică publicarea, în 1996 și 1997, a 
unei serii de studii scrise de către fizicianul Alan Sokal (individual sau în 


223 


Raționalitatea interpretativă este salvată în demersul lui Cornea de 
culpa conformistă şi conservatoare pe care i-o ataşază postmodernitatea. 
Din instrument şi mobil al depăşirii dogmatismului religios, din titlu de 
glorie al nonconformismului, rațiunea cunoaşte, sub umbrela modernității 
târzii sau a postmodernităţii, o certă devalorizare și deconstruire. Ea ajunge 
învinuită de conformism tradiționalist, de conservatorism şi inflexibilitate 
reflexivă. Răspunsul teoreticianului în dezbaterea despre valorizările 
posibile ale raționalității dă câştig de cauză unui raționalism non-dogmatic, 
atent la contribuţiile imaginaţiei şi ale gândirii mitico-simbolice (singurele 
în măsură să ofere răspunsuri acolo unde gândirea teoretică rămâne 
perplexă), dar nu mai puțin încrezător în metodă. Mai presus de toate, 
raționalitatea astfel concepută nu poate fi descărcată de povara necesară a 
responsabilității morale, cu atât mai mult cu cât ea singură ne salvează 
„demnitatea de fiinţe libere”. 


Acest volum al lui Paul Cornea rămâne un reper teoretic nu numai 
pentru că întregeşte un proiect sistemic, început cu Introducere în teoria 
lecturii (1988), ci pentru că şi refuncționalizează termeni greu de vehiculat 
printre opțiunile iraționaliste atât de vehemente, la modă în unele teorii din 
anii 2000, readucând cu necesitate în discuție noțiuni etice precum libertatea 
individuală sau responsabilitatea morală, noțiuni aflate sub girul raționalității 
interpretative. Prin implicaţiile sale, cartea participă atât la dialogul 
internațional în jurul problematicii interpretării, cât şi la dezbaterea 
postmodernă pe tema raționalității. 


Nu pot sublinia îndeajuns importanța unor volume precum 
Interpretare şi raționalitate în critica românească, unde poziţiile sunt destul 


colaborare) pe tema metaforismului şi a retoricii obscurizării cu care teoria 
franceză (Foucault, Derrida, Deleuze, Latour etc., dar și Heidegger sau Lacan) 
au construit limbaje separate pentru științele umaniste și științele exacte sau 
naturale, insistând totuși asupra științificității ca paradigmă generală. Studiile 
constau fie din parodii ale limbajului și ale tipului de abordare incriminate, pe 
care Sokal le-a publicat cu success în reviste de studii culturale dotate cu filtre 
peer-review, nespunând nimic şi imitând doar retorica derrideană, fie în 
semnalări polemice vehemente (de tipul „regele e dezbărcat!”) a imposturii 
teoretice anti-raționale. 

de polarizate între detractorii teoriei (în număr covârșitor) și adulatorii ei 
(mult mai puţini la număr). Or, situaţia teoriei în România nu se va 
normaliza până când calea de mijloc nu le va fi accesibilă mai multor 
specialişti în litere. Monica Spiridon se numără printre puţinele modele în 
acest sens. Indiferent de temă, ea deține şi bibliografia cea mai adusă la zi, 
și suficient spirit critic încât să nu adere la valoarea ei de mondenitate 
culturală. Melancolia descendenţei (1989, ediţia a doua 2000) este un astfel de 
volum în care examinarea complexului descendenţei nu se face (la rându-i) 
din unghiul unui complex al jucatei libertăţi absolute a conștiinței critice. 
După ce a interpretat concluziile filosofiei moderne, autoarea susține cauza 
raționalității și a convingerii că „sensul este Cauza originară a sensului” — 
„Nu numai o dimensiune perenă a literaturii, ci şi una esenţială a 
comentariului ei” (260). 


Tema transgresării granițelor dintre domenii și a traducerii care ar 
face posibilă comunicarea între ele este extrem de interesant tratată într-un 
alt volum despre imaginație, a cărui abordare nu ține nici strict de poetică, 
nici de teoriile raționalității, nici de studiul literaturii, nici de filosofia 
ştiinţei, ci de toate în același timp. Amurgul epocii de aur a esteticului se 
instalează de câte ori interesul față de „literaritate” păleşte. Non- 
specificitatea estetică a constituit un avantaj capitalizat de comparatismul 
contextualist, pentru care diacronia formelor variabile ale unor conținuturi 
constante a fost mereu mai importantă decât sincronia analitică a formelor 
însele. Acest tip de răspuns teoretic corespunde unei practici de lectură din 
ce în ce mai greu de ignorat, care readuce literatura de ficțiune pe un acelaşi 
plan (non-specific!) fie cu artefacte vizuale de toate genurile, fie cu discursuri 
de adevăr „slăbite” ele însele de atmosfera relativismului generalizat care ne 
caracterizează epistema. Cu alte cuvinte, literatura nu ar mai fi în primul 
rând realizare sau efect estetic, ci altceva: percepţie, cunoaştere, deschidere 
către experienţe alternative de imersiune și realitate virtuală. În acest context, 
cercetările despre „trăirea” literaturii pe propria piele, hrănite din deceniile 
de secetă estetizantă, nu pot fi decât binevenite. Citim literatura ca pe un alt 
discurs de cunoaştere? Există ficțiuni capabile să modifice felul în care ne-am 
obişnuit să cunoaștem şi să percepem? Există romane care să se adreseze 
unui alt tip de conştiinţă, unei altfel de minți şi unui altfel de corp decât cele 
generalizate statistic, anunțând poate salturi neurobiologice confirmate 

ulterior de ştiinţă? Sau doar romane care trebuie citite altfel? De la acest gen 
de întrebări porneşte Alexandru Budac în volumul intitulat Byron în rețea sau 
Cum a rămas liberă canapeaua doctorului Freud (2009). Aluziile la vacantarea 
canapelei psihanalitice şi la poziționarea versatilă a lui Byron într-o rețea 
deocamdată neidentificată oferă o primă idee despre argumentul cărții. 
Pornind de la întrebări puse în cheie comparatistă asupra teoriilor 
sufletului posibile astăzi, cercetarea se fixează, prin captivante modulații 
conceptuale, asupra teoriilor şi accepțiilor imaginaţiei. Tratată ca nucleu de 
fascinaţie, imaginația — subiect unic — este urmărită de-a lungul ipostazelor 
foarte variate dobândite în istorie între două contexte extreme: primul, în 
care este complet exilată în afara cunoaşterii, iar al doilea, opus, marcându-i 
gloria de a fi considerată însuşi fundamentul cunoaşterii. Simplu spus, 
autorul doreşte să expună „felul în care ştiinţele cognitive abordează 
imaginația literară”. Cu acest ultim determinativ, „literară“, volumul intră 
de bunăvoie şi în colimatorul criticii literare, chiar dacă proiectul este mai 
degrabă unul de epistemologie sau de critică cognitivă ori, în sensul cel mai 
larg, de comparatism cultural. Chiar dacă una dintre mizele declarate ale 
volumului este „surprinderea relației minte-corp [...] în prozele lui Thomas 
Pynchon, John Crowley, Mircea Cărtărescu şi Adrian Oţoiu”, să nu ne 
lăsăm înşelați: este vorba de o miză fără specificitate estetică, greutatea ei 
fiind declarat cognitivă. În recursul său la cele mai noi teorii neurobiologice 
sau la conceptele fluide, ca şi în analizele sale de proză, Alexandru Budac 
insistă asupra imposibilității simulării creativității artistice, fără să se lase 
atras de mecanismele structurale care preocupă lectura estetică. Baza 
cercetării o constituie o paradigmă capabilă să „ignore frontierele 
tradiționale dintre estetic şi analitic, matematic şi metaforic, filosofic şi 
literar”, cu alte cuvinte una pentru care esteticul poate funcționa analitic 
(aici, alt termen pentru „ştiințific”) sau metafora poate avea valoare 
matematică, dar mai ales una în care atât filosofia, cât şi literatura au la fel 
de justificate pretenţii la cunoaştere. Nu îi pot da dreptate lui Andrei Terian 
(el însuşi anti-estetizant) care, în cronica sa la volum, identifică aici un 
„complex Gheorghidiu”, prin care înțelege perceperea literaturii ca „un alt 
fel de” filosofie, „mai puţin precisă, dar mai subtilă”, oricum o „soră mai 
mică”. Este adevărat că într-o paradigmă transdisciplinară renunțarea la 
specific (estetic, cognitiv etc.) înseamnă şi aşezarea în comparabilitate, dar 

volumul lui Budac nu cade nicio clipă în capcana războiului dintre ştiinţe şi 
umanioare, respectiv dintre filosofie şi litere. Dimpotrivă, autorul 
recunoaşte, într-un larg demers comparatist de cea mai bună calitate, 
dificultatea de a împăca perspectiva ştiinţifică, filosofică (care urmăreşte 
adevărul) şi perspectiva criticului sau a scriitorului (care privilegiază 
„retorica şi tropii”, adică esteticul, aş spune cu un termen pe care Alexandru 
Budac se fereşte să-l folosească). Mai mult, într-o observație legată de forța 
descriptiv-conceptualizantă a metaforelor (la Allan Bloom, dar şi la Harold 
Bloom), autorul îşi precizează foarte exact poziţia prin aderenţă la pragma- 
tismul lui Rorty, pentru care filosofia nu este mai aproape de adevăr ca 
literatura, orice „adevăr” (adică „justificare şi descriere a unor relații 
cauzale”) neavând sens „în afara rețelei de credințe şi dorințe din care ia 
naştere”. 

Lucrată în şase părți, Byron în rețea dedică prima jumătate acelor teorii 
sau „filosofii ale minţii” care întrețin conjuncția metaforei cu adevărul, 
respectiv care recunosc, fără să absolutizeze, rolul imaginaţiei în 
cunoaştere. Freudismul care a încurajat ideea descrierii minții umane prin 
relații cauzale (eventual identificabile prin monolog interior şi certificabile 
neuronal) este refutat cu ajutorul lui Wittgenstein şi Gilbert Ryle (a căror 
alăturare valorică este totuşi forțată), trecând prin Daniel C. Dennett (care 
înțelege cunoaşterea în termenii punerii în narațiune a unei „lumi 
heterofenomenologice” a subiectului) şi până la Douglas Hofstadter (autor 
pe cât de puţin cunoscut la noi, pe atât de necesar pe lista de lecturi 
fundamentale, prin contribuţiile sale la gândirea analogică şi mai ales la 
teoriile conştiinţei) sau la Antonio Damasio (care insistă asupra conditio- 
nării neurobiologice). Legătura cu prozele lui Thomas Pynchon, John 
Crowley, Mircea Cărtărescu şi Adrian Oțoiu este oferită de posibilitățile pe 
care atât teoriile amintite, cât şi ficțiunile autorilor aleşi, le oferă perceperii 
creativităţii artistice în ecuația conştiinţei, în afara filosofilor interiorității 
(excludere care ar explica lipsa criticilor conştiinţei din filiera bergsoniană). 
Simplificând nepermis, ceea ce uneşte în demonstraţia autorului impresio- 
nantele concluzii ale filosofilor cu ficțiunile tulburătoare ale celor patru 
autori este un anumit principiu de auoreferenţialitate, o preocupare pentru 
eul proiectat imaginativ, un adevărat „vârtej Gödel”, şi pentru „fluxul 
informațional turbionar ce anternează toate nivelurile unei personalităţi”. 

A doua jumătate a volumului, mult mai aplicată analitic, începe cu un 
dosar de receptare a lui Thomas Pynchon, autor paradigmatic pentru 
întreaga demonstrație, funcționând şi ca termen-reper în restul analizelor 
(v., pentru exemplificare unul dintre cele mai bune capitole, Thymos, unde 
autorul se dovedeşte şi un rafinat critic literar când pune tendințele 
centripete din romanele lui Cărtărescu în opoziţie cu cele centrifuge de la 
Pynchon, detaliind caracterele romantismului vizionar al romancierului 
român). În rețeaua alcătuită de nodurile receptării ~ pe care le descrie 
întotdeauna din perspectiva sa — autorul îşi iluminează propriile mize (v., 
de pildă, faptul că „romanele lui Thomas Pynchon presupun nu atât un 
nou tip de cititor, cât noi deprinderi de lectură”). Interpretările lui 
Alexandru Budac pe literatură împărtăşesc interesul pentru viziunea 
pragmatică şi, aşa cum am spus deja, o anumită distanţă față de valorizările 
estetice. Întreprinderea poate părea riscantă din perspectiva criticii literare. 
Numai că autorul nu oboseşte să atragă atenţia asupra acestor riscuri şi 
dificultăți („formarea şi activitatea Buclei nu conving uşor în calitate de 
temei al experienței estetice”), ori să amendeze echilibrat excesele 
cognitiviştilor, de anulare, de pildă, a „diferenţelor dintre sensul literal al 
cuvintelor şi cel figurativ”. Este însă adevărat că slăbiciunile cărții — câte 
sunt — vin din acest tratament nediferenţiat: în ciuda propriilor 
avertismente, autorul înțelege, de pildă, personajele romanelor ca pe nişte 
subiecți cu psihologie analizabilă, cum face cu Oedipa Maas, în efortul 
căreia de „a distinge ce este real, întemeiat şi ce nu” cercetătorul vede „O 
ilustrare perfectă a imposibilității minții umane de a stabili scări precise cu 
privire la realitatea obiectelor”, Volumul lui Alexandru Budac provoacă 
însăşi integritatea şi purismul literaturii înțelese ca fief al esteticului, 
reamintind cu obstinaţie că una dintre primele funcţii ale literaturii este şi 
aşezarea cunoaşterii într-o narațiune oarecare. Noile „deprinderi de 


184 La aceste alunecări în facil se adaugă şi câteva traduceri conceptuale neinspirate: 
flickering clusters ajunge „ciorchini agitaţi” (ar fi sunat mai bine „constelații 
instabile”), misreading - „lectură eronată” (în loc de „lectură necreditabilă”), 
aspectele de suprafață, shallow - „scobite” (primul determinativ era destul de 
bun) etc. 

lectură” pe care Byron în rețea le consideră obligatorii par să fie — de altfel — 
şi deprinderile care vor salva literatura în epoca post-Guttenberg. 


În fine, înainte să închei acest capitol al studiului, am mai rezervat un 
exemplu al cărui rol este modulator. Din exemplele de până aici s-ar fi putut 
crede că temele marginalității, ale translaţiei și ale transgresiunii se 
pretează numai unor tratări cognitiviste sau înalt teoretizante. Or, studiul 
următor oferă un foarte bun exemplu că respectivele teme pot avea parte — 
cu real folos — de un tratament mai pregnant analitic, fără ca acest lucru să 
le slăbească puterea transgresivă. 

Despre miresme şi duhori. O interpretare fenomenologică a olfacției, un 
volum semnat de Mădălina Diaconu (2007), reprezintă un act dublu de 
curaj epistemologic: în primul rând, pentru că presupune detabuizarea 
unui simț considerat, „în medii academice cu o componență preponderent 
masculină”, non-teoretic, non-estetic sau „secundar”, iar în al doilea rând, 
pentru că presupune realizarea unei forme de vizualizare a nevăzutului, 
respectiv a stimulilor olfactivi, dar şi a morfologiei olfacției. O retorică 
vizuală este antrenată de autoare în demersul ei fenomenologic încă puțin 
obişnuit la noi (dacă nu punem la socoteală contribuţiile lui Andrei Pleşu 
sau traducerile din Michel Onfray, dedicate, şi unele, şi altele, mai ales 
gustului). Cu competenţe din filozofie şi din artele plastice deopotrivă, 
autoarea oferă o carte exemplară prin claritatea carteziană a explicării unor 
fenomene epicureice. Aproape didactic este parcursă iniţial istoria 
filosofiei, începând de la presocratici (la care mirosul e contemplat ca obiect 
al unei cunoaşteri alternative, mai ales de natură sensual-intuitivă), trecând 
prin teologia creştină, cu blamul său etic asupra miresmelor senzuale şi cu 
hermeneutica moralistă a duhorii ca păcat, prin raţionaliştii lipsiți de miros, 
până la Kant şi Hegel. Cel mai interesant pasaj istorist este cel dedicat lui 
Nietzsche, odată cu care mirosul „revine în filosofie”. De altfel, filosoful 
este, pe tot parcursul cărții, una dintre referințele favorite, cum se poate 
vedea şi din ultima parte a studiului, o cuceritoare analiză comparată a 
consumerismului ca „utopie împlinită a postistoriei”, unde „pofta de a 
pofti” a omului postmodern apare ca o elaborare a „voinței de a vrea”, deci 


a „voinţei de putere” nietzscheene. 

(C)osmologiile olfactive astfel rezultate reprezintă tot atâtea proiecții 
de fantasme mirositoare, adică tot atâtea repere ale unui studiu de 
mentalitate la capătul căruia deprecierea teoretică a mirosului în raport cu 
celelalte simțuri nu are decât o valoare circumstanţial culturală. Intervenţia 
olfacției în conştientizarea şi construcția identității argumentează la 
Mădălina Diaconu, în această teza de docenţă a cercetătoarei la Institutul de 
Filosofie al Universităţii din Viena, nevoia constituirii unei esteticii a 
mirosului, dar şi nevoia de a deschide discursul filosofic (și pe cel larg 
teoretic) către domenii multă vreme tratate ca niște nedemne provincii sau 
colonii ale conștiinței teoretice. 


V.7. Câteva consideraţii intermediare: 
despre comparatismul repoziționării excentrice 


Am grupat în această Parte a V-a a studiului câteva analize de text, 
dedicate unor volume care ilustrează mersul comparatismului românesc în 
perioada 1990-2010. Iniţial, nu mi-am propus niciun principiu de ordonare, 
convinsă fiind, de altfel, că acesta lipseşte cu totul după ieşirea culturii 
române de sub presiunea cenzurii, de sub obligaţiile impuse de regimul 
realismului socialist, dar şi de sub condiţia raportării oricărui fel de temă la 
criteriul național. În ciuda ridicării acestor presiuni, o temă comună se 
formula totuși, fără întârziere: indiferent de subiectul despre care vorbeau, 
cele mai importante şi mai interesante (prin puterea de germinație a ideilor 
lor) dintre aceste volume erau bântuite de un anumit sentiment al 
transgresării unor limite, al dezlocuirii unor conținuturi, al urgenţei de a 
traduce dintr-un limbaj în altul şi dintr-un spațiu conceptual în altul 
conținuturi care se cereau protejate de eroziunea istorică sau care, 
dimpotrivă, rezistaseră oricărei eroziuni şi se cereau reasumate. Am izolat, 
de aceea, mai multe seturi de „teme” — subsumabile în totalitatea lor, chiar 
dacă în grade şi cu nuanţe diferite, comparatismului repoziționării excentrice, 
pe care îl definesc drept acea nouă formulă a comparatismului actual, proprie 
spațiilor Central şi Est European, dar şi celor postcoloniale!'s5, în care criza vestică 


185 Comparatismul postcolonial nu face obiectul acestui studiu, dar el nu poate fi 
exclus din discuţie, date fiind deschiderile fertile şi asemănările pe care le 
prezintă cu comparatismul de repoziționare excentrică. 

a comparatismului nu se manifestă, pentru că problemele identitare motivează atât 
Cererea, cât şi oferta discursului său. 

Cel mai uşor de explorat în acest sens, deşi extrem de fertile la nivelul 
ofertei de contexte de analiză, sunt studiile pe care le-am grupat sub Temele 
exilului: studii care îi iau în discuţie tocmai pe scritorii care au creat mai 
degrabă „Între” culturi, decât într-o cultură. Ei au plecat dintr-o țară pentru 
a trăi în alta, repudiind sau regretând suficient de profund „țara pierdută” 
pentru ca această temă să le definească creaţia. Deosebit de interesant a fost 
să constat ~ citind acest fel de studii — că nu numai subiectul lor era 
definibil drept unul care ținea de exil, ci însuşi modul de punere a pro- 
blemei mărturisea o sensibilitate personală de tip ex-centric. Dacă pentru 
Matei Călinescu a vorbi despre Eugene Ionesco reprezintă un mod de a 
înțelege propriul destin de exilat (în afara oricărui excurs confesiv), aceeaşi 
temă reprezintă, de pildă, pentru Marta Petreu, expresia unei rezonanțe 
personale la ideea non-apartenenţei, a lipsei de „casă” (recognoscibilă în 
preocupările tematice ale teoreticienei, dar şi ale poetei şi prozatoarei). 

Ceva mai libere de angoasă, dar la fel de sensibile față de ideea 
mutației, a transformării, a trecerii către un alt spaţiu de înțelegere şi creație 
sunt studiile care ar intra sub specia Temelor mutației şi ale destructurării 
postmoderne. Indiferent dacă sunt structuri raționaliste (Liviu Petrescu) sau 
ludic-anarhice (Călin Andrei Mihăilescu), comparatiştii preocupați de 
chestiunea postmodemă au izolat, ca principală problemă, ideea de 
destructurare a unor vechi deprinderi de teoretizare sau practică artistică, 
dar şi a unor tradiționale reflexe de cunoaştere. Ex-centrici în raport cu 
referentul național (fie şi în sens fizic - Mihăilescu, fie doar în sens 
paradigmatic — Petrescu, a cărui bibliografie majoritar americană trădează 
dorința de a vorbi despre temele alese într-un mod transnațional), autorii 
care semnează aceste studii se lansează şi ei — implicit — într-o căutare 
născută din propria condiție de migranți conceptuali- 

În acest spectru tematic, poate cea mai bună relați 
tradiționale o întrețin Temele refuzului prejudecăților locale, configurate la 
Mircea Martin (a cărui neutralitate în raport cu moda teoretică sau culturală 
îl recomandă pentru un „comparatism de direcție“) ca încercări de a resitua, 
în contextul românesc contemporan — şi încă naţional — termeni adie edi 
spaţiul autohton nu a rezervat locuri potrivite, din Ups ial 
istorice față de ei (v. teorie, concept, fundamentare metodologică). În absen; 

unui sentiment al inadecvării — înțeles tot ca reflex al intermedialității — ar fi 
fost imposibil să apară o meditaţie precum cea din studiile lui Mircea Martin, 
pentru care „nevoia de critică” dă semnalul unei refuncţionalizări a 
imperativelor criticii româneşti, cu riscul tulburării apelor şi sistemelor 
axiologice tradiționale. 


Sub Temele anarhiei cognitive am încercat să fac cât mai evidentă o 
trăsătură paradoxală a comparatismului de repoziționare excentrică: deşi, 
ca termen, acest tip de comparatism pare să asume o dimensiune polemică, 
în realitatea studiilor lucrurile stau altfel. Pe de o parte, ideea opoziţiei față 
de un sistem dat este cât se poate de prezentă. Pe de alta, am rețineri în a 
numi această opoziţie „polemică“, atâta timp cât îi lipseşte dimensiunea 
revendicativă şi tensiunea beligerantă proprie spiritului polemic. Mai 
degrabă, acord rezistenţei pe care comparatismul de repoziționare o opune 
în fața unui sistem dat valoare performativă. Corin Braga pune bazele unei 
reformulări anarhice a tradiționalului sistem (bazat pe opoziții de tip 
dialectic) de definire a identităţii nu în sens prescriptiv, ci în sens 
performativ. Autorul descrie de fapt, şi nu „direcţionează” sensul acestei 
reformulări. Desigur că efectul asumării acestor teme este şi o rescriere 
(anti)sistemică, dar acest lucru arată ca un produs secundar, nu ca o 
intenție urmărită de la bun început. Totuşi, aici descoperim cea mai mare 
mobilitate a comparatistului în raport cu orice idee de graniță, care aproape 
că nu mai există decât ca reper ideal(izabil). 


Extrem de interesant de explorat s-au dovedit studiile care ilustrează 
Temele nostalgiei, aparente demersuri clasice de literatură universală. Ceea ce le 
scoate din obişnuitul cercetărilor despre clasici este manifestarea plenară şi 
dincolo de tăgadă a unei poziţii afective. Am descoperit în ele bucuria şi 
nostalgia unei întoarceri acasă: atât Toma Pavel, cât şi Nicolae Balotă sau 
Mirela Roznoveanu recitesc din clasici descoperind resorturile familiarității. 
O „acasă” a literaturii fundamentează sentimentul siguranţei cu care aceşti 
exilați îşi definesc identitatea, iar volumele lor o descriu ca pe o soluţie de a 
păstra reperele stabile într-o lume prea afectată de celeritate şi schimbare. 


În fine, Temele transgresiunii şi ale translației surprind momentul 
lansării într-o călătorie ex-centrică: studiile posibil de grupat în această 
categorie sunt mai preocupate de granițe şi de posibilitatea de a le redefini, 
decât de o temă în sens tradițional. Indiferent dacă vorbesc despre 
principiul de iraționalitate din discursul raționalității, despre acceptarea 

literaturii ca narațiune de cunoaştere sau despre lărgirea anti-metafizică a 
filosofiei pentru a îngloba fenomenologii altădată derizorii, acest tip de 
studii mută sau măcar imprimă o mişcare de translație unor domenii 
profund inerțiale, stârnind — cu evident folos — matricele lor germinative. 

Datorită configurării unor noi tipuri de urgențe!&, comparatismul 
excentric fie trece cu vederea problema lipsei unui obiect, a unor metode 
strict caracteristice literaturii comparate, fie le priveşte ca pe nişte avantaje 
hermeneutice. În felul acesta, nu numai temele imediate se înscriu în 
semantica intermedialităţii, a translației, ci — iată — şi „metoda“; compa- 
ratismul românesc de astăzi, asemenea celor Central sau Est europene, dar 
şi celor postcoloniale, profită din plin de lipsa lui de „fixare” dogmatică, 
privind ca pe un câştig libertatea de a se îndrepta spre orice domeniu şi de 
a-l trata cu metodele cele mai proprii acestuia, dar totuşi cu o amprentă 
specifică. Această amprentă ține tocmai de mobilitatea hermeneutică 
proprie comparatistului care, neavând propria țară metodologică, înțelege 
şi se adaptează asemenea exilatului. Acesta este cel mai important dintre 
motivele care m-au îndemnat să nu tratez producţiile comparatiştilor 
străini de origine română (de la Basil Munteanu şi Alexandru Ciorănescu, 
la Matei Călinescu, Toma Pavel, Nicolae Balotă, Virgil Nemoianu, Mirela 
Roznoveanu sau Călin Andrei Mihăilescu) într-un capitol separat, cu 
categorii și instrumentar separat. Am abandonat această primă intenție 
dogmatică atunci când am sesizat — mai ales în cazul lor — că realizau 
condiția paradigmatică a comparatistului. 

Aparținând, în sensul cel mai complet al cuvântului, lumii întregi, ei 
au scris mai liber de precondiționările locale (impuse oficial, nescrise sau 


— 


'8 Mă refer la urgențe precum: rearticularea sistemelor şi ierarhiilor valorice 
funcţie de alte criterii decât cel naţional, dar integrând istoria națională a culturii 
şi a literaturii comparate, multiplicarea discursurilor identitare pentru a piete 
mizele multiculturalismului, rediscutarea specificității estetice, a „literarității” 
contextul reconfigurărilor digitale şi globale, reorganizarea unui spațiu i. 
manifestare culturală şi artistică funcţie de integrarea activă a creației unor artişti 
(şi teoreticieni) români în patrimoniul de valori internaționale, noile probleme 
ale sincronismului şi tradiției, ale nostalgiei care colorează memoria istorică, 


recuperarea unor filoane de memorie reprimată sau cenzurată etc. etc. 

inconştiente), dar au şi purtat cu sine obsesia condiției lor fundamentale (de 
cetățeni globali, dar bântuiţi de fantoma unei țări pierdute sau părăsite, 
respectiv a unei granițe traversate şi a uneia care aşteaptă — mereu — să fie 
încă traversată). Tot aici se cuvine să spun că am lucrat — în întregul studiu 
— încercând să mă eliberez de presiunea deosebirilor categoriale între 
„comparatişti” şi alte genuri de specialişti ale studiului literar şi cultural în 
sens larg. De vreme ce, aşa cum arătam la început, nimeni nu se naşte 
comparatist, ci ajunge astfel în încercarea de a opune rezistență unui 
anumit tip de tensiune cenzorială, am preferat să iau în calcul textele şi 
rezultatele lor, nu declaraţiile auctoriale. De aceea, au intrat în discuție şi 
critici care nu se revendică drept comparatişti și nici nu au prea multă 
considerație pentru domeniu. Atâta timp cât textele lor au abordat sau au 
tratat în profunzime vreo problemă de natură comparatistă, am găsit util să 
mă refer la ele, fără ca în acest fel să-i revendic pe autorii lor pentru 
literatura comparată, în detrimentul disciplinelor în care chiar ei se simt 
confortabil să se declare „acasă”. 


Dar, în contextul în care lumea globală este — din ce în ce mai 
pregnant — o lume a „exilaților”:?, a „cetățenilor lumii”, mobilitatea com- 
paratistului devine la fel de definitorie şi de importantă în cercetările (nu 
numai de literatură comparată) actuale, pe cât a fost identitatea stabilă, 
reperabilă național, până în epoca tehnologiilor globale. Iată contextul în 
care nu reprezintă nicio exagerare afirmația că însăşi problema unei crize 
născute din suspiciunile de improprietate merită, dacă nu refutată, măcar 
nuanțată în conformitate cu disponibilităţile şi cu reperele fiecărui spațiu 
local. lar observaţia după care o astfel de întreprindere ar putea să ducă la 
anomie disciplinară merită asumată în perspectiva câştigurilor pe care 


197 Termenul de „exilat” este impropriu în context, pentru că el însuşi ține de o 
semantică a fundamentului, a apartenenței şi a ancorării într-un spațiu definit ca 
„acasă”. Reprezentând „plecarea de acasă” sau, oricum, îndepărtarea ex-centrică 
(în sens etimologic), „exilatul” are — ca termen şi concept — o coloratură nostal- 
gică, purtând în el și o presiune a tradiție, pe care Monica Spiridon o numea 
„melancolia  descendenţei” (Monica Spiridon, Melancolia descendenței. O 
perspectivă fenomenologică asupra memoriei generice a literaturii, 1989). 

respectiva nuanțare le-ar aduce definirii identităţilor „mici”, fluide, flexibile 
(v. Hofstadter, Ong). 


V.8. O literatură comparată pentru ființe digitale 


Un impediment de principiu se cere depăşit de către literatura 
comparată astăzi, în România ca şi aiurea, pentru ca discursul disciplinar să 
nu îşi piardă cu totul proprietatea. Reacţiile declanşate de contagiunea 
literar - digital sunt puternic antagonice (indiferent dacă ne referim la 
cititori, utilizatori de internet, critici literari, filosofi vizuali). Impactul 
digital este evaluat diferit în termeni care merg de la semnalarea 
„Apocalipsei tiparului” (Birkerts 1994) la discuții sumbre despre soarta 
lecturii într-o vârstă electronică, la teorii şi filosofii actuale ale umanului şi 
umanismului, precum şi al noilor condiționări cognitive (Hayles 1999). Ca 
şi în poetica culturii, în studiul literaturii mobilitatea digitală dobândeşte 
dublă valoare: reprezintă, pe de o parte, un avantaj tehnologic, pentru că 
deschide şi accelerează mobilitatea comunicării şi dă o şansă fără precedent 
industriei de divertisment şi genurilor populare. Însă pe de altă parte este 
perceput ca o ameninţare reală la auto-reflexivitatea umană şi, în cele din 
urmă, chiar la „umanitate“. Cu atât mai profitabile par, din această 
perspectivă, numeroasele cercetări din câmpul literar (multe de semiotică 
sau naratologie) care accentuează importanța potențialului creativ al 
literaturii (ca proiecție de lumi ficționale sau posibile, ca acces la spaţii 
alternative prin intermediul raptului lecturii, ca modalitate de comunicare 
între cititor - autor — personaj) în relație cu soluţiile creative ale 
virtualităților digitale (Virtual Reality-VR, tehnologiile vizuale 3D, 
interacțiunea utilizatorilor). Această dublă perspectivă asupra literaturii in 
conexiune cu mediile digitale reuşeşte să reabiliteze puterile expresive ale 
literaturii într-o epocă post-alfabetică! şi într-un timp post-simbolic'”. 

Cititorul digital ia parte la crearea textului pe care îl citeşte într-o 
manieră mult mai activă decât aceea anticipată de teoria receptáru 


1% Cf. mai ales Michael Benedikt 1987. -taal Reality”, 
189 Cf. definiţiilor angajate de unul dintre părinţii noțiunii de „Virtua 


Jaron Lanier, în 2010. 

formulată de Wolfgang Iser pentru lectura analogă. Cititorul unei ficțiuni 
postmoderne ştie în fiecare clipă că lumea ficțională în care se află cufundat 
nu există independent, autonom în raport cu activitatea semiotică 
responsabilă pentru crearea lui. În schimb, utilizatorul unui sistem VR 
interacționează cu lumea pe care o percepe drept complet autonomă, de 
vreme ce este accesată prin simțuri şi contact corporal. VR şi literatura nu 
împărtăşesc natura semiotică a interactivităţii, ci nevoia de a fi „citite”, mai 
precis, atracția pe care o reprezintă pentru un cititor sau utilizator. Ca atare, 
literatura comparată se poate folosi de oferta studiilor culturale, dar şi de 
aceea a semioticii şi a investigaţiei formaliste pentru a interpreta 
comparativ aceste noi forme de producție „literară”. 


În Vest, cercetările asupra posibilităților de a conecta concluziile 
naratologice şi pe cele comparatiste cu acelea ale mediilor digitale au 
început să apară în anii '90 şi nu întârzie să apară!%. În România, deşi fără 
să facă parte neapărat din literatura comparată (din motive deja enunțate), 
există câteva lucrări de pionierat asupra actualităţii culturale. Ion 
Manolescu întreprinde o analiză a ficţiunii cyberpunk în Videologia. O teorie 
tehno-culturală a imaginii globale, din 2003. Lucia-Simona Dinescu publică un 
tratat de analiză antropologică asupra corpului digital, intitulat Corpul în 
imaginarul vizual, 2006. Bogdan Ghiu rescrie tipologia umană în al său Evul 
Media şi Omul terminal, din 2002. Simona Popescu şi o echipă de 
colaboratori forțează limitele hypertextuale ale poeziei în Lucrări în verde 
sau Pledoaria mea pentru poezie, din 2006. În fine, Alexandru Budac scrie o 
epistemologie digitală a sufletului şi a imaginației în excelentul Byron în 
rețea sau Cum a rămas liberă canapeaua doctorului Freud, din 2009. Toate 
lucrările citate se vor dovedi salutare pentru statutul literaturii comparate 
româneşti la această oră digitală, preocupate cum sunt de transformările 
induse de epoca post-alfabetică şi de procesele şi metodele care o fac 
manevrabilă şi interpretabilă. 


Contemplând viitorul literaturii comparate, trebuie să îi recunoaştem 
interdependența de studiile culturale şi detașarea continuă de primatul 


1% Cf., într-o bibliografie tematică sumară, Goodman 1978, Hutcheon 1980, Landow 
1997, Levy 1998, Lewis 1986, Sheridan 1992, Steuer 1992, Pimentel and Texeira 
1993, Walton 1990. 

literarității estetice. Tendinţele descentrante şi refuzul formelor mainstream 
caracterizează cultura digitală care, drept consecință, diseminează infor- 
mație, discurs şi practică în mod general şi nediscriminant. În câmpul 
culturii de masă, ierarhiile şi termenii dominanţi sunt rescrişi şi permanent 
renegociați, receptorii populari devin consumatori activi şi participă direct 
la crearea de cunoaştere, aşa cum a fost descris procesul de către Armand 
Mattelart şi Erik Neveu în Introduction aux Cultural Studies (2003). Literatura 
comparată are încă multe de spus pentru segmentul studiilor culturale 
preocupat de practicile identitare, de construirea unor comunități sau de 
fluidizarea comunităților în context global, de re-teritorializare, mobilitate 
şi transnaţionalitate. 

Prin actualitatea lor, problemele culturii digitale formează o nouă 
ramură a literaturii comparate şi studiilor culturale, chiar una cu un 
puternic potenţial de investigație. În 1999, N. Katherine Hayles consideră 
că, după cel de-al doilea război mondial, proliferarea informaţională a 
forțat o atât de dramatică modificare a paradigmei umane, încât a făcut 
urgentă alcătuirea unei istorii critice. Redefinirea cunoaşterii ca informație 
mobilă (atât transcendentă, cât şi autonomă în relaţie cu corpul) conduce la 
ştergerea şi la dispariția corpului şi a unor importante noțiuni din sfera 
subiectului umanist. Or, completarea acestei investigații critice a culturii 
contemporane se dovedeşte nu numai imperativă, ci imposibilă fără 
contribuţia literaturii comparate. În general, dependența de literatură a fost 
văzută drept punctul cel mai slab al istoriei recente a acestei discipline în 
criză dar, în contextul literaturizării întregii culturi, în contextul mutaţiei de 
accent pe care cunoaşterea o capătă dinspre căutarea adevărului spre 
expunerea unui nou cod, dependenţa de literatură şi faptul de a avea la 
dispoziție comentariul comparativ al istoriei literaturii poate fi unul dintre 
cele mai importante câştiguri ale disciplinei. Dintre filosofii contemporani, 
Richard Rorty este cel care afirmă cel mai pregnant triumful acestui tip de 
cunoaştere literară: „Utilizând termenii de «literatură» şi «cultură literară», 
mă refer la faptul că o cultură care a pus literatura atât în locul religiei, cât 
și în locul filosofiei nu își mai descoperă salvarea (redemption) nici într-o 
relație noncognitivă cu o persoană non-umană, nici într-o relaţie cognitivă 
cu propoziţiile, ci în relații non-cognitive cu alte ființe umane, relații 

mediate de artefacte umane (cărți, edificii, picturi, muzică). Aceste artefacte 
oferă deschideri către tot atâtea moduri alternative de a fi om.” (2000, 7). 


Dacă studiile culturale descriu modul în care subiecții umani sunt 
influențați de contextul lor cultural sau social, atunci investigația culturală 
în absența literaturii comparate (ca şi în absența economiei, ştiinţelor 
politice, a studiilor media, a sociologiei, pedagogiei, antropologiei sau 
istoriei) pare incompletă, ca să nu spunem decât atât. Istoria critică a 
„prezentului continuu” în care ni se pare că trăim nu va utiliza o altă 
metodă comparativă decât aceea predată de lecţia literaturii comparate. 


AC E 1aaulultutÞluÞŘÂÅiÂiiie 


VI. Concluzii şi previziuni 


Puţine certitudini se întrezăresc în viitorul literaturii comparate în 
România sau în alte părți. Una dintre ele este că, „once divorced from key 
questions of national culture and identity, comparative literature loses its 
way” (Bassnett 1993, 41). Cât priveşte ataşamentul tradiției comparatiste 
faţă de dialectica național/ universal, este clar că literatura comparată este 
silită să se adapteze. Doresc să insist asupra faptului că această adaptare nu 
are de a face neapărat cu un principiu al negației, cât cu unul al reutilizării. O 
formulă pe care aş numi-o de comparatism eco! promite refuncționalizarea 
unor repere tradiționale şi adăugarea unor termeni noi: de pildă, în 
Raportul... asupra stării disciplinei din 1993, întocmit de către Charles 
Bernheimer (Comparative Literature in the Age of Multiculturalism), revizuirea 
canonului (problemă care concentrase atenţia cercetătorilor la Congresul 
Asociaţiei de Literatură Comparată din acel an) este înțeleasă extensiv, ca 
lărgire şi integrare suplimentară, nicidecum ca renunțare la temeliile 
canonului tradițional. 

O alta este că, din fericire pentru teoria şi practica literaturii compa- 
rate în zona Europei Centrale şi de Est, cercetările asupra identităților în 
acest spaţiu cultural sunt departe de a fi încheiate. Dimpotrivă, parcurgerea 
crizelor sistemelor sociale, economice şi politice regionale a condus la o 
reaşezare culturală care oferă — abia din anii '90 încoace, teren proaspăt de 
defrişat în cadrul studiilor comparatiste. Adesea, acest lucru a fost mai uşor 
de văzut de la distanță decât din interiorul câmpurilor de studiu locale: „în 
contexte în care afirmarea identităţii reprezintă o chestiune centrală, 
compararea literaturilor şi a istoriilor literare, traducerea devin o cale 
importantă de fixare a punctului de pornire cultural. Rămâne de văzut în ce 
măsură schimbările radicale din fosta Europă de Est comunistă va conduce 


191 Vezi în acest sens şi germinativa analiză din Spăriosu 2004, trad. rom. 2012, 
unde comparatismul devine atitudinal şi utilitar, slujind unei modelări umane, 


prin educație, în epoca globală. 

la noi dezvoltări în studiile comparate, de-a lungul liniilor urmărite de 
noile state sau de națiunile postcoloniale din afara Europei.” (41). Este 
adevărat că, pentru ca urmărirea acestor linii să fie posibilă, conceptul 
funcțional de literatură comparată nu mai poate să rămână în sfera 
studiilor de influențe sau a tematologiei lipsite de alt argument în afara 
faptului că „se poate face”. Mai degrabă se impun explorate direcțiile de 
lucru fertile în momentul de față. 


Una dintre ele este, de pildă, integrarea literaturii între celelalte 
discursuri de cunoaştere (în urma tratării conceptuale al unui lucru pe care 
cititorii l-au ştiut dintotdeauna: că literatura formatează comportamente, că 
pune jaloane de înțelegere în spațiul altfel inform hermeneutic al realității) 
sau studierea ei ca praxis alternativ, integrând analiza virtuţilor ei pragma- 
tice, terapeutice etc. Obiecţia principală la acest mod de a pune problema şi 
la această abordare metodologică este pierderea din vedere a specificului 
estetic al literaturii, o obiecție care s-a formulat — la adresa literaturii 
comparate — încă de la începuturile ei până astăzi. Totuşi, există o deosebire 
față de momentele în care sacrificarea principiului estetic se făcea 
dogmatic, în acelaşi timp în care se susținea caracterul artistic al literaturii 
şi includerea ei între celelalte arte, analizate „comparativ” cu aceeaşi lipsă 
de atenție semiotică!?. Paradigma actuală a comparatistului integrativ, de 
repoziționare excentrică, adesea suprapus cu cercetătorul în studii 
culturale, are alte rațiuni pentru dezinteresul său față de specificul estetic. 


12 Există, în obiecţia de sacrificare a specificului estetic prin intermediul literaturii 
comparate, o anumită ipocrizie, dacă nu cumva un standard dublu: zecile şi 
sutele de cercetări dedicate literaturii şi artelor plastice pornesc adesea de la 
premisa unei analize estetice. În acelaşi timp, majoritatea uită să definească şi să 
țină cont de problemele specifice ale transferului de interpretare de la un 
conținut care are acelaşi mediu semiotic cu metadiscursul său (i. e. literatura, 
formată din cuvinte, interpretată tot cu ajutorul cuvintelor) la un conţinut care 
are alt mediu semiotic decât metadiscursul său (i. e. artele plastice, formate din 
obiecte materiale, dar interpretate în cuvinte). În acest fel, multe dintre ele 
sfârşesc prin a interpreta artele plastice „ca şi cum” ar fi literatură, păstrând 
specificitatea estetică a „literarității”, dar sacrificând-o pe cea a „plasticității 
vizuale”. 

În primul rând, există o masivă producţie literară născută din traume 
precum exilul, închisoarea, terorismul, care ~ fără să aparțină unor esteţi — 
dobândeşte o tot mai mare importanţă, atât în înțelegerea lumii postumane, 
cât şi în preferinţele cititorilor. Recent (ianuarie - februarie 2013) s-a putut 
urmări în presa literară românească (mai ales „Observator cultural”) o 
astfel de dispută pe tema presupusei lipse de valoare estetică a romanelor 
lui Norman Manea. Temperatura extrem de încinsă a argumentelor a trădat 
de fapt poziționarea polemiştilor pe poziţii ireconciliabile: de o parte, 
apărătorii ideii „frumosului estetic” ca unică valoare, pe cât de gratuită, pe 
atât de definitorie a literaturii (Alex. Ștefănescu), iar de cealaltă apărătorii 
ideii „esteticului etic”, excelent definit de către Claudiu Turcuş (2012) ca 
valoare de reprezentare a umanului şi a umanității în literatură (Bogdan 
Suceavă). În studiile comparatiste actuale, de foarte multe ori, este adevărat 
că literaturii i se acordă mai degrabă valoarea de discurs de cunoaştere, 
decât aceea de discurs artistic. Dar acest lucru este motivat de faptul că — 
fără să fie investită „oficial” cu valoare de adevăr — literatura a funcționat 
pe post de grilă de înţelegere şi ordonare a realității, respectiv pe post de 
narațiune de cunoaştere. Fără să recomande acest uzaj al literaturii, 
comparatismul nu are decît de profitat — şi laolaltă cu el şi înțelegerea 
generală a lumii actuale — de pe urma studierii acestui mecanism de 
manipulare a scopurilor unei forme de artă. Or, reconsiderând astfel 
lucrurile, gravitatea ignorării esteticului pierde mult din relevanța pe care a 
avut-o în paradigmele care țineau la înțelegerea literaturii ca mesaj specific 
codificat, marcat de „literaritate”. 

De altfel, aşa cum am observat deja, există destule asemănări între 
studiile culturale din anii '90 şi literatura comparată a secolului al XIX-lea, 
ambele reprezentând încercări interdisciplinare de a se adapta la transfor- 
mările din sfera ideilor de cunoaştere, cultură, națiune, istorie şi identitate. 
O deosebire majoră ar fi însă faptul că, deşi extrem de binevenit pentru a 
semnala „deficiența” literaturii comparate (dependența ei strictă de 
literatură”), ca şi pentru a opune o largă rezistență deprecierii uma- 
nioarelor!5 (cf. Tâtâsy de Zepetnek and Mukherjee eds. 2013), conceptul de 


1% A se vedea observaţia lui Tötösy de Zepetnek şi Vasvári (Tâtâsy de Zepetnek 
and Mukherjee eds. 2013), că este greşită percepţia după care studiile culturale ar 

„Studii culturale” este el însuşi labil, atrăgându-şi reproşuri de termen- 
umbrelă pentru prea multe conţinuturi diferite. În anumite cercuri euro- 
pene (v. şcolile de comparatism de extracție franceză), el a reuşit să-şi 
atragă antipatii şi din cauza monolingvismului său structural, având în 
vedere că majoritatea studiilor privitoare la conceptul şi metoda studiilor 
culturale sunt fundamental anglo-saxone. Astfel stând lucrurile, înlocuirea 
conceptuală şi terminologică a semanticii „comparatismului” cu o seman- 
tică a „literaturii comparate” nu reprezintă nici un avantaj şi nici o 
lămurire. 

Literatura comparată se confruntă astăzi cu o provocare conside- 
rabilă: în primul rând, ea trebuie să regândească întregul corpus de unelte 
şi modalități de abordare, pentru a asimila unul cu totul nou, al culturii 
digitale. Literatura în sens tradițional este un sistem de tip analogic, pentru 
că se bazează pe secvenţializare şi linearitate. Lectura, ca şi scrierea, trebuie 
să urmeze, vrând-nevrând, liniile de cuvinte, şirurile de litere, ceea ce 
presupune parcurgerea pe rând a sistemului care se organizează ulterior 
într-o lume virtuală. Efortul este dublu: autorul şi cititorul se presupun 
reciproc în trăirea acestei lumi virtuale. Integrarea literaturii într-un sistem 
digital presupune lectura simultană a imaginilor din care se compune, iar 
auctorialitatea, ca şi receptarea, devin interactive. Utilizatorul, fostul cititor, 
participă la crearea şi completarea lumii pe care „o citeşte”, iar controlul 
„auctorial” se relativizează până la absenţa lui totală din mersul unui 
produs iniţializat de un autor oarecare. 


De natură analogă, literatura se supune unei anumite linearități 
sistemice până şi în lucrări sau texte excentrice, în bucăți artistice care 
practică fractura şi discontinuitatea (a se vedea romanele lui Joyce — 
Ulysses, sau Sterne — Tristram Shandy). Deschiderea de portaluri culturale, 
mutarea masivă a revistelor literare de pe suportul tipărit către mediul 
internautic, moda explozivă a paginilor de web şi a blogurilor de scriitor 
sau de cititor, apariția de noi practici literare impun ca pe o necesitate 


repartiza un loc inferior literaturii, câtă vreme există în continuare un uriaş 
corpus de lucrări de cercetare în comparatismul cultural (mare parte dintre ele 


scrise de către tineri cercetători), care dedică în continuare rolul principal 
literaturii. 


242 


culturală investigarea acestui domeniu de frontieră. Pentru a supravieţui 
acestei modificări de substanță, literatura comparată are de investigat cu 
mijloacele pe care le are la dispoziţie cultura în care literatura şi tehnologia 
se condiționează reciproc. Noi genuri precum cyberpunk fiction, limbaje - 
codewurk poetry sau trăsături - literatura ergodică se nasc pentru a face impo- 
sibilă utilizarea calificativului „literar”, devenit reducționist şi insuficient. 


Abordarea acestei zone culturale extrem de sensibile din ultimele 
decenii este interdisciplinară prin definiție: pe de o parte, această abordare 
trebuie să constituie un comentariu asupra intervenției tehnologiilor 
digitalizării asupra literaturii (și invers), dar pe de alta trebuie să ia în calcul 
redefinirea şi emergența unor concepte istoric specifice, precum „literar” sau 
„literaritate”. Unde se plasează, în această alternativă, practica românească a 
literaturii comparate (dar şi teoria ei)? Are ea suficientă „tradiţie“ şi rigoare 
metodologică pentru a face față modificărilor amintite fără a se descompune? 
Este ea suficient de conectată la dezvoltările globale pentru a fi conştientă de 
magnitudinea provocării căreia i se cere să facă față? 

Multe voci susțin că reconfigurarea culturilor şi literaturilor după 
criterii globale reprezintă o improprietate, că nu putem fi „globali” câtă 
vreme venim „de undeva” (Damrosch 2003, 27). Altele, dimpotrivă, ne 
conving că globalizarea „ni se întâmplă” (Baumann 1998) pur şi simplu, 
fără să aştepte semnătura noastră de adeziune. Indiferent dacă aderă la 
soluția polisistemelor (Even-Zohar, 1978, 1979), a sistemelor mondiale (din 
teoria dezvoltată de Immanuel Wallerstein), la analiza imanentă a textelor 
sau la lectura distantă, în calupuri epistemice (Franco Moretti, 2000), 
comparatiştii continuă să întrețină — prin problematizare academică şi 
ştiinţifică — o disciplină. 

O istorie a literaturilor comparate face parte integrantă din înțele- 
gerea momentului sintetic în care ne aflăm: după deconstruirea principiului 
istoric, prezentul a fost ridicat la statutul de context-diagnostic, transformat 
într-un fel de prezent-etern, iar analiza sincronică a dictat în ierarhia 
metodelor. Comparatismul amnezic!*i este încă viu, întreținut de conceptul 


19 Această amnezie teoretică a fost încurajată de moda formalismelor din anii '70- 
“80: „amnezia structuralistă [...] obligă analiza critică să ruleze în golul unui singur 

romantic, vehiculat de la Goethe încoace, de „afinități elective”, dar cultura 
memoriei revine din ce în ce mai mult în discursul comparatist. De altfel, 
acelaşi rezultat dezastruos al izgonirii principiului genealogic şi istoric din 
comparatism se află la capătul exersării obsesiei modeme pentru disconti- 
nuitate şi ruptură, în detrimentul continuității, fie şi heterogene, a narațiunii 
memoriei. Tocmai de aceea este de apreciat că în recentul concept de world 
literature (Damrosch 2003), forjat pe principiile „literaturii lumii” imaginate 
de Goethe, se manifestă preocuparea clară de a ieşi din „prezentismul” care 
„Şterge trecutul ca factor relevant, lăsând în urmă cel mult câteva referințe 
nostalgice postmoderne, echivalentul istoric al culorii locale” (17). 

Nu trebuie să se înțeleagă de aici că investigarea posibilităților unor 
constante culturale sau de cunoaştere va înceta sau că este detrimentală litera- 
turii comparate. Dimpotrivă, ea constituie un binevenit complement al 
principiului heterogen al studiilor memoriei, întreținând coerenţa unei 
conştiinţe culturale care are astfel posibilitatea de a se formula în sine, ca 
discurs. De aceea, pe lângă descrierea stării actuale a studiilor literare, cu tot 
cu literatura comparată, mai este nevoie și de interpretarea istorică a proce- 
sului prin care literatura a atins o nouă formă de conștiință de sine. Rein- 
ventarea creației literare ca manifestare a libertății și autonomiei în raport cu 
determinări de toate felurile face ea însăși subiectul unei istorii comparate. 


În această ordine, sunt demne de toată atenția noile propuneri meto- 
dologice şi teoretice precum aceea de „critică internațională”, formulată de 
Pascale Casanova pornind de la noțiunea lui Fernand Braudel de 
„economy-world” şi de la „câmpul“ definit de Pierre Bourdieu. Ideea lui 
Casanova este că există un univers literar autonom față de cotidian, față de 
politicile zilei. Acesta poate fi denumit international literary space şi se 
comportă ca un câmp de relații de forță, respectiv ca un regim de dominație 
literară. Metoda forjată pornind de la aceste premise constă în situarea unei 
opere literare pe baza poziției pe care o ocupă în acest spaţiu literar 
internațional, cu promisiunea de a face astfel posibilă nu numai înțelegerea 
textelor sensibile la chestiuni cu coloratură acut istorică (precum problema 


moment istoric, să patineze în sincronie ca o roată devenită inutilă pentru că nu mai 
poate duce pe nimeni nicăieri, oricât de dinamic şi de puternic ar fi angrenajul din care 
face parte”. (Ursa 2010, 172) 

colonială sau imperialistă), ci şi a textelor din literatura absurdului sau a 
celor care par detaşate de orice implicaţie istorică sau politică. Demersul ar 
deschide noul domeniu de studiu intitulat international literary criticism şi 
implică o articulare rar întâlnită în studiul literaturii: între critica de tip 
postcolonial, care a reintrodus principiul istoric în comparatism şi în teoria 
literaturii, pe de o parte, şi tradiţia critică franceză, adeptă a formalismului 
estetist, pe de alta. 

Dogmatismele hermeneutice merită abandonate: de vreme ce „litera- 
tura comparată” a fost de la bun început o convenţie nominală infidelă în 
raport cu dependența ei de literatură, o convenție istorică, supusă 
modificărilor şi revizuirilor, ca orice alt termen afectat de istoricitate, de 
vreme ce tipul de cunoaştere actual este unul literar (în sensul definit de 
Rorty), a susține că supraviețuirea literaturii comparate depinde de măsura 
în care ea este pregătită nu numai să aibă mijloace şi obiecte specifice, dar şi 
să păstreze specificul literaturii presupune o doză considerabilă de 
ipocrizie culturală. Nu atât despre o disfuncție disciplinară este vorba, cât 
despre o mutație fundamentală în definiția şi înțelegerea literaturii: recep- 
tată ca un discurs de cunoaştere, ca o şansă de păstrare a umanităţii într-o 
epocă postumană, literaturii înseşi i se cere să îndeplinească un rol inco- 
mod, la care ea continuă să se adapteze. În această perspectivă, o disciplină 
definită contrapunctic drept „efortul de a identifica destul teren comun 
printre elementele necomune și diferențiale pentru a le face destul de 
comparabile cât să stabileşti o conversaţie” (Kadir 2011, 205) nu poate fi 
decât binevenită. Desigur, un efort de adaptare este necesar şi din partea 
teoreticienilor, şi din partea practicienilor comparatismului. În locul 
confortului disciplinar pe care l-ar putea aduce identificarea (utopică!) a 
unei metode proprii şi bine definite, a unui câmp de lucru exclusiv, a unei 
„feude” comparatiste din care să fie alungați „intruşii” (care îşi păzesc la fel 
de vigilent propriile moşii), s-ar putea dovedi preferabilă şi mai profitabilă 
o disciplină deschisă, integrativă şi analitică. Acesteia i s-ar cere să fie la fel 
de atentă la diferenţe ca și la zonele de intersecţie și „universalitate” care 
fac posibilă împărtășirea diferențelor. Comparaţia ca dezbatere continuă, 
dar mai ales ca disponibilitate conversaţională de a pune mereu în legătură 
conținuturi, domenii, spaţii, sisteme, principii, texte, discursuri care păreau 
să nu aibă speranțe de împărtăşire reciprocă — iată o şansă deloc neglijabilă. 

